
Kedves Barátaim - Levél Vámos Miklóstól 
Állítólag csak annak szólhatnak egy életre a barátságai, aki 
idejekorán meghal. Valóban? Engem - személyes érintettség okán - 
régóta izgat a kérdés. A szitakötő a barátság és a nemzedék regénye. 
Kérdés, mire jutott a múlt század közepén (1950, plusz-mínusz 
valamennyi) született generáció. Nyolc főhősöm (és néhány 
"kültag") a keményvonalas szocializmus éveiben volt gyerek. A 
puhább diktatúrában kamasz és ifjú felnőtt. Életük közepét találta 
telibe a rendszerváltozás. Már a (fapados) magyar kapitalizmusban 
is éltek huszonkét évet. Mire elég hat évtized? Mit értünk el, s miről 
maradtunk le? Mit tanultunk, s miből nem? Mit felejtettünk el, s mi 
vésődött belénk örökre? (Ha ugyan létezik olyasmi, hogy , örökre" .) 
Számba vehető a várható jövő is. 

Sok a szitakötő-zizegés ebben a regényben. És, az egyik szereplő 
szavait idézve: sok a férfisírás. De nem több, mint a közös nevetés. 


Szitakötő 
- NEMZEDÉKÜNK REGÉNYE - 


Vámos Miklós: Szitakötő 


Okosnak nézel? Hát bízd magad rám. Bolondnak nézel? Csörög a 
sapkám. Ha lónak gondolsz, hátamra ülhetsz: Ha oroszlánnak, nem 
menekülhetsz. Szemem tavában magadat látod: Mint tükröd, vagyok 
leghűbb barátod. 

(Weöres Sándor: Ki minek gondol, az vagyok annak) 


1 

Hízótábor 

MI azér lettünk ideküldve, hogy hízzunk. 

Nem pedig azér, mer odahaza útba vagyunk. 

Rozsos Tibor mondta azt, hogy odahaza útba vagyunk, és nem is 
szeretnek annyira, hogy hiányozunk. 

Hát, izé, ecet. 

Lehet benne valami, mondta rá Tóth Gyuri. De ő biztos csak 
viccelni akart, gondoltuk. 

Azér szöget ütött a fejünkbe. 

Volt, aki már tudta, hogy Rozsos Tibor mér szomorú. Titok. 
Lehet, hogy Tóth Gyuri is tudta. Kezdtek ők rögtön jóba lenni. 

Este van mázsálás, aki többet nyom, kap aranycsillagot. Három 
aranycsillag — egy vöröscsillag. 

Tóth Gyuri két napig sínkövet tett a zsebébe, kapta az aranyat. 
Akkor észrevették, bünti. Visszavették a csillagát, és nem engedték 
focizni. Pedig ő a legjobb csodacsatár, beleférne az aranycsapatba. 
Ami megszűnt tavaly, amikor Puskás Öcsi kinn maradt. Meg Kocsis, 
meg még Czibor. Grosics kapus hazajött, és nálunk mindenki kapus 
akar lenni, mint ő. Puskás lő, bumm, góóól! Grosics véd, nincs gól, 
de van cigánykerék. 

Vacsora után nem szabad kimenni. 

De pedig mégis kimentünk. 

Tóth Gyuri látta meg, hogy a kerítésbe mozog a léc. Ki lehet 
mászni. De csak aki nem olyan kövér, mint Malek Laci. Ő lett a 
Malaci. Nem szóltunk neki, hogy megyünk. 

Schneider Miklós, a halszemű, mégis megmondta neki. De úgy, 
hogy: Malaci, te ne gyere, úgyse férsz ki! 

Malek Laci azér is jött. Lekevert Schneider Miklósnak egy poffot. 
Nem szereti, ha Malacizzuk. Hát, mer dagimalac télleg. Annyira, 
hogy a nadrágja úgy feszült a popóján, hogy kiszakadt hátul. Látszik 
a fekete klottgatyája. Nem izgatja. 

Schneider Miklóst Snecinek hívjuk, egy az, hogy Schneider, meg 
olyan halszeme van. Ő nem bánja a Snecit. Azér, hogy sváb, mi nem 
csúfoljuk, csak mások. Megmondta, hogy a Schneiderek svábok 


szoktak lenni, viszont náluk Orosházába alig van sváb, csak ők. A 
szülei Berényből keveredtek oda. Rozsos Tibor nem hagyja, hogy 
Snecit lesvábozzák, mer a svábok is lehetnek rendes emberek. A 
cigányozást se hagyja. 

Plusz a zsidók is lehetnek rendes emberek, mondta Sneci. 
Takarodó után súgta meg Gyuri, hogy Rozsos Iibor nemcsak árva, 
hanem még pont zsidó is. Az nem látszott rajta, csak az, hogy 
nagyon tagba volt szakadva. Erős, mint a bivaly. És olyan nyugis. 
Azér lett Tibor bácsi. 

Addig azt hittük, a zsidó olyan, mint a hülye vagy az állat vagy a 
hülyeállat. Nem beszéltünk erről. Erről se. 

Tóth Gyuri meg szokta védeni a kisebbet. Akit bántani akarnak. 
Gyuri csak Tibor bácsit nem védi, mer úgyse köll, tudja az védni 
magát. Ő a legerősebb. 

Rozsos Tibor nem bánja, ha Tibor bácsizzuk, persze klatább 
bácsinak lenni, mint Malacinak, ha lehet választani, tisztelettel. 

Úgy kell felelni a gondozóknak, hogy mindig hozzácsapni: 
tisztelettel. Még jobb azt is, hogy: igenis. Lássák, hogy engedelmesek 
vagyunk. Verni nem vernek itt, mint odahaza. Tibor bácsi az egy, 
akit nem vernek odahaza, mer őneki az anyukája meghalt, és az 
apukája pedig bent van a si... pszt, hallgatni kell róla. Tibor bácsi a 
mamájáékhoz van kiadva, Berénybe. 

Nagy Karcsi apja is benn volt, őt már kiengedték. Nagy Karcsit 
Kobrának hívjuk, a fekete szemüvege miatt. És mer sovány, mint egy 
kígyó. De nem mérges, hanem csöndes. 

Szabados Vera Viktória kérte, hogy Vicázzuk. Olyan a haja, mint 
a szénakazal. A Verát utálja, nem mondta, miért. Lehet, hogy csak 
az, hogy ne kapjon olyan becenevet, ami majd nem tetszik neki. Mer 
itt mindenkinek adunk. 

Szabados Vica apja kinnmarad örökre Bé... erről is hallgatni kell. 
Mikor a határon letette őket a teherautó sok pénzért, az anyja 
visszafordult a fahídnál, de ez is titok. Szóval, van, aki verje Vicát, az 
anyja vízbe áztatja a kötelet. Szabados Vica szerint az áztatott kötél 
még mindig jobb, mint a térdepelés a kukoricán. Náluk az is van, ha 
rosszat tesz a tűzre. Szerinte rosszfát, de annak semmi értelme. 


Lementünk vacsora után a tóhoz, sajnos hogy a szugonyok is 
jöttek és összecsíptek. Azt hittük, szúnyog, de Joli úgy mondja: 
szugony, erre mi is. Selmeczy Jolán a Joli, aki Váradról jött, 
Nagyváradról. Röpköd folyton, és a sötét haja repül utána. 

Éjszaka sosincs csönd a hálóterembe, amit körletnek hív a 
táborvezető pajtás, nehéz elaludni. Valaki mindig dumál. Főleg 
Gyuri ez a valaki, meg Tibor bácsi, akik sülve-főve összebarátkoztak, 
és hajtogatják, hogy ők ikrek, csak eddig nem derült ki. Röhögtünk 
ezen, mer Gyuri göthös, Tibor bácsi pedig akkora, mint egy hegy. 
Semennyit nem hasonlítanak, Tibor bácsi haja göndör gubanc, 
Gyurinak kopaszra nyírták, látszik a feje bőre, ami hámlik. 

Megbeszélték, hogy a hízótábor után is találkoznak, mer ők most 
már testvérek örökre. Nehéz lesz, Tibor bácsi Berénybe van, amióta 
az apukáját bevitt... hallgat, hallgat. Régebben Kondoroson volt. 
Szoktuk énekelni a fülibe, hogy kondorosi csárda ki van festve, de 
nem zavarja, ezér nem olyan sokszor énekeljük, minthogyha 
zavarná. 

Tóth Gyuri szegedi, úgy mondja, szögedéből jött, amin nevetni 
kéne, de akkor nyakon vág, pláne hogy Rozsos Tibor bácsi is folyton 
vele van. Ők a vezérfiúk ketten. Takarodó után mesélnek a vezérfiúk 
egymás szavába vágva, és aki ébren van, figyel. Legjobban Kobra 
Karcsi figyel, mer az ő ágya szomszédos. Emeletes ágyakba alszunk, 
vagyis fekszünk, Tibor bácsi Gyuri fölött, Kobra Karcsi pedig 
Schneider Miklós fölött. Sneci is szemüveges, de nem annyira, mint 
Kobra, hanem csak olvasáshoz, és sose olvas. Fiúknak a szemüveg 
azér rossz, mer könnyen összetörik a focizásba meg más fiús játékba. 
Kobra az az egy, aki mindig hordja, olyan fekete keretes az övé, mint 
a felnőtteknek. Semmit se lát, ha nincs rajta. 

Kobra kapja a legtöbb dicsérést, mer ő folyton hízik, mutatja a 
mázsa, de közbe úgy látni, hogy pont olyan cinege, mint volt. Tud 
szájharmonikázni, csak a harmonikáját elvette az ügyeletes, amikor 
éjszaka játszotta a jaj, cicát, és Tibor bácsi meg Gyuri nemcsak 
énekelte, hanem tapsolt hozzá, pluszba verték a lábukkal a ritmust a 
sodronyon, ami kihallatszott. 

Malek Lacinak botfüle van, rászólnak, ha dalolás van, hogy fogd 
be, Malaci! De nem fogja, biztos mer kicsit cigány. Közepesen. A 


cigány is lehet rendes ember. És ő télleg egy rendes. Malaci ahol tud, 
segít, mondta Tibor bácsi. Ki van írva ez a vaskapunál, úttörővel. 

Azér vagyunk beadva ebbe a táborba, hogy hízzunk. Az 
ellenforradalom miatt elromlott a szállítás, és hiába verték le, nem 
javult még meg. Elhangzott az esti csapatbeszédbe, hogy az 
orvosilag bevizsgált tej és a bőséges vitamindús táplálkozás 
meghozza gyümölcsét. A kaját is orvosi tudománnyal választják, 
nem sajnálják tőlünk a cukrot. Hús minden második nap, aki ettől 
nem kap erőre, az semmitől. Legyünk boldogak, becsüljük meg 
magunkat, amiért a szüleink meghozták az áldozatot, hogy 
befizettek ide minket. Tibor bácsira nem vonatkozik ez, anyukája 
meghalt, apukája pedig bö... titok. Odabentről nem tudja hozni az 
áldozatot, őtet a papája fizette be. Tibor bácsi azt mondja, szerinte 
csak azér adták ide be, hogy ne lábatlankodjon odahaza a 
nagyszüleinél. Hát lehet. De közbe télleg jó itt. 

Csak Korin Emőke nyivákol folyton, haza akar menni Szarvasra. 
Elneveztük Lencsibabának, mer olyan, mint a Vica Lencsibabája, 
csak az szürke a piszoktól. Emőke viszont tiszta és jó szagú. A haja 
kunkorodik, mint a kismalacok farka, de barna és nem rózsaszín. 

A hétvégi látogatáson az egész tábor hallhatta, Korin Emőke 
bőgött az anyucijának, hogy fizesse ki innen, ő már eleget hízott. 
Rajta se látszik, mégis kapott egy aranycsillagot. Rögtön elvesztette, 
és amiatt is bőgött egész este, hogy ki lopta el. 

Vica nyugtatgatta, úgyis beírták a füzetbe, az a lényeg. Malaci 
elég gyanús. Joli nem fél, megkérdezte, mi a helyzet Lencsibaba 
csillagával. Keressétek fönn a magas égbe! - Malaci röhögött. Nem 
vicces! — Joli. 

Joli olyan hegyeset tud köpni, hogy az csoda, viszont csak akkor 
köp, ha ő akar, és akkor akar, ha dühbe gurul. Az áttetsző kis 
ruhájával, ami repked vele együtt, Joli olyan, mint egy szitakötő, 
mondta Tóth Gyuri. Joli nevetett, csak vigyázz, még a fejedre 
szállok! 

Kiszaladt a fiúk körletéből, csönd lett. Vártuk, hogy Malaci 
megszólaljon, de nem. Aztán Gyuri föltápászkodott a Tibor bácsi 
alatti ágyról. Hova mész, kérdezte libor bácsi. Gyuri vissza se 
fordult, sejtettük, Jolit akarja utolérni, és télleg. Megmondta neki a 


kerítésnek a lécét, amit félre lehet tolni, és hogy vacsora után 
kimegyünk, ő az egyetlen lány, akit hív. Azt hitte, ettől boldog lesz, 
de Joli már tudta, hogy Vicát már hívta Gyuri. Vica nem is annyira 
lány, gyere szépen! - Gyuri. Joli meg, hogy csak akkor, ha 
Lencsibaba is jöhet, mer nagyon kivan a hülye aranycsillag miatt. 

Gyuri gondolkodott, mire Joli, hogy hallgatás — beleegyezés. 
Ment Lencsibabához. Így jöttek ki a lányok hárman. Malaci kérdezte, 
hogy Korin Emőke mit keres itt. Erre Joli, hogy eteti a szugonyokat, 
mint te. Igaz, annyi sokat ettek belőlünk, hogy biztos jóllaktak. 

Nem úgy, mint mi, mer ez a hústalan nap, és a hamis 
paprikáskrumpli odakozmált, csak az kanalazta, aki nagyon éhes 
volt, például Malaci. Tibor bácsi nem kérte, Gyuri épphogy. Korgott 
a gyomrunk. Lencsibaba adott nekünk kalácsot, mer az anyukája 
hozott pakkot, és abból. Vicának gumicukra volt, összeragadt tőle a 
szánk, ittunk a tóból vizet. 

Malek Lacinak annyira ízlett a fonott kalács, hogy kért még, és 
Lencsibaba tört neki, nagyon jószívű. Iessék, Malacikám, tömd a 
fejed! Köszi... csak azt akarom mondani, Lencsi, hogy én 
visszaadnám az aranycsillagodat, ha nálam volna! - Malaci. 
Bólogattunk, hogy mi is, persze. Majd holnap megkeressük! - Tibor 
bácsi. 

A kalácstól annyira jók lettünk, mintha Lencsibaba szívét is 
belesütötték volna. Gyuri kijelentette, hogy most már nemcsak libor 
bácsi a testvére, hanem mindannyian. Joli tapsikolt, hét testvérem 
lett, nyolcan vagyunk, nyolcan! mindig sok tesót akartam!!! 

Egyszeribe rájöttünk, hogy mi is mindig azt akartuk, hogy 
nyolcan volnánk testvérek. Azon lett egy vitatkozás, hogy jó-e 
három lány és öt fiú. Vica szerint fele-fele jobb lenne. De akkor 
hogyan, kérdezte Kobra, három és fél fiú, és három és fél 
lánytestvérem? Nyolcig se tudsz számolni? - Tibor bácsi. Akinek hét 
tesója van, az nyolcan van! - Gyuri. 

Hú, mennyit röhögtünk. 

Majd én beírom a naplómba, hogy megalakultunk! 

- — Joli. . Megalakultunk? — Megalakultunk, ismételte  Joli. 
Megalakultunk, vágta rá Gyuri és Tibor bácsi majdnem egyszerre. 
Ettől úgy éreztük, mintha az egész társaság szülinapos volna, addig 


mondogattuk, hogy megalakultunk, míg már kórusba ordítottuk, 
me-ga-lakultunk!!! Annyira hangosan, hogy ezzel buktunk le. Kijött 
értünk az ügyeletes és a csapatvezető pajtás. Némán kísértek vissza, 
ami rosszabb a szidásnál. 

Aznap éjjel Schneider Miklós bepisilt. Nem olyan nagy baj, 
reggelre megszárad, csak aztán be is kakilt. Később mesélte Tibor 
bácsinak, hogy megpróbálta óvatosan szétkenni a lepedőn és a 
takarón a sötétbe, hátha reggelre az is megszárad. 

Arra nem gondolt, hogy a szag nem szárad, hanem mutatja az 
irányt, ahonnét jön. Megjelent az ügyeletes a körletbe, amire többen 
fölébredtünk.  Kiparancsolta Snecit az ágyból, átvitték az 
ügyeletesszobába, ott volt a táborparancsnok pajtás is. Beültették egy 
lavór forró vízbe, soká kellett neki áznia, míg az ügyeletes, aki most 
Mari néni volt, beszélgetett a táborparancsnok pajtással, aki mindig 
Pista pajtás. 

Szeretett volna némán beleolvadni a világosbarnás vízbe, 
szétfolyni, hogy ne legyen külön víz és külön Sneci, hadd keresse 
Mari néni és Pista pajtás. Reggeli után mesélte ezt Malacinak 
suttogva, miután a lelkére kötötte a legnagyobb titoktartást, amit 
Malaci ünnepélyesen meg is ígért. De pont nem arról híres, hogy 
tartja a száját, erre Miki hamar rájött, amikor elterjedt, hogy ő a 
Kakás Miki. Aminél még a Malaci is jobb. A Sneci pedig sokkal jobb. 

A délelőtti játszásba mi nyolcan együtt maradtunk. Röplabda, 
adta ki a jelszót Tibor bácsi. Mentünk a pályára. Gyere te is, Kakás 
Miki! - Kobra Karcsi. Joli rászólt: Ne csúfold, tudod jól, hogy 
megalakultunk! 

Mer a megalakultunk nemcsak azt jelenti, hogy Joli beírta a 
naplójába, ami különben egy régi pepita füzet, hanem hogy egymást 
csúfolni, verni és főleg cserbehagyni tilos. És viribisz unitisz, ami azt 
jelenti, hogy egységbe az erő. Ezt az unitiszt Sneci dobta be, mer 
őnáluk Orosházán rá van írva hősi emlékműre. Véd és dac 
szövetség! - ezt meg Tibor bácsi akarta, de ő nem mondta, honnan 
szedte. 

Éreztük, hogy ez már télleg komoly. Kobra Karcsi kezet nyújtott 
Snecinek, bocsánatot kért. Aztán megmondta Malacinak, hogy ha 


akarja, többet ő se lesz Malaci. De Malek Laci nem akarta, ő már 
pont megszokta a Malacit. Lencsibaba tapsikolt, de jó, de jó! 

Egész nap gyártottuk a 12 pontot. A röplabda és a csendes alatt is. 
Mer Joli kijelentette, hogy ha mi 8an megalakultunk, akkor kell 12 
pont, amit betartunk tűzön-vízen át. A tűzön-vízen át nagyon 
tetszett nekünk. Lencsibaba bemondta a tízparancsolatot, Tibor bácsi 
lehurrogta, klerikális, ami tiltva van, a nép ópiuma. Mi az az ópium? 
- Lencsibaba. És mi az a klerikális? - Kobra Karcsi. 

Csak Gyuri tudta az ópiumot, hogy átok, elátkozás. Nem, hanem 
a mák! - Malaci. Ekkora hülyeséget honnan vesz? Voltak neki 
ilyenjei. Pechére, ebédre pont ópiumos tészta volt, ezzel cukkoltuk 
sokáig. A klerikálist csak Tibor bácsi tudta, hogy ami a bibliába van 
benne. 

A 12 pont sose lett volna meg, ha Joli nem olyan makacs, mer 
mindenki mást akart. Tibor bácsi például azt, hogy HALÁL A 
FASISZTÁKRA! - és semmi mást. Nem érted, hogy ez a mi 12 
pontunk lesz, amit nekünk kell betartani? - Joli. Különben a 
fasiszták már rég meg vannak halva! - Kobra Karcsi. Attól még 
lehetnek újak, ők ölték le a nagyszüleimet, és ragaszkodok ahhoz, 
hogy ez bent legyen! - Tibor bácsi. 

Gyuri azt akarta beíratni, hogy mi, akik megalakultunk, játsszunk 
egymással mindig, ha valamelyikünk kéri, de ez így marhaság, mer 
hogy legyen, ha mondjuk éjszaka szeretne valamelyikünk 
kidobósozni, amikor alszunk pont éppen. Gyuri bólintott, jó, tehát 
mi, akik megalakultunk, hajlandóak vagyunk játszani egymással 
bármikor, kivéve éjszaka. Ez se tetszett. Joli nevetségesnek tartotta, 
hogy a játszást bevegyük a 12 pontba, amelyikbe szent esküvések 
kellenek csak. 

Tibor azt mondta, szent esküvésből nincsen is 12 darab, és 
bedobta, hogy esküszünk, esküszünk, hogy rabok tovább nem 
leszünk. Lencsibaba meg, hogy de ez a himnuszból van, és azt nem 
szabad. Joli csodálkozott, mér ne volna szabad? Gyuri viszont, hogy 
nem is a himnuszból van. Lencsibaba, meg, hogy de! Nem! De! 
Nem!!! 

Sneci a véd és dacot akarta, pedig az Tibor bácsi ötlete volt. 
Malaci nem értette, mér nem elég a véd, minek a dac is. Tibor bácsi 


elmagyarázta, védjük egymást tűzön-vízen át, és dacolunk az 
ellenséggel. Harcolunk, vagy nem? - kérdezte Malaci, Tibor bácsi 
meg, hogy az ugyanaz. 

Nehéz ez így, sóhajtozott Joli, pláne ha összevissza kiabáltok, 
mindjárt ránk fog szólni az ügyeletes, hogy kuss, mer csendes 
pihenő. Gondolkoztunk, aztán suttogva küldtük egymásnak az 
ötleteket. De nem egészen úgy értek célba, ahogy elindultak. Sneci 
például azt küldte, hogy megvédjük a gyöngébbeket, Jolihoz az 
érkezett: Nem kérjük a sötét legyet! - amit visszaküldött, hogy 
nevessünk, és nevettünk. Erre télleg ránk szólt az ügyeletes, mit 
pusmogunk, azonnal mondjuk meg! Nem mondhattuk, mer addigra 
a 12 pontba volt Malaci szent esküvése, hogy sose áruljuk be 
egymást. Bünti lett a vége, az ablakpárkányra tették nekünk a 
tányért, ott ettünk állva, mint a lovak. 

Vacsora után a szabadfoglalkozásba csináltuk tovább a pontokat, 
most már hamarébb meg tudtunk egyezni, mer fáradtak voltunk. 
Ebből az a tanulság, hogy ha meg akarunk egyezni, ki kell fáradni 
előbb. 

Joli fölolvasta az agyonradírozott mondatokat a pepita füzetből, 
és mindenki aláírta. Rendes név, becenév, parancsolta Joli. 
Zsinórírás? - kérdezte Lencsibaba, Joli vonta a vállát, amilyet tudsz. 
Emőke még nem iskolás, lehet, hogy semmilyet se tud! - Tibor bácsi. 
Ki az az Emőke? - Malaci tökre elfelejtette, hogy Lencsibaba az. 
Dehogynem, tudok én írni! - Lencsibaba büszkén odafirkantotta 
magát, csupa naggyal, KORIN EMŐKE. Erre Vica is, SZABADOS 
VERA VIKTÓRIA. 

Kész volt a 12 pont, csönd lett. Jól éreztük magunkat. De sajnáltuk 
is, hogy már nincs mit csinálni. 

Kössünk vérszerződést! - Gyuri. Helyes, úgy van! Közbe 
fogalmunk se volt, hogy kell. Elmagyarázta. Kicsit megvágjuk a 
tenyerünket, és összefolyatjuk a vérünket, ami szentesíti az eszközt, 
vagyis a fogadalmunkat. A lányok húzódoztak, de az öt fiú rögtön 
ráállt, nehogy azt higgyék a többiek, hogy gyávák vagyunk. A 
lányokat ez nem zavarta, őnekik szabad a gyávaság és a sírás. 

Este csináltuk a vérszerződést, kinn a tóparton, Gyuri csórt egy 
kisollót az ügyeletesszobából, azzal szúrt a tenyerébe, mondta, hogy 


nem fáj. De amikor lIibor bácsi tenyerébe szúrt, láttuk Tibor bácsi 
arcán, hogy neki fájt, csak nem mutatta. Sorra kerültünk, Kobra, 
Sneci, Malaci. Csak Sneci sziszegett. 

Lányok? - Gyuri várta, hogy odanyújtsák a kezüket. Joli 
behunyta a szemét, és tartotta a tenyerét, meg se nyikkant. 
Lencsibaba beharapta a száját, nem mozdult, míg Joli szépen a 
vállánál fogva tolta Gyurihoz. A végin Lencsibaba se nyikkant. Vica 
mosolygott, mint akinek ez semmiség. 

Büszkék vagyunk rátok! - Tibor bácsi. Mutatta, nyújtsuk ki az 
ujjainkat és fogjunk kezet mind a nyolcan, hogy összemenjen a 
vérünk. Így lettünk ünnepélyes vérszerződés. Ami azér valami. 
Csöndbe voltunk, csak Lencsibaba vihogott, nem fájt, nem fájt, 
köszönöm a lekvárt! 

Büntetést kaptunk a kiszökés miatt, viszont a vérszerződést nem 
vette észre a csapatvezető pajtás, dugtuk a kezünket. Kit érdekelt a 
büntetés, amikor megalakultunk, és most már külön csapat lettünk, 
ahol nem a csapatvezető pajtás a főfő, hanem mi. Joli akarta, hogy 
válasszunk azér csapatvezetőt. Nem is kellett választás, hogy 
egyhangúlag Gyurit kiáltsuk ki. Elvállalta, ünnepélyesen, hogy 
ezennel elvállalom! Öszszeszorult a torkunk, pedig tudtuk, hogy a 
szovjet tankos filmbe látta. Mi is láttuk, vetítették az ebédlőbe. Azt 
kaptuk büntetésbe, hogy kihagytak a  mérlegelésből, így 
lemaradtunk a csillagosztásról, és reggeli után kellett segíteni a 
mosogatásba a konyhán. Nem mehettünk szabad foglalkozásba, 
mint a többiek. Annyi baj legyen, az alakulásunk és a 
vérszerződésünk akkor is megvan, ezzel a boldogsággal elvoltunk. 
Szépen mosolyogtunk egymásra mi, akik benne voltunk. Csak az a 
baj, hogy ez már az utolsó nap, ha híztunk eleget, ha nem, utazunk 
haza. Lencsibabáért levonatozott az apukája. Mi többiek a 
mackóorrú piros buszra szálltunk, amelyik Csabára ment, ott várnak 
majd az összes szülők. 

Joli csak a vonatállomásig jött velünk. Kerestek ott egy vasutast 
neki, akire rábízhatják. Mer Jolinak ki kell mennie Magyarországból, 
át a határon Nagyváradra, amit most már úgy hívnak, Oradea. Mer 
románul, de minekünk azér Nagyvárad marad, mondta ő. Felírta 
mindenkinek a lakcímét, küldeni fog képeslapot. Öleléssel 


búcsúztattuk. Joli sírt, és azt kérdezte: De mi lesz, ha soha többé nem 
találkozunk? Gyuri rákacsintott, olyan nincs, hisz megalakultunk! 

Találkozunk! - Tibor bácsi biccentett, mint aki tud valamit, amit 
mi nem, ígérem, találkozni fogunk, csak akarni kell! Én akarom! - 
Joli a pepita füzetével integetett, amibe be van írva az alakulás, a 12 
pont, meg minden. 

Mikor Joli ügyét elintézte a csapatvezető pajtás, indultunk tovább. 
Már csak heten maradtunk, meg a szomorúság, hogy hamarosan, sőt 
nemsoká öten, négyen, hárman, ketten, utána egyedül, ami a rendes 
élet, pláne nyáron. 

A NYOLCAK 12 PONTJA 

A 8ak 

TÓTH GYÖRGY 

ROZSOS TIBOR 

NAGY KARCSI 

SCHNEIDER MIKLÓS 

MALEK LÁSZLÓ 

SZABADOS VERA VIKTÓRIA KORIN EMŐKE 

Meg én: SELMECZY JOLÁN GYURI 

TIBOR BÁCSI KOBRA 

SNECI 

MALACI 

VICA 

LENCSIBABA JOLI 

A 12 pont 

1. 8 a magyar igasság, mer San megalakultunk 

2. egységbe az erő, viribus unitis 

3. a 8 össze tart minden kor, megosztya élelemét és titkait 

4. ami a miénké az a tiéteké is, és ami a tiéteké az a miénké is 

5. együtt jobb mint egyedül 

6. halál a fasisztákra 

7. esküszünk hogy rabok tovább nem leszünk 

8. nyújcs feléje védő kart, ha küzd ellenséggel 

9. a nagyvilágon ekívül nincsen számodra hej 

11. véd és dac 

12. együtt amíg élünk halunk 


Leírta 

Selmeczy Jolán II. b. oszt. tan. Ősztől III b. oszt tan. 

Kedves Gyuri, 

Remélem jó egésségbe talál ez a levelem Szegeden, s nincs semmi 
bajod se. Együtt írjuk Gizivel, aki Somfai Gizella s a szomszédunk, s 
már negyedikes, szívesen segít. Ma reggel amikor megébredtem, 
elhatároztam hogy kapsz levélt, mer össze akarok tartani. Nemcsak 
te kapsz, hanem a többi 8ak is, de nem tudunk egyszerre 
mindenkinek. (Bocsánat a pacáért, nem jó a tollszem. Gizi.) 
Papáméknál most van a szüret, s dolgoz az összes gyerek. Aki bírja a 
puttonyt, viszi, s ki nem, vág ollóval fürtöket, néhány többi meg 
tapos. 

Vajjon mikor fogunk lenni újra együtt 8an? Biztos vagyok, hogy 
fogunk lenni s akarom. Örömet szerezel, ha póstafordultával 
megírod, mivel telnek a napjaid. Milyen az iskolád s hányasokat 
kapsz. Azt is kérdezem, hogy vannak-e testvéreid s ha igen, fiúk 
vagy lányok, kissebbek vagy nagyobbak tölled. TIalálkozol-e 
valakivel a 8Sakból? Tibor bácsi azt mondta, néha elviszik Szegedre, s 
te ott lakozol, gondoltam hátha! 

Szerinted lesz jövőre tábor? S ha igen, eljössz? Nékem nagyon 
hiányoztok az egész banda. Kár, hogy tik nem ide jártok az én 
iskolámba. Nem túl jó iskola, mondják. Apuka szerint egész 
mindegy, egy lánynak csak az kell, hogy jó férjet kapjon, arra nem 
adnak bizonyítványt sehol. Jó férj? Te tudod, hogy az milyen? Lehet 
hogy nem olyan, mint apu. 

Ugye kapok tőled válaszlevelet? Nagyon várom! Hiányzanak a 
8Sak s te is. 

Szeretettel, Joli (Selmeczy Jolán) és 

Somfai Gizella 

Másik tábor 

TI már akartátok látni egymást, nagyon-nagyon. 

Áthelyezték a régi tábort egy másik tóhoz, ott fogtok találkozni, 
két éve megalakultatok, az ugye kötelez. Sajnos hogy tavaly 
egyikőtöket se fizették be. Idénre nagyon készült az egész csapat. 
Kellett rágni a szülők fülét erősen, hogy mehessetek, és mind pont 
oda. 

Örültetek. Vica és Tibor bácsi futott be legelőbb. Ugyanahhoz a 
kecskelábú asztalhoz ültek az ebédlőben, próbáltak lefoglalni a többi 
tíz szabad helyből hatot, sajnos hogy nem engedte a 
csoportparancsnok. Ebbe a táborba négy csoport van, gimnazisták a 
parancsnokok, piros nyakkendővel és fehér síppal, amit piros fonott 
madzag erősít a vastag övhöz, vagy a szintén fehér ing zsebéhez. Ha 
kell, ha nem, fújják, meg kell őrülni az örökös füttyögéstől. 

Tibor bácsi kérdezte Vicát, miért ilyen rövid a haja, Vica mondta, 
hogy lenyírták, le kellett. Tibor bácsi nem értette. Vica a fülébe súgta: 
Megtetvesedtem, na. Tényleg? - Tibor bácsi nem akarta elhinni, Vica 
mindig olyan tiszta volt, igaz, hogy elég kócos. 

Én azt hittem, a tetvek a piszokra mennek! - Tibor bácsi. Vica 
pisszegett, ne olyan hangosan. 

Vica nem kérdezte meg, hogy Tibor bácsinak mitől lett az a kis 
pocakja, így Tibor bácsi akkor még nem mesélte el, hogy kivették a 
manduláját, s azóta nem eszik, zabál. 

Malaci és Kobra Karcsi a vacsora végire ért az ebédlőbe, még épp 
jókor, hogy kapjanak enni. A nagy öröm után arra terelődött a szó, 
hogy miért ebédlő, ha a reggelit és a vacsorát is ott kapjátok. 

Tibor bácsival ellentétben Malaci lefogyott, mióta nem láttátok, 
csak az arca maradt pufók, a karján pedig szőrök lettek. Vica 
meghúzogatott párat, most már nem Malaci vagy, a malacok 
kopaszok, hanem medve. Medvei, javította Tibor bácsi. Egyikőtök se 
nevetett. Vizsgálgattátok Kobra Karcsit, ő egyáltalába semmit nem 
változott. Maradt a cingárság és a fekete szemüveg, aminek az egyik 
szárát leukoplaszt tartotta. Válltrikóban volt, két karja, mint a 
lányoké. A soványabbaké. 


Csöndbe ültetek, pedig hát annyira vártátok a találkozást, és 
olyan sok a mesélnivaló, mégse bírtatok belefogni. Még nem. 

Egy csoportba osztották be a lányokat, háromba a fiúkat, mert 
többen voltak. Odajött Tibor bácsi csoportparancsnoka, érdeklődött, 
hogy Vica lány-e. Miért, mit tippelsz? - Vica. Erre az a srác rákiabált, 
hogy ne szellemeskedjen itt neki, hanem húzza el a csíkot a 
lányokhoz, a terem túlsó —  végibe, jelentkezzen a 
csoportparancsnoknál, aki majd kijelöli a helyét. 

Na, hova keveredtünk? - gondoltátok, de nem volt mit tenni, Vica 
kénytelen-kelletlen átült a lányrészlegbe. 

Szerettetek volna kiszökni a tóhoz vacsora után, de emeletmagas 
a kőkerítés, nehéz fölmászni. Abban maradtatok, majd reggelinél 
találkoztok. Csalódottan bújtatok ágyba, pláne hogy azt se sikerült 
elintézni, hogy a fiúk egymás mellé kerüljenek a hálóban, vagy 
legalább közel. Készültetek rá, hogy majd a sötétben összegyűltök 
valakinek az emeletes ágyánál, de valahogy elaludtatok. 

Reggelinél odaült a szomszéd asztalhoz Sneci, és nem ismertétek 
meg. Vékony lett, mint egy ceruza. A koponyája valahogy 
kihegyesedett, a haja úgy állt föl, mintha szőke fogpiszkálókat 
ragasztott volna oda. Integetett. Átjönni nem tudott, mert már 
nemcsak csoportparancsnokok dirigáltak, kineveztek 
asztalparancsnokokat is, az övé ráordított: Srác, akkor állhatsz föl, ha 
engedélyt kértéé és kaptáá, értve vagyok? 

Sneci szalutált. Láttátok, hogy az ujjai is meghoszszabbodtak. 
Evvel mi történt, kérdezte Tibor bácsi Malacit, megöregedett, felelte 
az. 

Végre Tóth Gyuri is előkerült, ő nem sokat változott, csak nőtt. 
Addig erőzött, míg elintézte, hogy Tibor bácsiék mellé ülhessen az 
evésnél, és ugyanabba a hálóba kerüljön. Nem értettétek, hogyan 
sikerült neki. Varázserő, súgta Gyuri. 

Mint Csilicsala bácsi hipp és hopp, akit a rádióba hallgattatok? 
Elhittétek, olyan kis hülyék voltatok még. Kiderült, hogy Gyuri 
ismeri az egyik csoportparancsnok gimnazistát, az is szögedi. 
Jellemző. Gyurinak szok lenni egy ismerőse, aki segít, és ő is mindig 
segít annak, akivel jóba van, kölcsönkenyér visszajár, ma neked, 
holnap nekem. 


Attól fogva, hogy Gyuri veletek volt, kezdtek a dolgok kialakulni. 
Kaptatok engedélyt, hogy járjatok az úszótanfolyamra, ahová 
rendesen csak tizenkét év fölöttieket vettek be. Mindig jutott nektek 
a repetából. Este pedig lemehettetek a tóra. 

Idáig nem vettétek észre, vagy nem foglalkoztatok avval, hogy 
Gyuri annyira szögediesen beszél. Összeszödöm, jó lösz, elmöntem. 
Vonogatta a vállát, náluk odahaza így mondják. Állította, hogy ő 
mindig is őzött. Mesélte, hogy kapott néhány levelet Jolitól, de 
nyitva jön a boríték, ami azt jelenti, hogy elolvasták. Kicsodák? - 
Sneci. Gyuri halkra fogta: Az elhárítók. 

Nem mindenki tudta közületek, hogy mit hárítanak el a 
beleolvasók. Az ellenséget! - Gyuri. Vica ezt se értette, mire Gyuri: 
Nihtfordémkind! - ám Vica ettől se lett okosabb, akkor Gyuri a 
mutatóujját a szájára tapasztotta. Vica elhallgatott. 

Az a buta Joli mindig gyors választ kért, de nem írta bele a címét 
a levélbe, talán a borítékra írta, viszont az a rész letépődött a postán 
vagy a beleolvasásba. Gyuri nem bírt felelni. Szerencsére az egyik 
unokatestvérét vitték rokonokhoz Nagyváradra, Gyuri vele üzent 
Jolinak. Cím nincs, Selmeczy Jolán, keresse meg, ha tudja. 

Amilyen mázlija volt az unokatesónak, rögtön első nap a Komsa 
lányoknál ebédeltek, ami egy titkos vendéglő. Ezt se értettétek. Hogy 
Romániában már nem lehet maszek vendéglő, csak állami, a Komsa 
lányok mégis csinálják, a saját földszinti lakásukban. Csak négy vagy 
öt asztal. A cukortartóba kell tenni a lejeket, vagyis a román pénzt, 
ha bejön az ellenőr, azt hazudják, hogy a személyzetnek hagynak 
borravalót. Személyzet persze nincs, a Komsa lányok csinálnak 
mindent, főzést, kiszolgálást, satöbbi. 

Egy szép fekete kiscsaj jött be a Komsa lányokhoz az apjával és a 
papájával. Az öreget doktor urazták a Komsa lányok. Ti nem 
tudtátok, hogy Joli papája bőrgyógyász, most már csak a 
poliklinikán, mert maszek orvos se lehet többet Romániában. Jolinak 
hívta a bőrgyógyász az unokát, a Komsa lányok pedig Jolánkának. 
Az unokatesó összeszedte bátorságát, odament kérdezni, hogy nem 
a ti Jolitok-e véletlenül, a Selmeczy? De még mennyire, felelte a 
doktor úr, és az emberek mind a négy vagy öt asztalnál nevettek. 


Üzente Joli, hogy jön a táborba, ha törik, ha szakad. A szülei nem 
akarják engedni. Az ellenforradalom óta sokkal nehezebb az utazás 
Magyarországra, de majd kisírja a papájánál. Akkor miért nincs itt? - 
kérdeztétek. Gyuri félrehajtotta a fejét, csak befut ő is. 

Tévedett. Kezdődött a harmadik nap, Joli sehol. Hiányzott 
Lencsibaba is, róla semmit se tudtatok. Fölírhattam volna a 
lakcímeket, mondta Gyuri, de azt hittem. . . 

Én is azt hittem! - Tibor bácsi. 

Csinálnunk kell egy másik füzetet a $akról, kezdjük a nevekkel! - 
Gyuri mindenkinek nyitott egy lapot abba a vonalasba, aminek a 
címkéjére fölírta: NYOLC. Tibor bácsi suttyomba eléfirkantotta: 
NEKÜNK. Erre ti is akartatok valamit, mert ugye együtt 
mindhalálig. Malaci azt írta: EJJHAJ SZÁLL AZ ÉNEK. Sneci pedig: 
MUK. libor bácsi ráförmedt, azonnal radírozd ki! 

Nem értettétek, mér olyan dühös, ti a kis Mukra gondoltatok, aki 
egy szovjet kisfiú a szovjet mesében. Gyuri tudta, hogy keletnémet, 
de nem mondta. Azt se, hogy mit jelent a MUK. Tibor bácsi is tudta, 
és ő a végin megmondta nektek, hogy a MUK azt jelenti, Márciusban 
Újra Kezdjük! A tüntetést, az egész fölkelést, amit levertek a 
szovjetok. 

Malaci apja szerint lószart volt az ellenforradalom. Hanem mi? - 
Kobra. Simán forradalom! - Gyuri. Súgva mesélte, hogy a hitszegő 
kádárjános is így mondta a rádióba 56 októberban, Gyuri apja a saját 
fülével hallotta: A súlyos helyzetben, amelybe kerültünk, mondta 
kádárjános, meg kell védenünk forradalmi vívmányainkat. Lószart 
védett, eltűnt, mint szürke szamár a ködbe! 

A MUK tavaly márciusra volt, hadarta Sneci, sőt tavalyelőttre, ki 
emlékszik már arra? Én! - Tibor bácsi. 

Tudtátok, hogy Tibor bácsi apja még mindig bent volt a börtönbe, 
méghozzá Szegeden, ahonnan Gyuri való. Sneci érezte, hogy lIibor 
bácsi nem tréfál, sajnos hogy nem volt radír, ezért a 
golyóstollbetéttel pici köröket rajzolt a MUK-ra, míg egybefüggő kék 
folt lett belőle. Most aztán jó ronda! - morogta Gyuri, de már nem 
haragudott. 

Beíratta veletek a neveteket és a címeteket a füzetbe, és azt is, ki 
melyik iskolába jár, melyik osztályba, plusz a két szülőtök 


foglalkozását. Rossz volt olvasni, hogy Vicát és az anyját itt hagyta 
az apja Bécs kedvéért, de még rosszabb, hogy Tibor bácsi anyja 
meghalt. Vica ezen elsírta magát, még Tibor bácsi vigasztalta, nem 
baj, Isten rendelése, a mennyországba került, ez biztos... az a baj, 
hogy apát nem engedik ki a sittről, hiába a jó magaviselet, mert az 
ötvenhatosaknak nincs kegyelem! - most ő sírta el magát, és akkor 
vele sírtatok viribus unitis, vagy inkább véd és dac. Kobra Karcsi 
lapított, az ő apja is ötvenhatos, mégis harmadolták, ami azt jelenti, 
kieresztették. Lehet, hogy az övé nem olyan nagyon ötvenhatos, 
mint Tibor bácsié. 

Az asztalparancsnokot már mindenki utálta, a 
csoportparancsnokot pláne. Szerintetek a ti asztalparancsnokotok 
volt a leggonoszabb, de a többi háromról is azt tartják, akik oda 
lettek beosztva, még Gyuri szögedi ismerőséről is. Ki kell bírni! - 
Tibor bácsi. Csalódottak voltatok, azt hittétek, a táborba szórakozni 
küldtek a szüleitek, és persze hízni. 

Itt politika van, nem hízás. Délelőttönként egy kopasz ember, 
akinek Béla bácsi a neve, de Baranyai elvtársnak kell szólítani, 
előadást tart az alakulótéren. Tinektek törökülni kell, ő meg áll és 
beszél. Politikánk aktuális kérdéseiről. Mit csinál az ellenség bel- és 
külföldön. Ezt a bel- és külföldönt nagyon szereti Béla elvtárs bácsi. 
Dullest szereti még nagyon, aki az usába kavarja a kártyát. A 
kavarját is nagyon szereti. Egyszer Kobra a kavarja után beköpte: ... 
a szart! - és latrinatakarítást kapott a táborparancsnoktól, hogy egész 
közeli kapcsolatba kerüljön a szarral. Aztán bűzlött, mint a dög. 
Ilyen az élet ebbe a táborba. 

Kobra Karcsi válltrikóján halványult a barna folt, de nem tűnt el. 
Lehet, hogy csak ezt az egyet hozta, és így lesz végig? Nem 
kérdeztétek, mer nem ő tehetett arról, hogy latrinát kelletett 
takarítania. És mer 8ak vagytok. 

Azt hittétek, idén is azér lettetek ideküldve, hogy hízzatok. Ezen a 
kaján nehéz lesz! - Malaci. Tibor bácsi nevetett, tiszta haszon, ha 
lemegy a pocakom. 

Az itteni konyhás nénik úgy néztek ki, mintha konyhás bácsik 
volnának, az egyiknek még bajsza is volt. Pödörheti! - Sneci. 


Annyira röhögtetek, hogy az asztalparancsnok ott termett, mi folyik 
itt, mi olyan vicces? Csönd lett, csak Sneci nem tudta abbahagyni. 

Megjárod, ha nem fogod be! - az asztalparancsnok. Sneci hiába 
akarta, nem bírt magával, és büntetésbe kellett állnia az ebédlő 
sarkába, arccal a falnak, még ott is rázkódott a válla, hangot már 
nem adott. Elcsöndesült az egész tábor, csak a kanalak zörögtek, 
mert a csajkákból levest ettetek, amit tavaszi levesnek írtak a nagy 
táblára. Mi ebbe a tavaszi? - kérdezte Tibor bácsi, amikor 
megkóstolta. Igen, és mi ebbe a leves? - Malaci. 

Ezen is röhögtetek, de nem olyan nagyon, mint a konyhás 
nénibácsi bajuszán. Sneci csak állt ott a sarokban. Sejtettétek, hogy a 
hetes mindjárt kiönti a levesét. A másodikból, amit káposztás 
metéltnek írtak a nagy táblára, már nem is kap. Az édességből se, 
amit cseresznyés rácsosnak. Akármilyen pocsék a zaba, éhgyomorra 
azér hosszú a délután. 

Amikor a napos a csajkákba osztotta a gurulós kondérból azt a 
ragacsot, ami a káposztás cvekedli akart lenni, csak Snecinek nem, 
Gyuri félretolta, föltápászkodott, odabaktatott Snecihez, és ő is a fal 
felé fordult. Hát te? - Sneci. Gyuri az ujjaival 8at mutatott. 

A csoportparancsnok már kiabált, de Gyurit ez nem zavarta. 
Rázta magát kicsit, mintha táncolna. Megértettétek. Ti is odaálltatok 
táncikálni. Így már hatan maradtatok le az ebédről, és ha eljött volna 
Joli és Lencsibaba, 8an lettetek volna büntetésbe. Aminek még 
folytatása lesz, ordította a csoportparancsnok, Baranyai elvtárs meg 
azt, hogy szabotázs, szabotázs! 

Hiába, olyan jó érzés volt, hogy minden folytatást megért. 

Bezártak titeket a raktárba, ahol állt a tészta, a liszt, a rizs, 
zsákokba. A fémpolcokon húskonzervek, és nagy üvegekbe elrakva 
uborka, káposzta, cseresznye. Estig itt kell rostokolnotok, étlen- 
szomjan, Baranyai elvtárs ezt szabta ki rátok. Más kérdés, hogy 
Gyuri szögedi ismerőse becsempészett néhány sóskiflit és két 
bambit, elosztottátok testvériesen. Találgattátok, vacsora előtt vagy 
után lesz a szabadulás. 

Tibor bácsi kinézett a rácsos ablakon, ő fölérte. Sziszegett. Mit 
látsz? - Malaci, nem kapott választ. Gyuri odanyomakodott, 
lábujjhegyre állt. Tátva maradt a szája. Sneci fölugrált. Vica is, 


elkapta a rács keresztbevasát, húzódzkodott, aztán úgy jött ki a 
száján egy hosszú mély óóó, mintha megégette volna magát. 

Az épület előtt kerek tér volt, a közepibe virágokat ültettek, 
olyanra, mint egy jó nagy óra. A murvás utat szekerek és biciklik 
kerekei vonalazták össze, a bejáratnál sűrűsödtek. Ebbe az 
összefirkálásba benne egy kis bőrönd. Valaki kerülgette, ropogtak a 
cipője vagyis szandálja alatt a kavicsok. Joli volt az a valaki, ő járkált 
körbe-körbe. Csodaszépnek láttátok Jolit a barnapiros délutáni 
napfénybe, bőre kakaószínűre sült le, biztos már volt nyaralásba. 

Tibor bácsi még erősebben sziszegett neki, mire Joli előbb a 
homlokához emelte a kezét, hogy lásson a nap ellenébe, aztán 
ideszaladt a rácsos ablakhoz, leguggolt, szórta nektek a puszikat a 
levegőbe. Torkotokon akadt a szó, már a fiúknak, mer ahogy 
leguggolt, a kék csíkos kötényruha fölcsúszott a combján, láthattátok 
a rózsaszín bugyiját, tisztán átrajzolódott neki... az. 

Joli észre se vette, hogy skubizzátok, tapadt a rácsra, hányta a 
légpuszikat, s nyögdécselt, mmm, mmm, szerbusztok, drága 8ak, 
mmm, mmm, ti mér vagytok bezárva? - mielőtt válaszolhattatok 
volna, jött a lányok csoportparancsnoka, füttyentett Jolinak, hogy 
indulás. Oda se bagózott, még nem tudta, mennyire más itt a 
helyzet, mint a hízótáborban. 

Téged hív, figyelmeztette Tibor bácsi, mer ő viszont már tudta. 
Joli vállat vont, majd szól, ha akar valamit, a kutyáknak szoknak 
füttyögetni. Akkor a csoportparancsok, egy copfos debella, se szó, se 
beszéd farba rúgta. Joli lefejelte a rácsot. Anyád! - rikkantotta, s 
fordulásból mellbe vágta azt a debellát, hogy csak úgy nyekkent. 
Összeverekedtek. Jolinak esélye se volt, a copfos pillanatok múlva 
már rajta térdelt és pofozta. 

Hagyd abba, mordult rá Tibor bácsi. A debella, legnagyobb 
meglepetésetekre, fölkászálódott, leverte magáról a port, foghegyről 
odavetette, indulás a parancsnokiba, ne kelljen kétszer mondanom! 
Joli is felállt, rátok kacsintott, hogy nem is fájt neki, de ti tudtátok, 
hogy teszi az agyát, vérzett a térde és a szája. Húzta a bőröndöt a 
kavicsokon, rossz volt hallgatni. Ötkor eresztettek ki benneteket, 
még épp elértétek a délutáni sportórát, ami itt nem rendes sportot 
jelentett, hanem zsákbafutást és lepényevő versenyt. A zsákbafutást 


Tibor bácsi nyerte. A lepényevést igazából Joli, de lecsalta a 
lányoknak a csoportvezetője. Hogy Joli lekváros lepénye kisebb, azér 
csak második. Hülyeség, kár volt elindulnom! - Joli kötényruháján 
csurgott a lekvár. A nyomókútnál mosogatta. 

Vacsora előtt végre összejöhettetek mind a heten a 8ból. Joli 
megkérdezte, tudtok-e titkot tartani, bólogattatok, persze, amíg 
élünk-halunk! - Tibor bácsi. Akkor Joli elmesélte, suttogva, hogy a 
szülei nem akarták elengedni, be sincs fizetve, de ő mindenáron látni 
akart titeket, és elszökött. Bemászott egy nyitott tehervagonba, óriási 
papírbálák közé, így suttyant át a határon. 

Te jó isten, Gyuri sóhajtott, és mit mondtál az irodán? Azt, hogy 
be lettem fizetve, küldték velem a papírt, de elvesztettem a 
végmegállóba. Hol? Hát, mikor ideértem s leugrottam a vagonról. 
Bevették? - Gyuri. Igen, mer csináltam nekik egy jó nagy műsírást. 
Aha... 

- Tibor bácsi gondterheltnek látszott, reménykedjünk. 

És reménykedtetek. 

Annyira eltelt az idő, hogy lekéstétek a vacsorát, szerencsére 
aznap Gyuri szögedi haverja volt a konyhaügyeletes, így kaptatok 
enni. Nem laktatok jól, mert hiába írták babgulyásnak a nagy táblán, 
inkább valamit visz a víz volt, méghozzá langyos víz, mire a 
csajkátokba került. 

Vacsora után elblicceltétek a zászlólevonást. A szétrugdosott 
sportpálya rozsdás körpadja alá bújtatok dumálni. Gyuri elmondta 
Jolinak, miért nem tudott felelni neki, Joli pedig, hogy öt levelet írt, 
amikből ezek szerint Gyuri csak hármat kapott meg, kibontva. A 
feladó címe letépve. Át kellene térnünk a galambpostára! 

- Vica. Tibor bácsi az indián füstjeleket ajánlotta figyelmetekbe, 
persze csak viccelt, ahhoz szomszédos dombtetők kellenének. 

Szöged különben is túlontúl messzi van Oradea Nagyváradtól. 
Dinpákate, mondta erre Joli. Tud románul. Mer Nagyvárad 
Romániába tartozik a Irianon béke miatt. Például azt is tudja, hogy 
a szia: szalut, és a ló: kál, ilyesmi. A konszignáció pedig a bizományi, 
ott szokta eladni a szajrét. Ezt is titoktartósra mesélte. Vica nem 
tudta, mi az a szajré, elmagyaráztátok. 


Azt ti se tudtátok, hogy Joli folyton lopkod, ha kell, ha nem, s a 
szajrét a konszignációba viszi. Ott dolgozik Elemér, a barátnőjének, 
Gizellának testvérbátyja. Többért veszi Jolitól a szajrét, mint mástól, 
ilyen az igaz barátság. Akkor a mienké nem az, kérdezte Sneci, csak 
csupán azér, mer mi nem tudunk bevenni többért? Dehogynem, ha ti 
állnátok a pult mögött a konszignációba, ti is megtennétek, vagy 
nem? Viszont az, hogy te lopkodsz, nekem új, jegyezte meg Malaci, 
arról volt szó, hogy a tízparancsolatot csak azér nem kell beleírni a 
12 pontba, mer úgyis betartjuk, te mondtad, emlékszel? 

Joli tiltakozott, a tízparancsolatot Lencsibaba akarta. Különben ha 
elveszek ezt-azt a gazdagoktól, az nem lopás! Robin Hood, mi? - 
Tibor bácsi. Hát... nem, vagyis... - Joli zavarba jött, ne izéljetek már, 
fogalmatok sincs, mi a helyzet odaát, ami itt van, egy kán. 

Csak Gyuri jött rá közületek, hogy Kánaánra gondol, de nem 
javította ki. Tibor bácsi azt hitte, Batu kán, azaz Joli a ruszkikra és a 
Kádár-kormányra utal. Folytatódott a vita, szabade lopni, egészen 
addig, amíg Sneci annyira ásítozott, hogy Gyuri is rákezdte. Kobra 
föltápászkodott, gyerünk szunyálni! 

És mentetek. 

Reggelinél folytatjátok, mondta Sneci. De sült virslit adtak, amit 
Joli kivételével nagyon szerettetek, és magyar ember evés közbe nem 
beszél. Joli azér nem kért virslit, mert látta, hogyan csinálják a 
húsgyárban. Tanulmányi kiránduláson. 

Délelőtt versíró verseny. Mindannyian indultatok, csak Malaci 
nem akart, félt, hogy lebőg a rossz helyesírása miatt. Mondanotok se 
kell, hogy Gyuri nyert, holtversenybe Csillával, egy coli lánnyal. 
Szerintetek Csilla gyöngus verset írt, a helyébe szégyelltétek volna 
fölolvasni. Hogy a vörös csillag igazából éjjeliőr, aki a gyárakra és 
üzemekre vigyáz, hogy ne legyen semmi bajuk, amikor a munkások 
hazamennek. A zsűri megbolondult, ha erre adta az első díjat, 
gondoltátok. Míg elterjedt a hír, hogy a zsűrinek nagyon is a helyén 
az esze, Csilla apja főfejes szerkesztő a szegedi lapnál, és a városi 
pártbizottságba is benne van. Ezt értettétek. 

Kész csoda, hogy Gyuri versét a délutáni árnyékokról, amik 
féltékenyek az esti árnyékokra, egyáltalán beszavazták a legjobbak 
közé, pedig se szociálizmus, se vörös csillag, se munkaverseny nem 


volt benne. Malaci megjegyezte félhangosan, csak nektek, hogy este 
nincs is árnyék. De van, amikor égnek az utcai lámpák! - Joli. Ebben 
maradtatok. 

Gyuri a második díját, Petőfi összes versét elcserélte a 
harmadikra. Egy turcsi orrú szemüveges srác kapta arra, hogy ébred 
a város szirénára, és nem harangszóra, nem kell már a vallás, a nép 
ópiuma, dologra, dologra, satöbbi. A harmadik díj egy puncstorta 
volt, Gyuri azt akarta, hogy együtt dobjátok be kaja után, így is lett. 
Meghívta Csillát és a szemüvegest egy-egy szeletre. A szemüveges 
Mátészalkáról jött, a barátaimnak Gabi vagyok, az ellenségeimnek 
Gábor! - nem tudtátok biztosan, hogy akkor most ti melyik vagytok. 
Csilla a barátainak és az ellenségeinek is Csilla. 

Folyt a duma, kiderült, hogy Gyuri futólag ismeri a coli lány 
öccsét, játszott az ő iskolájuk focicsapata ellen Gyuriék iskolájának 
focicsapata. Három-kettő lett az eredmény, csak abba nem tudtak 
megegyezni, hogy melyik nyert. Lassan arra is rájöttek, hogy Gyuri 
apja távoli kapcsolatba állt Csilla apjával. Régebben Gyuri apja is 
benne volt a pártbizottságba, csak a sajnálatos októberi események 
óta nem. 

Joli azt találta ki, hogy a naplója most már ne csak az ő füzete 
legyen itt a táborban, hanem a 8aké, vagyis azé a 7é, aki itt van, s 
mindennap más írjon bele. Odaadta Vicának kezdésre. Vica nem 
értette, miért pont ő, neki csúnya az írása. Fogalma sincs, mit kéne, 
semmi se jut eszébe. Joli erősködött, csak pár mondat a délelőttről, 
pár mondat a délutánról, pár mondat az estéről. Meg még azt, ha 
valamelyiktek nyert valamit, ahogy Gyuri a verssel. Vica végül 
ráállt, kért kölcsön egy ceruzát Tibor bácsitól. Joli rázta a fejét, 
inkább ezzel, odaadta a tollbetétjét, ceruzával nem jó, mer ez az 
örökkévalóságnak lesz. 

Az örökkévalóság nagyon tetszett nektek, ezt a szót egyiktek se 
használta. Vica így kezdte: , A mai napról. Beírás az örökvalóságba." 
Itt elakadt. Amikor nem figyelt, Malaci elolvasta, örökvalóság, mi? - 
kezdte azon az éles hangján, ami van neki, de Gyuri leintette, a 8ak 
nem csúfolják egymást. 

A számháborúból hamar kiestetek, Vica ötlete volt, hogy 
hagyjátok magatokat leolvasni mindjárt az elején, utána 


bandázhattok a hadifogságban, a zászlókkal jelölt füves téren. Vica 
később vallotta be, hogy az ő apja ilyen izé, pacifista, szerinte 
minden háború az emberiség elleni bűn, mer ne ölj. Tízparancsolat, 
mi? - Tibor bácsi. Mintha Lencsibabát hallanám! - Malaci. Sneci 
meg, hogy ez egész addig jó, amíg nem téged akarnak megölni, vagy 
a szüleidet vagy a barátaidat, mer akkor mi az ábra, Vicuska? 

Vicuska nem tudta, hogy akkor mi az ábra. Elpirult, de annyira, 
hogy a szőke haja alatt a koponyabőre is. Nem sokáig 
gondolkodhatott, a parancsnoki épület felől erős sóderropogás 
jelezte, hogy többen jönnek, és nem mezítláb. Odafordultatok. Ajjaj, 
nyögte Tibor bácsi. 

Elöl a táborparancsnok, ő speciel a barna magas szárú cipőjében, 
mögötte viszont három egyenruhás, inkább négy, fényesre 
subikszolt fekete csizmában. Sildes sapkájuk rezgett, ahogy 
csapkodták a talpukat. Tudtátok, itt a baj, a nagyon nagy baj. 

Mire észbe kaptatok, Jolit már el is vitték. Azt se engedték, hogy a 
cuccát összepakolja, az egyik rendőr dobálta be a kofferba, amit 
utána a fekete Pobjeda csomagtartójába raktak. A hátsó ülésről két 
másik rendőr közül nézett rátok Joli segélykérőn. Gyurinak és Tibor 
bácsinak ökölbe szorult a keze. Sejtettétek, azt fontolgatják, 
megrohamozzák-e a kocsit, valamelyik pont alapján. Nyújts feléje 
védő kart, ha küzd ellenséggel, gondolta Malaci. Véd és dac, 
gondolta Sneci. Joli meg a kocsiban, hogy halál a fasisztákra! 

Mint a sorozatlövés, úgy recsegtek a kavicsok a Pobjeda kerekei 
alatt, míg a betonútra ért. A hátsó, tojás alakú ablakban Joli 
kétségbeesett arca, úgy hátracsavarta a nyakát, hogy annyira nem is 
lehet. Rohadtul füstölt a Pobjeda, és ez is olyan volt, mint a szovjet 
filmen az égő házak. 

Otthagyta nektek Joli a csöndet. Egyikőtök se bírta megtörni. 
Nem is akartátok. Ekkor ért véget a számháború, a győztesek 
diadalordítása közeledett. Futottak elébük gratulálni a hadifoglyok 
közül is, pedig még nem adtak engedélyt a fogolytábor elhagyására. 
Ti csak álltatok, mint a sóbálvány. Akkor is, amikor sípszóval 
jelezték, szabadon lettetek bocsájtva. Akkor is, amikor kiosztották a 
díjakat az alakulótéren. Meg se tudtátok, mit kaptak, akiket nem 
olvastak le. 


Vacsorára kolompoltak. Nem moccantatok. Úgy éreztétek, az 
kéne a 12 pont szellemében, hogy örökre itt maradjatok, étlen, 
szomjan, néma gyászba. De jött a fiúk csoportparancsnoka, süketek 
vagytok? - ordította azon a rekedt hangján, amit már jobban 
gyűlöltetek, mint azt, amit ordított vele. Kis híján oldalba taszította 
Gyurit, de Gyuri szöges tekintete visszatartotta, mindannyiatok 
szerencséjére. 

Halászlé, és túrós csusza szalonnadarabkákkal. A tábla szerint. A 
lében semmi hal, a csuszán itt-ott egy kis túró, szalonnadarabkának 
nyoma se. Nektek mindegy, egyiktek se evett, anélkül hogy 
megállapodtatok volna. Szegény Joli biztos éhezik a börtönben. 
Tibor bácsi és Gyuri a Csillagba képzelte. 

Amikor engedélyt kaptatok a távozásra, kihagytátok az esti közös 
éneklést és sütögetést a tábortűznél. Nyilván arra tartogatták a 
szalonnát. 

Az alakulótér túlsó szélinél keskeny völgy kezdődött a 
drótkerítés mentén. A túlparton öreg parasztház. Közel a mélyedés 
szélihez. A végin még belecsúszik! 

- Kobra. 

Tibor bácsi kezdte. Fogott egy nagyobb kavicsot, a parasztház felé 
hajította. Mellé. A második a homályban is vörös foltként derengő 
tető közepén csattant, élesen. Biztosra vettétek, megrepesztette a 
cserepet. Gyurinak elsőre sikerült, a többieknek háromból egyszer. 
Már kijöttek a lakók, a köpcös férfi ordított, a gólyára emlékeztető 
asszony szokatlanul mély hangon kiabált, a két kisgyerek visított. 

Utolsó sorozat! - vezényelt Iibor bácsi. Dakk, dakk, dakk, dakk, 
dakk! - a lövedékek célba találtak. 

Futás, mindenki másfelé! - Gyuri. Ő az alakulótér átlójába 
szaladt. Tibor bácsi a túlsó széléhez. Vica a tábortűz felé. Sneci és 
Kobra a drótkerítés mellett. Malaci habozott, nem talált több irányt, 
lassan ballagott Tibor bácsi után, ha sétál, nem olyan gyanús. 
Cseréptörés. Megbosszultátok Jolit. Kár, hogy nem azokon, akik 
elvitték. Talán majd... eljut hozzájuk. Valahogyan. 

Malacinak szerencséje volt. Csak a hálóépület sarkánál találkozott 
szembe a táborparancsnokkal. Futólépésben jött a tűztől, kezében 


göcsörtös favessző. Vastag szalonnaszelet kunkorodott a végire 
szúrva, csöpögött róla a kormos zsír. 

Láttál valakit a kerítésnél? - a táborparancsnok. Malaci rázta a 
fejét. A táborparancsnok a kezébe nyomta a vesszőt, átjöttek szólni, 
hogy valaki hajigál! - rohant a parasztház felé. 

Malaci sóhajtott. Beszívta a sült szalonna illatát. Már csak egy 
sercli kéne, gondolta. Akkor vette észre a földön a széles karaj 
kenyeret, a táborparancsnok lábnyoma mellett. Leguggolt érte. 
Istenem, ha minden kívánság így teljesülne. 

KEDVES NAPLÓ! 

Én irok beléd. 

Joli itthagyott nekem. Lehet hogy csak itt felejtet. És szomorú 
lessz hogy nem irhat. 

De azt akarta hogy én beirjak. Mondta. 

Viszont a táborban nem volt idő. Hazajöttem Csabára ahol van 
idő. Mert még mindíg nyár. 

Anyuka nagyon haragudott amért elvesztetem a piros szandált. 
Értve ezalatt hogy ottfelejtettem. Azt a piros szandált amit Panni 
néni hozott nekem Pestről. 

Térdelni kelletett a vacak szandál miatt amit úgyse szerettem. 
Térdeltem a száraz kukoricán 1 órát. 

De nem fájt annyira. Kemény lett a térdem a táborba. Anyuka 
szerint retkes. 

AKKOR MOST 

még egy beírás az örökkévalóságba. 

Nagyon hiányzik nekem mindenki. A 8ak. 

Legjoban Lencsibaba hiányzik. Ő nem volt táborozni. 

Utána legjobban Gyuri. 

Mégis legeslegjobban Joli. Azt szeretném én tudni hogy mi van 
vele. Hova vitték el. 

Gondoltam kapok levelet tölle. De nem. Talán az hogy nem 
szabad neki. 

Majd irok Gyurinak. Itt a cime a füzetben. 

Tiborbácsinak is. Hát mindakettőnek. 

Irok mind a nyolcnak hétnek. Lehet hogy válaszolnak. Szerintem 
biztos. Csak béjeget kell szerezni. 


Anyuka biztos nem ad pénzt béjegre. Büntetésbe vagyok. 

Mér is ment apa Bécs el az apucikám valahova. Ő adna béjeget 
vagy pénzet hogy vegyek magamnak én. 

Ojan egyedül vagyok. 

Anyuka nem szól hozzám. Harakszik. Nem enged át a mamához 
se mer bünti. 

Várom az iskolát. Az is jobb mint most itthol. 

Ha nagy leszek elmegyek innet. Világgá. Pestre. Rábeszélem a 
többieket. Akik megalakultunk. Együtt megyünk világgá vagy 
Pestre. Viribusz unitus. 

Addig ki kell birni. 

Kibirom. 

Még majd folytatom. 

Szabados Vera Viktória Kedves Vica! 

Csak pár sort tudok, nagyon sietek, egy barátom segít, hogy 
megkapjad, a nővére viszi el, ha sikerül néki. Remélem jó egésségbe 
talál a levelem. Javítóba vagyok, olyan mint a börtön. NAGYON 
FONTOS: a pepita naplócskára vigyázzál, s eszedbe ne jusson 
elküldeni, se ide, se a szüleimnek! Itt elkobozzák s elolvassák. A 
szüleim is. Legyen a tiéd mindigre. Majd csak kikerülök egyszer s 
úgyis csinálok másikat. S aztán találkozunk. Annyira szeretném! 
Kérlek, adj hírt a 8aknak, mindenkit puszilok, sokat gondolok rátok, 
s akkor sírok, de ti ne sírjatok, jó? Ígérjed meg! Szeretlek tikteket s 
hiányzatok. Te is hiányzasz. Bocsássad meg, hogy a Scinteia újság 
széliről téptem a papírt s csak ceruzám van. Ha válaszolsz, arra a 
címre, amit a lap alján látsz, az a barátom nővérének a lakása, úgy 
meg tudom kapni, csak nem rögtön. Nem bántam meg ám, hogy 
elszöktem hozzátok a táborba, az volt a legszebb nap az életembe! 
Ennek úgyis vége lesz, de azt nem lehessen tudni, hogy mikor. 
Igyekszek jól viselkedni, akkor hamarébb. Be kell fejeznem gyorsan, 
hogy vigye a barátom s megkapjad. Puszi! 

Joli 

Éptáb 

ŐK sem ilyennek képzelték. Boldogan jöttek. Már első nap 
lehervadtak. 

Folyamatosan káromkodtak. Versenyt hirdettek, ki tud a 
leghosszabban. Egy Attila nevű makói srác nyert, aki magyarul és 
cigányul is tudta cifrázni, pedig nem is látszott cigánynak. 

Nagy Karcsit itt is rögtön Kobrának hívták, pedig senki nem 
mondta el, ő a legkevésbé. Látszik rajtam, gondolta. Folyton 
szájharmonikázott. Hallgatták, s addig szünetelt az isten és a 
szülőanyák káromlása. Amikor eltalálta a tempót és a hangokat, 
lehunyta a szemét. 

Kobra arcának csak a bal oldala fúvódott föl herflizés közben, 
akkorára, mint egy teniszlabda, mely a szemüvegét a homlokára 
nyomta. Akik észrevették, várták, hogy leessen, de a mázli vagy más 
erő mindig elérte, hogy a zeneszám végén a fekete keretű szemüveg 
szépen visszacsusszanjon az orrnyeregre. Mintha már vájt volna ott 
egy sötétebb árkot. 

Mi a bajod? - förmedt rá a szomszédja, egy Imrus nevű srác a 
vacsoránál, amikor látta, hozzá sem ér a kajához. Nem vagyok éhes, 
mondta ő. Az hogy lehet? - a szomszéd srác maga elé rántotta Kobra 
tálcáját, a magas peremű mélytányérból az asztalra fröccsent a szaft. 
Kobra fintorgott, nem eszek biliből, jelentette ki. A szomszéd srác 
egy pillanatig sem hitte, hogy a tányér formája ekkora hatással lehet 
újdonsült barátjára. Válogatós, gondolta. Pedig a babgulyás ehető 
volt, kevéssé mócsingos, kocka alakú húsdarabokkal és valamelyest 
túlfőtt szabógallér tésztával. 

Imrus azt nem találhatta ki, hogy Kobrát az apja súlyosabb 
esetekben úgy büntette, hogy csakugyan a saját, már régóta 
használaton kívüli serblijéből kellett ennie. Az anyja hiába súrolta 
makulátlanra a valaha hófehér bádogedényt, Kobra agyából nem 
mosódott ki, hogy mi mindent eregetett ő abba a bilibe kiskorában, 
székrekedős lévén, néha komoly erőlködéssel és némi fájdalommal. 

Az apja egyáltalán nem büntette, amióta kiengedték. Kobrának 
soha nem mesélte el, hogy miért vitték be az ellenforradalom után. 


Kilenc hónapra eltűnt, anélkül hogy a felesége vagy bárki hivatalos 
értesítést kapott volna, mivel is vádolják. Túl kicsi pont vagyok én, 
mondta az apja sírva az anyjának az első (és utolsó) beszélőn, előbb a 
súlyosabb ügyekkel végeznek. 

Kobra apja mindig el akart költözni a nagyszülők házából, mert 
az apósa és az anyósa nem szenvedhette. A kommunista balfasz, így 
emlegették a háta mögött. Olykor szemtől szembe is. Később, a 
hatvanas évek elején beismerte a fiának, hogy volt ebben valami. 
Életét az a kilenc hónap kerékbe törte, s ezt hajdani elvtársainak 
köszönhette. Más bűne nem lévén, föltehetően azért gyűjtötték be, 
mert részt vett a húsgyári munkástanács ülésén. Pontosabban csak 
az elején. Már hazament, amikor beválasztották a vezetőségbe. 

Ha addig kommunista balfasz volt, szabadlábra helyezése óta 
általános balfasz lett. Nem akadt olyan piszlicsáré szabály, amelyet 
be ne tartott volna, az eboltástól a permetezésig. Pálinkát többé nem 
kotyvasztott a maga barkácsolta készülékben. Disznót sem tartott, 
nehogy a vágási előírásokat óvatlanul megszegje. Arra azért 
hajlandó volt, hogy a nagyszülők hízóit szakszerűen ledöfje és 
földarabolja, ám tízpercenként kijelentette, rokonok és barátok nagy 
derültségére: Félreértések elkerülése végett, nem az én disznóm! A 
mondat második fele szállóigévé lett a környéken, és a balfaszt 
Nemazéndisznóm Sanyinak hívták. 

Kobra szerette a májas hurkát meg a sült kolbászt. Arra itt nem 
számíthatott. Húst alig kaptak, ha mégis, abban sem volt köszönet. 

Vett magának a kantinban Tibi csokoládét, arról eszébe jutott rég 
nem látott barátja, Rozsos Tibor. A Tibor bácsi. Meg a többiek a 
Sakból. Kiült a III. brigád két sátra előtti tornapadra, és játszani 
kezdte a szájherflin a repertoárját. Azzal kezdte: , Előkelőek nem 
vagyunk, és pénzünk sincs elég, és jól se mindig lakhatunk, habár ez 
illenék." Néhányan vele zümmögték. A mozgalmi dalokat a tábori 
használatra átalakult népdalok követték. , Sárgarépát nem jó dombra 
ültetni." A műsort közismert slágerek zárták. , Reszket a hold a to-ó 
vizén, színezüst lángot szo-ór a fény, ó, de sokszor jártam erre én, 
egyedül." Mire idáig ért, már besötétedett, és a kopott katonai 
egyenruhát viselő táborlakók borvirágos hangulatban verték a 
ritmust a bakancsukkal. 


Kobra! - kiáltotta egy reszelős hang a sötétben. Kobra Karcsi 
félbehagyta a számot, hamarjában nem tudta eldönteni, hogy libor 
bácsi vagy Tóth Gyuri az. Szerencsére mind a kettő. Gyuri ért 
hamarább a tábortűzhöz. Kobra világosban se ismert volna rá, a 
haját honvédkurtára vágták, nullásgéppel. A hízótáborban volt ilyen 
kopasz. Később megsúgta, betetvesedett és azért. A fakózöld 
katonasapkát úgy viselte a feje búbján, mintha szalmakalap volna. 
Kobra csak akkor tette föl, ha parancsba adták, egyébként a zubbony 
vállpántja alá gyűrte be. 

Gyuri egy repedezett gitárral érkezett. Most kapta a szüleitől. 
Orosz gyártmány, azaz héthúros, de a hetediket már leszerelte. Mit 
tudsz? - kérdezte Kobrától. Nem kapott választ. Bitliszt tudsz? - 
Gyuri. Kobra biccentett, noha még sosem hallotta ezt a szót. Tviszten 
sál, mehet? - Gyuri a pengetővel a húrokba csapott, s olyan vad, 
ordítós halandzsába kezdett, amitől Kobrának tátva maradt a szája. 
Két-három srác azonnal bekapcsolódott, az egyik fésűre szorított 
selyempapírral, a többiek kézzel-lábbal s óbégatással. Velsikita 
bébina, sikita, tviszten sál, süvöltötte fejhangon Gyuri, kámon 
kámon kámon kámon bébina! 

Kobra szégyenkezett helyette is, hülyét csinál magából. De a fiúk 
nem fütyülték ki, sőt egyre többen tapsoltak ritmusra. Tibor bácsi 
ekkor ért oda, köszönés helyett tviszten sálozva, valamivel mélyebb 
hangon Gyuriénál. Te jó világ, gondolta Kobra, ez ragályos. Rögtön 
utána ellepte a jégvizes érzés, hogy megint lemaradt valamiről. 
Eszébe jutott, otthon elhatározta, csak akkor beszél, ha 
elkerülhetetlen, még mindig mutált. 

Nemsoká fölbukkant Schneider Miklós is. A Sneci. Ő mesélte, 
hogy Malek Laci - a drága Malaci - gyengélkedőre került, belement 
a mészpor a szemébe. Kobra nem értette, milyen mészpor? árkot 
ásunk itten az országútnak! Igen, de ő a betonbrigádba van, 
alapoznak! - Sneci. Alapoznak? - Kobra. Szedd már össze magadat, 
Kobricsek, lesz majd egy ház vagy bódé, betonozzák az alapját, 
világos? - Sneci hátba vágta. Gyuri minden átmenet nélkül 
fölsikoltott: kámon kámon kámon! 

Elcsattogtak a gyengélkedőhöz, egy nagyobb sátorhoz, a 
végtelennek tűnő vászonkocka-rengeteg túlfelén. Malaci mindkét 


szemét gézpólyázták és leragasztották. Szia, öregfiú, mondta neki 
Tibor bácsi. Ki vagy? 

- érdeklődött elhaló hangon Malaci. Gyuri így mutatkozott be: 
velsikita bébina! Malaci fölült az ágyban, Gyuri? 

Kobra sóhajtott, tehát Malaci is tudja ezt, csak ő nem. Próbálta 
fölidézni a kamon kamont. Végszóra felharsant a takarodást jelző 
recsegő trombitafutam. 

Sokáig beszélgettek, noha a gyengélkedőügyeletes, egy egészen 
fiatal orvos időnként rájuk szólt az ágyából: Hallottátok az II 
Silenziót? Igen. Akkor tűnés! 

Nem mozdultak. Az orvos a másik oldalára fordult, s darab ideig 
nem törődött velük. Csöndben döngicsélt mellette egy sípoló 
táskarádió. Malaci kővé dermedt: Pszt! 

Tibor bácsi odaszólt az orvosnak: Föl tetszene hangosítani? 
Hóóógyne, oszt majd lebukok miattatok a szabadeurópával! - így az, 
viharsarki  magánhangzókkal. Egy csapásra sorstárssá vált 
felettesből, odakuporodtak az ágya mellé. A zsebrádió lendülete 
elhalt, dobhártyaszaggató tutulásba fulladt a zene, aztán újra erőre 
kapott. Zavarják, dünnyögte a fiatal orvos. Igyekezett tisztábbra 
hangolni, eredménytelenül. A szakaszosan lüktető zenét Kobra úgy 
hallgatta, mint aki sosem látott tájon lépked, a többiek bennfentes 
arccal ingatták a fejüket a kihegyezett ütemekre. Mi ez? - Kobra. A 
Bitlesz! - Malaci, kioktatón. A tviszten sál, tette hozzá Gyuri, most 
akkor mi van, Kobra, azt mondtad, tudod! 

Kobra lehajtotta a fejét. Úgy érezte, megbukott valamiféle vizsgán 
a barátainál. Kihúzta a vállpántja alól a sapkáját, gyűrögette, aztán 
visszadugta, s a harmonikáját vette elő a mellzsebéből. Próbálta 
lekagylózni a hangnemet, óvatosan bekapcsolódott, nem létező 
szólamot rögtönözve a három alapakkordhoz. Maga sem remélte, 
hogy ekkora sikere lesz, elismerő mosollyal buzdították, a fiatal 
orvos a magasba bökte a hüvelykujját, s azt búgta: ó jeee! 

E megdicsőülés hirtelen értelmet adott a szolfézs, zongora és 
harmonikaórák kegyetlen unalmának. Helyszín a Csajkovszkij 
Zeneiskola, odahaza Gyulán. A nagyapja nem engedte, hogy 
kimaradjon, zene nélkül megsavanyodik az ember fia! Ő maga 
lakodalmakban citerázott és cimbalmozott, utóbbi miatt sokszor 


lecigányozták, nem bánta: olyan jól játszok? - kérdezte hamiskás 
mosollyal és roma hangsúlyozással. Sosem lépett föl zenekarral, 
mindig egyedül. Kobra tőle tanulta, hogy az a hangszer, amelyre 
ráállították a zongora után, nem tangóharmonika. Harmonika, 
simán. A tangót egy ehhez hasonlón játsszák, a neve bandoneón. 

Ilyesmiket csak az ő nagyapja tudott Gyulán. Bandoneón, a végén 
hosszú óval, adta tovább Kobra a zenetanárának. Olyan hangszer 
nincs, jelentette ki Béla bácsi, aki a fiút reménytelennek ítélte a 
zongora billentyűzetén. A szájherflit Kobra találta ki magának, s 
napok alatt rájött a csínjára-bínjára. A lényeg: nemcsak fújni, szívni 
is kell, érzéssel. 

Az elsőt herflijét snóbliban nyerte egy osztálytársától. Olyan is, 
túl sokszor ejtette le az eredeti tulajdonos. A másodikat, a 
nyomógombos Hohnert az apjától sírta ki születésnapjára. Elég sok 
számot tudott, legjobban mégis a szinkronzenét szerette. Ha egyedül 
volt otthon, bekapcsolta a tévét, levette a hangot, szerencsés esetben 
külföldi filmet adtak, s Kobra alájátszott, olyan futamokat, amelyek 
illettek a képekhez. 

Az éptábra másnap reggel ráömlött a hőguta. A nyár eddig 
mintha csak próbálgatta volna az erejét, most megmutatta, mire 
képes. A délelőtti műszakban kilencen ájultak el a négyszázból, a 
délutániban tizenhatan. Lekerültek a fiúkról a katonazubbonyok, 
divatba jött a vizes zsebkendő, fejtetőre és a tarkóra, a katonasapka 
alá. Úgy nézünk ki, mint az arabok, bazmeg! - morogta Tibor bácsi, 
izzadságban úszó meztelen felsőteste pirosra égett. 

Malacit már elengedték a gyengélkedőről, a ragtapaszokkal 
együtt a szemöldökét is letépték, elég hülyén festett. Már senkinek 
nem akaródzott a fiatal orvoshoz fordulnia, mert elterjedt, hogy 
tavaly végezte az egyetemet, és nőgyógyászatra szakosodott. Meg is 
vakulhatok! - vélte Malaci, miközben szőrös alkarját vakargatta, 
éjszaka összevissza csíptek a szúnyogok. Szugonyok! 

- Sneci. Eszükbe jutott Joli. Mi lehet vele? És a két másik lánnyal? 
Beszélgettek Lencsibabáról, aztán Vicáról. Lencsit szavazták meg 
legjobb nőnek. 

Utat építettek a brigádok, a lágy kanyart egyengették 
Törökszentmiklósnál, amelyet dél felől ritkás fasor szegélyezett. 


Kobráék brigádját, a Ságvárit árokásásra küldték, a félkész 
betonszalag mentén. Gyuri megpróbálta elintézni, hogy mind az 
öten ugyanabba a brigádba kerüljenek, ez még neki sem sikerült, 
hamarabb kellett volna észbe kapnia. A táborvezető, akit 
Jumurdzsáknak neveztek - bal szeme helyén üveggolyó fénylett -, 
Gyurit a Karikásba, Tibor bácsit a Gagarinba, Snecit és Malacit pedig 
a Ho Si Minhbe osztotta be. Így csak étkezéseknél és munka után 
találkoztak, amit itt fájrontnak hívtak. 

Kobra ügyetlenül lóbálta a rábízott csákányt. A talaj olyan 
keménynek bizonyult, mint a kő, hiába locsolták, csak alapos 
csákányozás után kezdhettek valamit az ásókkal. Anélkül, hogy 
megbeszélték volna, Imrus lett a brigád hangadója, ő már dolgozott 
útépítésen az apja mellett. Mutatta Kobrának, hogyan kell két kézzel 
magasba röptetni a csákányt, aztán lendületből zúdítani a célpontba. 
Kobra félt, hogy a saját lábfejét találja el. 

Jumurdzsák fájrontkor bejárta a brigádok munkaterületét, és az 
írnoknak diktálta az általa elfogadott teljesítményeket. Bonyolult 
pontrendszer alapján számította át az öt szakág - ő mondta így - 
napi haladását százalékra. Árokásás, betonozás, fakitermelés, 
tereprendezés, szállítás (tégla, cement, mész, sóder, homok). 

Kobráék árkából tizenkét méter hossz negyven centi mélyre volt a 
napi adag, a száz százalék. Jumurdzsák hosszú szárú barna 
csizmáján krétavonalak jelezték a húsz, a negyven és a hatvan centit. 
Sok vita tört ki a százalékokon, a talaj dimbes-dombos, nem 
mindegy, hol mérte oda a gyomos felszínhez a krétacsíkokat. 

Imrus állította, a táborvezető mindig a legalacsonyabb pontot 
szúrja ki, hogy csökkentse az eredményt, mert a betonozók 
brigádjában van az unokaöccse, odahúz a szíve. Imrus bosszút 
forralt. Csak Kobrát avatta be. A napi szakasz egy pontján gödröt 
ástak, amit néhány faággal fedtek be, amelyekre rádolgoztak egy 
vékony réteg sarat. 

Aznap pechük volt, Jumurdzsák épp a csapda előtt kilépett az 
árokból. Másnap, a következő szakaszon megismételték. Teljes siker. 
Jumurdzsák derékig süppedt a latyakba. Szabotázs, kurvanyátok, 
szabotázs! - nem engedte őket vissza a táborba, a brigád minden 


egyes tagját kihallgatta az árokparton. A többi fiú nem értette, mit 
vallhatnának be, ők ketten pedig tartották a szájukat. 

Lekésték a vacsorát. Imrus madárlátta nápolyival vigasztalta 
Kobrát, megérte, súgta. Kobra bólogatott. Életében talán először 
érzékelte, milyen édes a bosszú íze. Imre megeskette, hogy senkinek 
nem mondja el, csakhogy a 8ak már évekkel ezelőtt esküt tettek, 
hogy nincs titkuk egymás előtt, így el kellett mesélnie véd és dac 
szövetséges barátainak. Gyuri a tereprendezőknél volt, próbálta 
áttenni az ötletet a saját munkafázisaikba, de nem tudta kitalálni, 
hogyan lehetne. Tibor bácsi fakitermelőként egy nagyobb 
vadkörtefát akart Jumurdzsákra dönteni, titkos fűrészvágások 
segítségével. 

Abban valamennyien egyetértettek, hogy Imrus jó srác, igazán 
közibük való, Sneci megpendítette, esetleg föl is vehetnék, 
kilencekké alakulva, de Tibor bácsi rázta a fejét, a 8ak komoly dolog, 
különben is egyhangú szavazás kéne, és a lányok nincsenek itt. 

A kora reggeli fejtágítójában Jumurdzsák fontos bejelentést tett, 
vasárnap a brigádok Budapestre kirándulnak, sétát tesznek a 
belvárosban és a ligetben. A büntetés hatálya alatt állók ebből 
kimaradnak. Geisler Eta is velünk jön, közölte Jumurdzsák 
ünnepélyesen, mindenkit felhívok a szocialista erkölcsnek megfelelő 
viselkedésre, a rendbontók súlyos fenyítésbe lesznek részesülve. 

Ki az a Geisler Eta? - Malaci. Senki se tudta. A 8ak fiú tagjai 
elhatározták, minden szabályt betartanak, nehogy lecsússzanak a 
fővárosi kalandról. Mindenképp meg akarták ismerni Geisler Etát, 
ha már Joli, Vica és Lencsibaba nincs jelen. 

Gyuri majdnem bajba került, egy hosszúra nyúlt esti ricsajozás 
(gitározás) miatt tíz büntetőpontot helyezett kilátásba a táborvezető, 
ám reggelre csodával határos módon elfeledkezett róla. Tibor bácsi 
szerint túl részeg volt, hogy megjegyezze. 

Később Sneci is fontos bejelentést tett: Az amcsik föllőttek egy 
űrhajót a Holdra, Rénzser hét a neve, sok fénykép jött tőle rádión, 
aztán beesett egy kráterba, oszt kampec. Fénykép, rádión? - Tibor 
bácsi ekkora marhaságot még nem hallott. Sneci kötötte az ebet a 
karóhoz: Igenis, rádión, a hullámokkal, a doki hallotta az egészet a 
szabadeurópán. De ha felrobbant, hogy tudta küldeni a fotókat? - 


akadékoskodott  Iibor bácsi. Hát... még előtte! -  Sneci, 
bizonytalanul. Ugyan már, vetette ellene Kobra, a Szovjetunió sose 
hagyná, hogy megelőzzék, a Lajkával is ők nyertek, meg a 
Gagarinnal is, ha érdemes volna odalőni egy rakétát a Holdra, a 
szovjetok már rég odalőttek volna hármat. Vagy tízet. 

Mindig ugyanazt kapták uzsonnára, körözöttnek nevezett 
téglaszínű túrómasszát, kicsumázott zöldpaprikába tömve, mellé 
szikkadt kenyeret. A kenyérszeletek sose fogytak el a barna 
tálcákról, a körözöttes paprikából néha az utolsóknak nem jutott. 
Ínyencfalatnak számított, ha egy-egy paprika erősnek bizonyult, 
rámenős jelentkezők két erőtlent adtak érte, úgy mondták, gyöngét, 
s boldogan elfelezték a torokmarót. Gyuri odahaza a világ minden 
kincséért sem ette volna meg az erős paprikát, csak a szegedi 
halászlében, itt viszont Tibor bácsival az oldalán ő is licitált. 
Legalább érzem a számban, hogy történt valami! - könnyezett, 
krákogott. Tízet is be tudnék dobni! - Malacinak mindegy volt, hogy 
erős vagy gyönge. 

A fővárosi kirándulásra rozzant fakaruszokkal utaztak. A tábor 
előtti betonozott térségen nyomakodtak a járó motorú buszokba, 
amelyek még vagy fél óráig nem indultak el. A gázolaj nehéz szaga 
borult a terepre. 

Mi a szent szarra várunk? - Sneci kihajolt a foltos üvegű 
tolóablakon. A sofőrök a főkapu melletti portásfülkére erősített 
féltető árnyékában cigarettáztak. A fiúk itt is, ott is követték a példát, 
a fakarusz hamar megtelt füsttel. Kossuthot és Mátrát szívtak. Tibor 
bácsi Sport cigit kínált a barátainak, a rövid szálak hamar elfogytak. 
Készre gyártott csikkek! - Gyuri. 

Tarka menet kanyarodott oda a széles földútról, énekszóra. 
,Hajnal se hasad, úton a csapat, kürt hangja jelzi utunk!" Elöl 
transzparens imbolygott: GEISLER ETA KISZ ÉPÍTŐTÁBOR. 

Lányok! - Kobra, döbbenten. Legalább százan. Szürke 
kertésznadrágban, színes blúzban és muszlinkendőben. 

Lencsibaba! - rikoltotta Gyuri. Mind az öten az ablakhoz 
nyomakodtak. Korin Emőke valahogyan... már nem az a törékeny, 
álmélkodó tekintetű copfos kislány volt, amilyen az ő 


emlékezetükben. Haja mintha sűrűsödött és sötétedett volna. A 
szeme is megnőtt. 

Az igazán megrázó változásokat csak akkor érzékelték, amikor 
Lencsibaba odafutott a fakarusz oldalához, s örömében ugrándozva 
igyekezett elérni a fiúk feléje nyújtott kezét. Elöl a melle ugrált a 
kertésznadrágban, hátul a feneke. Ő hamarabb jött rá, mint a fiúk, 
elvörösödött, abbahagyta az ugrálást, félszeg mosollyal a haját 
kezdte markolászni, hát, sziasztok, annyira örülök nektek! Mi is 
örülünk, dörmögte Tibor bácsi. 

Lencsi, csak te vagy itt? - Sneci. Hogyhogy? Úgy értve, a 8akból, 
akik lányok! Csak én, Lencsibaba vállat vont, majd még dumálunk! - 
visszaszaladt a Geisler Etásokhoz, beállt a sorba. 

Amikor a lányok mind fölszálltak, a sofőrök beültek végre, és a 
karaván megindult az országút felé, mély bőgéssel, sűrű füstöt 
hagyva hátra. 

Többen szorongtak Kobráék buszán az ülőhelyek számánál, 
hárman ültek a kétszemélyes padokon. A hőség és a bűz sehogyan 
sem akart kimenni az ablakon, az erős zaj miatt beszélgetni nem 
lehetett, csak izzadni. 

Budapest szívében, a Keleti pályaudvar fenekénél álltak meg a 
buszok, a motort itt sem állították le. Miért nem kapcsolja ki? - 
kérdezte Tibor bácsi a sofőrt. A pajeszos férfi inkább szájról olvasta, 
mintsem hallotta, kiabálva válaszolt: Mer akkor nem biztos, hogy 
újra be bírom indítani! 

A Keletitől gyalog indult a menet a Rákóczi úton. A táborvezetők 
és a felügyelő tanárok hiába erőlködtek, a fiúk és a lányok brigádjai 
nem maradtak alakzatban, szétválaszthatatlanul összekeveredtek. 
Gyuri és barátai úgy vették körül Lencsibabát, mint rabot az őrei. A 
többi fiú nem juthatott oda, pedig sziszegés, füttyögés, szívás jelezte 
a lány sikerét. Ekkoriban a szívás volt a leszólítás egyezményes jele, 
az ember csücsörített szájjal hirtelen beszívta a levegőt, az így 
képzett hangra odapillantottak a lányok. Lencsibaba barátnője, Anna 
is csatlakozott hozzájuk, ő Emőnek szólította Lencsit. 

Lencsibaba mesélte, hogy többször találkozott  Vicával. 
Színésznőnek készül, amit titkol, de azért sokszor elmond, és 
Szabados Vera Viktóriának hívattatja magát, hogy így lesz a 


művészneve, ha. Jolival váltottak néhány levelet, már kiengedték a 
javítóból, kevéssel azután meghalt az anyja tüdőembóliában. Azóta 
nem írt egy sort sem. 

Hát, veletek mi történt? - Lencsibaba. Semmi, felelték kórusban. 
Na ne marhuljatok, tessék szépen sorban. 

Gyuriék másik lakásba költöztek, a Tisza partjára. 

Tibor bácsi talált egy kutyát, a világ legrondább kutyája, tacskó és 
vizsla keveréke. 

Malaci apját úgy megverték a kocsmában, hogy fél éve kezelésre 
jár, könyökmankóval biceg. Csakcsupán azér, mer cigány. Ott volt 
egy haverja, de tétlenül nézte. Malaci bosszút forralt, az apja 
szigorúan megtiltotta, hatalmas verést helyezve kilátásba. Ha cigány 
vagy, ez benne van a pakliba, mondta a fiának. 

Sneci apja letette a német nyelvvizsgát, és kamionsofőr lett. 
Sokszor megy külföldre, de csak ritkán hoz valamit a fiának, pedig 
Sneci térden állva könyörgött farmergatyáért. Puszta kitolásból az 
apja orkánkabáttal szúrta ki a szemét. Legutóbb egy egész fürt zöld 
banánnal állított haza, kiakasztotta az ablakba, hogy megérjen. Nem 
kellett volna, mert jött az utcából mindenki kunyizni, csak egyet. 
Végül a családnak alig maradt. 

Kobra azt mondta, ő még sose evett banánt. Megmutatta 
Lencsinek a nyomógombos Hohnert. Semmi más nem jutott eszébe, 
amit elmondhatna. És te? - kérdezte. Lencsibaba azt felelte: Idősebb 
lettem. 

Röviden szólva ez történt velünk mostanában! - zárta le Tibor 
bácsi. Lencsibaba mosolygott, jól állt neki: Gyerekek, tudjátok, mióta 
nem találkoztunk? Három éve! - Sneci. Négy! - Gyuri. Öt, öt, öt, öt, 
öt! - Lencsibaba, és újra kacagott. A fiúk elnémultak, még soha nem 
tűnt föl nekik, milyen aranyos gyöngyházfogai vannak ennek a 
Korin Emőkének. 

Negyedórás vonulás után értek arra a térre, amelynek közepén 
ott állt a Nemzeti Színház. Egyikük se látta még, pedig jártak már a 
fővárosban, például osztálykiránduláson. Gyuri olvasta az újságban 
vagy hallotta a rádióban, hogy le fogják bontani. A Nemzetit? - 
Kobra hüledezett. Miért bontanák le? - Sneci. Kell a hely a metrónak, 


itt lesz az egyik állomás! - Gyuri. Metró? - Malaci. Igen, egy óriási 
nagy földalatti vasút, ami épül. 

Emésztették a lebontást, meg a metrót. Addigra az iskolányi 
csoportosulás már azt az izét nézte. Szürke fémszekrény, 
üvegrekeszekkel. Automata, magyarázta az egyik tanár, be kell 
dobni a pénzt, és kiveheted az ennivalót. Ez már a huszonegyedik 
század! - Tibor bácsi. Sajnos, nekik semmi nem maradt, az 
előretolakodók hamar kiürítették. 

Okosabb lett volna, ha munkaversenytábla szerint sorakoztatunk! 
- Jumurdzsák, a Geisler Eta táborvezetőjének, egy görbe hátú, 
egészen rövid hajú nőnek, akkor az élen álló brigádoknak jut. A nő 
félredöntötte a fejét (a fiúk ekkor még nem tudták, hogy Bagoly a 
gúnyneve), most már mindegy, Lajoskám, várjunk egy kicsit, hátha 
föltöltik. 

Lajoskám? - ez szájról szájra járt. Jumurdzsák tehát Lajos. 
Lajoskám... állati! - Tibor bácsi. Nem, öregem, az az állati, hogy itt 
szobrozunk és reménykedünk, hogy jön valaki és betölt ebbe a 
kaszniba nekünk néhány vacak szendvicset! - Gyuri. Ahelyett, hogy 
kapnánk egy jó körömpörköltet! - Tibor bácsi. Pfúj! - Lencsibaba. 

Vita kezdődött a körömpörköltről, amelyet Tibor bácsi apja 
állítólag úgy főz, mint senki más, rá se lehet jönni, hogy nem rendes 
hús van benne. Amióta hazajöhetett a... tudjátok, mindennap 
főzőcskézik. Sokat koplalhatott odabenn! - Gyuri. Épp az, hogy még 
meg is hízott, kaptak enni, csak szart. 

Szóba kerültek a kedvenc ételek, meg azok, amiket a korábbi 
táborokban adtak. Anna a túrós csuszára esküdött, nagymamája 
módra, sok kurcinával. Az mi? - Lencsibaba. Tudod, a pörc. Nálatok 
így mondják? Igen. Nálunk pörc, a tótoknál skvarka! - Malaci. 

És a cigányoknál? - Imrus. Gyuri odanézett, azzal a szöges 
pillantásával, amitől a felnőttek is gondolkodóba esnek: Parancsolsz? 
Semmi, csak... kérdem, a cigányok hogy hívják a pörcöt? Pörcnek! - 
Gyuri két szembogara mintha bilincsbe verte volna Imrusét. Naaa, 
skacok, nem kell ezt... -— Malaci. 

Imrus füle mellett az izzadság egy apró gömbje gurult lefelé: 
Hát... én... - a mondat lekonyult. Lehet cigány, szólt bele hátulról 


Tibor bácsi, amíg nem lop, igaz? Erre Imrus, mint a visszhang: [gaz! 
Na jóvan, ne legyél annyira beszarva! - Gyuri. 

Imrus csalódottan nézte a bakancsa kopott orrát. Azt hittem, 
haverek vagyunk, motyogta Malacinak. Haverek vagyunk, ismételte 
Malaci, de ők 7en régi barátaim, véd és dac, érted!? Ki az a hét? Most 
csak 6an vagyunk itt! - Malaci elsorolta a neveket, s ujjával bökött a 
régi barátaira. Amikor a lányhoz ért, épp a mellére mutatott, ettől 
zavarba jött: Ő pediglen a Lencs... Korin Emőke. 

Több sorral mögöttük valaki fölnyerített: Emlőke! 

- nagy derültséget keltve. Gyuri és Tibor bácsi zord 
pillantásokkal méregette a nevetőket. Lencsibaba új témát dobott be: 
Írjunk egy jó, hosszú közös levelet Jolinak és Vicának, de úgy, hogy 
senki ne tudja, mit írnak a többiek. 

Taglalták, miképpen kéne kivitelezni. Legegyszerűbb a papír 
telerótt részének letakarása (Kobra). Legbonyolultabb a láthatatlan 
tinta használata, tojástehérjébe mártogatni a tollat, a címzettnek csak 
annyi a dolga, hogy tűz fölé tartsa a papírt, s az írás megjelenik 
(Sneci). 

Végül úgy határoztak, papírcsíkokra írnak, amelyeket Lencsibaba 
össze fog csirizezni, úttörőbecsszóval, sőt életesküvel is fogadja, 
hogy nem olvas bele a többiekébe. 

A táborvezetők a Városligetbe irányították az éptáborosokat, ott 
lesz az ebéd. Újabb gyalogtúra! - sóhajtott Malaci. Ő volt a 
legizzadósabb. Gyuri és Tibor bácsi közrefogta Lencsibabát. Akkora 
sikered van, mint Honthy Hannának! - Gyuri. Továbbmegyek... - 
Tibor bácsi. Ugyan már, Tibike, ne izéljetek! - Lencsibaba sötét 
szeme világított a napfényben, ami a valóságérzékkel aligha 
összeegyeztethető. Pedig így látták. 

Úgy érezték, Lencsibaba az ő közös kincsük, vigyázniuk kell rá, 
együttes erővel. Hogy a lány mit fogott föl ebből, senki nem tudta. 
Lencsibabásan csacsogott, ahogyan gyerekkorában, nem mutatott 
arra jel, hogy új hatalmával élne vagy visszaélne. Ekkor 
körvonalazódott az öt fiúagyvelőben a gondolat: ha Emőke ilyen lett, 
milyen most Joli, Selmeczy Jolán, és Vica, Szabados Vera Viktória? 
Kár, hogy nincsenek itt. 


A Hősök terén Jumurdzsák újabb beszédet mondott, fölhívta a 
figyelmet a hét vezérre, a békeangyalra az oszlop tetején, és a 
történelmi alakokra a szoborfülkékben. Fölszólította a társaságot, 
gyönyörködjenek a két múzeum évezredes épületében. A Geisler Eta 
táborvezetőnője súgott valamit a fülébe, mire Jumurdzsák 
helyesbített: évszázados. 

Megkerülték az emlékművet. Vonultak a cirádás hídon. Alatta 
csónakázótó. Valaki tudta, hogy télen ez a jégpálya. 

A túloldali füves térségen a két tábor konyhaszemélyzete 
ácsorgott, ők osztották ki a hideg elemózsiát, ebéd helyett. Fejenként 
két — májkrémes kenyeret kaptak,  lilahagymafoszlányokkal, 
szalvétába csomagolva. Mellé egy alma és egy utasüdítő. 
Figyelmeztették őket, hogy az üres csatos üvegeket vissza kell majd 
adni. 

Egy tüskehajú srác meztelen felsőtesttel térdelt a partnál, trikóját 
úttörőnyakkendőként kötötte a nyakába. Látszott az izomzatán, 
hogy évek óta komolyan sportol. Kár, hogy abbahagytam a vívást 
(Gyuri), a kosarat (Tibor bácsi), komolyabban vehettem volna a 
kajakot (Kobra), a focit (Sneci), a súlylökést (Malaci). 

Remegett a levegő. Képtelenek voltak elszakítani a tekintetüket 
Lencsibabáról, amióta a lány a hasára hengeredett, s az óvatlan 
testmozdulat röpke belátást engedett a kertésznadrág mellrésze és a 
vékony blúz alá. Két, keménynek látszó, halvány domb, pici 
rózsaszín csúccsal. Meg kell őrülni! Alig tudták elfojtani a vágyat, 
hogy oda ne nyúljanak. Meg kell védeniük Korin Emőkét az 
emlőkéivel, a popsijával és egyéb testrészeivel, hogy más se tehesse. 
Lencsibaba élvezte a sugárzó figyelmet, de zavarta is: Mit bámultok? 
- kérdezte újra meg újra. Választ nem kapott. 

Egy óvatlan pillanatban odahajolt a tüskehajú srác, és reszelős, 
mutálás utáni hangon azt mondta: Dani vagyok! - nyújtotta a kezét, 
széles körmei alatt sötét koszcsíkkal. Ők öten az éberség görcsébe 
rándultak, ugrásra készen. Emőke fölnézett arra a fiúra, kivárt, majd: 
És akkor mi van? - olyan megsemmisítően hangzott, hogy Dani 
szótlanul elvonult. Ez jó volt, motyogta Gyuri. Nagyon jó, helyeselt 
Tibor bácsi. Vigyorogtak, mint a vadalma. 


Ebéd után a Vajdahunyad vár megtekintése következett. A 
táborvezetőnő beszédet tartott a századfordulóról, a jáki templom 
kapujának építészeti jelentőségéről, Anonymusról és Kincsemről. A 
névtelen krónikás szobránál készült egy fénykép hatukról, Sneci 
Pajtás gépével. Imrust kérték meg, hogy kattintson. 

A Mezőgazdasági Múzeumot unták, csak Kincsem, a csodaló 
keltett némi figyelmet. Malaci hangosan olvasta: , Kincsem apja 
Cambuscan (betű szerint ejtette az idegen neveket), egy import 
angol telivér volt. Anyja Water Nymph, az ozorai Esterházy-ménes 
kancája, 1873-ban vitték Kisbérre fedeztetni." 

Malaci itt megállt, pillantása Lencsibaba mellére tévedt, majd 
lecsúszott a combja tövéig. Unalmas! - zavartan a következő 
felirathoz, Kincsem sikerlistájához lépett. De azt már nem olvasta föl. 
Emőke csücsöri szájjal nézte a csodalovat és zsokéját a fekete-fehér 
fotón. Nem nehéz? - kérdezte, inkább csak magától. Mi? - Sneci. A 
lónak, ha ráül egy ember. Fordítva nehezebb! 

- Gyuri. 

Terelték a brigádokat kifelé a táborvezetők. Bandukoltak vissza a 
buszokhoz. Sokkal rövidebbnek érezték az utat, mint odafelé. 

Búcsúzáskor Lencsibaba és Anna könnyed puszikat osztogatott 
ötüknek. Beállhatok a sor végére? - érdeklődött nagyviláginak szánt 
hangon Dani. Igen! - Lencsibaba megrázta göndör fürtjeit, de csak 
oda, ahol az észt osztják! 

Többen füttyögtek, s hátul valaki: Na, ezt se nekem mondták! 
Dani odafordult, dühtől vörösödve, de senki se vállalta, hogy ő volt. 

Az öt fiú elbúsult, amikor Korin Emőke beszállt a Geisler Etások 
egyik fakaruszába. Most megint nem látjuk évekig? - tette föl a 
kérdést Kobra magának, de úgy látszik, fennhangon, mert Sneci 
válaszolt: Meglátogathatjuk, Szarvas nem a világ vége. 

Csönd lett. Valamennyien saját lakhelyükre gondoltak. Szeged 
biztosan nem a világ vége (Gyuri), Berény sem (Tibor bácsi), Gyoma 
sem (Malaci), Gyula sem (Kobra), Orosháza... éppenséggel... 
(Sneci). Na de gyerekek, kezdte Gyuri, egyelőre az éptáborban 
vagyunk, ő meg a Geisler Etában, átmehetünk valamelyik este! Ez az 
ötlet döntő változást okozott a világ őket övező részében. Addig a 
délutánt  porosnak, a  fakaruszt reménytelennek, az életet 


vigasztalannak érzékelték. Most odakünn fölizzott a napfény, 
mintha a legfontosabb égitest azt hinné, újra itt a reggel, a színek 
lángra kaptak, az izzadság és a bakancsok nehéz szaga szétoszlott, 
helyét csiklandós illat foglalta el, amelytől rájuk tört a jókedv s az 
éhség. Később derült ki, hogy Imrus vett egy zacskó zsömlyét, 
odakínálta. 

Este a tábortűznél Gyuri olyan átéléssel pengette a repedezett 
gitárt, hogy Kobra attól tartott, vér és könnyek fognak kicsorogni a 
húrok alatti kerek lyukból. Dani egy szék ülőkéjén dobolt két 
csavarhúzóval. Tibor bácsi adta a basszust, hangszere nem lévén, 
szájjal. Imrus énekszólammal szállt be. Hívta Kobrát, herflizzen, de ő 
inkább a ritmust verte a bakancsával. Gyuri egy magyar dalba 
fogott, többen átvették. Ha énekel, nem ő-zik, gondolta Kobra, majd 
rájött, szögedi barátja akkor is ritkábban ő-zik, ha beszél. Leszokott 
róla? 

Egyre többen ordították, hogy SZERETNI KELL! - amikor 
megjelent Jumurdzsák, üvegszemén villódzott a tűz visszfénye, s 
elbődült: KUSSOLNI KELL, ENNYI AZ EGÉSZ! IL SZILENCIÓ 
VAN, ZAJOS CSÜRHE! 

Tibor bácsi talpra szökkent, néhány másodpercig farkasszemezett 
a  táborvezetővel, s ha Gyuri nem lép közéjük, talán 
összeverekednek. Amint a feszültség kiszisszent a pillanatból, 
ballagott az éptábor aludni. A szellő borzolta csöndben tisztán 
hallatszott, hogy a Geisler Etában is peng a gitár, szól a karének. 
Odaát a Gézengúzt fújták, két szólamban, ahogyan a tavalyelőtti Ki 
mit tudban Koncz Zsuzsa meg az a másik csaj, a szemüveges. 

Ilyen közel van ide a gejzlereta? - Sneci. Úgy látszik! 

- Malaci. Akkor... - Kobra nem fejezte be. Ugyanaz jutott 
eszükbe. Másnap este meg is tették. 

Vacsora után átszöktek a lánytáborba. A hátsó drótkerítésnél 
másztak ki. A Geisler Eta oldalát embermagasságú facölöpök 
védték, jótét kezek egyet kidöntöttek, ott hevert a majdnem teljesen 
elapadt patak ágyában. Az ember közepes  testmérettel 
átfurakodhatott, még Tibor bácsinak is sikerült, némi erőlködéssel. 

Az itteni tábortűz egy fakó kék úszómedence partján lobogott, 
amelyben nem volt víz. Lánycsoportok heverésztek a fenekén 


többfelé. Ők öten óvatosan közeledtek, tartván a föltűnésük okozta 
sikítozástól, ám senkit nem izgatott a jelenlétük. Úgy látszik, szoktak 
bejönni fiúk, gondolta Gyuri. 

Lencsibabát nem találták. Anna, a barátnője a medence szélén 
lógázta a lábát, pusmogott egy nyurga csajjal. Hívjam? - kérdezte 
köszönés helyett, s eliramodott a szögletes faházak irányába. A 
lányok ezekben laktak, nem sátrakban. Mázlisták. 

Hamarosan föltűnt Lencsibaba, hófehér halásznadrágban és 
tengerésztrikóban. A fiúk ölelgették. Na, nyugi már, rázta le őket, 
isztok valamit? Mit lehet? - Tibor bácsi. Sör, meleg, konyakmeggy, 
kevés, egy kis vörösbor, langyos. 

A tűznél két fiú gitározott a lánykórus alá. Kik ezek? 

- Gyuri. A tábvez fia meg a barátja! - Emőke. Hangolniuk kéne! - 
Kobra, epésen. Nem érdekes, Emőke maga mellé húzta Gyurit és 
Tibor bácsit: Csüccs, várjatok egy kicsit, Anna épp azt meséli... mit 
is mesélsz épp? Annának nem akarózott folytatnia: Hát, anyámékat, 
de pont vége. Válnak! - foglalta össze a lényeget Emőke. Tényleg? - 
Sneci. Az kemény! - Tibor bácsi. 

Emőke fölkacagott, ugye, milyen szép lány az Anna? Erre sem 
kapott választ. Mi a pinyő, megnémultatok a nagy útépítésben? - 
mellbe bokszolta Gyurit. Mér, ti mit csináltok? - Malaci. Szedjük a 
barackot... kértek? - Anna egy kosarat tolt oda, van dögivel, rá se 
bírunk nézni. 

Lencsi, tényleg nem akarsz egy kicsit... - Tibor bácsi habozott, 
félrevonulni? Anna fölállt, szasztok! - lesimította a blúzát, indulni 
készült. Emőke nem hagyta, naaa, fiúk, a legjobb barátnőm, hagy 
maradjon! Hagy, biccentett Tibor bácsi. Emő, nem kéne erőltetni! - 
Anna. Ne csináld, a barátaim barátai a barátaim, és Anna is hagy 
legyen benne a... mér ne lehetnénk 9Jek? Azért, mer akkor bárki... 
mindenki... érted! 

- Sneci. Nem bárki, nem mindenki, csak ő, hadarta Lencsibaba, 
Anna örök! 

Újabb feszes csönd. Olyan szép, ti is látjátok, igaz? 

- Lencsibaba. Anna rázta a sörényét, ugyan má, szálljál le! 

A fiúk egyre kevésbé értették, miért olyan fontos Lencsibabának, 
hogy Anna szépségét elismerjék. Ahhoz még nem voltak elég 


rafináltak. 

Gyertek át holnap is! - Lencsibaba. Úgy hangzott, mintha azt 
akarná kifejezni: Most viszont húzzatok el, de gyorsan! 

Fölhangzott az II Silenzio. Sietve búcsúzkodtak, megkeresték a 
rést a cölöpsorban, átpasszírozták magukat. Kíváncsi vagyok, melyik 
csaj tud trombitálni! - Kobra. Lehet, hogy magnóról adják! - Sneci. 
Visszanéztek. A tábor közepén a félkör alakú térségen ugyanolyan 
árbocszerű zászlórudak döftek az égbe, mint a fiútáborban, egy a 
magyarnak, egy a szovjetnek, ami egyben a munkásmozgalom 
nemzetközi lobogója. A Geisler Etában is leeresztették őket 
esténként. Senki nem értette, mire jó ez. Éjszaka nincsenek 
szolgálatban a zászlók? - Gyuri. Csak lent tudnak aludni! - Tibor 
bácsi. 

Elhatározták, hogy eztán évközben is lesz 8ak öszszegyűlése, 
legalább egyszer. Kétszer. Minden évszakban. Az éptáb utolsó 
napján már nem vitték ki őket dolgozni, be kellett szolgáltatni a 
bakancsot, a munkaruhát és a katonasapkát. Visszavedlettek 
brigádból fiúkká, az egyenkinézet után némelyikükre alig ismertek 
rá. Malaci a zubbonyban és a túl hosszú nadrágban mindig 
rendetlennek nézett ki, saját indigókék csőgatyájában és fehér alapon 
barna kockás ingében inkább pincérre hasonlított, pláne hogy a sötét 
haját vízzel fésülte hátra. Sneci valahogyan kisebb lett, talán mert a 
szandálja jóval laposabb a bakancs vastag talpánál. Emőke milyen 
lehet szoknyában? - merengett Gyuri. Rémlett, hogy valamelyik régi 
táborban rövid, pörgős szoknyát hordott. Mintha örökké piruettezett 
volna. Á, miért piruettezne? - Kobra. Gyuri vállat vont, nem tudta 
leradírozni az agya vetítővásznáról a reszketeg némafilmet, amelyen 
Lencsibaba sebes forgásokat végez a pörgős szoknyában, talán 
műkorcsolyával a lábán, a teste körvonallá olvad. 

Sátranként össze kellett számolniuk a kincstári tulajdont, ahogyan 
Jumurdzsák mondta, s megadott rendben járulni a parancsnokiba a 
cuccal. Gyuriéknál minden stimmelt, csak egy sapka hiányzott, 
éppen az övé. Talán a Geisler Etában hagyta. Oda nem mehet vissza 
érte. Akkor pedig a brigádnak ki kell fizetnie. 

Nem a brigádnak, csak nekem, mert én vesztettem el! - Gyuri. Ez 
mindenkinek nagyon tetszett. Kobra - saját magát is meglepve - így 


szólt: Ugyan már, majd én szerzek egyet! - kilépett a sátrukból. 

Az ijedtség csak ekkor ömlött szét benne, a lábujjaitól a feje 
búbjáig. Érezte, hajszálai göndörödni kezdtek. Na... és most? - 
igyekezett leplezni tanácstalanságát. Baktatott a sátrak sora előtt a 
főbejárat felé. 

Apukám! - szólt rá valaki. Dani. A sátor ponyvája kétoldalt 
átlósan kihajtva. Dani elfeküdt az emeletes ágy alsó szintjén, akár 
egy színházi páholyban. Mi van? 

- Kobra. Az van, hogy gyere ide! - parancs volt, nem kérés. Kobra 
okosabbnak vélte, ha engedelmeskedik, lezöttyent a matracra. Nem 
mondtam, hogy le is ülhetsz! - Dani. 

Kobra tudta, verekedésben semmi esélye, de nem állt föl, mert 
Dani vigyorgott: Apukám, mondjad csak, mi a pálya azzal a 
pintyőkével? Tessék? A csajjal, akinek sleppeztetek! Ja, hát... - Kobra 
elakadt. Melytek dugja? - Dani olyan közel hajolt, hogy Kobra látta a 
szájában a kis farönkökre emlékeztető őrlőfogakat. Úgy döntött, 
Lencsibabával kapcsolatban akkor sem nyikkan meg, ha ez az 
izompacsirta pépesre veri, mer nyújts feléje védő kart. Az tuti, hogy 
nem te, mi? apukám! - Dani nyerített. 

Kobrának támadt egy ötlete, kivette a zsebéből a nyomógombos 
Hohnert, játszani kezdett, a futamokból lassacskán kialakult a 
Bunkócska. A sátor lakói hallgatták egy darabig. Egy srác, aki a 
zubbonyokat számolta az ágyon, anélkül hogy odanézett volna: 
Bitleszt nem tudsz? Kobra sóhajtott, mi az istent akarnak folyton 
azzal a bitlesszel? - gondolta, de így szólt: Melyiket akarod? A srác 
csapkodni kezdte a tenyerét, taff, taff-tatatt, és rázendített: Lát, 
láfmidu, junó áláfju! Kobra követte a dallamot a herflivel, 
megérzéseire hagyatkozva. Nem gyanította, hogy az eredetiben is 
harmonikáznak. 

Már az egész sátor tapsolt és láfmidúzott, Dani olykor 
belekurjantott: Naon jó, apukám, naon jó! Átjöttek néhányan a 
szomszédból, nőttön-nőtt a kórus és a közönség. Kobra vérszemet 
kapott, alul-fölül körbecirógatta a nem túl nehéz akkordsort, mely 
mégis eltalált benne egy idegszálat. Látta, az éneklők behunyták a 
szemüket. Jobb kezével elengedte a herflit, s azubbonyokkal és más 
kincstári holmikkal telerakott ágyról gyors mozdulattal a kobakjára 


csapott egy sapkát. Imádkozott, hogy senki ne vegye észre. Nyert. A 
szám végén tíz-tizenkét száj visongott gitárszólót, s kitört az 
általános ujjongás. 

Most akkor műfízeri! - rikoltotta Dani. Bocs, nyögte Kobra, azt 
nem tudom! - kiszökkent a sátorból, rohant vissza Gyuriékhoz, mint 
a nyúl. A sapkát odadobta a halom tetejére, pszt! - mutatta a 
kezével, majd leült a saját ágyára. Játszani kezdett valamit, 
lassacskán kialakult az Internacionálé. 

Három perc múlva megjelent Dani és két tagbaszakadt 
brigádtársa: Kobra, adjad vissza, de rögtön!!! Kobra a szemével 
kérdezte, hogy micsodát? - nem hagyta abba a herflizést, a refírénnél 
tartott, ez a harc lesz a végső, csa-ak összefogni hát, és 
nemzetközivé-éé-é lesz holnapra a világ! Elcsórtál egy sapkát, te 
szemétláda! - Dani a válltrikójánál fogva rántotta föl Kobrát az 
ágyról, az anyag éleset reccsent. Nana! - Gyuri lefejtette Dani kezét 
Kobráról. Tibor bácsi is közibük állt: Milyen sapka, órák óta itt 
zengedez nekünk, már az agyunkra megy! 

Daninak tátva maradt a szája. Ekkora hazugságra nem számított. 
Minthogy az erőviszonyok kiegyenlítettnek látszottak, Daniék 
átkozódva visszavonultak, egyikük még odavetette Kobrának: 
Megtalálunk azér, ne félj! 

Amint magukra maradtak, Gyuri is azt mondta, egészen más 
hangsúllyal: Ne félj! Kobra hálásan mosolygott. Hazudtak értem, 
gondolta. Fújta tovább a nyomógombos Hohnert, földöntúli 
tekintettel. Barátai többé egy percre sem hagyták magára, míg 
hazautazáskor szét nem váltak, csoportos kézfogással. 

A búcsúestet a tábor előtti tisztáson rendezték, ahova Jumurdzsák 
parancsára már kora délután kihordták az ebédlőből a dobogó 
részeit és a székeket. Jött egy mikrobusz, ládákat pakoltak, kábeleket 
húztak, elektromos berendezéseket állítottak össze. Addigra 
elterjedt, hogy ötórai tea lesz, átjönnek a Geisler Etások, Illés Lajos és 
tánczenekara játszik. Senki nem hallott még róluk. 

Lencsibaba és Anna arra készült, hogy tvisztelni fognak. 
Mutatták, hogyan kell. Olcsó játék hülyegyerekeknek, dünnyögte 
Gyuri, de tudta, okosabb, ha ők tvisztelnek velük, különben Dani és 
a hozzá hasonlók fognak. 


Már besötétedett, amikor Illés Lajos nyomogatni kezdte a 
billentyűket egy hangszeren, amilyet még sose láttak. Miniatűr 
pianínó, fölirata szerint: Capri. Olyan erővel búgott, mint tíz 
autóbusz. A szaxofonos mondott valamit, a mikrofon gerjedt, alig 
lehetett érteni. Dang, dang, da-da-dang! - a dobok mintha a 
hallgatóság hátán csattognának. 

Gyuri és Tibor bácsi őszinte szakmai érdeklődéssel próbálta 
ellesni a gitárosoktól a fogásokat. Sneci és Malaci tvisztelt a két 
lánnyal. Kobra előrefurakodott, fújogatta a herflijét. Blúbörihil, vagy 
mi. 

Arra lett figyelmes, hogy beszélnek hozzá. Fölriadt a tonika- 
szubdomináns-domináns szoros hálójából, addigra fogta a karját 
valaki a zenekarból, s fölhúzta a színpadra. A basszgitáros volt az: 
Tas vagyok, látom, nyomod a herflin rendesen, mit tudsz? Kobra 
visszakérdezett: Mit tudtok ti? Tas teli szájjal röhögött, odaszólt a 
zongoristának: Kérdi a srácosz, mit tudunk mi, haha! A zongorista 
bólintott, ki mit tud! Négyet csettintett, és a zenekar belecsapott a 
következő számba. Dö fetmen. 

Kobrát megszállta az ihlet, a mikrofonhoz bújva harapdálta a 
Hohnert, mintha csöves kukoricát falna, eleinte vaktában, aztán 
egyre inkább beletalálva a dallam barázdájába. Hirtelen hanyatt 
vetődött a dobogón, magával rántva a mikrofont állványostul, s ott 
rögtönözte egyre vadabb szólóit, negyvenfokos önkívületben. 

Napfényben fürdőző mezőn vonaglott, arany szitakötők sűrű raja 
lebegett fölötte, lüktető zúgással. 

Arra tért magához, hogy rugdossák a talpát. Jumurdzsák állt 
fölötte, üvegszeme ijesztően villogott ebből a szögből, ordítását 
elnyomta a zenekar, de Kobra tudta, azt akarja, hogy keljen föl és 
takarodjon a dobogóról, a szocialista erkölcs jegyében. Hiába, őt már 
nem izgatta a tábor és a világ valósága, átcsusszant az arany 
szitakötőkébe. 

Kedves Tiborom, 

azaz 

Kedves Tiborka bácsi, 

Egyszerűen nem hiszem el, hogy már megint befucscsoltunk! 
Annyit szervezkedtünk és hiába! Legalább te eljöhettél volna! 


Komolyan, olyan messze van Szeged  Berénytől? Egyszer 
elcangáztam Gabival (tudod, a basszgitáros, meséltem már róla) 
Orosházára, az több mint félút, nagyjából 60 kilométer, benéztünk 
Snecihez, és kora délutánra már itthon voltunk. Nem azt mondom, 
hogy pont bicajjal, de autóstoppal pl. nekiindulhatnál! 

Igaziból egy kínlódás ez a 8anozás, ha sose bírunk találkozni. Az 
utolsó percben mindig valaki lemondja. Azt még értem, hogy Jolinak 
nehezebb Nagyváradról. Oradeából. Tudtad, hogy olyan is lett már 
náluk, hogyha valaki át akar jönni, lehet, de előtte el kell menni neki 
két hétre a Duna-deltába munkatáborba? És az kegyetlen hely, 
sokkal szarabb, mint az itteni ébtáb. Nekem egy kolozsvári srác 
mesélte. Becsüljük meg Magyarországot, azt mondta. 

Vica a közelből jönne, mégis ővele a legbajosabb megállapodni. 
Jaj, most épp mégse jó, bocs! Lencsibaba külön téma, annyit kéreti 
magát. Nők... 

Tiborom, te se vagy olyan távol, embereljed már meg magadat! 
Malaci meg nem válaszol a levélre. Küldjek táviratot? Lovas futárt? 

Kobra ugye nagy ember lett, miótától bekerült a Ki mit tudba és a 
tévébe. Különben én nagyon drukkoltam neki, csak nem értettem, 
miért nem szájharmonikázott vagy zongorázott. Most komolyan, 
fésű, selyempapírral? Még jó, ha nem klozettpapír! Zümmög, mint a 
méh. Röhejes. Fölvételizett a csabai konziba, azt se írta meg, hogy 
bejutott-e. 

A Ki mit tudban továbbment a selejtezőből, gratuláltam neki 
levélben, a nevetekben is. Kíváncsi leszek, marad-e a fésűnél. Ha van 
egy csöpp esze, előáll egy normális hangszerrel. 

Jó volt az éptáb, szerintem jövőre is megyek. liborom, szerinted 
csak engem zavart, hogy Kobra Karcsi elcsórta azt a rohadt sapkát? 
Ha a sátor kifizeti, olyan kevés jutott volna egyre-egyre, és ez azért 
lopás, nem gondolod? Aki hazudik, az lop is. Viszont aki lop, az 
még mit csinál is? Hehe. 

Meg kellett volna beszélnünk, ahelyett hogy úgy néztünk rá, mint 
egy nemzeti hősre, aki kihúzta a szarból a hazát. 

Anyám se értette, miért marad el a dzsembori, mikor ő 
fölajánlotta, hogy süt annyi lángost és palacsintát, amennyi belénk 
fér. 


Milyen a gimi? Engem élelmiszeripari technikumba írattak be, 
apu reméli, ha felnövök, viszem tovább a papa méhészetét és a 
szőllőskertet. Kérdezgeti folyton, ugye van kedvem? Mit lehet erre 
felelni? Fogalmam sincs. Az zicher, hogy félek a méhektől, hiába jön 
a nagypapa avval, hogy direkt jót tesz a vérkeringésnek. Csíptek 
meg sokszor, amikor magával vitt befogni a rajt, aztán a mama húzta 
ki a fullánkokat szemöldökcsipesszel. Engem csöppet se vigasztal, 
hogy a mél, ha beléd csíp, meghal. Attól még ugyanúgy bedagad és 
fáj. 

Tiborom, írjál, vagy fogjad magadat és gyere át! Vagy szóljál, 
hogy én merjek át, és megoldom! Legrosszabb esetben odacangázok, 
akármeddig tart. Lehet nálatok aludni? Mit szólna az apád? És a 
nagyszüléid? 

Baráti ölelés, 

Gyuri 

Utóirat. Beszéltem Lencsivel, csókoltat. 

Drága Emő, édes Lencsikém! 

Remélem, jól vagy! 

Először géppel akartam írni, azt legalább el tudod olvasni, de 
aztán ráemlékeztem, hogy te mondtad, magánlevél írógéppel 
modortalanság, kézzel kell. Ezért kapod a macskakaparásom. 

Mit szólsz Kobrához? Gyuri szerint azt kellett volna csinálnia, 
hogy zongorázni vagy harmonikázni. Szerintem direkt jó, hogy a 
fésűjén játszik, mert ilyen más nincsen! És a zsűrinek tetszik. 
Zongorázni vagy harmonikázni, abba nincs meglepetés. Inkább az, 
hogy jobb számokat kéne, nem ilyen Express egyveleget meg 
Neményi Bélát. Te mit mondasz? 

Biztos tudsz rólla, hogy Gyuri haragszik, mert nem mentünk két 
hete! Erőlteti, hogy legalább látogassam meg én, vagy hívjam át őtet, 
itt is aiudna. Hm, hm, hm! Pont te vagy az, drága, aki tudja, hogy 
mér nem mentem, és te is mér nem. Az, hogy a többiek is mind 
cserbe hagyták, igazán pehh, tényleg! 

Emőke, muszáj találkoznunk, hogy megbeszéljük, mi legyen, 
megőrjítjük magunkat így, ez az igazság! Mindennap beírom a 
naplómba, hogy mit kéne csinálnunk, de mindennap mást gondolok. 
Egy az, hogy Gyuri nagyon a barátunk, és te se akarod, hogy, meg 


én se akarom, hogy! De az se normális, hogy akkor mi ketten 
vicsorgassuk a fogunkat és harapdáljuk az öklünket, pusztán 
csupáncsak amiatt, hogy ő ne kapjon bántást! Mert így viszont mi 
kapjuk azt a bántást, és mi se érdemeljük, igaz? 

Annyira jó volt, hogy láttál minket a megyei selejtezőn! Iudom, 
azért jöttél, hogy a szavaló kategóriában elinduljál, csak aztán mégse 
akartál, de akkor is! Amit el lehet szúrni, azt elszúrtuk! Azóta 
folyton erre gondolok, álmodom rólla, amikor játszottunk, és csak 
neked énekeltem. Álmomba persze továbbjut Rozsos Tibor és 
tánczenekara! 

Borzasztó hiba volt, hogy csak négyen mentünk, a dobos már 
nem fért be a Skodába, amit a basszgitáros szerzett, pontosabban a 
dobszerkó nem fért be, Bélus valahogy még benyomakodott volna 
hátul középre. Azt hittük, biztos lesz ott a csabai művházban a sok 
zenekarból egy dobos, aki beugrik velünk! Arra nem számítottam, 
hogy húsz bandából tizenkettő fogja játszani az ájken getnót, amit mi 
is, és a többieknek a dobos nem kalapál bele rossz helyen. Mindegy. 
Jövőre majd! 

Abba legyünk most már megállapodva, hogy mit mondjunk 
Gyurinak és mikor! Szerintem világos, hogy azt szeretném, ha velem 
járnál, és szerintem világos, hogy te is ezt akarod! Csak tisztességes 
vagy, és amíg vele jársz, eszedbe se jut, hogy! De mit csináljak én? 
Egy ilyen nagy darab srácnak a szíve is nagy, érted! 

Drága kedves Lencsike, írjál sebesen, hagy ne vergődjek olyan 
sokáig! 


NAGYON. 
Ölel, azaz ölelne, csókol, azaz csókolna: Tibor 

Szarvasi Királyság 

ÉN meg micsináljak, nem jut eszembe semmi. 

Pedig olyan szép simák a lapok, s jó a toll. 

Ki lett hirdetve, hogy itten naplót kell írni. Azaz hogy nem KELL, 
a Szarvasi Királyságban semmit se KELL. Ajánlatos. De nem szedik 
be. Megtarthatjuk magunknak. Akkor a negyedik naplóm lesz ez. Az 
elsőt, a gakét Vicára bíztam, amikor "59-ben hazazsuppoltak a Kasza 
tótól a táborból. A második betelt. A harmadik otthol van. Ria néni 
adta ezt a kockás füzetet, amire a Bartha matektanár rávágná, hogy 
négyzethálós, de ő Váradon van, hála a magasságos istennek. 

A címkére már fölírtam: 

Szarvasi Napló (SZN) 

Selmeczy Jolán (sk) 

Mi ez az örökös Danizás? Nem értem, még meg se ébredek, már 
susogják ezek a libák, hogy Dani így, Dani úgy, ki ül mellé a 
reggelinél. 

Dani... hülye név. Nékem úgy hangzik, mintha egy aprópénz 
volna. Tizenöt jen, húsz dani. 

Hagyjanak aludni! Befúrom a fejem a takaró alá. Hiába. Már 
annyira ébren vagyok, hogy kész, okosabb fölkelni. Gyerünk a 
fürdőbe. Az a baj, hogy csak egy zuhanyozó van két csappal, s egy 
véce. Mind a két ajtónál áll a sor. Nincs türelmem várni, kifordulok a 
kertbe. Hátul a kis üvegháznál teremtett lélek sincs, ott fogom 
megoldani, bizony, jóemberek, aki látja, látja. Osonok a kiszáradt 
ágyások között, ebbe biztos murok volt. Már rég kihúzkodhatták, a 
talaj sárga porrá omlott, mint a gyerekek homokozója. 

Lekuporodtam az üvegház túlsó felihez, végezni kicsi dolgom, 
abba a boldog hiszembe, hogy magamba vagyok. Látom ám, hogy a 
másik saroknál is guggol egy leány. Micsináljak, nem nézek arra, 
szemem is behunyom, itt se vagyok. Viszont beszél hozzám: Joli, 
már meg se ismersz? 

Úristen, Vica? - ezt magamtól kérdeztem, de ő is hallotta. Már 
kerestünk Lencsivel! - vigyorog, mint a vadalma. Fölhúztuk a 


bugyit, s összeölelkeztünk, Vica krákog, olyan... annyira... - nem 
találja a szót. Húzom a kezinél fogva, keressük meg Lencsit. 

Azoknak a jóembereknek a sora, akik még nem jutottak a véce 
vagy a mosdó közelibe, már kilógott a tornácra. Fogmosásra én is 
ácsingózok, az nem lesz öröm, ha Lencsinek szájszagos puszit adok, 
ahogy Vicusnak. Micsináljak, ilyen a táborélet. Ria néni sokat tud, de 
a napi kis nehézségeket nem veszi számba. Sose értettem, hogyan 
bírja olyan hibátlanra fonni a koszorúkontyot, s hogyan tud ennyire 
tiszta maradni itt, falusi piszokban, vízhiányban, pöcegödörszagban, 
s a szomszédok disznóit ne is emlegessem. 

Ria néninek még a szemüvege is fényes, mint a... majdnem 
mondtam valamit. Bezzeg a fiúk-lányok oly ápolatlanok, hogy nem 
akarok közel menni. Tán csak az én orrom ilyen túlérzékeny? De ha 
Ria néni tud maradni tiszta, ők is megpróbálhatnák, igaz? 

Hátulról ugrott Lencsi a nyakamba, nem számítottam rá, elestünk 
a füvön. Komolyan mondom, hercegnő lett, királykisasszony! 
Úristen, meddig akar még szépülni? 

Istenem, ha én ilyen gyönyörű volnék, hát... Csak nem szeretném 
a sok kis pattanást, ami most Lencsikénken kijött, ez új. Biztos 
agyba-főbe nyomkodja. Kráterok, komolyan! Szegényke, rettentőn 
szégyenkezik ez miatt, amilyen hiú. De így is álomszép! 
Darázsderék, ruganyos mell, karcsú lábszár. Düllesztik a szemüket a 
fiúk. 

A mitesszereket ki kéne pattintani az orrán, ha akarja, 
megcsinálom néki, a húgomnak is én szokom. Az a titka, hogy 
alapos kézmosás után kell, jó élesre reszelt körömmel. Csak most 
nincs itt a manikűrkészletem, amit Pozsonyból hozott az apám. Nem 
akartam kockáztatni, hogy visszafele elvegyék a román vámosok. 
Egyszerűen nem normálisok! Jó múltkorjába elkobozták egy 
kisleány babáját, hogy vadonás új és vámköteles. Az anyjának nem 
volt pénze vámra, erre zutty, kitépték a gyerek keziből. Így megy ez 
a román-magyar határon mostanába. 

Annyira jó, hogy mindhárman egybe vagyunk, az összes lány a 
nyolcakból! Elsírtam magam, amikor öszszefogóztunk. Vica 
simogatott, bátorítani akart, de az ő szeme is párás volt. Lencsi 


megrázta sűrű haját: Lányok, ne izéljetek már, röhögjünk, minek 
sírni, ha egyszer örülünk!? 

Igaza van néki. Örülök, senki sem örül tőlem jobban. Most csak a 
piroskának nem örülök, megvárhatta volna a Szarvasi Királyság 
végét, de nem. Úgy látom, Vicának is itt a piroska, lóg a vatta a 
zsebiből. Kíváncsi vagyok, hogy áll a fiúkkal. Azt se tudom, mi a 
helyzet Lencsibabával. Ő nem szeret ilyesmiről beszélgetni. Fura, 
mert a lányok szoktak szeretni. De ő... ő Korin Emőke, a sztár, Ria 
néni leánykája, a szépség, akire külön szabályok vonatkoznak. 

Nem értem, mér állt be a Danizók közé. Jó van, ő tudja, mit akar, 
nem haragszok rája, annyira szeretem. 

Fogadok, hogy Lencsibabának már benyomták a szitáját. Vica... 
kérdés. Rákérdek, ha fölbátorodok. De megmondja-e? Én biztos nem 
hazudok a 8akból senkinek. Az enyimé határeset. Próbálta 
benyomni nékem Fenyő Vili az iskolai kiránduláskor a Csorbatónál. 
Ellenálltam. A végin már hagytam, csak mer... nem is tudom, mért. 
Asszem nem bírta megcsinálni. Pár pici csöpp vér, oszt annyi. 
Semmi jó nem volt benne, csak a rettentő izgalom, hogy most 
megtörténik. Aztán mégse. Vagy csupáncsak félig. 

Idén Dani lett a Szarvasi Főkirály, ki hinné. Anna lett a Szarvasi 
Királyné. Ria néni a Királyi Fődada, szokás szerint. Este fog 
megalakulni a Szarvasi Kormány s a Forradalmi Gárda, aminek a 
vezetője a Szarvasi Várkapitány. Kíváncsi vagyok, kik lesznek. Majd 
szépen beírom a naplóba, hadd teljen. 

Lencsibaba mindenkit ismer majdnem. Én csak őt és Vicust. Sebaj. 
Pont elég nekem a két barátnőm a gyerekkorunkból. Már csak a fiúk 
kellenének, nem az itteniek, hanem a nyolcakból. Gyuri és lIibor 
bácsi rettentőn összekülönbözött Lencsi miatt, de annak már vagy 
két éve, s biztos kibékültek. Megkérdem ezt is, amint kettesbe vagy 
hármasba vagyunk. 

Délután külön klubot tart Ria néni csak nagylányoknak, öt nagy a 
tizenhatból, fölolvasta a listát. Magda néni külön klubot tart csak 
nagyfiúknak, négy a tizenhatból, őket is fölolvasták. Dani nagyfiú, 
ezek szerint. Jobb szeretnék a külön nagyfiú klubba menni, ha már, 
súgtam Lencsinek. Úgy nézett rám, mint egy bűntevőre, hogy azt 
nem lehet. Amióta az anyukája főnöksége alatt vagyunk, nem érti a 


viccet, pedig Ria néni nagyon is érti. Lencsi a szerencse lánya, hogy 
ilyen anyukája van. Ahányszor ez az eszembe jut, mindig 
szomorkodok, mer ugyan nékem ilyen anyukám nem volt, de már 
semmilyen se nincs. 

Ria néni rendes, hogy meghívott éngem ingyér. Minden évbe 
meghív egyvalakit ingyér. Állami gondozottat szoktak, mesélte 
Lencsi. Én nem állami gondozott vagyok, sőt váradi, de mégis 
éngem választott. Azok a jóemberek, akik már nem először vannak a 
Szarvasi Királyságban, úgy kezelnek bennünket, akik még nem 
voltunk itt, mint a gyagyásokat, s nem könynyű érteni, amit 
beszélnek. A szobafőnökök udvariasak, de tartják a távolságot, a 
mienké egy megtermett lány. Joghallgató Szegeden. Bármit kérdezel 
tőle, azt feleli: majd kiderül! 

Lencsi persze mindenbe bele van avatva az anyukájától, tőle 
tudom, hogy számháborúzás lesz. Utána színházi játszás, amihez a 
darabot nékünk kell megírni. Meg hogy a Szarvasi Főkirály helyett, 
aki a nagypofájú Dani, a Szarvasi Főkirályfi ül a trónon, aki viszont a 
legkisebb gyerek. Most egy szőke pufók a legkisebb gyerek, Magda 
néni fiacskája. Gabóca. Egy bádogbili a trónja. Vajjon ruhába ül rája? 

A nagylányok külön klubját Ria néni a hársfateraszon tartotta. 
Ötünkből négyen időben odamentünk, Lencsi, Vica s én együtt, 
plusz egy Vali nevű csabai lány. Anna nem volt ott. Ria néni érte 
küldte Lencsit, de nem találta. Amikor Lencsi visszajött, Ria néni 
elkezdte. Hogy ő most úgy beszél velünk, mintha a lányai volnánk, 
pedig csak Emőke a lánya, és mégis. Abba a korba léptünk, amikor 
nem tehetünk úgy, mintha még kislányok volnánk. Ugye, tudjuk jól, 
mi a különbség a kislány és a nagylány között? Vali erre azt mondta, 
a nagylány már megnőtt. 

Ria néni a szavakról kezdett fejtegetőzni. Hogy mindegyik 
kimutatja a lényegét elsőre is. Vegyük például azt, hogy sír. Az, 
ahová a halottat temetjük. De közbe az is benne van, hogy ha az 
ember elveszít valakit, akkor sír. Ugyanígy, ha a leány megnőtt, 
benne van, hogy nő lett. A kislány még semleges nemű. Mije nő 
meg, amikor nagylánykorába kerül? Nógatott, hogy soroljuk. 
Senkinek nem akaródzott kimondania a cicit, Ria néninek kellett. 
Meg a szőrzetet is alul, meg a popsi kerekedését. Mindez azért, mert 


alkalmassá válik a testünk a reprodukcióra, magyarul szülésre. 
Ahhoz nagyfiúk is szükségesek. Férfiúk. Amibe pedig a férj és a fiú 
van benne. 

Ekkor jöttem rá, hogy ez nemi felvilágosítás. Éngem már a 
javítóban fölvilágosítottak a sorstársak, pedig még akkor csak nyolc 
voltam. Vicának kell a felvilágosítás? Lencsinek aligha. Valit se úgy 
nézem, mint ki ne tudná, merre meddig. 

Ria néni rátért a szita benyomására. Hogy miként egyesül a 
milliónyi spermiumból a legbátrabb a petesejttel. Akkor rontott be 
Anna, s láthattuk a hársfaterasz oszlopai között, hogy Dani kísérte, 
integettek egymásnak. Na, őneki se kell. 

Főkirály uram, felséged miért nincs a nagyfiúk külön klubjában 
Magda néninél? - Ria néni halkan beszélt, mégis fegyelmet bírt 
csinálni. Dani elvörösödött, mer nem tudom, hol tartják. A nyári 
konyhábar! - Ria néni mutatta. 

A Szarvasi Főkirály elkullogott. Arra gondoltam, hátha Magda 
néninél is épp bejutnak a spermiumok a nőbe a férfiú hímvesszőjén 
keresztül. 

Reggeli után fürödés a tóban, kivéve azokat a leányokat, akiknek 
pont itt a piroska. A Szarvasi Királyság apraja nagyja láthatta Dani 
kukiját, mikor jött ki a vízből, a kék csíkos fecskéje félrecsúszott. 
Egész nagy van neki, s egész görbe. Főkirály nagy bottal jár, súgta 
Lencsi, s vihogtunk. Dani észbekapott, megigazította a gatyáját. 

Száritkoztunk, s mentünk vissza a hársfateraszra. Azt hittem, 
halálra fogom unatkozni magamat, de nem. Ria néni elővett egy kis 
dobozt, abból fehér rudacskákat. Mint a Germicid kúp, csak 
papírból. Hogy ez a tampon, hatásosabb, mint a vatta. Kérdezte, 
kinek van épp szüksége rá? Az a vicc, hogy mind az öten 
jelentkeztünk. Ria néni nem csodálkozott, mutatta, hogyan kell 
fölhelyezni, s magyarázta. 

A piroska első két napján érdemes, míg erősebb a vérzés, akkor 
könnyebben csusszanik be. Ha először használsz tampont, biztosan 
félsz, hogy fájni fog, pedig nem. Venni kell nagy levegőt s ellazulni. 
A kihúzó legyen alul. Egyik kezeddel óvatosan nyitod a 
szeméremajkakat, másikban fogod a tampont. Mutatóujjaddal 
ügyesen föltolod. Ferdén, hátra, lassan. Ha jól csináltad, nem érzed, 


hogy benned van. Kihúzni úgy a legkönnyebb, ha már megtelt. 
Előfordulhat, hogy nem találod a kihúzót, akkor se ess kétségbe. 
Várj, míg a tampon még jobban megtelik, aztán guggolj le, s 
nyomizz, mintha kakilnál. Ettől a vége kibukkanik. 

Fogalmam se volt, hogy ilyesmi létezik, Arról se, hogy épp a 
Szarvasi Királyságban tudom meg. Lencsi azzal hívott ide, hogy 
egész nap játszás. 

Ria néni kiosztotta a fehér rudakat, eridjünk sorba a felnőttek 
vécéjébe, próbáljuk meg. Énnékem elsőre sikerült. Agyaltam, 
kaphatok-e tampont Váradon? Vagy szerezzek itt nagy 
mennyiségbe? A vattával sok a gikszer, piroska napjain 
legszívesebben odahaza maradnék. Ezzel úszni is lehet, csak nem túl 
sokáig. Lencsi persze már belejött, őnéki az anyja rég megtanította. 
Nem biztos, hogy rég, Ria néni azt is mondta, tampont nem szabad 
azonnal, amikor a kislány a piroska révén nagylány lesz, csak 
későbben. 

Valinak nem sikerült, őt Ria néni bekísérte a felnőtt vécébe. Addig 
mi pusmogtunk. Lencsi kérdezte Annát, mi a helyzet Danival? Anna 
legyintett, az égvilágon semmi. Láttam, nem néz Emőkére, énnékem 
ez gyanús. Lencsi viszont örült. 

Jött vissza Ria néni Valival. Biztos sikerült neki, úgy bazsalyog, 
súgtam Lencsinek. Mit csinál? - Lencsi nem értette. Hát vigyorog, 
mint a káposzta. Sokszor nem értik itt, amit mondok. Vica még a 
pityókát se tudta. Csak úgy, hogy krumpli. Lencsi meg a csihányt, 
ami nekik csalán. Valahányszor átjöhetek, rája ébresztenek, hogy 
hiába beszélünk Váradon magyarul, azért az nem ugyanaz, mint 
ahogy ők. S a többi benti magyar. Mi kintiek vagyunk. Azok is 
maradunk. Főleg akik nagyon akarnak összecsombolyodni az 
itteniekkel. 

Gondoltam, evvel vége a nagylányok külön klubjának. De nem. 
Ria néni visszaterelt bennünket a hársfateraszra. Ez csak a bevezető 
volt, praktikus fejezet. A lényegre most térünk. Mai témánk a 
szerelem. 

Fú. 

Kérdezte, ki volt szerelmes már? Legelőbb a lomha csaj tette föl a 
kezét, aztán Vica, végül Lencsibaba, egész bizonytalanul. Hát te? - 


nézett rám várakozón. Én még gondolkozok. 

Ria néni bólogatott, az nem árt, de gondolkozom, ikes ige! 
Gondolkozom? - ismételtem, hülyén hangzik. Lehet, de akkor is így 
kell, ha -ik a vége ő-vel, például ő gondolkozik, akkor m a vége én- 
nel. Gondolkozom, eszem, iszom, alszom, mosakszom. Hát... 
nálunk nem így mondják. 

Vica jelentkezett, hogy náluk se így mondják. Ria néni újra 
bólogatott, általában itt Szarvason se így mondják, attól még így kell, 
így helyes, így szép, érdemes megőrizni a magyar nyelvből mindazt, 
aminek a jelentésben nincs szerepe, de kecses. 

Szerintem azon lehetne vitatkozni, hogy az ivás kecsese, pusztán 
csak az m-betűtől. De nem akartam szólni. Szólom? Á, ő szól, s 
akkor szólok. Gondolkozom, gondolkozom, gondolkozom. 

Voltam-e szerelmes? 

Vagyok-e? 

Oh, jaj. 

Miótától az eszemet tudom, Gyuri tetszik nekem. S Tibor bácsi. 
Gyuri jobban? Hát... Nyolcévesen beírtam a naplómba, hogy 
énnékem Tóth György lesz a férjem. Mikorra nagylány lettem vagy 
közepes, már eljutott hozzám a hír, hogy Lencsikénkkel jár. Az ilyen 
hír viszont sose biztos ám. Összetalálkoztam Lencsivel, mikor 
Debrecenbe vittek mind a kettőnket s leleveleztük. Iagadta. Mondta, 
hogy helyes srác a Gyuri, de néki nem úgy tetszik, csak amúgy. 
Reménykedtem. Pedig miért volna énnékem akkora szerencsém? 

Lencsit nem véletlenül Emlőkézik a fiúk. Ha együtt vagyunk, ami 
nem sokszori, mindig őt skubizzák. A két kis teniszlabdáját. Nekem 
meg mi jutott? Pingpong. A fiúknak a cicire gúvadik a szemük, 
olyanok. S ha engeded a csöcsörészést, rögtön a szitát akarják. Azóta 
hívom így, mióta előadtuk a suliban a jelenetet, Karácsony Benőtől. 
Abba mondja így az özvegyasszony. Én a szerelmes lányt játszottam, 
s a tahó Fenyő Vili pedig a legényt. Akkor melegedtünk össze 
kicsinyég. Utána történt, ami. A Csorbatónál. 

Össze kellett vetnünk Ria néninek a szerelmet s a barátságot, mint 
olyat. A hasonlóságokat és a különbségeket, pontokba. Vitáztunk, 
lehet-e testi vonzalom a barátsággal együtt. Vali kötötte az ebet a 
karóhoz, hogy mért ne? Lencsibaba igazat adott neki. Mi Vicával 


meg, hogy dehogy, vagy barát vagy szerető! Ha ezt nem nézzük, a 
barátságba pont azt érzeni, mint a szerelembe, mondtam én, amibe 
megegyeztünk. Honnan tudod, kérdezte Ria néni, ha te még csak 
gondolkozol, hogy voltál-e szerelmes? Onnan, ahonnan a dolgokat 
vesszük, feleltem duzmálkodva, látásból s hallásból, meg abból, ami 
énnékem is volt az életembe! - ez túlságost élesre sikerült. De Ria 
néni nem haragudott, átölelt, mondta, hogy szeret, maradjak én 
ilyen határozott s bátor. 

Határozott? Bátor? 

Örültem. 

Bátor, lehet, de szerintem egész határozatlan vagyok. Az voltam 
mindig. 

Ebédnél megint a Danizás, Lencsikénk is odaült ahhoz az 
asztalhoz. Kérdeztem Vicát, mit tud Gyuriról és Lencsiről. Keveset. 
Vagy nem akarja mondani. Pedig ők szoktak beszélni néha 
telefonon. Egyszer fölhívhatnám én is. Veszek tantuszt, s fölhívom, 
az lesz. Innen Magyarországból könnyű. S olcsó. 

Ír-e naplót Gyuri? Beleolvasnék. Azt se bánnám, ha ő olvasna bele 
az enyimébe. Legalább tiszta víz ömölne a poharamba. Meg az 
övébe. Szóval a poharunkba. Mi ez a zsizsegés Dani körül? Nem 
szép, nem okos, csak izmos. Az elég? Nékem nem. Szegénységi 
bizonyítvány, hogy ennyire odavannak érte. A hasa olyan, mintha 
két terméskő volna, látszik, hogy kemény. De miért fontos ez? Nem 
értem a nagylányokat. Lehet, hogy én valójába fiú vagyok? Apukám 
fiút akart, egy Józsikát, éngem kapott helyette. Csalódott. Azért 
lettem Joli? Még erre sose gondoltam. 

Emőke megfogta az Isten lábát Ria nénivel mint anyukával. 
Csodás ez a Szarvasi Királyság, amit ő talált ki. Itt csinálja, a régi 
óvodában, amit bezártak, mert nincs bele elég gyerek. Saját házától 
kőhajításnyira. Odaadták néki a régi óvodát nyárára kölcsönbe, 
méghozzá ingyér, a jó kapcsolatai végett. Azon múlik ám minden, 
hogy kit ismersz. 

Milyen egyszerű az egész, s milyen nagyszerű! Ha felnövök 
teljesen, én is csinálok egy Váradi Királyságot. Dehogy, eszem ágába 
sincsen Váradon maradni. Hová legyek, az nem biztos. VALAHOLI 
KIRÁLYSÁG. 


A többi gyerekért fizetnek részvételi pénzt a szülők, csak én 
vagyok itt szívességből. Ez nálam is be lesz vezetve. Inkább évi 
kettőt, sőt hármat. Danit nem hívom meg. Ugyan már, addigra 
bőven kinőjük az ilyet. Dani gyereke jöhet szóba, ha. Meglátjuk. 
Énnékem sok gyerekem lesz. Először egy lány, aztán egy fiú, aztán 
ahogy jön. 

Halovány fogalmam se volt arról, hogy Ria néni nemcsak egy 
tanárnő a berényi gimnáziumban, hanem még egy író is. Könyvek 
jelentek meg tőle, álnéven. Vica olvasott egyet, azt mondja, jó. Nem 
értettem, hogy oroszlán vagy orosz lány van benne, majd még 
rákérdezek. Lencsi biztos olvasta, de sose beszélt róla. Mindent én 
tudok meg utoljára. 

Készülni kell a színdarabra. Három társulat alakult a Szarvasi 
Királyságban, Ria néni csinálta a beosztást. Vicával és Lencsivel 
egybe kerültünk, nyilván nem véletlenül. Az már nem akkora 
szerencse, hogy Dani király is a mienkébe van. A nevünket Dani 
találta ki: Császári és Királyi Színház. 

Szavalókórust akar, amibe versek lesznek. Lencsibaba viszont 
olyat, hogy egy emberbe több személy van, s ezeket a többeket 
játsszuk el. Vica ellenben a táncdalfesztiválból akar valami 
jeleneteket, hogy mi zajlik a kulisszák mögött, s akkor énekelhetünk. 
A többieknek asszem mindegy. 

A másik társulat a Szarvasi Torna Klub, úgy tudni, ők Mese a 
Csoda Szarvasról címmel fognak előadni az itteni életből, lehet majd 
röhögni. A harmadik a Iavirózsa Dalárda, ők  operettbe 
gondolkoznak, Csárdáskirályfi vagy mi. 

Lencsibaba tisztára bele van gárgyulva a színdarabozásba. 
Minden második mondata az, hogy nékünk kell nyerni. Butaság. Ha 
megjegyzem, hogy azért ez játék, rögtön rávágja, hogy a játék 
komoly dolog. Dani nem mulasztja el hozzátenni, hogy játszani csak 
pontosan, szépen, ahogy a csillag megy az égen! Szerintem ezt 
dolgoznival írta a költő, most nem biztos, hogy Ady Endre vagy 
József Atilla. Illetve Attila. 

Várom, hogy végre hatszemközt lehessünk egy kicsit, én azért 
jöttem, nem a szereplés végett. Szoros a program, színdarabpróba, 
vacsora. Onnan szállingóztak a jóemberek a hársfateraszra, ahol a 


két dupla ablak elé húzták a székeket, mert jól belátni az 
irodaszobába. Ria néni áthozatta a házából két nagyfiúval a nagy 
tévéjét, az a neve, hogy Duna. A dupla antennadrótot, ami egy 
átlátszó műanyagba van benne, mindig két önként jelentkezőnek 
kell tartania. Az egész társaság dirigálja őket, hogy jobbra, balra, föl, 
le, ahogy élesebb a kép. Sose éles, de mindegy, a végén idétlen 
pózokba kell megállniuk, úgy a legjobb a többség szerint. 

Megy az adás, lepisszegjük a dirigálókat, hogy legalább halljuk a 
műsort, a Táncdalfesztivált. Emőke odavan az Illésért, amit sokan 
kiröhögnek, én is például. Mikor az a töpszli szemüveges fáj-fáj-fáj- 
fájozik, az tiszta kabaré. Szörnyű Levente. Emő szerint édi. Ja, a 
himlőhelyes arcával! A szája meg, mint a harcsának. Zalatnay 
idegesítő az elcsukló hangjával. Hol jár az eszem. Kovács Katinak 
szurkolok. Nem leszek a játékszered. Kár, hogy rettentőn 
kidagadnak az erek Kovács Katinak a nyakán. Legalább ne mutatnák 
közelből. Nincs takarodó, mint táborokba szokás, csak lámpaoltás. 
Szabad beszélgetni, míg kedvünk tartja. Másnap reggel nehéz időbe 
megébredni. 

Átbújtam Lencsihez, végre volt idő. Érdeklődtem, mi a helyzet 
Gyurival és Tibor bácsival. Hát a pofám leszakad, mind a kettő kell 
neki!!! Ilyen van? Kérdeztem, melyikkel smárolt, te jó ég, 
mindegyikkel, sőt kilenc másik sráccal is már, azt mondja, de csak 
héttel kefélt. MICSODA? Igen. EZ IGAZ? Persze! - közbe vihog, 
mint a fakutya. A többiekkel pettingelt. Hol élek én, hogy azt se 
tudom, mi a petting? 

Váradon élek, a fene egye meg. Minálunk nem szokás, hogy 
rögtön mindenkivel. Az ember lánya őrizgeti AZT a 
jövendőbelijének. Elég baj nékem, hogy hagytam a bunkó Fenyő 
Vilinek... egy kicsit. Erre Emő még jobban vihog, s megint, hogy hol 
élek én. 

Tizeneggyel smárolt, uramatyám! s héttel kefélt! néggyel 
fogdolózott!!! 

Énnékem ezt még emésztenem kell. Érdeklődtem, mit érzett, 
akkor, amikor! Ő azt el se tudja mesélni, de isteni. 

Égett az arcom, mint a csipkebogyó. Már sajgott odalenn az a 
tájékom. Nem fél-e, hogy úgy marad, kérdeztem. Á, nem, zokniba 


csinálja mindig. Zokni, az megvéd? Nanáci. 

Hallgattam, így bölcs maradtam. A kotongumit hívják zokninak. 
Fogalmam se volt. Én még sose láttam kotongumit, bár az 
osztályunkban a menőbb csajok célozgattak rá, hogy vettek, 
gondoltuk, csak a szájuk jár. Kettőről sejtettük, hogy már benyomták 
a szitájukat, készültek férjhez. Az egyik el is volt jegyezve, azér az 
más. Rám a kutya se gyanakodott. 

Emőke egy évvel fiatalabb nálam, s ennyit smárolt, ennyit kefélt! 
Csupáncsak az egy Fenyő Vilit bírom fölmutatni. Bírnám, ha nem 
akarnám elfelejteni teljességgel. Le vagyok én maradva túlságost... 
jaj. 

Amitől elszorult a szívem, az az, hogy Lencsikénk Gyurival és 
Tibor bácsival csinálja ezt, pedig a 12 pontba benne van, hogy... - 
elakadtam. Emő fejezte be: Ami a miénké az a tiéteké is, tehát 
egyikük se sajátíthat ki! No, erre sose gondoltam volna, hogy így 
lehet fölfogni. Kérdeztem, hogy Gyuri és Tibor bácsi tudja-e, hogy? 
Mire Lencsi: Én nem mondtam, de biztos kitalálták. 

Rá kellett szólnom, ne vihogjon már a fülembe, szétreped a 
dobhártyám. Megsértődött. Békítgettem. Aztán tudtomra adta, hogy 
Daninak is szétteszi, ha lesz rá alkalom, akarja érezni a nagy kajla 
farkát magában. 

Ezt is emésztenem kell még. Szemhunyásnyit se aludtam azon az 
éjjel. Képzelegtem. Láttam magam előtt Danit, a nagy kajla farkával, 
amit az egész Szarvasi Királyság megnézhetett. Láttam Lencsibabát, 
amint szétteszi neki. Én csak egy kis fájást kaptam Fenyő Vilitől, 
Lencsikénknek jut a méz, Daniból is, Ria néniből is, az egész életből 
is. 

Anyukámat is láttam, mintha élne. Nem akartam elképzelni azt, 
mikor néki repesztette valaki. Azt se, hogy apukám csinálja vele. Ez 
már több volt a soknál, annyival több, hogy a párnát harapdáltam. 
Kihasadt a sarka, a számba csúsztak a tollak. Az egyik föl a 
torkomig, fuldokoltam. Féltem, hogy hányok, míg végre ki bírtam 
köpni. Öklendeztem, de nem ébredett meg rá senki se. 

Délelőtt két csoportba oszlottunk, A-B módra kiválasztva. Sorba 
álltunk, az első, a harmadik satöbbi A lett, a második, a negyedik 
satöbbi B. Az A-kat Magda néni vitte magával a hársfateraszra, a 


téma A SZÁMOK CSODÁLATOS VILÁGA, a B-kkel Ria néni a 
tópartra vonult, A CSILLAGOK REJTELMES VILÁGA. Énnékem a B 
jobb lett volna, tudniillik a számok nem az én csodálatos világom. 
Mint A, legalább a hársfateraszon üldögélhettem, az a kedvenc 
helyem itt. Magda néni tornácnak mondja. Ellátni az oszlopok között 
messzire. Oldalt a konyhakert. A murok kiszáradt maradékán sűrűn 
ül a por. A későn érő málna virít mögötte, lopkodjuk szorgosan. 

Azt hittem, Magda néni valami matekórát tart, de nem. Hogy az 
ősi múltban a betűk és a számjelek még egybe voltak olvadva. 
Mindenki rendelkezik úgynevezett születési számmal, rögtön 
megtudhatjuk, melyik az. Az év, a hónap és a nap számait adjuk 
össze. Énnékem 1949. 7. 19, vagyis1191419141711719- 40, ami 
kijött, annak a két számjegye összeadandó, 4 t 0 — 4. Tehát a 
születési számom 4. 

De ez még nem minden. Van a névszámunk is. Fölírta egy 
csomagolópapírra a táblázatot: 

123456789ABCDEFGHIJKLMNOPORSTIUVWX 
YZ 

Ebből kell kiindulni. SELMECZY JOLÁN:1-543444543648 
417411641341145-52 542 - 7. Tehát a névszámom 7. 

Ezek után el lehet olvasni egy könyvből, hogy főleg milyenek 
vagyunk. Azért mindenki sokféle, ez csak az alapvonásokat mutatja. 
Életünk első felében a születési szám a döntő, harmincöt fölött a 
névszám. Alig vártam, hogy én is kézbe kapjam azt a kopott barna 
kötetet. A négyes emberre jellemző a határozottság, az akaraterő, a 
komolyság, a pontosság s az erős igazságérzet. Tényleg! Mínusz 
határozottság. Talán abba is javulok. Ha megöregszek, hetes ember 
leszek. Szintén határozott, egyénisége vonzza a többieket, szeret 
utazni s filozófiával foglalkozni. Nem rossz, nem rossz! 
Kiszámítottam gyorsan Lencsikét is. KORIN EMŐKE. 1951. 11. 3. 
Születési száma 3. Könnyen teremt kapcsolatokat, büszke, jól beszél, 
változékony, ami biztos azt jelenti, hogy csélcsap. Névszáma 8. Majd 
zárt lesz, rejtélyes, nehezen kiszámítható, lelkiekben s szellemiekben 
gazdagszik. Ez se rossz. 

Álmomba se gondoltam, hogy ilyesmi létezhet! A jóemberek 
születéséből meg a nevéből ki lehet okoskodni a jellemüket! Oh, 


mennyi mindent nem tudunk. Titok, hogy mik vagyunk, mik 
leszünk. Szoktuk itt énekelni, hogy semmik vagyunk, minden 
leszünk, de ki tudja az igazat? Az se biztos, hogy ez a harc lesz a 
végső. 

Nem hiszem el! Betrappog egy srác az ebédlőbe, halásznadrág s 
válltrikó, haja a szemébe lóg, úgy lépked, mint Belmondo. Hiába 
szól utána Ria néni, nem áll meg. Csönd, mindenki őt lesi. Nem 
zavartatja magát, addig forgolódik, míg a végén a mi asztalunkhoz 
baktat, odaköszön: szasz, Joli! 


az ész s ácsorog. 

Többen összesúgtak, fölismerték még a Ki mit tudból. Mindjárt 
irigyeltek, hogy ilyen híres srác jött hozzám, de persze nemcsak 
hozzám, hanem az egész baráti truppunkhoz. Nem értem, mért oly 
fontos a jóembereknek, hogy ki kit ismer, amikor a véletlenen múlik. 

Pláne boldog lettem, mikor kiderült, hogy négyen jöttek. Tóth 
Gyuri apjának a Trabantjával, mer Gyuri letette a hajtási engedélyt 
korengedménnyel. Elhozta Kobrát, Malacit és Snecit. Tibor bácsit 
csak azért nem, mert nincs harang! - ez ugye a régi vicc, amit már a 
gyerekkori táborozásba mesélt valamelyik. Nem harangoznak a 
faluban, a püspök felelősségre vonja a plébánatost, hogy mi történt. 
Ennek kilenc oka var, feleli a pap, egy: nincs harang. 

Az a harang, hogy a Irabant négyszemélyes. Tibor bácsi 
különben akkora, hogy be se férne. Ez azért inkább poén. De 
belejátszhat, hogy Gyuri és Tibor bácsi talán még mindig 
haragszanak egymásra. 

A fiúk a hársfateraszon vártak ránk, hoztak ajándékba 
hármunknak egy kerek doboz konyakos megygyet. Lencsibaba 
kedvence, én nem szeretem annyira. Meghatódtunk. Olyan jó látni 
őket! Ütődöttek vagyunk, hogy annyira ritkán találkozunk! Biztos 
énnékem kellene kézbe vennem, hogy szervezzem, de pont én, 
Váradról? 

Ria néni engedélyt adott, hogy a délutánt velük töltsük, pedig itt 
rossz szemmel nézik a látogatókat. Azt is hagyta, hogy az ő házuk 
udvarán verjék föl Gyuriék sátrát, ami benne volt a csomagtartóban, 
s ugyanolyan bugyikék, mint maga a Irabant. 


Reggelig maradnak, az a terv. Írtó sok óránk van! Ugráltam 
örömömbe, mint egy kerge béka. Mindig ezt akartam, hogy együtt 
legyünk, a nyolcak, kár, hogy Tibor bácsi hiányzik. Szerettem volna, 
ha fölhívnánk, tudjuk a számát. Bevitt minket Gyuri a kastélyhoz. 
Kétszer kellett fordulnia. Jó hangosan röfög a keletnémet kocsi, s 
füstöl. Állítólag mert kétütemű, mint a motorkerékpárok. A kastély 
mellett laknak Emőék. 

Hívtuk interurbán Tiborék számát. Vártuk aztán a kapcsolást. A 
szaletliban ültünk, ettük a cseresnyés rácsost, amit Emő hozott be 
tálcán. Lehet, hogy az anyja haragszik majd, azt mondta, de 
szerintem Ria néni nem olyan. Mindenkinek jutott két sovány szelet. 
Kávét is kaptunk, cikóriából, ami énnekem sehogy se megy le a 
torkomon. Odahaza inkább teázok, mer nálunk meg zaccból főzik a 
kávét, brrr. 

Sokba tellett, mire csöngetett a központ, hogy tessék beszélni. De 
minek, csak a nagyija volt otthol. Tibor bácsi Berényben lakik a 
papájával s a mamájával, akik már nagyon öregek, de magukhoz 
vették őtet. Én fogtam a kagylót, a többiek mind odadugták a 
fülüket. Sopánkodott a néni: Jajistenem, Iibike már megint 
elkódorgott, sose szól, hova megy, rossz vége lesz ennek, egyszer a 
papa szíjat hasít libike hátából. Jó, jó, majd próbáljuk később, 
keszcsókolom! - leraktam. Sajnáltam. 

Tibor bácsira gondoltam, s szomorú voltam, mert nem tudtam 
elég tisztán látni az arcát. Mondtam Lencsikének, kacagott, s 
elmesélte, milyen. A többiek is beleszóltak. Vica rázta a fejét, ugyan 
már, Tibor bácsinak csöppet se nagy a füle. Azt hittem, viccel, 
rávágtam, hogy peeersze, nem nagy, hanem óriási! 

S akkor, akkor - Gyuri Emőnek adott igazat! 

Elment az eszük, de teljesen. Nem látnak a szemüktől?! 
Mutattam, mekkora az a két fül. Mire Kobra, hogy nem nagy, csak 
eláll. Dehogy áll el! - Sneci. Malaci közbebötfentette, muszájság, 
hogy nagy füle legyen, ha egyszer zsidó! 

Csönd lett. Malaci zavarba jött: Most mi van? ő maga tanította, 
hogy szabad mondani, ha az embernek nincs hátsó szándéka, nekem 
pediglen mért volna, Tibor bácsi a legjobb barátom! A legjobb 
barátunk, javítottam, pont azért nem számít, hogy zsi... Malaci 


közbevágott: Hagyjad má, persze hogy nem számít! Nem hagytam: 
Az se számít, hogy te meg cigány vagy, mégse mondjuk! Én nem 
bánom, mondjátok! - Malaci arca veresedett. 

Furi, hogy nem bírjátok eldönteni, nagy a füle vagy kicsi! - 
Lencsibaba. Beszéljünk akkor az orráról, ajánlotta Vica, aki mindig a 
béke barátja, mint Bagaria uram a Petőfi Helység kalapácsában. Az 
orráról, azért mer zsidó? - Tóth Gyuri. 

Hagyjátok abba, kérte Kobra, de ha már, akkor közlöm veletek, 
hogy Tibor bácsinak nagyon derék krumpliorra van, és szürkéskék 
szeme. Szürkéskék? te jó világ! honnan veszed, a szeme zöld! zöld, 
mint a tenger, vagyis... 

Malaci kihasználta, hogy elhallgattam, na látod, te se vagy biztos 
benne! 

Pedig csak avégett bizonytalanodtam el, mer éngem a tengerhez 
még sose vittek. Nem láttam. Folyton ígérgetik, hogy egyszer mi is 
megyünk Mamaiába nyaralni, aztán mégse. 

Kétségbeejtő, hogy ahányan vagyunk, annyifélén emlékszünk 
Tibor bácsira. 

Lencsibaba ajánlotta, nézzük meg a szárazmalmot. Gyuri 
odafuvarozott bennünket, megint két részletben. Valami gróf 
csináltatta, aki a kastélyokat is, asszem Bolze. Bolzebub, hihi. A 
fiúkat érdekelte, a lányokat nem anynyira, Lencsi túlságosan 
beharangozta. Utána kimentünk az Anna-ligetbe, ott is egy kastély. 
Ezek a grófok építkeztek feszt, ha kellett, ha nem. 

Karcsi irigykedett a vadiúj Irabantra, az ő szülei már három éve 
befizettek rá, de még legalább ennyit kell várniuk, mire kiadják 
nekik. Gyuri csöndesre fogta a hangját, hogy ez titok. Vannak 
Szegeden írók, nem olyan igazi írók, akikről tanulunk, hanem 
kisebbek. Összeálltak, s megcsinálták az írószövetségnek, ami az 
egész országé, a dél-alföldi csoportját. Ennél fogva külön keretből 
kaphatnak autókiutalást, s egy éven belül átvehetik a kocsit. De az 
írók pancserok, nincs pénzük semmire. Beadják az igénylést, aztán 
felárral meg lehet venni tőlük az autót. Gyuri apja egy drámaíró 
nevén szerezte ezt a kocsit. 

Hiába, minden a kapcsolatokon múlik. Legalábbis ideát 
Magyarországba, mert minálunk Romániába sokszor az se segít, ha 


megvan a jó kapcsolat. Ha nincs, rendes ennivalót se vehet az ember, 
akármennyi a leu a tárcájában. Közben vonattal tíz percre lakunk a 
határtól, micsoda pech. Hagyjuk. Éljenek a fiúk, amiért idelátogattak 
hozzánk! 

Lemaradtunk a vacsoráról, annyi baj legyen, Gyurinál és 
Kobránál volt elég pénz. A vegyesboltban kaptunk szép sütni való 
szalonnát, a péknél egy kétkilós kerek cipót. Elballagtunk a fasor 
végibe. A szántóföldön csórtunk zöldpaprikát, elfelejtették leszedni. 
Találtunk egy kis pityókát is. Igazi lakomát csinálunk. A fiúk tüzet 
raktak az erdő szélén, a pityókát megsütöttük hamuban, a szalonnát 
pedig parázson, a zsírját vastag karaj kenyerekre csöpögtettük. 

Malaci hozott a kocsmából egy liter piros bort, úgy ittuk a csatos 
üvegből, körbeadogatva. Amikor elfogyott, Sneci szaladt el 
újratöltetni. Vígan voltunk. Hogy mi mindenről folyt a szó, nehéz 
összeszedni. Az biztos, hogy összezördültünk a táncdalfesztiválon, 
mert nemcsak Emő, a fiúk is azt akarták, hogy Szörnyű Leventét 
hozzák ki győztesnek, csupán mi ketten Vicával szurkoltunk Kovács 
Katinak. 

Alkonyult. A naplemente lenyűgözött. Lila s kék sávok lebegtek 
odafönn. Olyan, mint egy ünneplős leány ruhája lassú tánckor! - azt 
hittem, csak gondoltam, de Lencsikénk átölelt, hogy ez milyen szép. 
Tényleg? Igen, nagyon, Jolika, te olyan szépeket bírsz mondani! - 
szipogott, ahogy kiskorába, amikor megismerkedtünk. Szépeket 
bírok mondani? 

Hopp, megérkezett Anna s Dani. Utánunk szöktek. Nekik már 
csak falásnyi jutott a kajából, a borból egy korty se. Most ők hoztak 
utánpótlást a csatosba. Cukkoltuk Annát, hogy ez az ő területe. Nem 
értette, fogalma se volt, hogy az Anna-ligetben vagyunk. 
Megmondtuk, örült. Szívesen lenne grófnő egy kastélyban, ligettel. 
Ki nem? Énekelgettünk. A Gangesz partján, csücsül a farkán. 
Bunkócska. Babám, az ajtót be ne lakatold. Eger városa, papok 
városa, barátok járnak fapapucsba. Ég a város, ég a ház is. 

Eddig föl se tűnt énnékem, milyen jó hangja van Daninak, pláne 
mikor tercel. Közelébb ültem hozzá, hogy én is tercelhessek. Egyik 
karját Anna vállára dobta, másikat az enyimére. Jólesett. 


Mi vagyunk az éltrió, visította Anna, a többiek nem értették. Újra 
meg újra elismételte, éltrió, éltrió! Furán hangzott. Valahogy ez is 
jólesett énnékem. 

Kellett volna indulnunk vissza a régi óvodához, a fiúknak meg 
Ria néni udvarába a sátorhoz. Eszünk ágába se volt cihelődni, hiába 
hajtogatta Lencsibaba, hogy késő van. Egyszer élünk, mondta Gyuri. 
Emő kijelentette, hogy ez nem olyan biztos, az ő anyja szerint van 
reinkarnáció. Azt jelenti, hogy újra meg újra lejöhet a lélek a földre, 
ha jól viselkedik. Biztató. Ha igaz. 

Nem ittam én annyira sokat. De a fejembe szállt. Arra egyszerűen 
nem bírok visszaemlékezni, hogy csókolóztam volna Danival. Ami 
végett Anna megharagudott rám. Későbben állítólag Gyurival is, 
ami végett pedig Lencsikénk haragudott meg. Pedig ő jobb, ha 
magába száll. Hol vagyok én tőle, aki héttel kefélt, néggyel 
pettingelt. Ugye. Lehet, hogy nem is csók volt az én részemről, csak 
puszi. Fogalmam sincs. Arról tudok, hogy végigrókáztam az utat 
visszafele. A sottis szoknyámra is jutott belőle, szaglik erősen. 

Ruhába aludtam, arról is tudok. Reggel majdnem lemaradtam a 
búcsúról, mikor a fiúk mentek el. Trabanttal jöttek megköszönni Ria 
néninek. Mi ütött belém, nem tudom, keszkenővel akartam integetni 
mindenáron, ahogy a népdalokban szoktak. 

Na, akkor a Irabant meg nem indult. Gyuri fölhajtotta az elejét, 
nekiállt szerelni. Mondta, hogy a megszakító alaplap romlott el. A 
zajra előkerült Ria néni, de nem haragudott. Tippeket adott. Például, 
hogy van-e benzin. Néki lett igaza, kifogyott. 

Gyuri nem jött zavarba, a csomagtartóból kivett egy vaskannát, a 
tartalékbenzint. De nem tudta beönteni a tartályba, mert az benn van 
a motor fölött, nehéz odaférni. Gumicső kell, mondta Malaci. Ria 
néni hozott a házból, később tudtuk meg, hogy az orvosi 
szekrényből. Egy beöntőről szedte le. Amin sokat kellett röhnögnünk 
másnap, amikor a nagy ijedtségen túlestünk. A benzin nem akart 
befolyni a gumicsőbe. Malaci a szájába vette, szívott egy nagyot, 
utána gyorsan a tartály nyílásába dugta a cső végét. Csak az volt a 
baj, amit mi észre se vettünk, hogy nem csinálta elég gyorsan, és a 
torkába spriccelt a benzin, amit ösztönösen le is nyelt. Aztán 
összecsuklott, elájult. 


Soká tartott, mire jött érte a mentő. Bevitték a rendelőbe. Onnan a 
csabai kórházba. Csak másnap délutánra jött hír, hogy magához tért, 
de nem látogatható. Úgy lett vége a Szarvasi Királyságnak, hogy be 
se mehettünk hozzá. Ria nénit átvitte a postás a motorján. Addigra 
mi hazautaztunk. 

Minden rossz, ha rossz a vége. 

Még idetartozik, hogy az utolsó esténken volt a döntő. Hálisten 
Kovács Katit hozták ki nyertesnek a Nem leszek a játékszereddel. 
Toldy Máriával holtversenyben, Más ez a szerelem, fú de nyálas. 

Sok második díjat adtak. Zalatnay, Hol jár az eszem, Tárkányi 
Tamara, Idegen utakon, Koós János, Annyi ember él a földön, és az 
Illés, Még fáj minden csók. Zorán, akinek jön a hang a zorrán, nem 
nyert semmit, csak tapasztalatot, Mi fáj, gyere mesélj. Érdemes volt 
szorítanom Kovács Katiért. Aki különben ápolónő. Az ő esete is 
bizonyítja, hogy minden lehetséges. 

(kicsöng) 

- Halló. 

- Hálló. 

- Jó napot, nem tudom, jó helyen járok-e, Rozsos Tiborral 
szeretnék beszélni. 

- Én vagyok. 

- Hát... Tibor bácsi! 

- Gyuri, te vagy az?! 

- Igen, és Kobra is itt van. 

- Szia, Tibor bácsi, Nagy Karcsi vagyok, a Kobra! 

- Szevasztok. Hm. MIi a helyzet? 

- Voltunk Szarvason a lányoknál a Királyságban, csak te 
hiányoztál. 

- Királyság? 

- A nyaraltatás, amit Lencsi anyja csinál. A mi Trabantunkon 
mentünk, kifogyott a benzin, de apám óvatos, van vésztartalék 
marmonkannában, be akartuk tölteni gumicsővel, Malaci véletlenül 
benzint ivott, és rosszul lett, kórházba vitték Csabára, bemegyünk 
hozzá látogatóba, megkaptam a Irabantot, gondoltuk, hátha akarsz 
jönni velünk. 

- Mi??? 


- A kórházba! Malacihoz, Malek Lacihoz! Neked az csak egy 
ugrás, és... 

- Ugrás? Nagyon rossz a vonal, nem értem. 

- Jaj, Tiborkám... 

- Halló, most én beszélek, Kobra!!! Hallasz engem??? 

- Igen!!! 

- . MALACIT , A CSABAI KÓRHÁZBAN ÁPOLJÁK, 
MEGLÁTOGATJUK  GYURIVAL, HA AKAROD, ÉRTED 
MEGYÜNK, BIZTOSAN ÖRÜLNE NEKED! 

- Kicsoda? 

-  MALACI!! KÖZÖS BARÁTUNK! LACI MALEK LACI 


- Ja. Mi van vele? 

- Ó, istenem... Kéred? 

- Tibor, megint én, Gyuri! Idefigyeljél, ezt most direkt csinálod, 
mert még mindig haragszol Lencsi miatt, vagy pedig? 

- Nem érdekel. Ki az a Lencsi? 

- Na jó. Jössz velünk Csabára a kórházba Malacihoz? 

- Mikor? 

- Ma délután. Elugrunk érted kocsival. 

- Kocsival? 

- Igen, kocsival, apámék Irabantjával. 

- Apád elhoz? 

- Nem, én vezetek, letettem a jogosítványt, korengedéllyel, mint 
tudod! 

- Ja. 

- Jössz akkor? 

- Mehetek. 

- Tiborkám, mi van veled? Mintha nem is volnál ébren. 

- De ébren vagyok, csak rossz a kedvem. 

- Mert? 

- Nem érdekes. Hánykor jöttök? 

- Kettő körül. Háromtól hatig van látogatás. 

- Láthatás? 

- LÁTOGATÁS! 

- Jóvan. 


- Akkor megyünk. Szió. 

- Szasztok. 

(kattanás) Szarvasi Napló 

1-ső Nap 

Megkezdem a SZN-t. 

Nem olyan könnyű, a saját anyucim hirdette ki, hogy írjunk 
naplót. Nagyon szeretem őt, és hálás vagyok Istennek, hogy ő az 
édesanyám. De mit írjak? 

Megmondta, hogy nem szedi be. Mi van, ha az enyimet mégis 
elkéri. Tavaly nem kérte. Szerintem idén se fogja. Ha mégis kéri, 
nem adom oda. A naplóba a titkokat is beírjuk. 

Az a legklasszabb, hogy Vicával és Jolival együtt vagyunk végre. 
Óriási ötlet anyucitól, hogy az ötödik Szarvasi Királyságban Joli lett 
a nem fizetős. Nincs pénze ilyesmire, és ha van, az se magyar pénz, 
hanem lej. Szerintem át se bírt volna jönni, ha nem ingyér kapja, még 
így se volt gyerekjáték az ügyintézés, útlevél, stb. 

Nekem az rémálom, hogy a rohadt pattanásaimmal vagyok itt, és 
mindenki látja, de a Szarvasi Királyságról azért nem akartam 
lemaradni, pont amikor befutottak a barátnőim! 

Meg itt van Dani, mingyár őt kiáltották ki Szarvasi Főkirálynak, 
és körbevitték a nagyfedőn, ami az uralkodói pajzs, kezébe nyomták 
a húsklopfolót, az a jogar. Joli potyolónak mondta, nálukfele az a 
neve. A korona vesszőkből font, mint a kenyereskosár. Tuti biztos, 
hogy ha nem ő lenne a Főkirály, még akkor se teccene neki egy ilyen 
pattanásos csaj, mint én, amilyen nekem se teccik. 

2-dik Nap 

3-ik Nap 

Tegnap elfelejtettem az SZN-t, ma pótolom. Beválasztottak a 
Szarvasi . Kormányba,  Igasságügyminiszternek,  Vicát meg 
Egésségügyminiszternek, mi ketten lettünk csak lányok a 
kormányban. Most komolyan, én igasságosnak látszok? Vica meg 
egésségesnek? Közbe nagyon hazudok sokszor, ő meg asztmás, ott a 
zsebében a kis pumpa. Hát, mindegy. 

4-ik Nap 

Születési számom még mindig a 3. Könnyen teremtek 
kapcsolatokat? Büszke vagyok? Jól beszélek? Sokat változok? 


Névszámom még mindig 8. Ures a polc. A 8-as zárt, rejtélyes, 
kiszámíthatatlan, erős érzelmekkel, hajlammal a misztikára. Ezt már 
tavaly is beírtam a SZN-mba. Skorpió a napom, Vízöntő az a másik 
jegyem. Anyuci szerint majdnem minden ezen múlik. És akkor mi 
van? 

Az a baj, hogy Jolinak és Vicának azt mondtam, hogy Gyurival és 
Tibor bácsival is volt valami, plusz kilenc másik sráccal, ebből héttel 
keféltem. Miért kellett ekkorát hazudnom, pont a legjobb 
barátnőimnek? 

Most aztán benne vagyok a szószban nyakig. Szerintem 
elkotyogták, mert egykét fiú azóta úgy dülleszti rám a szemét, 
mintha olyan büdös kurva volnék, mint a Mari, aki komolyan 
mondta az Annának a fürdőszobában, hogy ő két sráccal kefélt, 
héttel pettingelt, én meg a vécéből hallgattam, fönt van egy lyuk a 
falon. Most aztán mit csinálok? 

Tudom én már, micsinálok, asztalosinasnak állok. Úgyse tanulok 
elég jól, hogy fölvegyenek majd az egyetemre. Nem is jelentkezek, 
szerintem. 

5-ik Nap 

6-ik Nap 

Tegnap megint egy sort se írtam be. Ma annyi minden! Itt van 
Gyuri, Kobra, Malaci, Sneci! Gyuri Irabantjával. Csak Tibor bácsi 
hiányzik, hogy komplettak legyünk mi nyolcak! Félek, hogy 
besúgják Gyurinak a hazugságomat, szólnom kéne neki, hogy azt 
csak úgy mondtam. Gyuri pontosan tudja, hogy nix kefélés, 
smároltunk, azt se rendesen. Filmeken láttam, hogy összetapadnak a 
szájak, az nem lett világos, hogy mi van a nyelvekkel, és amikor be 
akarta dugni a számba, ellöktem, pfúj! Ettől, lehet, elment a kedve a 
dologtól, nem nagyon akarta utána, csak ölelgettük egymást. 

Anyuci tavaly, amikor elballagtunk az általánosból, fölvitt 
Budapestre, megmutatta a nagy cukrászdát a Vörösmarti téren a 
szobroknál. Kinn ültünk, galambok totyogtak oda, etettük őket a 
kuglóf morzsáival, míg ránk nem szólt a pincér. Ott mondta el 
anyuci, hogy amikor a férfi és a nő így, úgy, amúgy. És kérdezhetek 
akármit erről bátran. De nem kérdeztem, csak ültem vörös füllel. 
Pedig ő jól elmagyarázta volna a csókot nyelvestül. Mindent jól 


elmagyaráz, az az erőssége. Ha besúgják Gyurinak, biztos azt hiszi, 
hogy Tibornak viszont hagytam magamat teljes egészébe. Jaj, de 
hülye vagyok! Lehet, Dani is azt hiszi, hogy engem mindenki 
megkapott, s pont azért fütyül rám. Hülyehülye. 

Azt se értem, hogy most Danit akarom, vagy Gyurit? És Tibor??? 
Hülyehülyehülye 


7-ik Nap 

Elmentek a srácok. Kár hogy. 

Mingyár vége a Szarvasi Királyságnak. Nem igasság. 

Tavaly sokkal tovább tartott. 

Majd még le fogom írni, amit érzek, csak várok vele, hogy 
összeálljon. 

Na, még csak ez a paca hiányzott. Ráment az abroszra is. Anyuci 
nem szereti, ha a töltőtollával írok, megint igaza lett. 

Hülyehülyehülyehülye. 

KORIN EMŐKE Lencsibaba 

Honvédség 

TE hogy fogod ezt kibírni? 

Te, az elkényelmesedett Malek Laci? Aki máris pohosodsz, amiatt 
is csúfolnak majd, nem csak a bokszos bőröd végett. Úristen. 
Pontosan tudtad, hogy minden fiút berántanak a néphadseregbe. Ha 
fölvették valahova, egy évre, ha nem, kettőre. Azokat a 
szerencsétleneket, akiket a határőrségbe visznek, háromra. 

Láttad, hallottad, mégse bírtad elképzelni, hogy rád is sor kerül. 
Miben bíztál? Azt hitted, csoda történik? Ma már föl sem foghatod. 

Két sorozáson kellett megjelenned, mind a kettőn alkalmasnak 
találtak, pedig a másodikon, már negyedikes korodban, jól 
megbámult a fehérköpenybe burkolódzott magas rangú tiszt, 
nyilván katonaorvos. Visszahívott: Tudja maga, hogy az egyik lába 
hosszabb, mint a másik? Nem... ez komoly? Igen, várjon! 

Két mészárossegéd ugrott elő, ők is fehér, de piszkos köpenyben, 
vérfoltok nélkül. Anyaszült meztelen voltál, vasláncot hurkoltak a 
lábodra, és csörlővel fölhúztak, míg fejjel lefelé lógtál, enyhe 
himbálódzásban, láttad magad fölött a nemi szervedet a 
szürkecsempés padló felé fityegni, ú, de ciki. 

Most a balt, vezényelt a tiszt, pillanatok alatt visszakerültél, 
ezúttal a másik lábad tartotta a lánc. Úgy van, biccentett a tiszt, a 
jobb lába hosszabb, legalább egy centivel, tényleg nem tudta? 
Tényleg... ettől alkalmatlan vagyok? Nem, csak például nem lehet 
berepülő pilóta. Akkor engedjenek le. 

Az ortopédián azt mondták, sportsérülés lehet, izomgörcs a 
forgóknál, járjál gyógytornára. Hagytad a búsba az egészet. Gőzöd 
sincs, most is rövidebb-e a bal lábad legalább egy centivel. Nem 
sántikálsz, akkor meg egye a fene. Gépkocsizó lövész különben is 
teherautón közlekedik. 

Megkérted a négy barátodat, akik itt vannak a laktanyában, hogy 
még véletlenül se használják a gyerekkori gúnynevedet, esküvel 
ígérték, de hiába, már az első gyülekezésnél az alakulótéren kibökte 
valamelyik. Azt a rohadt eget, miért nem bírták tartani a lefcses 
szájukat? Mindegyik tagadta, hogy ő volt. Egy órán belül elterjedt a 


században, hogy te vagy a Malaci. Akkor pedig viheted magaddal a 
főiskolára is, mert a századtársaid mind veled lesznek. Kurvaélet. 

Fontolgattad, hogy hálából bedobod a köztudatba, hogy Nagy 
Karcsi Kobra, Schneider Miklós pedig Sneci, de mire mész vele? 
Ezek nem cikik, mint a Malaci. Talán mégse akkora poén, hogy egy 
században vagy velük, amit Tibor bácsi intézett el, de senki nem 
tudja, hogyan. Biztos fölkutatott egy ismerőst a néphadsereg 
magasabb köreiben. Majd azért csak elmondja, ráértek, itt rohadtok 
jövő augusztus elsejéig. Tizenegy hónap. Sose lesz vége. 

Sneci tudta valahonnan, hogy az első zászlóalj-sorakozónál 
dőlnek el a pozíciók, tíz ember egy raj, nagyság szerint kell fölállni. 
Az első lesz a rajparancsnok. A második a golyószórós, az nem jó, a 
golyószóró sokkal nehezebb, mint a géppisztoly. A harmadik az 
erpégés, az a legszarabb, vállról kell kilőni egy tankelhárító 
lövedéket, akkorát szól, hogy megsüketülsz. A többi hét géppisztolyt 
kap, AKM-et, Nagy Karcsi szerint ez annak a rövidítése, hogy 
Andrej Kalacsnyikov Modern. Milyen lehet az elavult? 

Amikor beálltatok, te magasság szerint pont a harmadik lettél, de 
Sneci rád sziszegett, hogy húzd össze magad, és határozott 
mozdulattal maga mögé taszított, ő volt a negyedik. Kobra Karcsit 
nem kellett félteni, amilyen kis dugó. Így kaptatok géppisztolyt, még 
az Andrej Kalacsnyikov Modernnél is modernebbet. A Modernnek 
nem fából van a tusa, hanem zöld műanyagból, szükség esetén 
fönnmarad a vízen. A tiéteken viszont ujjnyi vastag fémrúd tartja a 
válltámaszt, visszahajtható, mint a németeké. Valaki azt mondta, 
hogy ez nem AKM, hanem AMD, a többség lehülyézte. 

Tibor bácsi rajparancsnok lett a géppuskásoknál, Gyuri sima 
honvéd ugyanott, lehet, hogy ezt is Iibor intézte? Így az erpégét 
megúszták. Ők akkorák, hogy a magasság szerintben nem bírtak 

volna csalni, Gyuri talán pont harmadik lett volna. Csalnak eleget. 

Másnap délelőtt a gyakorlótéren lőfegyver-bemutatót tartottak 
nektek, újoncoknak. El kellett oszlanotok egy hosszú, fehér csík 
mögött, tíz méterrel előtte homokból készült lőállások, messze 
valahol pedig kerek céltáblák, háromlábú faállványon. A TÜFE 
parancsnok magyarázta éles hangon, hogy mit láttok, de amúgy is 
láttátok. 


Először egy tiszt lőtt néhányat pisztollyal, állva. Egész jól betalált 
a körökbe. Aztán egy fekvő honvéd AKM-mel, több sorozatot, elég 
hangos volt. Következett a golyószóró, még hangosabb. Aztán a 
géppuska, nem úgy nézett ki, mint a szovjet filmekben, 
dobhártyaszakítóan kelepelt, két katona kezelte, az egyik tüzelt, a 
másik adogatta a hevedert. Ez se leányálom, gondoltad. 

Azt hitted, durvább zaj nincs, egészen addig, míg egy 
törzsőrmester kézigránátot dobott, háromfélét, jaaaj, majd leszakadt 
a fejed, úgy érezted, víz csorog a füledből. Pedig még csak akkor jött 
az RPG, a tanktörő lövedékkel, fejedre tapasztottad a két tenyered, 
hiába, úgy érezted, most már vér folyik a füledből. Percekre 
megsüketültél, s amikor lassan visszanyerted a hallásod, agyadból 
mintha üvegcserepek záporoznának kőpadlóra, hogy még apróbb 
darabkákra törjenek - na, ezt úsztad meg, hála Snecinek. Legalább 
nem a te válladról indulnak majd ilyen töltetek. Megköszönted, a 
kelleténél hangosabban, hiába szólt rád, hogy ne ordítsál. 

Senki nem értette, hogyan került ebbe a laktanyába Rozsos Tibor 
és Tóth Gyuri, kettejükön kívül csupa ITK-s, bölcsész és agráros van 
itt. Sneci, Kobra és te is az ELTE TTK-ra jelentkeztetek, Budapestre, 
de kevesebb pontot kaptatok, csak a szegedi agrárra jutottatok be. 
Nem csodálkoznál, ha kiderülne, ezt is Tibor bácsiék intézték el. 
Gyuri meg ő eleve Szegedre akartak menni, az orvosira, őket se 
vették föl, becsusszantak a gyógyszerészeti karra, aztán úgy 
csináltak, mintha világéletükben gyógyszerésznek készültek volna. 
Tibor bácsi a berényi patika átvételére szőtt terveket. Gyuri inkább 
Szegeden maradna, az anyja rokonságában volt egy öreg patikus, a 
Kossuth-szobornál lévő gyógyszertárat tőle vették el az 
államosításkor, most másutt helyettes vezető, csinálna helyet 
Gyurinak. Gyuri pedig majd Tibor bácsinak. Vagy fordítva, ha 
Berény a nyerő. Lényeg, hogy együtt legyenek. 

Nem bántátok az agrárt. Nem nagyon. Sneci nagybátyja a 
Bábolnai Mezőgazdasági Kombinátban volt részlegvezető, még jól 
jöhet. Egyszer elutaztál vele megnézni. Ebben van a jövő, apukám! - 
Sneci, büszkén. Igazat adtál neki. Kobrát könnyen rábeszéltétek, 
úgyis zenekart akart, olyat, mint a Beatles, ő lesz a magyar 
McCartney, azaz McCobra. A Beatles már nem lép föl többet, 1966. 


augusztus 29-én zenéltek utoljára közönség előtt, San Franciscóban, 
Kobra ezt a Szabad Európán hallotta. Sajnos nem a koncertet, csak a 
hírt. Vagy százszor közölte veletek, hogy ő fogja betölteni az űrt a 
bandájával, amit a Beatles hagyott. Addig, amíg végül világhírű lesz, 
tök mindegy, hol szerez diplomát, úgysincs rá szüksége, de az anyja 
letöri a derekát, ha nem tanul tovább. 

Tibor bácsi egy évvel idősebb nálatok, tavaly már megpróbálta 
beverekedni magát az orvosira, akkor elszúrta. Csabán helyezkedett 
el a kórházban, betegtologatóként, azt hitte, előny lesz az idei 
felvételin, de nem. 

Reménytelenül távolinak érzed, hogy a tizenegy hónap 
leperegjen. Eddig azt hitted, tudod, milyen, ha megáll az idő, de 
frászt. Ilyen. 

Hogyan mondjad el, milyen szar itt? A szarnál is szarabb. Emberi 
méltóságodat porrá zúzzák. Ez volna a cél? A rabszolga beszélő 
szerszám, Totya így tanította töriből. A néphadsereg nagyszerű 
tisztjei, tiszthelyettesei, tisztesei és az öreg katonák azt akarják, 
kussoló szerszám legyél. Főleg az öreg katonák vadak, bassza a 
csőrüket, hogy nekik két évig tart. Úgy hívnak benneteket: a 
kúúúrva tudaóóósok! Mintha tudna bármit az, akit fölvettek 
valahova gimnázium után. 

Az a legszörnyűbb, amikor ordítva kérdeznek, például: Mér nem 
rakta rendbe az ágyát, katona, mér? Ha nem felelsz, még 
hangosabban: Süket maga, katona??? Ha próbálsz válaszolni, 


durván közbevágnak: Ne magyarázza meg, katona! - így 
szórakoznak veled. Neved sincs, csak: katona! Vagy honvéd. Vagy 
közlegény. 


Állítólag az első hónap az alapkiképzés, utána fölesküszöl, 
onnastól kicsit könnyebb lesz. De onnastól nem babra megy, ha 
elkövetsz valamit, futkosóra vághatnak, ugrik az egyetem, mert a 
futi két évig is tarthat. 

Hol van még az eskü! Addig pitymallattól napnyugtáig 
zavarásznak. Nem érted, miért bírja mindenki náladnál sokkal 
jobban. Gyuri és Tibor bácsi néha úgy vigyorog, mintha direkt 
élvezné. Tibor bácsit persze nem csesztetik annyit, félnek, hogy este 
megbosszulja. Ennyit számít a méret. Őrajta látszik, hogy bárkit 


lenyom. Gyuri csókos haverja, kiterjed rá a védelem. Rád, Snecire és 
Kobrára kevésbé. 

Azért ha komoly gebasz van, számíthatsz rá. Például amikor a 
Máté törzsőrmester fókázás közben rád szólt: Patyolattiszta legyen 
az a kő, katona, ne olyan, mint odahaza a putriba! 

Tibor bácsi odajött, kezében a vizes fókával, végigcsöpögte a 
padlócsempéket: Törzsőrmester elvtárs, kérek engedélyt jelenteni! 

Máténak hátranyaklott a feje, Tibor bácsi annyira fölébe 
magasodott. Jelentsen, ha muszáj, bassza meg! Jelentem, Malek 
László honvéd nem cigány, hanem tót, és kreol bőrű. Mi van? - Máté 
törzsőrmester viszszafelé vette a levegőt. (Mert a főtörzs is cigány, a 
tiédnél sötétebb bőrrel. Egy darabig farkasszemeztek, aztán 
visszaküldte Tibor bácsit a helyére. Mostátok tovább a követ, nehéz 
volt a röhögést elfojtani. 

Hogy fogod kibírni? Majdnem egy teljes évig?? Csikorgatod a 
fogad egész nap, estére fáj az állkapcád. Mekkora ökör vagy, 
idejekorán neki kellett volna látnod, hogy fölmentessed magadat. 
Rebesgetik, hogy akinek eltörött a kulcscsontja, azt kiszuperálták a 
sorozáson. Megérte volna. Fogalmad sincs, hogyan lehet azt eltörni, 
és elég-e csak az egyiket. Odakinn lett volna időd, hogy kifundáld. 

Borzasztó, amikor délután harsogtatják a katonai indulókat 
megafonon. Szétdurran tőle a fejed. Úgy szeretted, amikor odahaza 
besötétedett, még nem gyújtottak lámpát a füstös konyhában, apád 
bekapcsolta a néprádiót a polcon, csak a varázsszem világított. 
Adták a jó zenéket, apu együtt búgta az énekesekkel, amit ismert. 

Jaj, cica, eszem azt a csöpp kis szád. 

Nevetve mondták, hogy egy gézengúz. 

A vén budai hársfák csöndesen suttognak. 

Rohan az idő. 

Máté törzsőrmester egész nap üvölt, főleg azt, hogy: A kurvák 
vére folyjon patakokban! 

Gyuri meg akarta kérdezni tőle, mi baja a kurvákkal, de 
lebeszélted róla, kár földühíteni. A tőrm másik visszatérő hülyesége: 
Katonák, rajtam a lebaszás nem áll meg! - mert rögtön továbbadja. 
Azt is továbbadja, amit meg se kap! - Kobra. És tényleg. Nem lehet 
kibírni ép ésszel. 


A politikai tiszt, Csuni százados azt bömböli, ha dühbe gurul: 
Nehogy azt higgyék, hogy maguké a diófáig! 

Milyen diófa? Most komolyan, honnan szedik ezeket a 
baromságokat? A tiszti iskolán tanulják? 

Tibor bácsi dobta be, alakítsátok meg a beatzenekart. Hallotta, 
hogy van mindenféle cucc a kultúrtiszt irodájában. Az is Malek, mint 
te. Malek főhadnagy. Őt biztos nem Malacizzák, ösztövér, mint a 
pózna. A keresztneve József. Mi, Malekok tartsunk össze, mondta 
egyszer. Mit akart evvel, fingod sincs. Kérdezte, tudod-e, hogy a 
Malek szlovákul: kicsi, de ez maradjon köztetek. 

Nem tudtad. Még ez is! 

Vacsora előtt egy órás szabadfog, akkor vonultatok át. Malek 
főhadnagyot nem találtátok, egy öregkatona tizedes ücsörgött a 
folyosón az íróasztal mögött. Odaadta a kulcsot első szóra, hogy 
megnézhessétek a zenekari fölszerelést. Malek főhadnagy nem köll 
ahhó, így mondta. Kobra mást se csinált, csak füttyögetett, amikor 
meglátta a két gitárt, ránézésre tudta, hogy keletnémet gyártmány, te 
azt hitted, japán vagy kínai, mert az állt a tokjukon: Musima. Olyan 
vágat volt rajtuk, mint a hegedűn. Az erősítő Vermona, sok 
tekerentyűvel. Két Regent hangfal, azok is  keletnémetek. 
Harmincwattosak. Tibor bácsi szerint nektek elég. A dobfelszerelés a 
legócskább, szakadozott bőrökkel, mindegy, úgyse tud senki 
dobolni. 

EI kellett dönteni, ki lesz a szólógitáros, ki az akkordozós, ki a 
basszus, és ki dobos, az a legnehezebb, mert nincs dobverő. Lehet, 
hogy a dobverőt bezárták a szekrénybe! - Gyuri mindig 
reménykedik valamiben. A tizedes közölte, hogy dobverő, az 
nincsen. Nem baj, majd csinálunk faágból! - Gyuri. Ő persze gitáros 
lett, szóló, Karcsi kapta a másik Musimát, Tibor bácsi a basszgitárt, 
és akkor filóztak, hogy Sneci doboljon vagy te. Sorsoltak. Nyertél. 

Hogy lesz ez? 

Gyuri szerzett két kopott fakanalat a konyhásoktól, letörte a kerek 
végüket, nesze, dobverők. Megegyeztek a gitárosok, hogy mit 
tudnak, pengetni kezdték a Monkiztól, hogy itszdö lászt trén to 
klatszvil! Szarul szólt erősítés nélkül. Nyomtad a láboddal a pedált, 
ritmusra, amennyire tudtad, bumm, bumm, bumm, bumm, 


bubumm-bumm! Időnként  odasuhintottál a  pergődobra a 
fakanálnyelekkel, da-da-da-dam! Vártad, hogy rád ordítanak, nem 
így kell! Ám ezek hagyták, hogy garázdálkodj, sőt a refrén előtt 
Tibor bácsi odaszólt: Király vagy, Malaci, de ne gyorsítsál! 

Malek főhadnagy nyitott be, vigyázzba álltatok, csak neked 
kellett fölugranod, ellökted a cintányért, oldalra esett, nagyot 
csattant, remélted, hogy nem tört el. Pihenj! - Malek főhadnagy, 
látom, már meg is alakultak! Ez nektek ismerős. Selmeczy Jolánka 
hajtogatta lelkesen: Megalakultunk, megalakultunk! - amikor 
először láttátok egymást ti nyolcan, a hízótáborban. Ott ragadt rád a 
Malaci, kár, hogy nem tiltakoztál. 

Így lett belőletek bítzenekar, és belőled dobos, botcsinálta, a szó 
legszorosabb értelmében. Karcsi tanítgatott kicsit, ő majdnem 
minden hangszerhez konyít. Franc se érti, miért jelentkezett TTK-ra, 
s amikor nem volt elég pontja, miért fogadta el az agrárt. Ahelyett, 
hogy a zeneakadémiát venné célba. Azt mondja, az agrárt miattunk, 
a zene pedig a szenvedélye, abból nem akar foglalkozást. Ilyet se 
hallottál még. Vannak fennkölt szövegei, amiktől tátva marad a 
szád. 

Snecinek nem jutott semmi a zenekarban, ő lett a hangmérnök, 
hogy lóghasson veletek, mert az tökre világos volt, hogy a 
zenekarral sokat lehet lógni. Zrínyi együttes, mondta Gyuri, és 
mindenki elfogadta. 

Malek főhadnagy benevezett titeket Néphadsereg Ki mit tudra, 
bít kategóriába, közölte, hogy kell egy-két saját szám, csináljatok. 
Újabb nagyszerű alkalom a lógásra, ugye a számcsináláshoz idő kell. 

A délelőtti fegyveres gyakorlatokat és a rohampályát nem sikerült 
ellógni, de a délutáni alakizást és a politikai fejtágítókat igen. Az 
öregkatona tizedes segítségével be tudtátok lőni a keletnémet 
erősítőt a hangfalakkal, kihallatszott a raktárból a gitárok zengése. 
Mindig akadt néhány csellengő katona, aki az udvaron hallgatta, 
nem mintha olyan jól játszottatok volna. Folyton leálltatok, ha valaki 
elszúrta. Sokszor te voltál az a valaki. Iibor bácsi , írta" az egy-két 
magyar számot, pontosabban a kettőt. Az egyik arról szólt, hogy itt 
vagy bent, és a lányra gondolsz, aki meg ott van kint, jön-e 
látogatóba vasárnap, és hű-e hozzád. Az volt a címe: Vasárnap. A 


dallamát egy ismert operettslágerből lopta, vagyis alakította át. Ha 
bosszantani akartátok, kórusban ráénekeltétek: Vágyom egy nő után, 
egy nő után, kerget a vágy! Mindegy, ha elég keményen doboltál, 
nem lehetett fölismerni az eredetit. 

A másik meg arról szólt, hogy jó lenne, ha köréd gyűlne 
mindenki, akit szeretsz, visszajönne az is, akit elvittek oly messzire. 
Gyöngus rím ez a szeretsz - meszszire, nem is fekszik a zenére, 
mégse emiatt lett a baj, hanem politikailag. Mikor a Néphadsereg Ki 
mit tud elődöntőn szerepeltetek, a zászlóaljparancsnok veszekedett 
Malek főhadnaggyal: Mit képzel? nem énekelhet a laktanyánk nevét 
viselő zenekar olyan marhaságot, ami a Varsói Szövetség testvéri 
segélynyújtására célozgat! ez szabotázs! 

Ajjaj. Leesett a tantusz, hogy az augusztusi dologra gondol, ami 
nektek eszetekbe se jutott ezzel a számmal kapcsolatban. A bítben a 
szöveg különben se nagyon érthető, elnyomja a zene. Tibor bácsi 
azonnal átírta, köréd gyűlne mindenki, akit szeretsz, hogyha te nem 
engem szeretsz, tőlem végleg elmehetsz. Sneci szerint még jobb is 
lett. 

Szerinted így még gügyébb. Mindegy, úgyse hallatszik. A végén 
nem kaptatok fogdát, ahogy a zászlóaljpéká első mérgében 
fenyegetőzött. Benne volt a háromtagú zsűribe, nem is jutottatok 
tovább a területibe. 

Addig senki se beszélt a csehországi bevonulásról, attól kezdve 
téma lett. Dani hozta föl a Ki mit tud után. Ő is itt van. Amikor 
előkerült a szekrényből egy poros Capri elektromos orgona, Karcsi 
akart rajta játszani, így kellett valaki ritmusgitározni, Dani 
jelentkezett, senki más. Őszerinte nem Musima, hanem Muzima, ha 
keletnémet. 

Bedugtátok a Capri drótját az erősítőbe, akkor viszont az egyik 
Muzimának nem maradt lyuk. Áthoztátok a könyvtárból az íves 
tetejű Pacsirta rádiót, Tibor bácsi abba nyomta a basszgitárt, 
gyöngén szólt, sebaj, a basszgitár a legkevésbé fontos. Később az 
öregkatona tizedes, Patai Béla, addig szerelt, míg megoldotta, hogy a 
basszgitár is beleférjen a harminc wattba. Örültetek, röhejes lett 
volna a Pacsirtával föllépni. 


A Capri kicsit nyikorgott, Dani szerint lehet hangolni, csak ő nem 
tudja, hogyan. Patai Béla ezt is kitalálta. Sajnos az elektromos 
orgonának nincs meg a lába, egy dohányzóasztalra kell tenni, ami 
még röhejesebb, mint a Pacsirta hangládaként, ez van, ezt kell 
szeretni. 

Karcsi mondta, hogy ilyen Caprin játszott Illés Lajos, amikor az 
Illés tánczenekar koncertezett az éptáborban, erre nem emlékeztetek, 
négy év sok idő. Nem Capri, hanem Kápri, javította Dani. Mert 
német? Mert olasz, tudjátok, a sziget! Most mi van, zenekari próba 
vagy nyelvlecke? - Kobra bepöccent, Dani figyeljen inkább az 
akkordokra, a-moll, d-moll, E-szeptim. 

Volt a századkörlet előterében a lépcsőfordulónál egy ajtó, 
ökölnyi lakattal lezárva, a falon pici tábla: SZÁZADKÖNYVTÁR. 
Soha senkit nem láttál oda bemenni. A lakatot rozsda ette. Gyuri egy 
dróttal próbálta kinyitni takarodó előtt, de a szerkezet nem moccant. 
Másnap este leverte baltával, amit favágásra rendszeresítettek, és a 
fegyverszobából kellett kilopni. 

A századkönyvtár szűk helyiségnek bizonyult. Mint egy nagyobb 
spájz, csak ablakkal. Bokáig ért benne a por. Se könyv, se polc, se 
semmi. Századkönyvtár, dünnyögte Tibor bácsi, kurvanyátok! 

Már úgy ordítozik, mint az öregkatonák meg az őrmesterek. 

Lehet, hogy te is? 

Sneci beújított egy működő lakatot, olyan picit, amilyen az 
emlékkönyveken van, sajnálom, ezt tudom nyújtani, szerváljatok 
nagyobbat, bazmeg! 

Kezdtetek összelopkodni ezt-azt a századkönyvtárba, ami lassan 
a ti privát búvóhelyetek lett. Néhány széket. A dohányzóasztalt a 
Capri alól. Egy Varia polcot a falra. Elemes hangulatlámpát, orosz 
gyártmány. Sárga csipketerítőt. 

Sneci nagynénje trafikosnő volt Szegeden, tudott szerezni 
miniüveg italokat, Vodkát, Konyakmeggyet, Gint, és amcsi cigiket, 
Marlborót, Multifiltert. Ott ittátok meg, testvériesen elosztva hatfelé, 
azaz mindenkinek egy borsószemnyi kortyintás jutott. A cigit kézről 
kézre adtátok, mint az indiánok a békepipát. Amikor Sneci még egy 
feltölthetős akkumulátorú Sokol zsebrádiót is becsempészett, 
ünnepélyes fogadalmat tettetek, hogy soha többé nem hívjátok 


Snecinek. Mától fogva első Schneider Miklós cár a neved! - Tibor 
bácsi, ünnepélyesen. De csak rövid ideig tartottátok be. 

Boldog voltál abban a kis szobában, melyet egymás között úgy 
emlegettetek: a zug. Falatnyi civil sziget a néphadsereg jeges 
tengerében! - Gyuri. Jól megaszonta. 

Te csórtad el egy gyors mozdulattal a TÜFE előtti folyosóról azt a 
szekrénykét, — melyet kívül-belül sztaniolpapírral bélelve 
bárszekrénnyé alakítottál, abban tartottátok szegényes készleteiteket, 
a cigit, a piát, némi nápolyit és csokit a kantinból, az étkezdéből 
fölhozott almát, süteményt, egy-két májkonzervet. 

A kiürült miniüvegeket és amcsi cigisdobozokat sorba állítottad a 
Varia polcon. Festői rendben! - ezt is Gyuri szonta meg. A Sokolon a 
Kossuth döngicsélt, és persze a Szabad Európa, az még halkabban, 
nehogy lebukjatok. 

Nagy hiba volt lerohanni Csehszlovákiát, jelentette ki Dani, már 
nem először, hagyni kellett volna békibe. Hümmögtetek. Nehéz ebbe 
belelátni, mondta Sneci. Mi olyan nehéz, a csehek ugyanúgy a Varsói 
Szerződésben és a KGSI-ben és a béketáborban vannak, mint 
Magyarország, milyen alapon vonulunk be haderővel? - Dani. Örülj, 
hogy a mi zászlóaljunkat nem vezényelték oda, mert akkor mi is 
tanulhatnánk csehül! - Gyuri. 

Tényleg. Éppenséggel odavihették volna ezt az ezredet, akkor a 
katonásdi komolyra fordul. Hogy az pontosan mit jelentene, azt nem 
tudtad, a hírek szerint igazi harcra nem került sor. 

De ki hiszi el a híreket? - Tibor bácsi. Csönd lett, csak a rádió 
sípolgatott, alig lehetett érteni, mit beszél az a pasas valami 
filmekről, amiket persze idehaza nem játszanak. 

Gyuri azt mondta, várható volt, hogy a prágai tavasz átterjed 
mihozzánk, és az lesz a nemzedékünknek az ötvenhat, de nem 
terjedt át, ami azt bizonyítja, hogy gyáva szar alakok vagyunk 
apáinkhoz képest. Ki a szar alak, beszéljél a saját nevedben, 
pattogott Dani. 

Nem tudtad, melyiküknek adj igazat. Sneci kinyitott egy 
minivodkát, nyugalom, barátaim, egésségtekre! 

A szertartásos kortyolás alatt senki nem szólalt meg. Utána 
Kobra: Csak jobb azér, ha rend van Csehszlovákiában! Az elnyomás 


nem rend! - Gyuri. Megkérdezte, Kobra vajon azt is helyesli-e, hogy 
meg vagyunk szállva a szovjet hadsereg által? Kobra rázta a fejét, 
azért az más. Dehogy más! - ezen elvitatkoztak egy darabig. 
Többször rájuk pisszegtél, kihallatszik. 

Tibor bácsi szerint lehet, hogy gyáva szar alakok vagyunk, de 
még nem adott rá alkalmat a történelem, hogy ez bebizonyosodjon, 
és addig is megtehetjük, hogy jobban összetartunk, mint az apáink. 
Majdnem mindegyiket elővették ötvenhat után, az ő apja életét 
derékba törték a börtönnel meg a vagyonelkobzással, Kobra apja is 
ült, Gyuri apját kirúgták, ők hárman például ismerték egymást, de 
nem tartották a kapcsolatot, ami tulajdonképpen érthetetlen, azt se 
nézték, segíthetnének-e valamit a családtagoknak. Mer ők nem 
alakultak meg, szúrta közbe a lélegzetszünetben Gyuri, mi viszont 
igen, és ez azt jelenti, számíthatunk egymásra. 

Dani ekkor kérte, vegyétek be a csapatba. De ugye a lányok 
távollétében erre nincs mód. Javasoltad, hogy egyelőre legyen 
kültag, amit megszavaztak a többiek. Dani örült, s azt mondta a rá 
jellemző fontoskodó hangon, hogy a kültagok szorzata egyenlő a 
beltagok szorzatával. Az jó, mondta Gyuri, mert csak te vagy kültag, 
egyszer egy az egy. Annát is bevettétek kültagnak a Szarvasi 
Királyságban, mondtad te. Dani pedig, hogy kétszer egy az kettő. 

Eszedbe jutott az, amikor benzint ittál. Gyuri, Kobra és Tibor 
bácsi meglátogatott a kórházban, hoztak almát, körtét, Utasüdítőt. 
Még neked kellett vigasztalnod őket, mert Gyuri a kórház 
parkolójában nekiment valami betontuskónak, meghorzsolta az apja 
Irabantjának sárvédőjét, mutatta az ablakból. Azt mondtad, nem kár 
a ronda, gatyakék festékért, majdnem fölpofozott. 

Dani találta ki, hogy a katonaság után (el se bírtad képzelni, hogy 
lesz olyan) évente gyűljetek össze, pont a leszerelés napján. 
Megfogadtátok. Épp azon vitatkoztatok, hol legyen a találkozóhely, 
amikor valaki föltépte az ajtót. Csuni százados. Felpattantatok 
vigyázzba. Tibor bácsi elnyomta a cigarettát az asztal szélén, a 
parázsló csikket a markába rejtette, azt hitte, észrevétlenül, de 
szivárgott a füst az ujjai közül. 

Csuni százados az ügyeletes, különben rég hazament volna. 
Kerek gombszemében a döbbenetet váltotta a fölháborodás: Mija 


zisten? mi folyik itt? Arcról arcra ugrált a pillantása. Fogda, 
gondoltad. Legalább három nap. Inkább egy hét. Odaképzelted az 
egész társaságot az őrszobára, ahol az ügyeletes egység katonáinak 
jóindulatán múlik, hogy a büntetésüket töltők kapnak-e valamit 
enni. Miután az őrség tagjai jóllaktak abból, amit a konyháról 
küldtek, a maradék jutott a raboknak, akiktől elveszik a cipőfűzőt, a 
nadrágszíjat, és az egyenevőkészletből is csak a kanalat tarthatják 
meg. Neked másod sincs, a legelső étkezésnél ott felejtetted az 
egészet a kecskelábú asztalon. Ki van ahhoz szokva, hogy az 
evőeszközöket az erre rendszeresített oldalsó nadrágzsebbe tegye? 
Gyuri szerzett (lopott) neked egy kanalat, hogy ehess valamivel. 

Mindez úgy suhant át az agyadon, mint egy vadászrepülőgép. A 
politikai tiszt már a Varia polcot bámulta. Nyílott a szája, látszott két 
vipla tömés. Várakozásoddal ellentétben nem ordított. Bamba 
bődülésféle: Kultúúrsarok! 

Nem hittél a fülednek. Csuni százados arcán lanyha vigyorral 
kifejtette, hogy csak helyeselni lehet, ha a honvéd a becsülettel 
teljesített szolgálatok és feladatok után kultúúráát módon piheni ki a 
fáracscságot, mert ha a fáracscság benne marad, nem tudja 
becsülettel teljesíteni a szolgálatokat és feladatokat. 

Tibor bácsi számolta, a politikai tiszt e mondat változatait hatszor 
ismételte el, annyira tetszett neki. 

Megúsztátok. Másnap ezredparancsban rendelték el, hogy 
valamennyi században kultúrsarkot kell rendszeresíteni, polcokkal, 
bárszekrénnyel és ülőbútorokkal. Gábor főhadnagy, a ti századotok 
parancsnoka az esti sorakozónál már azt hirdette ki, valamelyest 
félreértve a dolgot, hogy bárpult létesítendő. Honvédok, aki tud 
csinálni bárpultot, lépjen ki! 

Dani egy határozott mozdulattal megtaszította Gyurit és Tibor 
bácsit az első sorból, s utánuk lépett a másodikból: Főhadnagy 
elvtárs jelentem, mi tudunk! Igen? - Gábor főhadnagy tűnődni 
látszott. Jelentem, nagyapámnak asztalosműhelye van Vésztőn. 
Igen? - a századparancsnok két hüvelykujját a nadrágszíja mögé 
dugta: És mennyi napba tellik egy bárpult? Jelentem, tíz. Egy hetet 
kapnak, de fain legyen ám! 


Őrület. Egy teljes hét szabadság, bárpultra! Dani persze 
megesküdött, hogy fain lesz. 

Vacsora után a zugban minden elkeseredésedet rázúdítottad: 
Kurvanyád, Dani, bennünket mér nem vettél bele, ti szépen 
hazautaztok, mi meg itt rothadunk helyettetek is, ez a hála a 
kültagságért? ez a barátság? ez a mindenki egyért? 

Sneci és Karcsi alig tudott lecsillapítani. Dani bocsánatot kért, arra 
hivatkozott, hogy túl gyorsan kellett cselekednie, és ti nagyon hátul 
álltatok. Egyébként se gondolta ki a dolgot, hirtelen ötlet vezérelte, 
mellesleg háromnál többnek úgyse adott volna szabadságot, a 
három is necces, de fű alatt átment, ne haragudjatok. 

Te haragudtál. A jóból téged mindig kihagynak. Azért nem 
mindig, mondta Gyuri, a zenekarba is bevettünk, hogy velünk 
lóghassál, pedig ahogy te dobolsz... 

Ez rosszulesett: Na, most végre kibökted, tessék, mi a baj azzal, 
ahogy dobolok, kurvanyátok, aki tudja jobban, csinálja! Higgadj le, 
Malaci! - Tibor bácsi a válladra eresztette lapátkezét. Leráztad, ezek 
után nem vagyok Malaci, büdös kurvanyátok!!! Na, na! - Gyuri 
közétek hajolt, nyugodjál meg, pontosan tudod, hogy Daninak igaza 
van, senki nem akart neked rosszat, így alakult, nyeld le ezt a békát, 
szépen kérlek, tessék, itt az utolsó konyakunk, fájdalomdíj, idd meg 
egyedül, és spongyát rá! 

Nono, szólt közbe Sneci, és nekünk Kobrával nem jár fájdalomdíj, 
csupáncsak azért, mert mi tarcsuk a szánkat? Tartjuk, helyesbítette 
Tibor bácsi. Sneci ordítani kezdett: TARCSUK! IIT VAGYUNK A 
HALÁL FASZÁN, ÚGY BESZÉLÜNK, AHOGY AKARUNK, HA 
MÁR KIHAGYTATOK A BÁRPULTOS BULIBÓL!!! 

Ezt a hangerőt nem lehetett megúszni, Máté törzsőrmester rontott 
be, vérben forgó szemmel: MIT KÉPZELNEK? MELYIKÜK ORDÍT? 
CSAK NEM A MALAC MÁR MEGINT, AZ A CIGÁNY HULIGÁN? 
AZT HISZIK, MAGUKNAK MINDENT SZABAD, PISZOK 
LÓGÓSOK! SZEMÉT BÁRPULTOSOK! A KURVÁK VÉRE 
FOLYJON PATAKOKBAN! ÚGY MEGALAKIZTATOM 
MAGUKAT, HOGY APRÓFÁT PISÁLNAK!!! 

Nem tiltakozhattál, hogy teneked pont semmi közöd a 
bárpulthoz. Ráadásul egy időre feledésbe merült, hogy te Malaci 


vagy, s Cigány huligán lettél a néphadseregben. Hab a szaron. 

Dani, Tibor bácsi és Gyuri vasárnap elutaztak, s a rá következőn 
jöttek vissza. Gábor főhadnagy a sorakozónál kiléptette őket: Hol a 
bárpult? Főhadnagy elvtársnak jelentem, kész, szárad rajta a festék, 
szerdától lehet küldeni érte a teherkocsit. Mi van?? - Gábor 
főhadnagy úgy hajolt előre, mint aki nagyothall. Jelentem, elhozta 
volna a tata tetőcsomagtartón, de túl nagy! - Dani. Gábor főhadnagy 
csóválta a fejét, nem lesz könnyű elintézni. Főhadnagy elvtárs, 
jelentem, a tata ingyér adta az anyagot, és segített, nem várhatja a 
néphadsereg, hogy a szállítás is az ő gondja legyen! - Dani. Ezt 
Gábor főhadnagy belátta. 

Este a zugban a bárpultosok kirakták, amit hoztak nektek. Dani 
pakkja volt a legtartalmasabb, azzal a fél sonkával, de Gyuri apjának 
házi szilvapálinkáját is értékeltétek. Iibor bácsi a Balaton szeletekkel 
csak bronzérmes lehetett. Dőzsöltetek. 

Elmesélték, — hogy Vésztőn, amikor beállítottak az 
asztalosműhelybe, Dani tatája is szilvapálinkával kínálta őket, 
rézelejével. Amikor meghallotta, hogy a fiúk bárpultot kénytelenek 
fabrikálni, — kalapáccsal akarta kikergetni őket:  Asziszitek, 
gazemberek, csinálok nektek egy bárpultot puszira? a végén úgyis 
rám marad az egész! nem, nem és NEM! Dani csak azzal tudta 
megnyugtatni, hogy az  anyagárat kifizeti a honvédelmi 
minisztérium, és ha ezt leszállítják "mintadarabként, komoly 
megrendelés várható a honvédségtől, tízesével, százasával! 

Dani, kérdezted, komolyan azt hiszed, hogy a minisztérium fizet 
az anyagért? Lófütty, felelte Dani, de mire kiderül, hogy nem, sok 
víz lefolyik a Tiszán, addigra bármelyikünk meghalhat, főleg a tata, 
az is lehet, hogy megfeledkezik az egészről, amilyen rövid már az 
esze. Ügyes, gondoltad. 

Arra egyikőtök se számított, hogy nem a vésztői asztalos tata 
feledkezik meg az egészről, hanem a ti laktanyátok. Hiába 
érdeklődött Dani, hogy mikor küldik végre-valahára a teherautót a 
bárpultért, soha nem kapott egyenes választ. Múltak a hónapok, 
mindannyiótoknak leesett a tantusz, a bárpult csak addig kellett, 
míg friss volt az az ezredparancs, a többi században nem is vették 


komolyan. Jöttek új kampányok, új ezredparancsok, záros határidőn 
belül elsodorták a kultúrsarok ötletét és emlékét. 

Az egy hét potya szabadságot senki nem vehette vissza Danitól, 
Gyuritól és Tibor bácsitól. Ők hárman olyan csókos barátok lettek, 
hogy néha azon kaptad magad, féltékeny vagy Danira. Aki 
egyébként líborkámozta libor bácsit, hosszú í-vel. Gondoltad, 
szólsz neki, de ha Tibor bácsinak okés, te minek pattognál. Ezt a 
bárpult-ügyet sose felejtsed el. Gyorsan kell cselekedni. Ha neked jut 
eszedbe, hogy tudsz asztalost, tiéd az egy hét, te döntöd el, kit viszel 
magaddal a tutiba. Aztán már csak kapcsolat dolga, hogy keríts 
asztalost, kőmívest, vagy bárkit és bármit, hogy célba érj. Se Gyuri, 
se Tibor bácsi nem ismert asztalost, de ismerték Danit, s az pont elég. 
Balla tanár úr hajtogatta a gimiben, hogy ahány nyelvet tudsz, annyi 
ember vagy. Azt nem mondta, hogy ahány használható kapcsolatod 
van, annyi! A kapcsolatok sokkal fontosabbak, mint a nyelvek. 
Például ha van tolmács az ismeretségi körödben, akkor ugye 
megoldottad. 

Egy szép napon aztán - miért mondják ezt így? majdnem minden 
csúnya napokon történik, főleg idebenn a seregben! Egy csúnya 
napon sorba álltatok a kantinban nápolyiért és lekvárért. Dani volt 
előtted Tibor bácsival. Hogy őneki elege van, magyarázta Dani. 
Kezdetben tetszett nekem a katonaság, mondta, élveztem, hogy 
ügyesen lavírozgatok itt, elérem Máté törzsnél és Gábor 
főhadnagynál, amit akarok, mert mindig előbb kelek föl, mint ők, 
hamarabb átlátok a szitán, de most már tele a tököm az egésszel, 
lTíborkám, épp ezért hamarosan le fogok szerelni. 

Ezt mondta szó szerint. Na neee! - Tibor bácsi. Dani bólintott, van 
egy tervem, és van egy elmeorvos nagybácsim, csak azt kell 
megoldanom, hogy fölküldjenek Pestre a Honvéd Kórházba. Na 
neee! - nyögte Tibor bácsi újra, Danikám, aztán fölébredsz, hogy 
bilibe lóg a kezed! Jó, jó, de tartsad titokban! - Dani hátranézett, 
észrevett, te is, Cigány huligán, jó? hálából havonta küldök be 
nektek pakkot. 

Biztosra vetted, csak a pofája jár. De egy még csúnyább napon, 
amikor esett az eső és fújt a szél, kizavart titeket Máté törzsőrmester 
a rohampályára. Stopperral mérte, teljesítitek-e a szintet. Olyan sár 


volt, hogy a szögesdrót alatti kúszásnál az alsógatyád is nedves lett 
és fekete. A teherautó-plató síkos volt, a deszkafal, amin át kellett 
lendülni, csúszós, a vakgránátok, amiket a kerek betonbunkerféléből 
kellett távdobni, röhejesen toccsantak a pocsolyákban. Senkinek nem 
volt kedve nevetni. 

Az utolsó akadály a vakolt fal a két ablakkal, házimitáció. Föl kell 
mászni rá, előbb az alsó ablakba, aztán a fölsőbe. Ott, ahova a láb 
kerül, kiáll egy-egy tégla. Sosem értetted, mire jó ez a gyakorlás, 
háború esetén úgyse olyan házat kell megrohamoznri, amelyiket így 
terveztek, hogy legyenek kiálló téglák az ostromolók számára. 

A fölső ablakon túl egy három-négy méteres gerenda, mintha 
lebombázták volna körüle a házat, azon kell végigszaladni, majd 
leugrani egy másfél emelet magas stégfélére, arról pedig egy fél 
emelet magasra, onnan a talajra, s futás még tíz métert a célig. Ha jól 
beosztod a lépteidet, gond nélkül megcsinálhatod, csak arra kell 
ügyelni, hogy a gerenda egy függőleges oszlopon áll, s eléggé 
imbolyog, az jár jól, aki gyorsan végigsöpör rajta. 

Dani utolsó előttiként került sorra, egész jó időt ment, de amikor 
a fölső ablakból kilépett a gerendára, annak a közepén egyszer csak 
megállt. Gyerünk, katona, rivallt rá Gábor főhadnagy, mire vár, 
tapsra? Dani nem felelt, két karját átkulcsolta a mellkasán, s csak állt 
ott fönn, bizonytalan mosollyal. 

Senki nem értette, mi ütött belé, féltetek, hogy egy óvatlan 
pillanatban lezuhan. Gábor főhadnagy ordítozott: Gyerünk, katona, 
lépjen kettőt és ugorjon! Máté törzsőrmester fogdával fenyegetőzött, 
s rugdosni kezdte az oszlopot, a gerenda még jobban kilengett 
jobbrabalra a magasban. Dani mintha észre se vette volna, finoman 
hajladozott vele, csörömpölt rajta a teljes menetfölszerelés, a 
gyalogsági ásó, a kulacs, a tártarisznya, a géppisztoly. A fején 
oldalra fordult a rohambili, vagy nem kapcsolta be a szíját, vagy 
hanyagul, a szárak röpködtek, a fémcsat kolompolt a sisakon. 

Valamit tenni kell! De mit? 

Tibor bácsi felmászott utána az ablakba, onnan próbálta 
rábeszélni, hogy ne gyerekeskedjen. Gyuri az oszlopon kúszott föl, 
kinyúlva megragadta Dani két surranóját, nehogy leessen, ő is 


nyugtatgatta. Dani talán egy kukkot sem értett a barátai szövegéből, 
mert Máté törzsőrmester éppúgy üvöltött, mint Gábor főhadnagy. 

Ekkor Dani tíz körömmel esett a saját arcának, csorgott rajta a vér. 
Annyira megrémített ez a látvány, hogy nem kaptál levegőt, 
lábadból kiment az erő, lezuttyantál a sárba. Addigra Sneci és Kobra 
hozott egy kerti létrát, a gerenda végének támasztották a stégek 
felől. Kobra fogta, Sneci föllépkedett. Tibor bácsi fújt egy nagyot, s 
oldalazó léptekkel Danihoz sasszézott, átkarolta hátulról, tolta a létra 
felé, Sneci pedig húzta óvatosan. Valahogy letuszkolták a létrán, 
együttes erővel. 

A főhadnagy és a tőrm közvetlen közelről harsogott Dani arcába, 
ő átnézett rajtuk, mint egy darab szaron, mint két darab szaron, s 
tovább dúlta magát. Senkinek nem volt annyi esze vagy 
lélekjelenléte, hogy lefogja a kezét. 

Futva érkeztek a  dögészek a  gyengélkedőről, négyen, 
hátracsavarták a karját, elvitték. 

Komolyan aggódtatok. Látogatni nem engedték. El sem 
búcsúzhattatok tőle, másnap jött a hír, hogy fölküldték Pestre a 
Honvéd Kórházba. 

Micsoda strici! - Tibor bácsinak ekkor esett le a lyukas kétfilléres. 
Dani elérte a célját. Ezek szerint a rohampályán színielőadás volt? 
Vagy tényleg be is sokallt? Nem tudtad eldönteni. A szemében igazi 
tébolyt láttál. 

Akár így, akár úgy, sose jött vissza. Leszerelték. Nem küldött 
semmiféle pakkot. Ti viszont maradtatok még hét és fél hónapot. 

CSAK KIBÍRTAD. 

A néphadseregben azt az egyet megtanulhattad, hogy mindenhez 
hozzá lehet szokni. 

Amikorra ti is leszereltetek, az amcsik már fölküldték az első 
embert a Holdra. Apolló, kis lépés, nagy ugrás, satöbbi. 

Szeptemberben megjelent az Abbey Road, a Beatles hattyúdala, és 
elterjedt, hogy Paul McCartney halott. A borítón, amit te csak 
évekkel később láthattál, úttesten vonulnak át a zebrán. Elöl John, 
hótfehérben, ami Indiában a gyász színe. Mögötte Ringo, 
szénfeketében, mint egy sírásó. Aztán Paul, mezítláb (érted, mint a 
halottak), végül George, tetőtől talpig farmerban és elvadult 


szakállal - őneki borotválkozni sincs kedve a gyásztól. Oldalt egy 
Volkswagen bogár, félig a járdán, rendszáma LMW 238IF (28HA — a 
27 éves Paul 28 lehetne, ha...). 

Mit jelent az LMW? Nem tudtad. Lökött Malaci Wagyok, 
gondoltad. 

Kobráé volt az album, nála hallgattátok Gyulán. Ő meg tudta 
hozatni az új lemezeket jugóból egy haverja révén, aki 
benzincsempészetből élt. Kobra ekkoriban táncházakban játszott 
akusztikus gitáron. Új, csontkeretes szemüvegében még jobban 
emlékeztetett a kobrakígyóra. 

Hát, mondta, lehet, hogy Paul McCartney meghalt, de a hangja 
jobb, mint valaha! 

Röhögtél. 

Csatlakozik az előtte szólóhoz Malek László, Gyomáról. 

Kedves Dani, 

Már megint cserbehagytál. Cserbehagysz te mindig engem és 
mást is. Ehhez értesz csak. Jössz utána, hogy bocsássak meg. Nincs 
bocsánat. Sokszor volt, pont ez a baj, ahhoz szoktál, hogy Anna 
úgyis megbocsájtja, de már nem. Elfogyott a bocsánat, tudod? 

Emlékszel, mit meséltél arról a századosról, Csúnya századosról, 
aki azt kajabálta nektek, ne higgyétek, hogy a tieteké a diófáig! Hát 
te se higgyed, kedvetlen Dani! Unkedves!!! 

Két napig vártam rád, ezalatt nyolcszor futottam ki a 
buszmegállóba, látta az egész falu, hogy vendégem lesz, és 
nyolcszor " láthatták, hogy mégse. — Kétegyházán — nagyon 
kárörvendősek az emberek. Nálunk háromból kettő román, de a 
többi mind ismeri egymást. Aki nagyon dühös, és nagyon rosszat 
akar a másiknak, arra nálunk az a szólás járja: hűljön rád a bőröd! 
Sejted, mit jelent. Én nagyon dühös vagyok, de nem mondok 
ilyesmit. Inkább hogy felejtsed el a nevemet is, önző Dani. 

Akkor kellett volna lepattintanom téged egy életre, amikor a 
Szarvasi Királyságban smároltál Jolánnal, és azt hoztad föl 
mentségül, hogy részeg voltál. Lárifári. Meg vagy arról győződve, 
hogy teneked mindent szabad, mindent lehet. Túlfeszítetted a húrt. 
Közbe az a vicc, hogy nem is kéred szépen, csak kéred, ha 
egyáltalán. De most a húr elszakadt, vegyed tudomásul. 


Legutóbb arra hivatkoztál, hogy nektek nincs telefonotok 
Vésztőn, azért nem szóltál, hogy mégse tudsz átjönni. Lárifári! Elég 
bemenni a postára, hogy hívják föl a kurblison a kétegyházi postát, a 
postás Gizi néni megtekeri a kurblit, s csöng mindenütt. Kilenc 
telefon van a faluban, plusz a hivataliak a tanácsházán meg a 
pártbizottságon. A magántelefonokat fölveszik eccerre, és átadja az 
üzenet, aki a legközelebb lakik. Mondtam százszor, hogy Cirok 
Józsiék rézsutt szembe velünk csak átkajabálnak és kész. Mi ebben a 
bonyolult? 

Nem vagyok meglepve. Elárultad a barátaidat, amikor szépen 
leszereltetted magad a nagybácsid segélyével, nem zavart, hogy őket 
otthagytad sorsukra a kaszárnyában Hódmezővásárhelyt! Pedig 
mekkora szád volt, hogy a katonaság milyen buli, semmi pénzért 
nem hagynád ki, lőni akarsz géppisztollyal, golyóvetővel, tankkal és 
amivel lehet, rajtad senki se fog ki, a laktanyában is király leszel! 
Aztán a királyság meddig tartott? Három hónapig! Ilyen vagy te, 
unkedves dani! Kisbetűvel fogom írni a neved! Dehogy, dehogy, 
nem fogom se írni, se mondani! Kész! Vége! VÉGE! 

Csak ennyit akartam. Ez is több a kelleténél. Húzd le magad a 
vécén! Ha ugyan van lehúzhatós klotyótok! Ha nem, ugorj bele a 
budiba! Odavaló vagy! 

Vágó Anna Anna, légyszí ne dobd ki ne tépd szét olvasd el! FONTOS! 

Figyelj rám, ez nem fer. Egyátalán nem fer. Mindenkinél 
előfordul, hogy közbejövés, attól még nem unkedves. 

DE! A legeslegnagyobb igazságtalanságba azzal mentél, hogy 
cserbehagytalak és cserbehagytam bárkit is. A katonaságról szót se 
ejtsél, mert te nem voltál ott! Attól hogy lejöttél látogatni egyszer 
vagy kétszer, nem jelenti azt, hogy mindent tudsz. Semmiféle 
cserbehagyás, megbeszéltem az egészet Tíbor bácsival. Arról igazán 
nem tehetek, hogy nekem van ideggyogyó nagybácsim. Totál 
veszélyes volt, hogy eljátszottam én az idegösszeomlást, és ha kiesek 
a szerepből, egyből futkosóra vágnak! Ezt a rizikót én vállaltam! 
Bármelyik barátom utánam csinálhatta volna, elmagyaráztam líbor 
bácsinak, mit s hogyan. 

Ha azt hiszed, nem tudom, honnan fúj a szél, tévedsz! Korin 
Emőkétől fúj! Pislogsz most, ugye? 


Könnyű kiszámítani, hogy az a Lencsibaba az, aki kavarja a szart. 
Ő a pletykafészek köztünk. Azt is ő mondta el vagy százszor, hogy a 
Szarvasi Királyságban volt az a szerencsétlen nyelves Jolival. Inkább 
neki hittél, mint a saját szemednek, pedig ott voltál, láthattad, tele 
voltunk mindannyian, amit akkor csinálunk, az nem olyan, mint 
amit józanon. 

Mondjál egyetlen példát, amikor tényleg cserbehagytam valakit! 
A pletykákat viszont engedjed át azoknak, akiknek való. De még a 
cserbehagyás is megbocsátható, ha elég idő múlik el. Az például már 
egyátalán nem érdekes, hogy Kobra Karcsi az éptábban a 
legnagyobb előre megfontoltsággal lopott tőlünk sapkát, azért, hogy 
nekik meglegyen a leltár szerint, mi meg fizethettük ki. Nem baj, ő 
volt az ügyesebb, megérdemeltük, sose állítottam erre se, hogy 
cserbehagyás. Higgadjál vissza a józan eszedhez, Anna! Mi 
hamarosan fogunk evezőstúrázni a Körösön, lIíbor bácsi, Gyuri, 
Sneci és Kobra. Jó volna, ha te is jönnél, nem az egyedüli lány lennél, 
szó van Vicáról. Szarvas mellől startolunk, onnan kapjuk a műanyag 
kenukat. Előfordulhat, hogy Gyuri hívja Lencsibabát, ők ketten hol 
járnak, hol nem, állítólag régóta így megy, te ismered őket 
közelebbről, jobban tudod nálam. Lényeg a lényeg, hogy én téged 
szeretnélek vinni, most ezt csak azért írom, hogy vedd számításba. 
Szept. 27 az indulás napja, ez 99 7. Hamarább kellett volna 
ébrednünk, de így alakult, szerintem még jóidő lesz, vénasszonyok 
ősze. 

Igenis, szeretem ezeket a fiúkat, akiket a katonaságban ismertem 
meg. A néphadseregbe pontosan kiderült, ki milyen ember, és kire 
lehet számítani úgy, mint rám! (Azzal ellentétben, amit te írtál, de 
nem veszem komolyan, szerintem csak haragudtál a közbejövés 
miatt.) 

Jó velük lenni, föleleveníteni a régi dolgokat, az éptábot meg a 
Szarvasi Királyságot, meg a laktanyát. Meséltem már, hogy 
csináltunk a századkönyvtárból egy zugot, ott iszogattunk, 
dumálgattunk, énekelgettünk, de csak halkan, hogy ki ne szűrődjön, 
mert lebukunk. A zugba alakult ki az IGYUNK! Máté törzsőrmester 
mindig azt a nótát vezényelte be, hogy a párttal, a néppel egy az 
utunk, a jelszavunk munka és béke, mi kommunista ifjak indulunk, 


mert bennünk apáink reménye. Én találtam ki, hogy mi hatan azt 
énekeljük: A BÁV-val a MÉH-hel egy az utunk. Persze, nem 
hallatszott a kórusban. 

Ha kiderül: fogda, minimum. A bizományi és a hulladékgyűjtő a 
párt és nép helyett, rém vicces, nem? Esténkint a zugban is 
énekeltük: A bávval a méhhel egy az utunk, a jelszavunk munka és - 
itt félbehagytuk, s úgy zártuk: IGYUNK! Rímelt arra, hogy utunk. És 
ittunk. 

Ha eljössz az evezésre, meghallgathatod. És ihatunk együtt. És... 
de ezt már nem írom le. 

Üzenjél, bármikor átrobogok hozzád Kétegyházára, amikor csak 
akarod, a fateromnak van motra, ideadja, ha szépen kérem. 

Bocsánatodért esedezik, 

A Te Danid 

P. S. Tudtad, hogy Lencsibabát fölvették a gyógypedagógiára 
Pestre? Koleszos. Úgyhogy nem valószínű szerintem, hogy az 
evezésre hazautazik. 

Névnászút 

Őszervezte az egészet. Szabados Vera Viktória. Nem zavarta, ami 
a többieket eléggé, hogy Magyarország olyan, mint egy kis sziget a 
nagy szigetben, azaz a Béketáborban. Mint egy If vagy egy Alcatraz. 
Nehéz megszökni. Utazni is csak akkor szabad, ha az ember kap 
útlevelet, a konvertibilis valutaövezetbe legföljebb háromévenként. 
Egyszerűbb a testvéri szocialista országokba, vagy Jugoszláviába, 
ami átmenet. Szabados Vera Viktória előszeretettel lavírozott a 
nehézségmegoldás gőzhajóján, kiadta a jelszót: irány Korcsula! 

A szervezés kapcsán nemcsak a szállásadókkal, a jugoszláv 
hajózási társasággal és a MÁV-val levelezett, hanem a beltagokkal, 
sőt Emő kérésére Vágó Anna kültaggal is. Bonyolult számításokkal 
bizonyította, hogy tíz nap Korcsulán az ő szervezésében a kinti 
árakhoz képest elég olcsó. Kedvezményes a szállás és a menetjegy. 
Volt, akinek nehezére esett kiköhögnie, például Selmeczy Jolánnak, 
az ő részét összedobták a többiek, tekintettel a tekintendőkre. A 
társaság ugyanis, bármilyen furcsán hangzik, kifejezetten Joli 
nászútjára utazott Korcsula szigetére. 

Jolánnak megtelt a hócipője Romániával, át akart települni 
Magyarországra, de hiába kérelmezte, nem kapott engedélyt. Vica 
elhatározta, , hogy megoldja ezt a problémát a lehető 
legkézenfekvőbb módon, névházassággal. Most sajnálta igazán, 
hogy nem fiúnak született. Sebaj, meghívta az egész gárdát 
húsvétolni Csabára. Pikniket rendezett a csatorna partján. Ott adta 
elő, hogy Jolit át kell menteni. Van-e önként jelentkező a fiúk közül, 
aki hajlandó egy gyors, üzembiztos névházasságra, tegye föl a kezét. 
A srácoknak tátva maradt a szájuk, egyikük sem mozdult. Sejtettem, 
bólintott Vica, ez esetben sorsolunk! - dobókockát rakott a fűbe 
terített abroszra, akinek a legkisebb szám jön ki, az a nyertes. 

Gyuri és Sneci egyest dobott, ők maradtak versenyben. A 
második körben Sneci hármassal győzött. Tehát ő köti azt a gyors, 
üzembiztos névházasságot Selmeczy Jolánnal, aki így átköltözhet 
Nagyváradról. Másfél év múlva barátian elválhatnak. 


Vica mosolyogva fogadta a többiek gratulációját, ő is tudta, hogy 
nemcsak a névházasság ötlete rendkívüli. 

A csoportos nászút sem akármi. Ezt majd az unokáik is emlegetik. 
A , fiatalok" - már csak így hívta Jolit és Snecit - a nagyszobát 
kapják Korcsulán, a többiek két kisebb helyiségen osztoznak egy 
emelettel följebb. Joli csak kétbőröndnyi cuccot hozhatott magával, 
elvégre azt írta az útlevélnyomtatvány megfelelő rovatába, hogy 
utazása célja: turizmus. Az egyetlen bizonytalan pont az volt a 
tervben, hogy Selmeczy Jolán megkapja-e az útlevelet, áttelepülési 
kérelmének elutasítása után. Mázlíija volt. 

Vica keresett romániai ismerősöket, akik apródonként 
átcsempésztek Jolinak négy sporttáskát, így azért már nagyjából 
idekerültek a legszükségesebbek. Átköltözéskor az a szokás, hogy a 
fönnmaradó holmikból ingyenturkálót rendeznek családi-baráti 
körben. Joli Szarvasra érkezett, Emőékhez, náluk töltött három 
napot. Ria néni tejben-vajban fürösztötte. Sneci délben futott be, 
zsebében a két karikagyűrűvel, pici kartondobozokban. Háromkor 
tartották az esküvőt a tanácsházán. Ria néni ismerte az 
anyakönyvvezető-nőt, megkérte, hogy ne eressze bő lére, de hiába. 
Jelen voltak: 

a vőlegény, Schneider Miklós, a menyasszony, Selmeczy Jolán, a 
tanúk, Szabados Vera Viktória és Malek László, plusz Ria néni. Joli 
családtagjainak nem volt tanácsos átjönniük, Sneci viszont kihagyta 
a szüleit ebből az egészből, hiszen csak névházasság, úgysem 
értenék meg. Szomorú kis ceremónia lett volna, ha Ria néni 
meghatározhatatlan fajtájú fekete kutyája nem követi őket s szökik 
be a díszterembe, boldog ugatással, amiért az anyakönyvvezető 
asszonyság nagyon haragudott. 

A mmásik fénypontnak egy meghatott mondata bizonyult. 
Hamarosan gyermekeik csilingelő kacagása verje föl otthonuk 
csöndjét! - kívánta az újdonsült házaspárnak. Ettől négyük csilingelő 
kacagása verte föl a díszterem csöndjét, amihez némi késéssel 
csatlakozott Ria néni alt göcögése és a kutya morgása. 

Milyen otthon? milyen gyerekek? a gyors, üzembiztos 
névházasságban??? 


Ezt persze az a tömzsi asszony az átlós nemzeti szalaggal 
cicomázva nem tudhatta. Ria néni mentegetőzött, elnézést, kissé 
éretlenek vagyunk, folytasd, drága Lizám. 

Az ifjú pár Ria néni nyári konyhájában éjszakázott, Malaci 
vacsora után hazament Gyomára busszal. A tervek szerint másnap 
este vonatoznak föl Pestre. A nászéjszaka háromféleképpen zajlott. 1. 
Ahogyan Joli meséli. 2. Ahogyan Sneci meséli. 3. A valóság. Joli 
szerint Sneci benne lett volna a tutiban, de ő azt mondta, inkább 
aludjunk. 

Sneci szerint Joli benne lett volna a tutiban, de ő azt mondta, 
inkább aludjunk. 

A valóság: talpig tréningruhában csusszantak a dupla Pálma 
gumimatracra, a két enyhén dohszagú lópokróc alá. Egyetlen szó 
sem esett köztük. A gumimatrac nyomban leeresztett, a dugó 
kicsusszant a helyéről. Sneci fölfújta szájjal, elakadó lélegzettel. A 
dugót benyomta, tiszta erőből. Amint visszafeküdtek, a matrac újra 
leeresztett. Ez ismétlődött, míg beletörődtek, hogy a meztelen 
hajópadlón kell tölteniük az éjszakát, a gumimatracot lepedőnek 
tekintve. Ebből alvás nem lett, csak forgolódás, nyögdicsélés. Sneci 
fél kettőtől  katonatörténetekkel szórakoztatta Jolit, míg a 
fáradtságtól csak elnyomta őket az álom. Már pirkadt. 

A Keleti pályaudvar kultúrvárójában volt a találkozó este 
tizenegykor, a vonat éjféltájt indult Dubrovnikba. Vica megmutatta a 
közös menetjegyet, úgy állította ki az EXPRESS utazási iroda, mintha 
egy csoport volnának. Vica össze akarta szedni az útleveleket. Sneci 
nyújtotta a borítékot, amelyet postán kapott a BM Útlevélosztálytól, 
még ki sem nyitotta. Vica tépte föl, a mutatóujja csúcsosra vágott 
körmét használva papírvágó késként. Útlevél sehol, helyette 
hivatalos irat. 

Tessék??? - Sneci kirántotta Vica kezéből, újra meg újra elolvasta, 
hüledezve. De... miért? - kérdezte, miért pont én nem, ha ti 
kaptatok? 

A társaság tanácstalanul hallgatott. Snecikém, kezdte Tibor bácsi, 
csináltál valamit, ami...? Ugyan kérlek! - sértetten pislogott, én nem 
csináltam semmit! 

Ez úgy hangzott, mint a vádlott segélykiáltása az utolsó szó 
jogán. Nyugodj meg, mondta Gyuri, de azért gondolkozzál, ok 
nélkül nem utasítják el. Csönd lett. Vica azt hitte, hogy a pittyenések, 
amelyeket a füle érzékel, Sneci fejéből jönnek, odabenn pörögnek a 
fogaskerekek, s egy kis homok került közibük. Valójában esőcseppek 
zúzódtak szét az olajos parkettán, pletty, pletty, a kultúrváró 
beázott. 

Jól állok, dünnyögte Joli, pont a férjecském nem jöhet a nászútra! 

Kitört a röhögés, a visszafojtott feszültség erejével. Sokáig nem 
tudták abbahagyni. 

Tibor bácsi és Gyuri alapos fejmosásban részesítette Snecit, 
egymás szavába vágva. Hogyan lehet ennyire ostoba? Ha ez időben 
kiderül, még fellebbezhetett volna! Kideríthette volna, miért sért 
közérdeket az utazása! Kereshettek volna együttes erővel 
kapcsolatot és protekciót! 

Sneci mind idegesebben védekezett: Értsétek meg, eszembe se 
jutott, hogy elutasítják, fogalmam sincs, mire föl, de majd a képükbe 
mászok! első dolgom lesz holnap, csak van panaszirodája a BM-nek! 
én olyan ártatlan vagyok, mint a ma született bárány! 

És olyan buta is, vágta rá Emő, szart sem érünk azzal, ha holnap 
panaszt teszel, mire kivizsgálják, már rég hazajöttünk Korcsuláról a 
kedves feleségeddel egyetemben! 

Csak Korin Emőke volt képes ilyeneket mondani, hogy 
egyetemben. Amióta a gyógypedagógiára járt, kiült az arcára 
valamiféle tanáros jóindulat az olyan hülyegyerekekkel szemben, 
amilyennek az egész emberiséget látta. Gyakran őt igazolták az 
események. Kért Gyuritól egy tantuszt, de többen felvilágosították, 
hogy a pályaudvaron már forintossal működnek a telefonok. Az 
anyját hívta föl. Ria néni megígérte, hogy intézkedik, s amint tud 
valamit, értesíti Snecit. Tibor bácsi javaslatát - Sneci szálljon fel a 


vonatra, hátha átjuttathatják a határon, például a vécébe zárva vagy 
pokrócba burkolva a csomagrácson - a társaság testületileg elvetette. 

Érzelmes búcsút vettek a hoppon maradt névférjtől. Sneci 
sápadtan és búsan integetett a peronról. Így esett, hogy Selmeczy 
Jolán a férje nélkül utazott nászútra, de hét barátja társaságában. 
Egész éjszaka ezen humorizáltak, azt se hagyták aludni, aki tudott 
volna. 

Névházassághoz  névnászút jár! - Kobra. — Ezt jobban 
megtapsolták, mint a harmonikakoncertet, amit a folyosón adott, 
amíg a kalauz csöndre nem intette. Malaci két üveg páleszt hozott az 
útra. Aggódott, mit szólnak hozzá a vámosok, ám addigra kiürültek 
az üvegek. 

Soha nem akart pirkadni. A szomszéd fülkéből ismételten 
átdörömböltek csendet kérőn, mire ők teli tüdőből: Nem törődünk 
vele, nem szólhatnak bele, csavard fel a szőnyeget! - e dalszövegnek 
sajátos fénytörést okozott a tény, hogy a szomszéd fülkében kelet- 
európai társasutazásról hazatérő jugoszláv nyugdíjasok próbáltak 
szunyókálni. 

Vica nem vett részt a macskakórusban, csitította a többieket, 
rendeletekre és törvényekre hivatkozva. Agyadra ment a jogi kar! - 
Tibor bácsi. Vica vállat vont, jó, nekem mindegy, de ha 
megbüntetnek, ti fizettek! A próféta beszélt belőle, mert a szerb 
kalauz másodjára két kissé kapatos rendőrrel tért vissza, akik 
fejenként tízdináros bírságot akartak behajtani rajtuk, összesen 
százat. Csak jugoszlávul beszéltek ezek a sötét szemű, bajszos 
férfiak, így Tibor bácsi hiába hajtogatta konyhaangolul és -németül, 
hogy egyrészt nincs pénzük, másrészt nincs dinárjuk, harmadrészt 
nyolcan vannak, az összesen annyi mint nyolcvan. Végül Vica 
intézte el ezt is, száz magyar forinttal. 

Másnap délután kászálódtak le a vonatról Dubrovnikban, 
összetörten, álmosan. Főbe kólintotta őket a napfény és a hőség. Meg 
kellett keresniük a kikötőt. Odacihelődtek a bőröndökkel. Mindenki 
Korin Emőkét és Vágó Annát irigyelte, az övék két pici keréken 
gurult. 

Az a kínos hír fogadta őket a mólónál, hogy a délutáni hajó már 
elindult Korcsulára, a legközelebbire holnap reggel szállhatnak föl. 


Vica sírva fakadt, amikor megértette, mit beszél a pénztárosnő. 
Annyit erőlködött, hogy minden klappoljon, és tessék! Gyuri átölelte 
a vállát, ugyan Vicus, tiszta haszon, addig szépen megnézzük a 
várost, biztos van itt dóm és múzeum! Inkább római romok, 
hüppögte Vica,  Diokleciánusz palotája! - megmutatta az 
útikönyvben. 

Csekély lelkesedést éreztek Diocletianus palotája iránt, de 
valahogyan el kellett ütniük az időt. Fejenként legalább két pohárral 
ittak a limonádéautomatákból, míg rájöttek, hogy a libudádá (vagy 
valami hasonló) drága és nem oltja a szomjat. Érdemesebb literes 
ásványvizet venni a büfékben. Ételre nem költöttek, ették a hazulról 
hozott "maradék rántott csirkedarabokat, szikkadt szalámis 
zsömlyéket. 

Egyikük sem mondta ki a nyomasztó kérdést: hol fognak 
éjszakázni? Vica abban bízott, találnak játszóteret vagy ligetet, 
alkalmas padokkal. Nyilvános vécé is kéne, hogy lemoshassák 
magukról az izzadságot. Végül találtak egyet, sajnos, pénzbe került, 
mindegy, rászánták, libasorban várakoztak, míg sorra kerültek. 

Tibor bácsi lába beledagadt az új, kínai tornacipőjébe, elővette a 
szandálját: Még soha nem éltem át enynyire, mit jelent az, hogy 
ólomlábakon jár az idő! Már csak gondolatban nevettek, az ő tagjaik 
is fájtak. Joli lázadt föl legelőször, nászútról volt szó, nem 
násztúráról! Vica újra sírva fakadt. Gyuri megpuszilta mind a 
kettejüket, nyugi, lányok, ez egy kaland! Joli mellbe taszította, 
jóember, én már férjes asszony vagyok, nem kalandozok! Vica pedig: 
Jolán, névházassággal még kalandozhatol! Hatol? - ismételte Anna. 
Többen rávágták: Ötöl-hatol! - de a hangulat nem javult. 

Vica újra megragadta a kantárszárat, három csoportba szervezte a 
társaságot, egy vigyáz a cuccokra, kettő sétálgathat, óránként váltás. 
1. Vágó Anna, Rozsos Tibor és Nagy Karcsi. 2. Selmeczy Jolán, Tóth 
Gyuri és Szabados Vica. 3. Malek Laci és Korin Emőke. Oda-vissza 
ténferegtek a félkanyaros főutcán. A pénzés nyelvtudáshiány dacára 
elvarázsolta őket az eszpresszók, a kirakatok és a nemzetközi 
nyaralóközönség sokszínűsége. 

Malaci és Emőke a tengerpart sarkáig kódorgott. Egy lakókocsi- 
bisztrónál három fehérre pingált fémasztalnál lehetett kávézni. 


Hosszú lesz az éjszaka, vélte Malaci, az egyik megüresedő asztalhoz 
kormányozta a lányt, hozok kávét. Emőke nem tiltakozott, adjak 
pénzt? - tűnődött, elárulja-e, hogy nála több a dinár a megbeszéltnél. 
Az anyja az utolsó pillanatban a bőrönd titokzsebébe csúsztatott egy 
borítékot, melyre azt írta gyöngybetűivel: NEM VÁRT KIADÁSOK. 

Malaci a kávé mellé briósra emlékeztető, szív formájú süteményt 
is vett. Emő nem volt éhes, de a mézes illat elcsábította. Kérdezte, 
mennyivel tartozik, Malaci legyintett, légy a vendégem! Úgy 
mosolygott, hogy Emőben fölvetődött, hátha a meghívás a régi jó 
barát helyett a nőnek szól. Á, biztosan tévedek. 

Emő Sós II. Viktorral, egy győri sráccal járt, évfolyamtársával, aki 
a koleszban két emelettel fölötte lakott. Sós II. Viktor a 
gyógypedagógia focicsapatának kapujában azzal lett híres, hogy 
átlagosan minden második büntetőt kivédett. 

Első  randijukon kizárólag  futballtörténetekkel igyekezett 
szórakoztatni Emőt, s amikor megtudta, hogy még soha nem látott 
focimeccset, addig kérlelte, míg a lány ráállt, hogy vasárnap 
megnézze. A csapat nemcsak az egyetemek közötti bajnokságon 
indult, hanem a BLASZ kettőben is, amiről Emő azt se tudta, 
micsoda, ezt azonban nem árulta el Viktornak. 

A srác a kispad mögött foglaltatott helyet Emőnek, ő nem értette, 
miért, hiszen Viktor a kapuban állt, olyan messze, hogy csak a 
körvonalai látszottak a borús őszi időben. Aznap is kivédett egy 
tizenegyest. Társai a magasba dobták, Emőt leste föntről, amit a lány 
észre sem vett. 2:1-re győztek. 

A csapat közös vacsoráján Viktor büszkén mutatta be a 
focistatársainak: Korin Emőke, a csajom! , A csajom" bántotta Emő 
fülét. Sós II. Viktort senki nem a választékos szókincséért szerette. 
Ha valami tetszett neki, azt mondta: komálom! Ha nem, akkor 
pedig: a valagam! Szarvason ezt nem használták a seggre, így Emőke 
pesti szlengnek vélte, elfeledvén, hogy a srác győri. 

Viktor igen féltékeny természetűnek bizonyult. Ha Emő rúzsozott 
szájjal jelent meg a tantermekben, Viktor ráförmedt: Kinek rúzsoztad 
ki, mi? Emő vállat vont, magamnak, mert jól áll. Ugyan már, ha egy 
nő vörösíti a száját, az olyan, mintha közszemlére tenné a... - itt 


Viktor olyan nyers szót használt a női nemi szervre, hogy Emőke 
összerezzent, néhány csoporttársuk fülközelben állt. 

Mindezek fényében nem csoda, hogy Viktor először meg akarta 
tiltani, hogy Emő Korcsulára utazzon, különösen amikor elhangzott: 
közös nászút. Micsoda??? - Viktor nyakán vöröslöttek az erek. Nem 
úgy, te buta! - tiltakozott Emő, s kerek perec kijelentette, hogy kár a 
szót vesztegetni, megy a barátaival Korcsulára. Akkor Viktor úgy 
döntött, ő is utazik. Emő arról hallani sem akart. Óvatlanul 
elmesélte, a kapcsolat régiségét ábrázolandó, hogy a nyolcakból 
bakfiskorában kettővel is kavart. 

Micsoda??? - Viktor szemében zöld láng gyúlt. Nem úgy, te buta! 
semmi komoly nem történt, még tizennégy se voltam! 

Semmi komoly? - harsogta Viktor. Emőke pedig, vésztjóslóan 
keskenyre merevülő szájjal: Na idefigyelj, te Sós Kettő Viktor, itt a 
vége, ki vagy rúgva, én nem kínlódok veled! - maga is meghökkent. 
Készült már egy ideje arra, hogy levakarja magáról a focistát, de nem 
ilyen nyersen, hanem a gyógypedagógiai módszerek és a keresztényi 
alázat szellemében. 

Tessék? - a fiú rázta a fejét, velem nem lehet csak úgy szakítani! 
De lehet. NEM!!! Szakítani mindenkivel lehet, mondta Emő, és 
reflexből kellett hátrébb rántania a fejét, mert a focista visszakézből 
ütött. 

Emőke faképnél hagyta, abban a biztos tudatban, hogy a 
legokosabb döntést hozta. Viktor ajándékkal és levelekkel 
próbálkozott, még verset is írt a lánynak, mely inkább rontotta a 
helyzetet. Így kezdődött. , Úgy szeretlek, drága kis Emő, / a szívem 
dobog mint dobverő!" Emő szilárd maradt, majd beszélgetünk. 
Megígérte a focistának, hogy Korcsulán mindenesetre hű lesz hozzá. 
Most azonban, a szív alakú süteménnyel a kezében, erre már nem 
vett volna erős mérget. 

A szomszéd asztalnál egy cigányvajdának látszó kövér ember 
vitte a szót. A többiek csak emelgették a poharat, amikor a vajda 
kezdeményezte. Talán születésnapja van, vélte Emőke. A terebélyes 
férfi barna hasa kilátszott a fehér alapon fekete csíkos ing alól. 
Odabiccentett nekik. Emő zavartan félrefordult. Ez idejön, 
dünnyögte Malaci, azt hiszi, cigány vagyok. És nem? - Emő. 


A vajda már az asztaluknál magasodott, két tenyerével 
odatámaszkodva. Srgci mrguci vergaci - valami ilyesféle jött ki a 
száján, a nikotintól barnás fogak közül. No speaking Yougoslave, 
felelte Korin Emőke. A férfi düllesztette a szemét, s a lányénál is 
gyatrább angolságú szózatot tartott arról, hogy semmi jugoszláv, ő 
szerb, és szerbül beszél, a horvátok mind hülyék, ide az ember 
legföljebb nyaralni jön, vagy hajózni, mint ő. 

Emőke csak hozzávetőlegesen értette s fordította Malacinak. Ti 
honnan? - a vajda. Magyarország. Aha! 

- a férfi tenyere alatt kissé meghajlott az asztal. Jobbrabalra 
pillantott, majd halkan: Háromszáz dinár per kopf átviszlek titeket 
motorcsónakon a túloldalra Olaszországba, — háromötven, 
garanciával! Nincs annyi pénzünk, bökte ki Emő. Kettőötven. Annyi 
sincs. Gondolkodjatok! - a cigányvajda visszaült híveihez. 

Malaci füle vörösödni kezdett, a barátai tudták, ilyenkor ideges. 
Úgy tett, ahogyan a nagydarab ember kérte. Elképzelte, milyen 
volna partra szállni Olaszországban, a konvertibilis valutaövezetben. 
Garanciával. Kár, hogy egy kukkot sem beszél olaszul. Cigányul 
sem. 

Izgalmas volna disszidálni, új életet kezdeni - Korin Emőkével. 

Malaci álmában sem remélte, hogy ilyen jó csajt lőhetne magának, 
azokat Gyuri és Tibor bácsi szokta lehalászni. Emőre is rávetődtek 
mind a ketten, még Lencsibaba korában, nem világos, hogy 
párhuzamosan vagy egymás után. 

Olaszországban Emőke talán vele maradna, idegen környezetben 
ő volna az egyetlen, akire számíthat, a magyar múltat és nyelvet 
jelenthetné neki. 

Vagy ki tudja... nyomban lecsapnak rá az olasz kaszanovák a 
sötét napszemüvegükben. Malaci mozivásznon látott ilyeneket, a 
szegedi egyetem filmklubjában gyakran vetítették Fellini filmjeit. 
De... összes vagyona kétszázharminc dinár. Ha le is alkudná az árat, 
mihez kezdjen a kapitalizmusban? Nincs se ismerős, se kapcsolat. 
Anélkül lélegzetet venni se lehet. Á... a szocializmus olyan, mint a 
bőrszín, egész életre szól. 

Emőke azon a vicces képeslapon merengett, amelyet az anyjának 
írhatna Olaszországból: , Drága anyuci, kösz, hogy végül elengedtél, 


mondván, egy kis szabadság nekem is jár, látod, élek ezzel a 
szabadsággal! Viszlát." 

Mind a  kettejükre rátört a nehezen érthető vagy 
megfogalmazható hangulat, melyet legközönségesebben 
rosszkedvnek hívnak. Szótlanul bámulták a kora este 
szélhullámaitól fodros tenger sötétedését. Idejük letelt, visszatértek a 
találkahelyre. A bőröndöket és táskákat egy hosszú lépcsősoros 
épület előtt hagyták, ahol az ügyeletesek aránylag kényelmesen 
ülhettek a fokokon. 

Sehol senki. A csomagok is eltűntek. Mi történt? Szaladtak a 
pályaudvar irányába, aztán vissza a büféhez. A vajda azt hitte, 
rászánták magukat a csónakútra, jelentőségteljesen bólogatott, mint 
aki sejtette, hogy így lesz. 

Malaci észrevette, hogy jobbra, a bástyának látszó építmény 
melletti emelkedőn Tibor bácsi kanyarodik a házak közé, két 
bőrönddel, hóna alatt sportszatyorral. Arra! - kézen fogta Emőt, és 
futóra vette. Imádta, hogy akadt ürügye a testi érintésre. A lány 
csöpp keze izzadt, szerette volna kiszabadítani, de Malaci csak akkor 
engedte el, mikor utolérték a többieket. 

A hosszú lépcsősoros épület a helyi színházé, mesélte Vica. 
Amikor a nézők gyülekezni kezdtek, öt-hat túlbuzgó horvát huligán 
elkergette onnan a turistákat, csomagjaikat lehajigálva. 

Hazafias idióták! - Anna. A horvátok mind hülyék, idézte Emő a 
cigányvajdát. A leghülyébbek a magyarok, hagyják magukat 
elzavarni! - Kobra. Szerinted verekednünk kellett volna, hogy 
bevigyen a rendőr? - Gyuri. Mindegy, keressünk valami helyet, ahol 
kihúzhatjuk az éjszakát! - Vica. 

Másztak fölfelé a lejtős utcán, sajgó derékkal, fogantyú törte 
kezekkel, míg több kanyart követően a sziklacsúcsra jutottak. E 
köves meredélyről elébük tárult a mind sűrűbb homályba vesző 
tenger. 

Ezért a panorámáért érdemes volt fölstrabancolni! 

- Gyuri. Vica legszívesebben a nyakába ugrott volna, attól tartott, 
a többiek őt hibáztatják. 

Kigyönyörködték magukat. Kezdtek fázni. Senki nem készült 
arra, hogy az Adrián hideg is lehet. A fiúk egy lapos mélyedés köré 


tornyozták a csomagokat, a bőröndöket álló helyzetben, hogy 
fölfogják a víz felől fújó szelet, mely a sötétedéssel egyenes arányban 
kapott erőre. Esőkabátok és törülközők kerültek a földre. Ez lesz a 
nyoszolyánk! - Tibor bácsi. Anna gondterhelten guggolt oda, mi 
van, ha felfázunk? Majd összebújunk! - Gyuri. 

Annát e válasz nem elégítette ki, hosszú sportszatyrából pulóvert, 
tréningalsót és fürdőköpenyt cibált elő, mindent magára vett. Úgy 
nézett ki, mint egy kék-fehér csíkos medve. 

Valamennyi csillag kivirult az égkupolán. Összegömbölyödtek, 
próbáltak elaludni. Gyurinak sikerült, horkolt, mint a régimódi 
gőzmozdonyok. Joli füttyögetett, remélve, attól abbahagyja. Kobra a 
vécépapírra esküdött, könnyű kézzel becsúsztatott egy lapot Gyuri 
szájába. A horkolás nem csillapult, ám ettől fogva zizegett is. Vica 
próbálta fölébreszteni simogatással, lökdöséssel, nyakba fújással, 
mindhiába. Joli, Anna és Emő tornagyakorlatokkal gyötörte 
gémberedett tagjait, ha már úgyse megy az alvás. 

Tibor bácsi és Malaci lassacskán követte Gyuri példáját. Kevéssel 
ezután arra ébredtek, hogy a hajnali napfény csípi a szemüket, 
ahelyett hogy melegítene. Vica és Kobra elment, hogy reggelit 
szerezzenek. Friss zsömlével és poharas kakaóval tértek vissza. 

Ezúttal a komp indulása előtt egy teljes órával ott várakoztak a 
kikötőben. Amikor a hajó ellendült a parttól, fáradtságuk és állott 
kedvük helyét elfoglalta a tengeri utazás izgalma. Most hajóztak 
először a nagy kék országúton. 

Kobra kezdte a kurjongatást. Héjja-héjja-héjjahóóó! Először Tibor 
bácsi csatlakozott, aztán az egész csapat. Végül a fedélzeten ücsörgő 
többi turista is beszállt. A diadalmas kórus hangját visszaverte a 
Peljesac — félsziget hegyvonulata. — Valahol a messzeségben 
kirajzolódott Korcsula szigete. Megéljenezték. 

Malaci berekedt, s Tibor bácsi hangja is fokozatosan elfogyott. 
Megfáztatok a bérci tetőn! - Vica. Szétrántotta a cipzárt a könyv 
méretű fekete válltáskán, mely a korcsulai nászút során kapta a , kis 
tatyó" nevet. Amilyen picinek látszott, oly végtelennek bizonyult a 
tartalma. Nem tudtak olyasmit kérni, amit Vica rövid keresgélés 
után ne vett volna onnan elő, győztes mosollyal. Varrókészlet. 


Zseblámpa. Ragtapasz. Szemüvegcsavarhúzó. Bicska. Kiskanál. Toll. 
Papír. Olló. Nagyító. Iránytű. Gyógyszer. 

Vica ágyúlövésszerű  tüsszentéseket hallatott.  Helyesbített: 
Megfáztunk! - Kalmopyrint osztott szét. Teát is tudsz főzni? - Gyuri. 
Azt deb, de adhatok egy kadál bézet! - mondta teli orral, s mutatta a 
kis mézesflakont. 

Korcsula egyik szűk utcájában állt a ház, amelynek első és 
második szintjén kaptak szobákat. Minthogy Sneci nem jöhetett, 
Vica költözött be Jolihoz, amivel élcek sorozatát vonta magára. 
Ahhoz a szobához nyitott terasz is tartozott, ott gyülekezett a banda 
reggelenként és esténként, hogy a boltban beszerzett kenyeret, 
felvágottat, sajtot, paprikát és paradicsomot megegye. 

Vica ismertette a gondosan összeállított napi programot. 
Strandolás a kelleténél sziklásabb tengerparton, aztán egy kis 
városnézés. Szent Márk-székesegyház, Tintoretto oltárképével 
(1550). Gabrielis kastélya (XVI. század). Fejedelmi udvar (XIV. 
század.). Fölmászatta a társaságot Marco Polo szülőházába is, amely 
a lépcsőfordulók után egyetlen tetőterasznak bizonyult. 

A németet selypítve beszélő asszony, aki beengedte őket, amint 
megtudta, hogy magyarok, izgalomba jött, elmagyarázta, hogy a 
tizenkettedik században a sziget többször került magyar uralom alá, 
bár még többször tartozott Velencéhez. 

Istenem, Velence! - nyögte Malaci, de csak Emőke tudta, mire 
céloz. Később beavatták a többieket. A hangulat elfancsalodott. Joli 
azt mondta, fél karját odaadná, ha Rómában, Firenzében vagy 
Nápolyban élhetne. Tibor bácsi kérdését - honnét tudja, még 
egyikben sem járt - elengedte a füle mellett. Kobra helyeselt, 
nemzetközi zenei karrierről képzelegve. Anna a Római vakáció 
helyszíneit emlegette, s közölte, az olasz fővárosban ugyanolyan 
rövidre vágatná a haját, mint Audrey Hepburn a filmen. Vicának 
eszébe jutott, hogy a főszereplő épp Anna hercegnő. 

Gyuri nem akart disszidálni. Tibor bácsi sem: Magyarok 
vagyunk, mit keresnénk odakinn? Többet, mint idebenn, vágta rá 
Malaci. Gyuri erre, hogy a pénz nem minden, , szivet cseréljen az, 
aki hazát cserél!" Ez valami sláger? - Joli. Nem, Iompa Mihály 
verse, Levél egy disszidált barátomhoz! - Gyuri. 


Emő ezt kétségbe vonta, a disszidálást akkor még nem mondták, 
talán kivándorolt. Gyuri nem szólt semmit. Más sem. Mindannyian 
átélték, hogy létezésük alapvető fordulópontja volna, ha rászánnák 
magukat. 

Hiába - nem rendelkeztek nyolcszor háromszáz dinárral. 
Továbbá a vajda garanciáját sem vehették készpénznek. 
Megtörténhet, hogy a jugoszláv vagy az olasz határőrség - 
vízirendőrség? - lekapcsolja őket. 

A harmadik üveg bor végén jártak, mindig más szaladt le 
utánpótlásért az utca túloldalán lévő kis üzletbe, mely sokáig nyitva 
tartott. A szembeni szürke épület kilenc tájt teljes sötétségbe borult, 
aggok háza volt. Nappal beláttak az udvarra, sötét kendős és ruhás 
vénaszszonyok ültek kerti székeken, megfáradt  varjakra 
emlékeztetve. Úgy látszik, a férfiak már kihaltak mellőlük. Csak egy 
tévékészülék szürke villogásából látszott néhány csík az egyik 
zsalugáter résein át. 

A bávval a méhhel egy az utunk, a jelszavunk munka és - 
IGYUNK! 

Malaci vonogatta a vállát, ittunk már jobbat is. Profik vagyunk, 
visította Kobra, bármitől be tudunk rúgni! 

- eljátszotta szájharmonikán a Marseillaise-t. Az Internacionálét. 
A Himnuszt. Vica pisszegett, késő van, halkabban, már fölkopogtak 
a tulajék! 

Másnap csak tizenegy tájt értek le a szabad strandra. Hamar 
foszlósra égtek, noha a kis tatyóból Vica elővarázsolta a bergamottos 
napolajat. A síkos üveg kézről kézre járt. 

Malaci lábába a tengerben belement egy tüske, talán vízisüné. 
Tibor bácsi szerint olyan állat pedig nincs. Csipesz van! - jelentette 
Vica. Éljen a kis tatyó! 

- Gyuri. Vica kihúzta Malek Laci lábából a tüskét. Fájt neki. De az 
jobban, hogy már nappal is Korin Emőkéről ábrándozott, pedig az 
ügy jottányit sem haladt előre. Félt vallomást tenni. 

Szemmel láthatólag Emő és Anna élvezte leginkább a nap tüzét s 
a tenger hűvösét. Pedig Emő csak kutyaúszást tudott, Anna 
semmilyet, mustársárga övgumit hozott magával, az tartotta a 
felszínen. Ha kilyukad, mi lesz veled? - Malaci. Tanította mellúszni 


Emőt. Az oktatás ürügyén könnyed érintésekre nyílt alkalma, Emő 
számára ezekből vált világossá, hogy nem téved. Ajjaj. Szerette 
Malacit, vagy inkább kedvelte, de... De, de, de. Várta az alkalmat, 
hogy tapintatosan leszerelhesse. 

Imádok élni! - sikította a délutáni fénybe Selmeczy Jolán. Lóbálta 
mindkét karját, s egy felhőfejessel a tarajos hullámokba vetette 
magát, röppályáján még hozzáfűzve: És imádlak titeket! - ebből 
azonban csupán ennyi hallatszott: És im... 

A többiek mégis értették. Ez szállóige lett. És im! Fokozatosan 
fejlődött. És ima! És impala! És íme! És imide! És Inmanuel Kant! 

Éjszaka a teraszon Vica csókolózott Gyurival a gyertyafényben, 
amikor azt hitték, a többiek már az igazak álmát alusszák. Az egész 
csapat őket skubizta a sötét nagyszoba ablakából. Ettől Kobra 
fölbátorodott, simogatni kezdte Joli hátát. Ők ketten az alsó 
szobákhoz tartozó vécébe zárkóztak be. Joli nem vacakolt, pillanatok 
alatt kibújt a halásznadrágból és a bugyiból, s hátat fordított: 
Gyerünk, Kobra kígyó, elvégre nászút! 

Malaci sétálni hívta Emőt. A parti sétány kerthelyiségében 
zenekar játszott, sírt a szaxofon, könyörgött a gitár, durrogtak a 
dobok. Malaci fejet hajtott, ahogyan egy filmbéli bál menüettezői 
csinálták, táncra perdítette a lányt a járdán. Emő belefeledkezett a 
ritmusba, egészen addig, míg érzékelte, hogy a srác ujjai a 
melltartója vízszintes pántját babrálják a blúzon át. Lefékezett, te, 
szerintem ezen már túl vagyunk! - a focistának tett ígéretére 
gondolt, de nem említette. 

Malaci lehorgasztotta a fejét. Emő fölemelte az állánál fogva: 
hölgyválasz! - ettől kezdve a lány vezetett. Megállt az idő, az égen 
néma álló csillagok, satöbbi. Így éreztek, s véletlenül épp ezt 
játszotta a zenekar, igaz, szerbül. Visszatért a basszusgitáros, 
valószínűleg a vécéről, s a mély hangok megtámasztották a zenét. 

Emő is imádott élni, és imádott táncolni. Kettejük mozdulatainak 
természetes  összhangjától  elbizonytalanodott.  Kivirágzott a 
csillagsereglet odafönn, s imbolygott a háromnegyed hold. Amikor 
Malaci a vállára ejtette a homlokát, Emő átölelte. Zsongott a tenger. 
Már ciki lett volna tiltakozni, Emő hagyta, hogy Malaci lesmárolja és 


tapizza. A hervasztással várhatok reggelig, gondolta. És Inmanuel 
Kant! 

Az utolsó napot az éjjeli párosításnak megfelelő elrendezésben 
töltötték. Emő tovább halasztotta a hervasztást, majd a kompon. 
Vagy a vonaton. Vagy odahaza, úgyse látják egymást egy darabig. 

Joli nem csinált ekkora ügyet abból, amibe Kobrával keveredett a 
vécében, a jelek szerint Kobra sem akart romeoésjúliázni. Gyuri 
viszont magától értetődőn telepedett Vica mellé a fürdőlepedőre. 

A búcsúestére Emő két üveg sligovicát tett a közösbe. A bávval a 
méhhel egy az utunk, a jelszavunk munka és - IGYUNK! 

Friss fehér kenyér, jugoszláv mortadella és egy nevenincs 
kenősajt került a terasz sánta asztalára. 

Gyuri vetette föl, hogy egyetem után meg kéne próbálniuk egy 
helyen vállalni munkát. Ugyanabban a városban? - Malaci. 
Minimum, de ha lehet, ugyanannál a vállalatnál! keresünk egy jól 
menő állami gazdaságot, az agrárosok vezetik a földművelést, a 
gyümölcstermesztést és az állattenyésztést, majd elosztják egymás 
között, Vica lesz a jogász, Emő az iskola igazgatója, Joli az óvodáé, 
én meg Tibor bácsival megnyitom a patikát. 

Szóba került Sneci nagybátyja (főfejes a Bábolnai Kombinátban), 
aztán Ria néni, és Dani néhány befolyásos rokona, mint akik 
segíthetnek. 

Dani tulképp miért nem jött velünk? - Malaci. Vica habozott: 
Nem hívtuk... Anna miatt. Énfelőlem itt lehetne, mondta Anna, kit 
izgat már Dani? Úgy látszik, nem téged, gondolták többen. Ő hova 
jár? - Malaci. Anna vonogatta a vállát, fogalmam sincs. Most ez 
komoly? - Gyuri. Komoly... mi már nem vagyunk kapcsolatban. 

Emőke tudta, Danit felvették az ELTE-re, földrajz- biológiára, 
aztán kibukott. Tavasszal sportútra ment, valami magyar-angol 
focimeccsre, és kinnfelejtette magát. Disszidált?! - ezt Vica kérdezte. 
A Wolverhampton-Fradira? - ezt meg Tibor bácsi. Emő bólintott 
Vicának, a csapatokat nem tudta. 

Gyászos csönd lett. Mintha Dani halálhíréről értesültek volna. Az 
a piszok már megint egy brosúrával előttünk jár, gondolta Malaci. 
Emőnek újra eszébe jutott Itália, háromszáz dinár per kopf. 


És én mit csináljak majd Bábolnán? - Anna. Biztos kiad üzemi 
lapot a Burgert Róbert, mondta Malaci, akkor pedig nyomda is van, 
ha nincs, majd te csinálsz! Vágó Anna az újonnan alakult 
Könnyűipari Műszaki Főiskolára járt Pesten, nyomdaipari szakra, és 
két hónapja a tanszékvezető szeretője volt, ezt azonban nem kötötte 
barátai orrára. 

Kobra az iparszerű  kukoricatermelési rendszerről tartott 
kiselőadást, IKR-ként emlegetve, amikor valaki kopogott a nyitott 
ajtó üvegén. Úristen, sikította Joli, Snecikém!!! 

Schneider Miklós lépett a teraszra, fekete tréningruhában és 
bukósisakban, kezében steppelt hátizsákkal. Mint kiderült, Emő 
anyja valóban segített megszereznie a kilépőablakot, barát ismerőse 
és ismerős barátja révén. Sneci kölcsönmotoron érkezett, egy 
viharvert Danuvia 125-ösön, másfél napig tartó dübörgés után. Alig 
állt a lábán. Joli leültette névférjecskéjét maga mellé. Sneci nemzeti 
hősként fogadta a gratulációkat s az elébe tolt ételt-italt. 

Az ifjú névházasok hamar nyugovóra tértek, Vica lehurcolkodott 
Emőhöz és Annához. 

A csapat reggel tudta meg, hogy Sneci rábeszélte Jolit, 
maradjanak még két napig, hozott magával elég dinárt. Szerencsére 
a legkisebb szobába nem várt új vendéget a háziúr, megkapták 
feketén, a rendes ár kétharmadáért. 

Amikor a többiek kicipekedtek a komphoz, Joli és Sneci úgy 
kísérte őket, ahogyan a szülők szokták a táborozásra induló 
gyerekeket. Joli fehér zsebkendővel integetett, amit keszkenőnek 
nevezett. 

Bámulták a távolodó hajót, amelyen a barátaik a korlátot 
támasztották. Sneci szép csöndesen elmesélte, hogy voltaképp miért 
sértett az ő kiutazása közérdeket. Ria néni derítette ki. 

Schneider Miklós azért került a BM feketelistájára, mert egy 
hajdani katonatársuk, Imrus, tavasszal meghívta a születésnapjára, 
Budapestre, történetesen március 15-én. A fővárosi egyetemisták a 
Petőfi-szobornál gyülekeztek, hogy megünnepeljék a 
negyvennyolcas forradalmat. Imrus ezt meg akarta mutatni 
Snecinek. 


A rendőrök váratlanul oszlatni kezdték a tömeget. Imrus 
történelem szakos volt, s a szervezőbizottság tagja, így történetesen 
tudta, hogy a kari KISZ-bizottság kért engedélyt a rendezvényre. 
Előrefurakodott. Sneci követte. A rendőrök igazoltatták és bevitték 
mind a kettejüket. Bizonyára nyilvántartásba kerültek. Ennyi történt. 

Joli nem akarta elhinni, hogy emiatt megtagadnák valakitől az 
útlevelet, pláne hogy Jugó azért mégse nyugati ország. Pedig igen, 
mondta Sneci, és ez semmi ahhoz képest, hogy Imrust kirúgták az 
egyetemről, esztergályos lett Csepelen. Joli, aki az imént fordított 
hátat szülővárosának és Romániának, hogy végre szabadon 
élhessen, elsírta magát: Ilyen van? Nyugodj meg, csak ritkán! 

Visszasétáltak a szállásukra. Joli megmutatta a tetőteraszt, s 
onnan az aggok  menhelyének udvarát a sötét ruhás 
vénasszonyokkal. 

Sneci az oldaltáskájából előhúzott egy staniclit, Joli kezébe 
nyomta, s a lány négy ujját rászorította. Mi ez? 

- Joli. Majd kiderül, motyogta Sneci. 

A stanicliban kis kartondoboz. Abban pici bőrbatyu. Abban pedig 
egy csillogó szitakötő, nem, szitakötős gyűrű. Mi ez? - ismételte Joli, 
még egy gyűűrűű? és ilyen súlyos? Igen... - Sneci átélte saját 
gesztusa emelkedettségét. Ne hülyéskedj, Snecikém, 
névházassághoz csak névgyűtű jár! Pontosan... fordítsd meg! 

A szitakötő fenekére parányi betűkkel odavésték: Selmeczy Jolán. 
Te megőrültél! - szakadt ki a lányból. Sneci nem tudta, hogy az 
ajándék árára érti, vagy a méretre. Joli közben fölpróbálta, csak a 
középső ujjára illett. 

Odalenn az öregasszonyok jugoszláv károgása fölhangosodott. 
Sneci megbánta, hogy gyűrűt hozott, ezüstből, cirkónium kövekkel. 
Tanulta kémiából a cirkóniumot, ZrO2. Rostos cirkonérc vagy 
cirkónia, féldrágakő, a gyémánt helyettesítője. Az oxidok és 
hidroxidok ásványosztály tagja. Fontos kerámiaipari alapanyag, 
magas olvadáspontja miatt atomerőművek  fűtőelemeinek 
burkolására is használják. 

Joli el se tudta képzelni, hogyan fogadhatná el ezt az ékszert, azok 
után, hogy kefélt Kobrával. Amit hamarosan el kell mondania. 


Az öregasszonyok egy része kitipegett az úttestre, izgatottan 
hadarásztak, s mutogattak valamerre. Mi történt? - kérdezte volna 
Sneci, ám abban a pillanatban megszólaltak a légvédelmi szirénák, 
olyan élesen, hogy Joli a fülére tapasztotta a tenyerét. 

Ha a teraszon lábujjhegyre álltak, balra láthatták a kikötő sarkát, 
jobbra pedig a sziget belsejébe vezető parti út egy szakaszát. A 
tengeren motorcsónakok és bárkák igyekeztek Peljesac felé, a lejtős 
betonúton autók túrták föl magukat, kínlódva bőgő motorral. A 
szirénák harsogtak tovább, a vénasszonyok arcán rémület. Gyere! - 
Sneci nem kért, parancsolt, az útleveled és a pénzed hozzad, a többi 
le van szarva! Joli nem moccant, erre a fiú megrántotta karját, siess 
már! kitört a háború! 

A harmadik világháborúról azokban az években sokat írtak a 
magyar napilapok. Joli megértette: mindennek vége. 

A ház előtt próbált tudakozódni a vénasszonyoktól, közös nyelv 
híján kudarcot vallott. Miki már berúgta a Danuviát, s egy 
kézmozdulattal maga mögé pördítette a lányt. Néhány perc alatt a 
kikötőbe értek, ahol a komp - talán az utolsó? - épp elrugaszkodott 
a parttól, a szokásosnál hevesebb hullámokkal küzdve. Elkéstünk, 
gondolták. 

A főtéren a templomi harangok is szóltak, de elnyomta őket az 
ádáz szirénaszó. Mennünk kellett volna haza a többiekkel! - ez 
gyötörte őket. Sneci leállította a motort. Egy szalmakalapos, 
hórihorgas fiú jött feléjük a mólótól. Sprechen Sie Deutsch? - kiáltott 
rá Miki. Természetesen, válaszolta a srác berlini dialektussal. Tőle 
tudták meg, hogy nem háború - erdőtűz. A sziget fenyvesei lángra 
lobbantak, bemondta a helyi rádió német adása. A csónakok és 
autók azért sietnek oda, hogy segítsenek az oltásban. 

Sneci megköszönte. Leült a járda szélére. Joli is. Lihegtek. Nem 
néztek egymásra. Nincsenek rendben az idegeim, gondolta Sneci. 
Pedig én tudtam, hogy nem, gondolta Joli, hát... sejtettem. 

A kora délutáni verőfényben visszaültek a motorra. Sneci látni 
akarta a tüzet, fölzavarta a Danuviát a lejtőn. Sűrű füstbe kerültek. 
Visszafordultak. A szállásuk előtt újra a német fiúba botlottak, ő is 
ebben az utcában vett ki szobát. A vénasszonyok már visszarajzottak 
az udvarukba. 


A szalmakalapos elmesélte, hogy van itt egy pici sziget, amelyen 
sok a különleges szitakötő, szeretné megnézni. Motorcsónakot kell 
bérelni, hármuknak nyilván olcsóbb. Joli mutatta neki a gyűrűjét, a 
srác hümmögött, biztos, hogy nem tudtatok a szitakötők szigetéről? 

Amikor a kishajó vezetője, egy szürke szakállas öregúr 
meghallotta, hogy Joli és Sneci nászutasok, kettejüket ingyen vitte át. 
Kacsingatott, mintha arra számítana, hogy odaát a szigeten kerül sor 
a nászra. 

Darabos németséggel, kézi hangosbeszélőn adta a fedélzeten 
szorongó kilenc külföldi tudtára, hogy a művészek nagy 
előszeretettel mintázzák a tündérek szárnyát a szitakötőkéről. Az se 
véletlen, hogy az indiánok szerint a szitakötő az álmodásnak az... 
izéje... - a jelkép szó nem jutott eszébe németül. 

Jobbra és balra két szólamban sistergett a tenger. 

Mindenkitől, mindenkitől! Kérdezem tisztelettel: 

Mit keresek én, Schneider Miklós (alias Sneci) az agrár szakon? 

Állatorvosira kellett volna. A négylábúakat jobban szeretem, mint 
az embereket, és ők is jobban szeretnek. Még a madarakat is jobban 
szeretem, lábszámtól függetlenül, csak a mocsadék galambokat 
utálom, kezdve a békegalambon. 

Mit keresek én ebben a sötét odúban, Szeged külsőn? Még ha 
olcsó volna! A házinéni heti egyszer enged be fürödni. Hogy van az, 
hogy még a koleszba se vettek föl? Akkor legalább együtt lehetnék 
Malacival és Kobra Karcsival. Bár ők is külön épületbe kerültek, 
állítólag ritkán futnak össze. 

Micsoda buli lett volna, ha öten együtt lakhatunk! Négyen, mert 
Tóth Gyuri ebbe is szerencsés, idevalósiként otthonról jár be. Tibor 
bácsi se panaszkodhat, távoli rokonoknál kapott egy kis 
különbejáratú szobát, a család tejbe-vajba füröszti, etetik, itatják, 
néha pénzt dugdosnak a zsebébe. 

Én meg kajálhatok a menzán, hétvégén is. Egy évbe telt, mire meg 
mertem kérdezni, mért hívják itten azt a minikalácsot, amit 
reggelizek, úgy, hogy O BANÁN. És a francba, hát Orosházi 
Banános! Csak nem fért rá a cédulkára az ára mellé. Életembe se 
hallottam, hogy minálunk ilyet sütnének. 


Mit keresek én Orosházán? Csak nem az Orosházi Banánost? 
Nem csoda, ha ritkán megyek haza. Semmi közöm a szüleimhez. 
Miótától az eszemet tudom, azt hallom, hogy az apám a Határban 
dolgozik, hehehehahaha! Határ a külső kocsma neve. Hú, milyen 
vicces... röhög a vakbelem. Anyu meg, mintha a saját öreganyja 
volna, siratóasszonynak öltözve sertepertél a sparherdnél, vagy kinn 
matat a konyhakertber, s hajtogatja: Nem lesz ennek jó vége! Mi az, 
aminek nem lesz jó vége? Viszont az eleje jó volt? És a közepe? 
Egyáltalán, hol tartunk most? 

Az apám rokkantnyugdíjas, amióta leesett a teherautó platójáról, 
anyu cukorbeteg. Én is ilyen emberi rom leszek az ő korukban? 
Apám iszik, anyám mániákusan főz, és ha már, akkor eszik. Tömi 
magát. Arra büszke, hogy az ő tyúkos káposztája milyen franyesz. 
Hogy a szomszédasszonyok kérik a receptet, de nem adja, mert azt 
még szegény jó édesanyjától örökűte. Sose bírja megállni, hogy ne 
tegye hozzá: Más semmit se örökűtem szegény jó édesanyámtó" 
Isten nyugosztajja. 

A szegény mindig együtt jár a jóval. 

Közben a tyúkos káposzta cigány kaja, Malacitól tudom. Malaci 
mániákusan főz, és a krumplimóringjára büszke, pedig az 
lényegében köret. Én nem szeretem a krumplit hagymásan és erősen. 

Arról se bírom leszoktatni drága jó szüleimet, hogy Snecinek 
hívjanak. Nekem a Sneciről az a nimola hal jut eszembe, aminek csak 
annyi a szerepe ezen a földön, hogy a vízi ragadozók megegyék. 
Alburnus — alburnus  charusini.  Másodikban egy gyönge 
pillanatomban halbiológia speckolra mentem, ami aztán tényleg! A 
snecinek szélhajtó küsz a böcsületes neve, a pecások kis szélhalnak is 
hívják. Hét-tíz centi, két-három deka. Hát ilyen vagyok én? Jó, 
tudom, a Schneider miatt, a tata volt a nagy Sneci, apám a kis Sneci, 
én meg csak simán Sneci. Már azért abba lehetne hagyni! 

Mit keresek én Szegeden? Életem legnagyobb tévedése, hogy az 
agrárra jöttem, a haverok miatt. Ha Kobra Karcsi beleharmonikázza 
a fülembe a kedvenc nótámat, azt hiszi, örömöt okoz, pedig attól 
sírnom kell. Nem tudja, hogy Jolitól tanultam. Úgy meg vagyok 
keseredve, mint a fűzfa tekeredve, úgy meg vagyok búval rakva, 
mint a rózsafa, tovább is van, de elfelejtettem, lala-la-la, la-la-la-la, 


úgy meg vagyok keseredve, ahogy a hold tekeredve, ez a vége. Jaj. 
Joli hol van? Miért nem jelentkezik? Névházasság, névházasság, de 
azért, de azért! Biztos Pesten kavillózik, ha ugyan ki nem szökött 
Bécsbe vagy Münchenbe, ahogy mindig akarta. Münken, úgy 
mondja, még ez is jól áll neki. Jaj, jaj. 

Mit keresek én Magyarországon? Ahol majdnem mindig fázok. 
Nekem délen kellett volna születnem, a trópusokon, a 
tarhonyaszárító meleg az én világom. Ellennék a tengerparton, 
banánon és vízen. A szitakötők szigete, az kéne nekem, beválnék 
éjjeliórnek. Nappali őrnek is. De mér kéne őrizni a szitakötőket? 
Minden rovar fél tőlük. Brehm szerint ők a rovarvilágban a sólymok. 
Száguldoznak összevissza, úgy csapnak le a legyekre és lepkékre, 
mint a zuhanóbombázók. Annyi fáradságot se vesznek, hogy 
félrevonulva egyék meg az áldozatot, röptükbe zabálnak, a 
zsákmány darabjai lehullnak, s ők már vadásznak tovább. Ezt se 
mondtam el Jolinak, amikor a szigeten magyarázta, hogy a szitakötő 
a könnyűvé vált kereszt szimbóluma, azt jelképezi, hogy a földi 
bilincsek és nehézségek fokozatosan megszűnnek, az élet magasabb 
szintjére léphetünk. Mikor??? Azok után, hogy láttuk azt a 
hadseregnyi szitakötőt Korcsulán, igazán történhetne már valami!!! 

Egy rohadt levelet írhatna! Egy levlapot, minimum. Kösz, jól 
vagyok! Ennyit megérdemelne a hülye balek névférj. lelefon is van a 
világon. Joli hirdeti, hogy utál telefonálni, mer úgy nőtt föl Váradon, 
hogy a lakásukban sose lett telefon. Micsoda baromság, hány év 
múlt el azóta, meddig számít, hogy mi volt régen? 

Fogadok, arra van neki ideje, hogy a naplójába firkáljon 
esténként, azt Korcsulán se hagyta el. Ami fontos neki, arra figyel az 
ember. Néki, ahogy ő mondja. 

De az úristenit, azért az csak számít, hogy benne van a 
személyimben: NŐS! 

Hol a nő??? 

Feleségem Schneider Miklósné 

Szül. Selmeczy Jolán 

Ha meghalok: Özvegy Schneider Miklósné Kedves Vica, 

Szerettem volna, ha beszélünk, és nem kell leírni ezeket. 
Sajnálom, ha azt hiszed, hálátlan vagyok! Örülök, mint majom a 


farkának, hogy átjöhettem, tisztába vagyok, hogy elsőként néked 
neked köszönhetem, napnál világosabb, hogy te szervezted össze az 
egészet! Amit Schneider Miklósnak és a nyolcaknak köszönhetek, 
azért is hálás leszek, amíg csak élek! 

Igazad van, nem volt rendes, hogy kitűntem a képből Korcsula 
után. De semmiképp nem akartam a nyakatokon maradni, főleg nem 
Ria néni nyakán. Pestre hívott egy váradi ismerősöm, nála lakhattam 
az első hetekben, míg kialakultak a dolgok, ha ugyan kialakultak. 

Azt pedig főleg szívből nagyon sajnálom, ha Sneci lelkébe 
tapostam. Mentségemre szóljon, én komolyan gondoltam, hogy ez 
, csak" névházasság, és nem igazi holtomiglan-holtodiglan. Értem a 
leveledből, menynyire neheztelsz, amiért azon az éjszakán 
összefeküdtem Kobra Karcsival a toalettban. Hidd el, nem volt 
tervezve, csak így alakult, más az, amit az ember lánya akkor csinál, 
amikor sokat ivott. Írod, hogy te sose iszol sokat, s ha mégis, akkor 
se veszted a fejedet el. Irigyellek. De attól, hogy én ilyen belemenős 
vagyok, ne haragudjál rám. Nem vagyok mocsok, csak csupán 
megragadom a kínálkozó alkalmakat. Magyarán: szeretek dugni, na! 

Egyikünk se szűz, és nem tettünk semmi kárt egymásban 
Kobrával, úgy emlékszek, ő is élvezte, nincsenek igényei, ahogy 
nekem se, lelkifurdalásom sincs. Még egyszer: szívből sajnálom, ha 
Sneci megbántódott. Azzal búcsúztunk el, hogy ugye mi jóbarátok 
vagyunk, azok is maradunk. Kérlek, mondd meg neki, hogy a 
szitakötős gyűrűt természetesen nem tartom meg, hanem vissza 
fogom adni. De úgyis találkoznunk kell majd a válás miatt. 

Különben se eltűnés, csak sokat dolgozok, mert szeretnék jutni 
egyről a kettőre. Nagy hátrányom, hogy nem sikerült diplomát 
szereznem, mint tinektek, közepes leányálom a kőbányai óvodában 
robotolni dadusként. Ez jut, micsináljak. Még azért is kaparnom kell, 
hogy szakképzett óvónő legyek, járok estire. Mögöttem nincs gazdag 
rokonság, aki elindíthatna a csupa nagybetűs életbe, nem 
számíthatok örökségre se. Képzeld, most halt meg a nagynéném 
Szentesen, tőle egy fűnyírót örököltem, s a gyomorfekélyét. A 
fűnyíróért el se mentem. A gyomorfekély köszöni, megvan. Ilyen jól 
állok! 


Hetenkint négyszer munka után éjjeli portás vagyok egy 
külvárosi szállodában, amit durvább névvel is illethetnék. Ne 
terjesszed! Az a fő feladat, hogy a kanos vendégeknek kurvákat 
kerítsek. El se hiszed, milyen olajozottan megy ez, fényképes 
katalógus van összeállítva a stricik által, adatokkal s 
teletonszámmal, csak be kell mondani a nő sorszámát, akit a vendég 
kiválaszt, félórán belül odahozzák 1500-as Zsigulin, azt annyi. 

Kaptam egy manzárdszobát itt, a szladi címére írhatsz nekem, és 
a központi számon elérhetsz (428-182). Vicus, bocsáss meg, 
komolyan! Jelentkezzél, hogy nincs öri-hari, jó? Megadhatnád a 
címem-számom Snecinek, s a többieknek is. 

Írod a dalt, aminek a szövegét Sneci elfelejtette. De nem erdélyi, 
hanem moldvai. Szegény jó nagyanyám énekelgette, így megy: 

Úgy meg vagyok keseredve, mint a fűzfa tekeredve, úgy meg 
vagyok búval rakva, mint a parlagi rózsafa, megyek az úton lefelé, 
senki se mondja, gyere bé, gyere bé, öleljelek meg, csókot adok, 
leültetlek, úgy meg vagyok keseredve, mint az újhold tekeredve. 

Majd egyszer eléneklem neked. Nektek. A nyolcaknak. Ugye lesz 
rá mód? 

Szeretlek, mint régen, Vicuskám! 

Emlékszel, mikor nálad hagytam a kislánykori naplómat, te 
folytattad, míg a végén visszaadtad? Nahát, azt a füzetet 
megtaláltam, nagyon fogok rá vigyázni, a legbecsesebb emlékeim 
közé tartozik 

Ölel, 

Selmeczy Jolán 

Továbbképző Központ 

MI már lediplomáztunk, kiléptünk a nagybetűs ÉLET-be, állást 
kaptunk, albérletet találtunk. Elmúlott a hetvenes évek első fele, a 
hatvanasak csorgásához képest gyorsan. Megszületett az első 
gyerek, Gyöngyike, Vica-Gyurinál, ők kezdték közülünk a 
fajfenntartást, ahogyan a családosdit is, ha Joli névházasságát nem 
számítjuk, márpedig azt nem számítjuk. 

Vica sokáig latolgatta, nyolcunk közül ki legyen a keresztapa és a 
keresztanya, Gyuri ebbe nem akart beleszólni, végül sorsoltak. Emő 
és Kobra jött ki. De igazából az egész közösséget keresztszülőnek 
tekintették, s annak is éreztük magunkat. Mi, akik egy városban 
éltünk az első csecsemőnkkel (Iibor bácsi, Kobra, Sneci és Vágó 
Anna), egymásnak adtuk a kilincset Tóth Gyuriék pöttöm újszegedi 
lakásában, a többiek jöttek, amikor tudtak. A falatnyi erkélyről 
láthattuk az alacsonyabb épületek fölött a Tisza és a Maros 
összefolyását. Két folyónk van, meg két lefolyónk, gazdagok 
vagyunk! - e közepes viccet Gyuri a kelleténél többször sütötte el. 

Gyöngyike október végén jött a világra, az első hetekben még 
kitolták az erkélyre babakocsiban, eszkimóvá bugyolálva, ám amint 
leesett a hó, többé nem merték. Gyuri már rég elfelejtette, hogy 
hajdanán patikát akart vezetni Tibor bácsival az oldalán, s a néhány 
éve megnyitott biológiai kutatóintézetben helyezkedett el. Három 
szabad állás volt ott, Gyuri úgy képzelte, még ketten 
odakerülhetnénk, ám csak őt vették fel, amit döntően Tibor bácsinak 
köszönhetett. Hja, a szocialista összeköttetés csodát tesz! 

A kutató sétatávolságban volt a lakásuktól, Gyuri úgy tartotta, ez 
a legjobb benne, mert amúgy műtrágyákkal kísérletezni kevéssé 
mulatságos. 

Mióta Tibor bácsi a városi KISZ-bizottságról átkerült a 
pártbizottsághoz, a társaság néha elvtársozta. Dőlt belőle a panasz: 
Csupa seggfej, és mindnek nyalni kell! 

Az ő egy plusz két félszobás szolgálati lakását épp a seggfejek 
utalták ki. Ahhoz képest Gyuriék otthona kutyaólnak látszott. A 


vadonatúj épületbe szépreményű ifjú káderek költözhettek, a város 
legszebb pontján. 

Az igazat megvallva már Rozsos Tibor elvtárs is a seggfejek 
soraiba tartozott. Erre mi nem hívtuk föl a figyelmét. Csak Sneci 
ugrott neki időnként. Lefunkcizta. Szemére hányta, hogy eladta 
magát. Tibor bácsi őrjöngött: Könnyű folyton kritizálni meg 
huhogni, ha akarsz tenni valamit a többiekért, a városért, az 
országért, el kell foglalnod egy olyan pozíciót, ahol lehet! 

Vica mindössze másfél hónapra maradt otthon a babával, utána 
behurcolta a munkahelyére, a gumigyár jogi osztályára. A vécében 
szoptatta. A háta mögött úgy emlegették a kollégái: acélmami, a 
szocialista munka hőse. Kétségtelen, hogy Vicán nem láttuk a 
kisgyerekes anyák csüggedt elnyűttségét, az örökös időhiány sem 
jellemezte. Ő vetette föl az elutazós közös szilveszter ötletét, s 
hagyományaihoz híven megg is szervezte. Naptárában jegyzetelte az 
ehhez szükséges telefonhívásokat, kettő híján eljutott a százig, még 
szerencse, hogy a gumigyári vonalat használhatta. 

Addig macerálta Tibor bácsit, míg elintézte, hogy megkapjuk a 
Szabolcs Megyei Pártbizottság Továbbképző Központját egy hosszú 
hétvégére. Békésben nincs ilyen? - Kobra. Van, de azt nem adták 
oda. 

Három éjszaka, húsz főre, önköltségi áron. Könynyen ment? - 
Gyuri. Tibor bácsi kis színjátékkal jelezte, hogy csak tisztára kellett 
nyalnia néhány segget. 

Nehezebbnek bizonyult összeállítani a listát. Vica a végén már 
rikácsolt velünk a telefonban: Hát ez nem igaz, meghaladja erődet a 
felnőtt döntés, hogy jössz-e és hányan? 

JÖSSZ-E ÉS HÁNYAN? - ez is belekerült a  nyolcak 
legendáriumába. A helyzet napról napra változott, olykor mindössze 
tizennégyen szerepeltünk a listán, máskor túlléptük a húszas keretet, 
ami Tibor bácsi szerint nem megy, öt szobát tudnak kinyitni, csak 
ezekben van olajkályha, a többiben nincs semmiféle fűtési lehetőség. 
Csodálkoztunk, a pártbizottság továbbképző központjától nagyobb 
luxust vártunk, még akkor is, ha Szabolcs megye. Ajándék 
pártüdülőnek ne nézd a fogát! - Tibor bácsi. Ő végig úgy viselkedett, 


mintha kissé kényelmetlen volna neki, hogy ezt a csürhét 
beszabadította az úrelvtársak helyszínére. 

December 31. péntekre esett, mi csütörtök délután érkeztünk, 
Malaciékat leszámítva, vonaton. A nyíregyházi állomásra kijött 
értünk a továbbképző központ mikrobusza, hármat kellett fordulnia. 
A sofőr, akit Bélának hívtak, mézes alázatossággal segített a 
bőröndök be- és kirakodásánál, azt hihette, valamiféle magas 
beosztású elvtársak vagyunk. 

Az épület fenyőfákkal teliültetett kertben állt, a kaputól murvás 
ösvény vezetett a kis tóhoz. Ami a luxust illeti, alulértékeltük, a 
puritán kinézet minden igényt kielégítő belsőt takart. Az olajkályha 
sem a hazai fémdobozféle volt, amelybe képtelenség úgy önteni az 
olajat, hogy ne csorogjon mellé. Rejtély, honnan szerezték az öt 
francia kályhát, melyek szagtalannak bizonyultak, tartályukba 
egyheti adag fért el. A szobák az oldalszárnyban voltak, ahová 
üvegtéglás folyosón jutottunk el. 

Azt hittük, elvtársi nyaraló, de időnként mégis folyhat itt 
valamiféle képzés, mert a főépület elejét tágas tanterem töltötte ki, 
zöld táblával. Ott buliztunk esténként, s néztük a nagy képernyős 
színes televíziót a barnára festett, magas fémállványon. A szobákban 
is volt tévé, persze, kisméretű, és világvevő rádió is. 

Az igazi szenzáció a pancs részleg a főépület udvari oldalán, az 
étkezde mellett.  Feszített  víztükrű úszómedence, legalább 
húszméteres, hátul egy kerek melegedő, amelyben gombnyomásra 
buborékolás és hullámzás támadt. Hátul szauna és gőzkabin. Az 
öltözők  előteréből csigalépcső vezetett a  tetőteraszra, a 
napozóágyakhoz. Azt hittük, azoknak most kevés hasznát vesszük, 
de tévedtünk, fölhúzható üvegfal védte oldalról, nyitható ponyva 
felülről, alulról ideáramlott a fűtött uszoda melege. Bámultuk a 
napozóágyakról az évszakhoz képest szokatlanul kék eget, hófehér 
fürdőköpenyben (a szobákhoz adták). A felhők mögül kivillanó nap 
fénye nyárias sárgára világosította a falakat és sápadt bőrünket, úgy 
éreztük, ilyen színű lehet a boldogság. 

A vacsorát jelző csengetéskor valamennyien a vízi részlegben 
múlattuk az időt, csak Vica szoptatta Gyöngyikét a szobájukban. 
Sneci a hasán feküdt, törülközőbe csavarodva, álla a napozóágy 


peremén, a cinkéket bámulta a fákon. Föltápászkodott, hatalmas 
ásítást eresztve ki a száján, amelyet csak késve takart el a húsos 
tenyerével, amikor már becsukta. Schneider Miklós meghízott, 
gondoltuk, a törülközőt kidomborította a hasa. Sneci érzékelte, hogy 
figyeljük, vállat vont: Tudunk élni, barátaim! Az biztos! - Gyuri. 
Sneci vigyorgott: Ha a munkásosztály és a vele szövetséges 
parasztság látná, hogyan dőzsölünk itt, amíg ők melóznak, betörnék 
az ajtót, és agyonvernének minket! 

Ne beszéljél zöldeket, hadarta Selmeczy Joli, először is, már vége 
a munkaidőnek, ezt rajtad kívül mindenki tudja, aki állásban van, 
másodszor pedig nem mi vagyunk az uralkodó osztály, hanem az 
apparátcsikok és a pártvezérek! 

Csönd lett, agyunkba ötlött, mit szól ehhez Rozsos Tibor elvtárs. 
Joli elég hálátlan, azért ő se tiltakozott, hogy pártfunkci barátunk 
révén idejöhettünk, méghozzá fillérekért. Tibor bácsi azonban nem 
vette magára: Jolikám, légy te nyugodt, az apparátcsikok és 
pártvezérek mind munkásnak vagy parasztnak tekintik magukat. 

És akkor mi a helyzet énvelem? - kérdezte Malek Laci. A drága 
bumfordi (ezt a , kövérkés" helyett mondtuk róla) Malaci a megyei 
tanács erdészeti osztályán kezdte pályafutását, újabban pedig a 
gyomai téesz egyik vezetője. 

Veled az a szitu, hogy te csak egy elkúrt hivatalnok vagy! - felelte 
az öccse, Malek Szilárd. Őt most láttuk először. Kiköpött Malaci, 
csak két fejjel magasabb, két számmal ösztövérebb. Amikor kiszállt 
Malaci Skodájából, mindenkinek bemutatkozott, volt, akinek 
többször: Szia, Malek László öccse vagyok, Malek Szilárd, a 
barátaimnak Szitu! 

Társaságunk nem kis Malacinak, hanem kis Szitunak kezdte 
hívni. Pedig Malaci nem lett nagy Szitu. Malaci nője elképesztően 
magas sarkú cipőben kopogott ide-oda, ő senkinek se mutatkozott 
be. 

Kis Szituról megtudhattuk, hogy vendéglátóiparit végzett, 
gyakorlóidejét a Tisza Szállóban töltötte, most azonban, mint 
mondta, dobott egy hatost, Budapestre hívták, a december 31-én 
megnyíló Hiltonba. A  Halászbástyára, tudod, tette hozzá, 
valahányszor erről beszélt. Állati büszke volt a Hiltonra és 


önmagára, nehéz eldönteni, melyikre inkább. Hamarosan megírja az 
önéletrajzát A Hilton és én címmel! - Sneci. Nem, Én és a Hilton! - 
Kobra Karcsi. 

A vacsorához a két pincér összetolt négy asztalt az étkezdében, s 
ünnepire terítették, gyertyákkal, fenyőágakkal. Mind elfértünk 
körötte. Gyöngyike került az asztalfőre a babakocsiban, édesdeden 
aludt. Tibor bácsi intésére a pincérek kitöltötték a bort. 

Gyuri fölállt, pohárral a kezében, a, aa, aaa... - mintha morogna. 
Tudtuk, mi következik, csak a kapcsolt részek hökkentek meg. 
Rázendítettünk, teli torokból: A bávval a méhhel egy az utunk, a 
jelszavunk munka és - IGYUNK! 

Ordításunkra Gyöngyike fölriadt, szerencsére máris aludt tovább. 
Tartottunk tőle, hogy Vica letol minket, de nem haragudott. 
Nekiláttunk a vacsorának, a menüt Iibor bácsi állította össze, 
telefonon diktálta be a továbbképzési központ vezetőjének. 
Csontleves grízgaluskával, resztelt máj tört krumplival, cseresznyés 
rácsos. A két üveg vörösbor Tibor bácsi személyes ajándéka, a 
további rendeléseket magunk álltuk. 

Joli javaslatára sorban elmondtuk, mi van velünk, s bemutattuk a 
kültagokat, akiket magunkkal hoztunk. Gyuri szokás szerint 
elsütötte, hogy a kültagok szorzata esetünkben nem egyenlő a 
beltagok szorzatával, amin úgy röhögtünk, mintha most hallottuk 
volna először. Olyan állapotba kerültünk, hogy bármin tudtunk 
röhögni már. 

Tibor bácsi két nővel jött. A sajátját, Margót a megyei párttitkár 
jobbkezének titulálta, ám aztán kiderült, hogy gyors- és gépírónő. 
Margó húga, Nóra is velük volt, ő még egyetemista Budapesten, 
közgázos. Ismeri Korin Emőkét. 

Malaci odahaza, a gyomai téeszben hegyezi a zabot, hivatalosan 
agronómus. — Nemrég kiküldték a Szovjetunióba, — hogy 
tanulmányozza az újonnan föltalált uborkabetakarító gépet. Sajnos, 
az elmés masina forgókései vígan elsuhantak az uborkák fölött, 
hiába állítgatta a szerkentyűt az usankában és pufajkában nyüzsgő, 
Lenin-díjas föltaláló. A béketábor több országából megjelent 
kutatóknak elmagyarázta, a gép hibátlan, az uborkát kell nemesíteni 


még, úgy, hogy a szárról ne lógjon, hanem fölfele meredjen, akkor 
minden rendben lesz. 

Margó megjegyezte, hogy egy Lenin-díjas föltaláló azért nem 
lehet annyira hülye. Kis Szitu ezt cáfolta, akármilyen díjjal lehet 
akármekkora hülye, példaként egy állami díjas szállodaftőnököt 
említett. 

Erre már nem figyeltünk, Kobra Karcsi következett, ő egyedül 
jött, és amikor Tibor érdeklődött, mivel foglalkozik, azt felelte, a 
válással, az köti le minden energiáját. Feleségül vett egy szexbombát, 
toronymagasan a legjobb nőt Gyulán, aki eredetileg mohácsi, és a 
gyógyfürdő presszójában dolgozik. Egyszer csak telefonáltak a 
rendőrségről. Kiderült, hogy a nő hivatásos kurva, immár 
harmadszor gyűjtik be üzletszerű kéjelgésért. Kobra kevés híján 
elsírta magát, képzelhetitek... és hogy mit szól a családom, mit 
mond a szomszédság, a haverok, az egész város, arról beszélni se 
akarok! 

Hallgattunk. Nagy Karcsi mesélte tovább: Vettünk azzal a 
kurvával alkalmi áron egy körkötőgépet, pulóvereket gyártunk, 
illetve , most már csak én, emellett  vendéglátózom, a 
Halászcsárdában nyomjuk hármasban, hegedű, keyboard és dob... 
amit a kedves vendég rendel... legalább egy basszgitár kéne még, de 
nincs rá keret. 

Ki hitte volna, hogy a Ki mit tudban középdöntős Nagy Karcsi 
valami Halászcsárdában végzi, egy olyan bandában, amelyiknek 
basszgitárosra se futja? Gyászoltuk picit. 

Vágó Anna föltette a kérdést, ő vajon már beltagnak számít-e? 
Nem kapott választ. Igazán szerencsés, bár nem a szakmájában 
helyezkedett el, vezető tervező a szegedi ruhagyárban. Arra 
törekszik, hogy abbamaradjon az ósdi modellek gyártása, és 
nyugatnémet szabásminták nyomán készüljenek a női kosztümök, 
szoknyák, blúzok, kabátok. Nem könnyű, a gyár párttitkára egy 
frigid öregasszony, legalább negyvenöt éves, folyton politikai ügyet 
csinál a dizájnból. Mi az a dizájn? - Margó. Anna nem hallotta, a 
mellette ülő ritkuló hajú srácra bökött: Zsolt, a párom, fizikus, 
kristályszerkezetekkel foglalkozik, sajnos Pesten, távkapcsolat. 


Zsoltnak sokat kell külföldre utaznia, Leningrádba és Moszkvába, de 
Svájcba is néha. 

Korin Emőke benn maradt a gyógypedagógián tanársegédként, 
jövőre, ha igaz, adjunktus lesz. Jenő, a férje hallásjavító 
készülékekkel foglalkozik. 

Schneider Miklós következett. Ő ugye nem fejezhette be az 
egyetemet, se diploma, se rendes állás, politikai okból, de ne 
sajnáljuk, elvan, mint a befőtt. 

Miért nem szóltál? valamilyen állást azért kiügyeskedtem volna 
neked! - Tibor bácsi, szemrehányón. Sneci legyintett, nem érdekes. . . 
úgy teszel, mintha nem tudnád, ugyan már, Rozsos elvtárs! 

Most miből élsz? - kérdezte Emő gyorsan, hogy megelőzze a 
vitát. Sneci nevetgélt, abból, hogy vasárnap zárva vagyok... 
értelmiségi segédmunkákból. Emő addig erősködött, míg Sneci 
részletezte, fordít, lektorál, közvélemény-kutatási kérdőíveket töltet 
ki a cenzusból szociológiai szempontok alapján választott 
személyekkel. Friss házas, Judit, a felesége a Madách Gimnáziumban 
tanít magyart és történelmet. 

Addigra már mindent elpusztítottunk. Tibor a szigorúbb arcú 
pincérhez fordult: Eevtárs, miből kaphatnánk repetát? A férfi 
megenyhült, tört krumpliból maradt doszt, és a süti szélei, de kicsit 
megégtek. Nem baj, hozza ki legyen szíves ezeknek a derék 
pógároknak! - Tibor, bájvigyorral. Értettük, azért lettünk pógárok, 
hogy ne kelljen elvtársoznia bennünket. 

Egy korán őszülő kortársunk lépett be az ajtón, egy nála 
idősebbnek látszó nővel és egy tízévesforma kisfiúval, kigombolt 
télikabátban. Csak a hangjáról ismertünk rá: Imrus. Nem értettük, 
mit keres itt. Később Vica elmondta, hogy azért ásta föl Imrust, mert 
különben nem lettünk volna húszan, akkor mindenkinek többe kerül 
a szállás és az ellátás. 

Imrusnak Sneci örült legjobban, ők, mint a politika üldözöttei, 
szoros kapcsolatban álltak, erről mi nem sokat tudtunk. Ha Snecinek 
Pestre kellett utaznia, Imruséknál éjszakázott. Imrus újabban egy 
maszek lakatosműhelyben kereste a pénzt. Lassacskán az is 
kibökődött, hogy a nő, Vera, Imrus élettársa. 


Vera eredetileg konzervatóriumot végzett oboás, ám évek óta a 
Magyar Rádió kottatárában dolgozik. A gyerek apja egy fuvolás, az 
Állami Népi Együttes tagja. Még a kisfiú születése előtt váltak el. 

Kezdtünk túl sokan lenni ahhoz, hogy minden kültag nevét 
megjegyezzük. Vica arra gondolt, talán hiba volt úgy szervezni ezt 
az évbúcsúztató telelést, hogy hozhattuk a retyerutyánkat. Aztán 
arra, hogy neki persze könnyű, egy beltaggal házasodott össze. 
Végül arra, hogy hiába, csak így lehet ezt, akkor is, ha még többen 
leszünk. 

Már csupán Joli nem adta elő élete újabb fejleményeit, azt 
mondta, hogy nemsoká betut az ő embere is, és majd együtt. 

Megettük a repetát, megittuk a bort, azután visszasereglettünk a 
medencéhez, Tibor bácsi elintézte, hogy a házirend ránk ne 
vonatkozzék, különben a vizes részleget hatkor bezárták volna. Arra 
hivatkozott a vezetőnél, hogy egyszer van szilveszter! Mire az, 
savanyú arccal: Még szerencse! 

Imrus annyival gyorsabban öregedett nálunk, hogy megsajnáltuk. 
Azért is, mert Vera, a kottatári oboás, ahelyett hogy a fiával 
foglalkozott volna, éber őrkutyaként viselkedett, másfél méternél 
messzebbre nem távolodott Imrustól. Amikor a szaunába is követte, 
Tibor bácsi epésen megkérdezte: Ezek mindenhova együtt mennek? 
- ekkor vette észre, hogy Vera murugya fia ott kapaszkodik a 
medence korlátjánál, s hallja. Úgy értem, Gyuri és Vica! - tette hozzá. 

Istenien éreztük magunkat. Túlságosan is. Az előtérben álló 
becsületkasszás jégszekrényből láttuk el magunkat sörrel és 
üdítővel, a folyékony kenyér jobban fogyott. 

A fiúk szellentőversenye még csak Imrus élettársát háborította 
föl, de amikor Kobra és Malaci célba pisilő bajnokságot rendezett a 
fejesugró kőkockáról, a józanabb többség is besokallt. Gyuri hajszál 
híján összeverekedett Malacival és az öccsével. Tibor bácsi állt 
közéjük: Barátaim, józanság és viselkedéskultúra, igen? - hirtelen 
megsejtettük, hogyan  intézheti az ügyeket  pártbizottsági 
íróasztalánál és közvetlen telefonvonalán. 

Vica már rég visszahúzódott a szobájukba Gyöngyivel, Imrusék is 
eltették magukat holnapra. Lassacskán követtük a példát, csak a 
kemény mag tartott ki, Sneci, Kobra, Malaci és Tibor bácsi. 


E szűkebb körben feltört a honvédség talajvize, elhangzott 
néhány unalomig ismert katonatörténetünk. Aztán Kobra mesélte, 
hogy levelet kapott Danitól. Dani áttette székhelyét Nyugat-Berlinbe, 
egy Maximum nevű ruhabolt társtulajdonosa. Ez a minimum, vágta 
rá Sneci. Bevallotta, hogy titokban irigyli Danit. Malaci és Kobra nem 
vallotta be. Tibor bácsi bele se gondolt, ahhoz már túl sokat ivott: Itt 
az utolsó adag sör, pógárok, oszszuk be! Jóvan, adjad körbe! - Sneci. 
Nincs nálad a herflid, Kobra? - Malaci. Hozom! 

Nemsoká víg harmonikaszó töltötte be az uszoda enyhén 
visszhangos légterét. A nyitószám - A bávval a méhhel stb. - után az 
ejj, hajj, zenga zének, a mint a mókus fenn a fán és a bunkócska 
következett. Tizenegykor Gyuri lejött szólni, hogy csöndesebben 
vigadjunk. Egy darabig suttogva  daloltunk, amin annál 
harsányabban kellett röhögnünk, miközben valamelyikünknek 
mindig volt egy kis lelkifurdalása Gyöngyike miatt, s ránk 
pisszegett. 

Fél tizenkettőkor Joli jelent meg a szaunában, égkék bikiniben, 
csalódottan tapasztalta, hogy már kikapcsolták a hőkemencét. Egy 
ezüstösen csillogó keretű szemüveg volt vele - eleinte csak azt 
vettük észre abból az apánk korabeli férfiból, akit Joli húzott maga 
után a kezénél fogva. Maros Sándor, ismételte Selmeczy Jolán, híres 
népdalkutató. 

Nehéz elhinni, hogy Joli ezt a rozoga bácsit szúrta ki magának. A 
hírnév nem minden. Pláne az ilyen - egyikünk se hallott még Maros 
Sándorról. A népdalkutató óvatosan ereszkedett a vízbe, ám aztán 
lankadatlanul rótta a hosszokat. Pingpongozik is, hogy fiatal 
maradjon nekem! - avatott be minket Joli. Fiatal maradjon? - 
ismételtük hökkenten, annyi eszünk volt, hogy csak magunkban. 

Snecikém, nézzed csak, mi lett a gyűrűdből! - Joli az orra alá 
dugta a kezét. Sneci először azt hitte, a lány arra céloz, hogy a 
mostani emberétől értékes aranygyűrűt kapott. Joli középső ujján ott 
az a régi szitakötős, amelyet Sneci Korcsulán adott át, 
névházasságuk ürügyén. Rég volt, szép volt... talán igaz sem volt. 

Viszont... a szitakötős gyűrű úgy megváltozott, hogy rá se 
lehetett ismerni. Az ezüst szénné feketedett, a féldrágakövek 


színüket vesztették, csillogás helyett sárgálltak a rovar szárnyain. 
Mit csináltál vele? - Sneci, önkéntelenül. Én semmit, az idő vasfoga. 

Schneider Miklóssal együtt értettük meg, hogy alaposan 
becsapták a budapesti ékszerboltban. Ezüst helyett trombitaréz, 
féldrágakövek helyett kis műanyag pöttyök. Aznap vette, a Szondi 
utca környékén, amikor többórás várakozás után megkapta a 
kilépőablakot a BM Rudas László utcai panaszirodáján. 

Sajnálom! - Sneci, csöndesen. Ne sajnáld, így is kedves emlék, 
látod, hordom! - Joli. És ő... nem haragszik érte? - Sneci a 
népdalkutatóra értette. Jaj, deeehogy, mindent elmeséltem neki! 

A sötét gyűrű látványa Snecit letaglózta. Úgy érezte, egész 
félrenyaklott életét jelképezi az ezüst, ami átváltozik... - hamarjában 
nem talált megfelelőt az arany- szarany szópárra. Ezüst-füst? Vagy 
üst? Áh... aranygyűrűt kellett volna választanom, gondolta. Már 
elfelejtette, hogy arra nem futotta. Pedig megszokhatta volna, 
igazából soha semmire nem futotta nekünk, rendre a bé megoldásra 
kénytelenedtünk, olykor a cé-re. 

Amikor Sneci az anyakönyvvezetőhöz járult Judittal, csak a 
menyasszonynak tudott karikagyűrűt vásárolni, magának nem. A 
szertartásos  gyűrűfelhúzásra rég elhalt apja  pecsétgyűrűjét 
használta, mely minden ujján lötyögött. Apa jó erőben lehetett! - 
gondolta. Az esküvő után a pecsétgyűrű visszakerült az íróasztal 
fiókjába. 

Az a rémes gyanúja támadt, hogy miután egy napig viselte, talán 
apa pecsétgyűrűje ugyanúgy elfeketedett, mint a szitakötős, és most 
szaranyként lapul a sötétben. Éppenséggel hordhatnék valami 
feketét az ujjamon... itt vagyok huszonhat évesen, se állásom, se 
lakásom, se diplomám, csak a nagy pofám, az van nekem! - e 
csüggedt összegzést ritkán vállalta. Szerette inkább úgy tekinteni, 
hogy a rendszer tántoríthatatlan ellenségeként ő helyezte magát a 
körökön kívülre. Tudta, Judit sosem tenne szemrehányást amiatt, 
hogy lényegében az ő tanárnői fizetéséből élnek - ha ugyan élet az 
ilyen -, de azért boldoggá tenné, ha a férje képes volna beilleszkedni 
a szocialista társadalomba. Úgy, ahogy kell. 

Ez az , úgy, ahogy kell" volt Judit vezérigéje, ennek megfelelően 
viselkedett a Madách Gimnáziumban, és a házaséletben is. 


Megtanulta, hogyan lehet maroknyi gombából akkora levest főzni, 
hogy kétszer is  ehessenek belőle. A  galuskával sosem 
takarékoskodott. Ide is azért jött el, hogy úgy legyen a férje támasza 
(jobbik fele, anyja helyett anyja), ahogy kell. Sneci sajnos ezt ritkán 
értékelte. Talán soha. 

A délelőtti pancsolás idején kapcsolt részeink - társaink és 
házastársaink - összeismerkedtek. Ennek örültünk. Annak kevésbé, 
hogy igazán sebesen kicserélték mindazokat a híreket és adomákat a 
múltunkról, amelyeket korábban épp mi meséltünk el nekik. Az 
esetek — többségében párnabeszélgetések során, —— bizalmas 
hangulatban, amikor az ember úgy veszi, hogy amit mond, kettejük 
között marad. 

Indult a burkolt, majd nyílt féltékenykedés, mely először 
gyanakvó pillantásokban nyilvánult meg. Zsuzsa, Malaci nője (csak 
megtudtuk a nevét, és a foglalkozását is) például Emőt méregette 
szúrósan. Nekünk csak lassan esett le a tantusz, hogy a korcsulai 
szép napok miatt, Korin Emőke és Malek Laci között tényleg történt 
ott valami, csak ők ketten tudják, micsoda és mennyi. 

Persze, mit várhatunk egy nőtől, aki a téesznek könyvel? - 
magabiztosan mosolyogtunk. De csak addig, amíg ránk is vetett a 
hozzánk tartozó egy ilyesféle tekintetet. A zöld szemű szörnyeteg 
nem aszerint válogat, hogy könyvelünk, jogászkodunk vagy 
kisdedóvunk. A legképtelenebbnek azt találtuk, ahogyan Selmeczy 
Jolán adta elő magát, ő ugyanis a rozzant népdalkutatónak rendezett 
féltékenységi jelenetet. Azzal vádolta, hogy kikezdett Nórával, Iibor 
nőjének a húgával. Állítása szerint a szaunában. 

Nóra volt a legfiatalabb a csapatban, azt hittük, kis Szitu rástartol, 
de egyikük sem mutatott érdeklődést a másik iránt. Maros Sándor, 
aki a szaunában nemcsak az ezüstösen csillogó keretű szemüvegét 
vette le, hanem a fecskéjét is, egy szál törülközőben ült a padra, s 
igyekezett rábeszélni Nórát, hogy fürdőruha nélkül aszalja magát, 
finn módra. Világszerte így szokás. 

Joli magázta a népdalkutatóját, éles hangon támadt rá: Sándor, 
honnan a péből tudná azt maga, hogy mi a szokás világszerte? 
Maros Sándor türelmesen sorolta: Olvastam, vagy hallottam, vagy 
láttam filmben. 


Nóra mosolygott, ragaszkodva egyrészes fürdőruhájához, melyen 
három madár szállott alakzatban, valószínűleg sirályok. 

Vica is Nóra miatt morgott a férjével: Gyuri, a jelenlétemben ne 
bámuld annyira a seggét, jó? Tóth Gyuri hápogva tagadott. 

Igaz, ami igaz, mi, hímek, valamennyien bámultuk a seggét. Nóra 
fürdődressze hátul az akkor idehaza szokásoshoz képest merész 
kivágással hívta föl a figyelmet az akkor idehaza szokásosnál 
edzettebb fenekére.  TIoronyugrásban a magyar bajnokság 
bronzérmét nyerte néhány éve. 

Már Gyuri is érezte, amit a felesége: közösségi együttléteinket 
valahogyan a kapcsolt részek nélkül kellene töltenünk, ám ennek 
fölvetése az ő részéről aligha lett volna ízléses, hiszen Vicával a 
csapat teljes jogú tagjai. Mindegy, senkinek a kizárására nincs mód, 
mostantól ez így lesz. Majd megoldódnak a súrlódások, a vonzások 
és választások. 

Délután a többség sziesztázott, hogy üdék és frissek legyünk a 
szilveszteri bulira. Már a vacsoránál előkerültek a papírtrombiták, az 
álarcok és süvegek, később a szerpentinszalagok, melyek a csillárra 
és a falikarokra csavarodva hálózták be a plafont. A kontfettit éjfélre 
tartogattuk. 

Tibor bácsi lehozta a Tesla kazettás magnóját, Sneci pedig a 
Grundig táskalemezjátszóját, egész éjjel szólt a zene, hol innen, hol 
onnan. Az előcsarnokbeli színes tévé fokozta a hangzavart. Sikerült 
mindhármat túlordítanunk. Amikor kiraktuk alkoholkészletünket, a 
palackhadsereg láttán azt hittük, a felét sem tudjuk magunkba 
dönteni reggelig. Királyok vagyunk! - Malaci. Ő rúgott be 
leghamarabb. E boldog közlést nagyjából félóránként megismételte. 

Az üvegek tartalma hajnali kettőre utolsó cseppig elfogyott. Tibor 
bácsi még kiimádkozott a vezetőből két liter házi pálinkát 
demizsonban. Király vagy! - bömbölte Malaci, és Tibor bácsi alig 
tudta megúszni, hogy szájon ne csókolja. 

Imrus bizonyult a táncparkett ördögének, minden lányt és 
asszonyt megtáncoltatott. Joliban méltó társra talált. Összebújós 
tangójukat vastapssal ünnepeltük, a népdalkutató fisztulás hangon 
bravózott. Hülye vén kecske, gondoltuk. Joli boldog arckifejezéssel 
hajlongott. 


Kobra kezelte a magnót és a lemezjátszót, a Sneci hozta egészen 
friss kiadású bakelitkorongokat részrehajlón túladagolva. Az Eagles 
együttestől a Hotel California, a Rolling Stonestól a Black and Blue. 

Tibor bácsi kazettáiról a Fonográf FG-4 és a Lokomotív GI Bumm 
című nagylemeze szólt. Ezt már betiltották! - Tibor bácsi. Ugyan, 
miért tiltották volna be? - Gyuri nem értette. Mert a szólógitárosuk 
kinn felejtette magát Amerikában... Kovács Katit is majdnem 
betiltották. Kovács Katit? - Gyuri ezt még kevésbé akarta elhinni. 
Igen, mert a Rock and rollert a Lokomotív csinálta vele! - Tibor 
bácsi. Erről azért már hallottunk volna! - Malaci. Dehogy, az 
ilyesmit szép csöndben szokták! - Sneci. Tibor bácsi ráhagyta, 
bennfentes mosollyal. 

Mintha fölhangosodott volna odakinn a televízió, vagy inkább 
nálunk támadt beszédszünet. A tévében Bodrogi Gyula és Agárdi 
Gábor vezette végig a kedves nézőket a húszéves MIV új 
épületrészén, a frissen fölavatott diszpécserközpontból indulva, 
erőltetett év végi vidámsággal. 

Tibor bácsi, kezdte Kobra, sok olyasmit tudsz te, amit mi, földi 
halandók nem? Rozsos Tibor vállat vont, aztán a rá jellemző fülig 
érő szájjal: Mit tippelsz, Kobra? De ha olyan príma barátságba 
vagyunk, mér nem mondod el nekünk? hagy tanuljunk! 

Odabenn csönd, kint Tamási Eszter, Varga József és Takács Mária 
egymás szájából vette ki a szót. 

Ez nem olyan egyszerű! - Tibor bácsi, halkan. De, mert a barátság 
kötelez! Igen, viszont a hivatali titoktartás is! - farkasszemeztek 
Kobrával. 

Naaa, fiúk, este van, nyugi van, szilveszteri hangulat! - Gyuri 
töltött a poharakba, majd: A... aa... aaa... a bávval a méhhel, egy az 
utunk... 

Nem csatlakoztunk. Valahogy elment a kedvünk a jelszavunk 
munka és - IGYUNKI-tól. Hát jóvan, kérdezzetek, tessék! - Tibor 
bácsi törökülésbe ereszkedett a padlón. Fool to cry, zokogta a 
Rolling Stones a Grundig sárga anyagmintás szövettel borított 
hangszórójából. Erre lassúzhattunk volna, de épp senki nem táncolt. 

Halkítsd már le! - förmedt libor bácsi Kobrára. Ne halkítsad, 
mondta Sneci élesen, Mick Jagger sokkal jobb, mint Rozsos Tibor 


elvtárs hazugságai! — Tibor bácsi négykézláb iramodott a 
lemezjátszóhoz. Sneci útját állta: Mi van, testi erőszakhoz 
folyamodsz? megszoktad a pártbizottságon a parancsolgatást? 
Gyerekek, Gyuri újra békíteni próbált, ne már! 

Tibor bácsi félretolta: Ha szabad érdeklődnöm, kedves Sneci, 
honnan szerzed be az amcsi lemezeket, amelyek sehol se kaphatók? 
Sneci fintorított, sose találnád ki, behozzák nekem külföldről! Aha, 
és pontosan kicsodák hozzák be? Név szerint érdekel? Akár... - 
Tibor visszaült a padlóra: Csak azért, mert... hát tessék, elmondom a 
barátaimnak, hogy Schneider Mikit figyelik, követik, és lehet, hogy 
nagyon megüti a bokáját, meg azok is, akik becsempészik neki a... 
dolgokat. Most ez komoly? - Sneci elsápadt: Figyelnek? de... 
hogyan? és... kik? Tibor beharapta az ajkát: Nagyon is jól tudod, 
hogy kik. 

Ez nekünk új volt. Snecit figyelik? - Joli úgy hajolt oda, mintha 
rögtön megütné Rozsos Tibort. Naná, hogy figyelik, ha direkt 
cukkolja a béemeseket. Direkt cukkolja a béemeseket??? - Joli. Mi 
vagy te, papagáj? Nem, Tiborkám, döbbent! - Joli a földre huppant, 
két tenyerét a homlokára tapasztotta. 

Tibor bácsi zavarba jött: Egy pillanat, nem én vagyok a béemesek, 
igen? Honnan tudhatnánk? - ez Imrus volt. Na mennyetek ti az 
anyátokba! - Tibor bácsi hátat fordított a társaságnak. Azt viszont 
tudjuk, hadarta Sneci, hogy bennünket kidobtak az egyetemről, meg 
úgy a normál életből is, míg te nyugodtan üldögélsz a 
pártbizottságon a bőr karosszékedben! TIe ökör, nálunk még a 
megyei főtitkárnak sincs bőrkarosszéke, legföljebb műbőr! 

Gyönge kis riposzt, gondoltuk. Tibor bácsi is érezte. Szeretett 
volna visszavonulót fújni, de már sodorta a lendület: Nem értem, 
mit abajgattok engemet, akinek nem tetszik a rendszer, költözzön 
Albániába! de ha már itt élünk, okosabb, ha az ember próbál 
változtatni a dolgokon, próbál javítani azon, ami rossz, és azt csak 
belülről lehet, ahogy én csinálom! ahhoz be kell lépni a pártba, be 
kell illeszkedni a gépezetbe, nem kívülről ugatni, az úgy könnyű! 
nagyon-nagyon könnyű... tudjátok? 

A ,könnyű" után szünetet tartott, s fölpillantott a terem sarkai 
felé. Nem értettük, mit keres a szemével, csak Sneci gyanította, hogy 


poloskát. De miért szereltek volna lehallgatómikrofonokat a 
továbbképző központba? Minél tovább morfondírozott rajta, annál 
ésszerűbbnek találta. Hiszen ide inkább a tagjelölteket és a 
közönséges párttagokat hozhatják fejtágítókra, van abban logika, ha 
tudni akarják, mit dumálnak az étkezdében. 

Addigra Sneci felesége elhatározta, hogy kitűzeti a fehér zászlót 
mindkét vár fokára: Ugyan, gyerekek, nem azért jöttünk, hogy 
vitatkozzunk, hanem hogy szilveszterezzünk, hölgyválasz! - kézen 
fogta Rozsos Tibort, húzta táncolni. Sneci tudta, Judit bármit 
föláldoz a béke és a nyugalom oltárán, az, hogy rokizik Tibor 
bácsival, nem akkora etvász. 

Igaza van Juditnak, mondta Imrus, mire vered a nyálad, 
Schneider, minket tönkretett a nagy pofánk, már egész életünkre 
kinyomtak a taccsvonalra! azér kíváncsi vagyok, mit akart az 
jelenteni, hogy te direkt cukkolod a béemeseket. Imruskám, ez 
kérdés vagy kijelentés? Ne beszéljél mellé! Kérlek, kár fölhúznod 
magadat, azt jelenti, hogy elmentem egy házibuliba, tudnom kellett 
volna, hogy a házigazda kiscsaj faterja az elhárításnál százados, 
akinek a lakása be van mikrofonozva, már nem emlékszem, hogy 
nem tudtam, vagy tudtam és szartam rá, szidtam az új gazdasági 
mechanizmust, aztán vitába keveredtem a cenzúráról, azok a kis 
pöcsök hajtogatták, hogy nálunk olyan nincs, én meg, hogy van, 
Harasztira és Dalosra hivatkoztam. Kicsodákra? - Imrus már 
elvesztette a fonalat. Mindegy, öregem... de kérlek, Judit nem tud 
arról a házibuliról, világos? Mint a vakablak. 

Sneci szeretett volna kibékülni Tibor bácsival, de sehol sem látta. 

Tibor bácsi elment a szobájába, fecskét húzott, s besettenkedett a 
vízi részlegbe. Teljes sötétség és langyos csönd fogadta, ami neki 
tökéletesen megfelelt. Szívverése ritmusára döngölte az ereit a 
harag. Úgy érezte, hálátlanok vagyunk. Akkora szívességet kellett 
kérnie, mint a tanácsháza épülete, hogy idejöhessünk. Be kellett 
nyalnia a gazdasági titkárnak a veres májáig. Egyszer majd nyilván 
viszonozni kell valamivel. Mikor a büdös kurva életbe bandázhattak 
itt pártonkívüliek? Soha. 

A keserves úristenit neki! - fejest ugrott a homályba, ahol az 
úszómedencét sejtette. Ám ahhoz már túl sokat ivott, hogy eltalálja. 


A fertőtlenítőszagú csempézeten csattant a homloka, alkarja, álla, 
hasa, s kis késéssel a két hosszú lábszára. Eszméletét vesztette. 

Amikor magához tért, csuromvizesnek képzelte magát. Mióta 
heverek itt a kövezeten, az a kérdés. Éles fájdalom az állán és a 
fogsorában. 

Már emlékezett, hogyan került ide. Nehezére esett megmozdulri. 
Percek múltak, a fájás lüktetése számlálta őket. Idővel sikerült fél 
oldalára fordulnia. Bal könyökére támaszkodott. Vér ez, nem víz! - 
jött rá, az ízéről. 

Kúszott a kijárat felé. A kerek forró medencéhez odasütött a hold 
az üvegfalon át. Megnézte magát a víz tükrében. Derengett az arca, 
orrán és állán zúzott seb. A szájából is folyt a vér. Nabazmeg. 

Így nem kerülhet a többiek szeme elé. Margó sikítófrászt kapna, a 
húgával együtt, márpedig ahol Margó és Nóra sikítani kezd, ott 
megrepednek a falak. 

Mélyeket sóhajtva bemászott a kerek medencébe. Jólesett a 
forróság. Tarkóját a gumírozott peremre hajtotta. Lemosta magáról a 
vért. Már rózsaszín lehet körötte a klórozott víz. Nyelve 
végigtapogatta a fogsorát. Ajjajjaj... a két fölső metszőfoga 
határozottan rövidebb lett. Kitörött? Mutatóujjával is megvizsgálta. 
Nem, beljebb ütődött. Ilyen van? Úgy látszik. 

Okosabbnak találta, ha marad a vízben, ameddig csak lehet. 
Kezével csobogtatta a felszínt, s nyögdicsélt, ó, anyám, de barom 
vagyok, ó, mekkora idióta, jaj, de nagyon balfasz vagyok! 

Ellenvetés? - kérdezte egy jól ismert szoprán hang a sötétben. 
Emő jött be a férjével: Nem is tudtuk, hogy itt vagy! Addig volt jó, 
gondolta Tibor bácsi. A lágy gomolygástól lírai hangulatba került. 
Fölidézte, mennyire szerette Korin Emőkét akkoriban, amikor Tóth 
Gyuritól akarta elcsábítani. 

Emő semmit nem változott azóta, hogy Lencsibabáztuk... bár 
persze sötétben mindenki olyan, mint régen. Tibor bácsi értékelte, 
hogy a sebesüléseit Emő nem láthatja, nehezére esett volna 
végighallgatni a féltő szavakat és a tanácsokat, egyszóval az 
anyáskodást. Emő becsusszant a vízbe, Tibor bácsi mellé. Édesem, te 
nem úszol? - a férj hangja messzebbről, mintha mutálna. Talán majd 
később! Tessék? KÉSŐBB! - Emőke, teli tüdőből. Jenő, a 


hallókészülékek avatott kezű mestere talán már maga is hasznát 
venné egynek. 

Jenő lendületes kartempói és lélegzetvétele. Mell, gyors, hát, 
hosszonként váltott. Iibor bácsi irigyelte, ő csak a kutyaúszásig 
jutott. 

Baj van? - kérdezte Emő csöndesen. Nincs, illetve... eltanyáztam, 
bevágtam a fejem. Fáj? - Emő ujjai oly könnyed tapintásokkal 
vizsgálták végig libor bácsi arcát, mintha lepke vagy szitakötő 
szállna le. Pedig a tíz körme csúcsosra vágva és vörösre lakkozva. A 
vacsoránál találgattuk, hogy Emő csinálta, vagy manikűrös. 

Bekössem? - Emőke mutatóujja a homlok és az áll sebénél 
megtorpant. Nem kell! - Tibor bácsi megfogta a kezét, lehúzta a 
vízbe, és - maga sem értette - nem engedte el. Emő beletörődött, 
hogy az ujjait rabságba ejtette Iibor bácsi péklapát tenyere, úgy tett, 
mintha észre se venné. Vagy mintha természetes volna. 

Annak érezték mind a ketten. Ismerték egymást azok a kezek, 
érintkeztek eleget annak idején. 

Hallgatták Jenő lihegését. A csobogás szünetelt. Drágám, kiáltotta 
a férj, hová tűntél? Brűgölök! Én akkor fölmegyek, túl hideg ez a víz 
nekem, várlak a szobában! Jó. 

Amint Jenő kicsörtetett, és a csapóajtó is abbahagyta a nyikorgást, 
Emő azt mondta: Minden túl hideg neki. 

Tibor bácsi kieresztette a fölgyülemlett feszültséget egy hosszú 
sóhajjal. 

Emő végre kihúzta a kezét a férfiéból. Ekkor érezte az alkarján, 
hogy... Tibor bácsi, teneked... hm, föláll! Ööö... csak a meleg 
víztől... vagyis... Hagyjuk, ajánlotta Emőke. 

Lencsi, kezdte Tibor bácsi, megtennéd, hogy... bocs... esetleg...? 
Tiborkám, tudod jól, hogy akkor is ezt kérted, ugye? Ja... akkor is 
hiába... ne is mondjál semmit, persze-persze, nagyon hűséges vagy, 
és nagyon férjezett, ugye? Igen... és kicsit terhes is, ha igaz. Hűha! 

- Tibor bácsi rekedt hangja falzettba csúszott: Hát, én akkor... 
gratulálok. 

Erről egyikünk sem tudott, ideértve Jenőt, az örömhírtől majd 
boldogan krúgató férjet. Vica után tehát Emő is bekapta a legyet, 


születik egy kis Emő. Vagy egy kis Jenő. Vagy? - egyikünk sem 
találta el. 

Tartották a csöndet, mely ezúttal a víz csicsergéséből, valamelyik 
radiátor pattogásából, továbbá a beszűrődő hangelegyből állt. Az 
étkezdében az Eagles énekelt az életről, mely a gyors sávon az igazi. 
Az előcsarnok tévéjében TIamási Eszter szólított fel minket, hogy 
készítsük elő a pezsgőt. 

Tibor bácsi nem tudta eldönteni, valóság ez vagy ábrándkép: Emő 
szakavatottan megfogta, és célirányos mozdulatokkal juttatta föl a 
csúcsra. Tiborkám, mondta azután, tekintsd baráti szívességnek, de 
ebből nem csinálunk rendszert! 

Rozsos Tibor próbálta visszanyerni lélegzetvétele megszokott 
ritmusát. Az járt a fejében: őneki vajon lesze gyereke? 

Elképzelte, hogy hirtelen kigyúlnak a neonlámpák, az éles 
fényben látszanak a rózsaszín vízben lebegő fehér, sikamlós 
cérnaszálak. Milliónyi pindurka vitéz, teljes tévedésben, azt hiszik, 
megérkeztek oda, ahová az anyatermészet szánta őket. 

Kedves Barátom! 

Vagy: 

Kedves Karcsi! 

Vagy: 

Kedves Kobra! 

Vagy: 

Kedves Nagy Károly! (nem kívánt törlendő) 

Tudom, rég nem beszéltünk, bizonyára talán megleplek, hogy 
írok neked. 

Remélem, talán emlékszel még rám, a jó öreg Imrusra. 

Hozzád fordulok, igazából segítségért és tanácsért. 

A levelet egy ismerősömre bíztam, aki ösztöndíjas volt itt 
Párizsban, most utazik haza, azért nincs boríték, megígérte, hogy s.k. 
dobja bele a postaládádba. Ülök a slamasztikába benne nyakig. 

A vízumom már lejárt, úgy volt, itt maradunk Verával, de 
másképp alakult. Szerintem tudod már, valaki a társaságból talán 
mondta, hogyan jutottunk idáig, de ha nem, akkor most én. 

Elindultunk Verával a nagy nyugat-európai körútra, EXPRESZ- 
igazolvánnyal és 390 nyugatnémet márkával. Abban a hiszemben 


voltam tartva, hogy ez csak egy nyaralás. Ahogy a vonat átment a 
magyar határon, Vera mindenáron be akart ülni az étkezőkocsiba. 
Csodálkoztam, olyan kevés a valutánk. Erre föl két Lánchídkonyakot 
rendelt, és megmondta, hogy ő bizony kinn marad Párizsban, elege 
van az Akácfa utcai albérletből és a rádiókottatárból. A fiát majd 
kihozatja valahogy. 

Zoli révén (tudod, a volt férje, aki disszidált) megszervezte, hogy 
bejuthat helyettesítőnek a francia rádió zenekarába, ha elég jó. A 
próbajátékot kölcsönhangszerrel csinálta, mégis fölvették. Na, akkor 
egyelőre én intézem a háztartás ügyeit, és ő keresi a pénzt, aztán 
majd alakulnak a dolgok talán. Így is lett, azzal a kis 
műsorváltozással, hogy rögtön megcsalt az első hegedűssel. 

Kihajigáltam az utcára az összes holmiját, erre hívta a 
rendőrséget, akik meg engem hajítottak ki, mert Vera írta alá a 
bérleti szerződést. Alkalmi munkákból élek, alkalmi haveroknál 
héderezem. 

Mi lehet itt belőlem? Egy ősz clochard, legföljebb. Az ősz már 
meg is van. Szeretnék hazamenri, de félek, az érvénytelen vízummal 
talán be se engednek, vagy börtönbe csuknak. 

Tegyed meg azt a szívességet, hogy érdeklődsz. Ha kell, Tibor 
bácsit is igénybe veheted, talán ő tud segíteni. 

Mi a helyzet ilyenkor? Mit csinálnak velem? Végülis csak annyi a 
bűnöm, hogy túlléptem a határidőt. Vera miatt, aki vígan oboázik. 
(Érted!?) Klassz. 

Gyors válasz kéne, talán minden nappal tovább romlik a 
helyzetem a hatóságok szemében. 

Karcsikám, ugye megteszed? Anyám lebetegedett a hírre, hogy 
kint ragadok. 

Szépen kérlek! 

Ha nagy leszek, meghálálom. 

Barátod, 

Imrus Kedves Tibor, 

Sajnálom, hogy félreértettelek. Úgy hittem, arra bíztatsz, kérjem 
fölvételem a pártba. Arra nem számítottam, hogy még tagjelöltnek 
se akarnak bevenni, szerintük nem vagyok közösségi ember, és 
erkölcstelen az élettormám, amin hogyha majd változtatok, akkor 


jelentkezzek. De most tényleg, aki szórakozóhelyen játszik a 
kikapcsolódni vágyó dolgozóknak, az nem lehet közösségi ember? 
Vagy az a baj, hogy körkötőgéppel gyártom a pulcsikat, amiket 
szintén a dolgozó tömegek fognak megvenni, méghozzá a vidéki 
dolgozó tömegek, mivel piacokon árulják őket a batyuzók, akik 
tőlem viszik? 

Legyen már igazságos elbánás, ha egyszer népi demokráciában 
élünk, vagy mi a szösz! Tehetek én arról, hogy sose kaptam rendes 
állást? Engemet az élet szorított erre az életformára, ami azt jelenti, 
hogy éjjel-nappal melózok, és alig alszok. Ami az erkölcstelen életet 
illeti, nem én rúgtam föl a házasságot, hanem az a rohadt kúrva, ezt 
még ő se tagadja! Akkor? 

Nyilván fölszedek egy-egy csajt az éjszakában, de kérdem én a 
tisztelt elvtársaktól, a szocialista emberfőnek nincsenek testi vágyai? 
A párttagoknak nincsen farkuk, csak Marx-Engelsz-Lenin kötetük, 
kérdem én? 

Mondjad már meg nekik, hogy rendes, becsületes ember vagyok, 
aki szeretne részt venni a szocializmus építésében, amihez az köll, 
hogy odaengedjenek! Elhelyezkedek én bármi állásba, amit adnak, 
szarok a körkötőgépre, amitől máris ízületi gyulladásom van, és a 
lúdtalpaim is irtóra fájnak. Szeretnék én rendes, becsületes melós 
lenni, higgyed el! De inkább nekik köll elhinni! 

Köszönöm, ha segítesz, gondolom, tudsz intézkedni valahogy. 

Kedvező válaszodban bízva, régi barátod: 

Nagy Karcsi 

Ja! Még valami. Imrus, az a marha, tovább maradt Párizsban, 
lejárt a vízumja. Tőlem akar tanácsot. Szerinted mit mondjak neki? 
Nagyon megszorongatják a tökét, hogyha hazajön? Mert haza akar. 

Tisztelt Asztalos főhadnagy elvt., 

pártbizottsági futárral átküldöm ezt levelet, amelyet Nagy Károly 
(beceneve Kobra) irt Rozsos Tibor elvtársnak. 

Nagy Károly tudomásom szerint azonos a ,Kigyó" néven az 
éjszakai élet során folytatott tevékenységében megfigyelt 
személylyel. 

Amennyiben volna további teendőm, kérem, jelezze. 


Elvtársi üdvözlettel, 

Keltai Margó 

Titkárságvezető 

Kulcsos ház 

TI már szinte valamennyien apukák és anyukák voltatok (Joli a 
kivétel), amikor Vica a Tisza-tóhoz szervezte az évi rendes közös 
nyaralásotokat. Amilyen előrelátó, számításba vette a bölcsődei- 
óvodai szünet kezdetét, és a rá következő hetet célozta meg. Jolival 
és Snecivel légipostai levelekben érintkezett. 

Joli a pasijával Nyugat-Berlinben időzött, valamiféle nyomorgós 
ösztöndíjon. Egyikőtök sem értette, mit kutathat a magyar népdal 
témakörében Major Sándor odakint. Vica az ő hazatérésük 
időpontjához próbált igazodni. 

Sneci Hollandiában tartózkodott, egyikőtökkel se közölte, hogy 
örökre vagy átmenetileg, s egyáltalán, milyen alapon. Nem akart - 
vagy tudott - jönni. Már hivatalosan is a rendszer ellenségének 
számított. Úgy hírlett, a hatóságok kifejezetten örülnének, ha nem 
térne vissza soha többé. 

Férjekkel, feleségekkel, gyerekekkel együtt az összlétszámotok 
jóval húsz fölött járt, az eredmény attól is függött, beleszámítjátok-e 
a december végén született ikreket, Emő babáit. Senki nem hitte, 
hogy mindjárt kettő lesz neki, komoly hasat növesztett, de mégsem 
akkorát. 

Vica biztosra vette, hogy Emőnek fia lesz, ez a népi bölcselem a 
csúcsosan "meredező  bébipocakról. Ehelyett: két pici lány! 
Újszülöttként is sűrű, bungyur hajjal, szerencsére e szempontból az 
anyjukra ütöttek, és nem az apjukra. Talán hallókészülékre sincs 
szükségük, mondta Gyuri Vicának, miután fölautóztak Budapestre, 
nagy nehezen eltaláltak a Bakáts téri kórházhoz, és megnézték az 
ikerlánykákat az üvegfalon át. Közületek csak ők. Emő akkor fütyült 
rá, a tűzforró boldogság nem hagyott teret más érzésnek. Később 
sérelmezte. 

Tibor bácsi igazat adott neki, azért ez nem volt szép tőletek. Ő 
fölment volna Gyuriékkal, de a kisebbik fia belázasodott és kruppos 
köhögésrohamot kapott azon az éjszakán. Margó egyszerűen nem 
engedte el a férjét Budapestre. 


Az utóbbi években Margó mind ritkábban engedi el bárhová. Ez a 
szomorú igazság. Rákapott, hogy kisebb-nagyobb füllentésekkel 
teremtsen magának szabad időt, például ha veletek akar találkozni. 
Pofa sört is csak úgy mert bedobni bármelyikőtökkel, hogy utána 
elrágcsált néhány szem babkávét, azt hitte, így van esélye, hogy 
Margó nem szagolja ki, merre járt. 

Margó az esetek többségében mindent kiszagolt, Tibor bácsi néha 
Misz Marplének hívta (úgy ejtette a detektív néni nevét, ahogy 
írjátok), berényi hangsúllyal. Margó rendre kijavította, angol 
nyelvtanfolyamra járt. 

Emőke - mindannyiótokat meglepve - azt mondta, ők a világ 
minden pénzéért sem hagynák ki a közös nyaralást, csak az a kérése, 
hogy olyan helyszínt válasszatok, ahol szükség esetén található 
lőtávolságban gyerekorvos. 

Vica emiatt adta föl eredeti tervét, hogy Iátralomnicra utazzatok. 
Országon belül, sőt a Dunán innen keresett szállást mintegy harminc 
főre. Így bukkant arra a kulcsos házra, mely a víztározó északi 
partján állt, s a hírek szerint alig használta valaki. Időnként a tó 
élővilágával foglalkozó madárbiológusok éjszakáztak a szerény, de 
elfogadhatóan berendezett szobákban. 

Csupán egyhez tartozott saját fürdőszoba, Vica azt Emőéknek 
adta, mindannyiótok helyeslésével. A többiek a közös zuhanyozót 
használták. Beosztottátok, reggel-este kilenctől tízig a nők, tíztől 
tizenegyig a férfiak. Ennek dacára kezdetben sokkal jobban éreztétek 
magatokat itt, mint a Tibor bácsi szerezte pártüdülőkben. Az 
anyatermészet varázsa! - Gyuri. 

Pedig az anyatermészet szemdüllesztő hőgutát és makacs 
szúnyoghadsereget küldött rátok, a vérszopók furcsamód délelőtt is 
támadtak. Gyuriék rengeteg szúnyogolajat hoztak 
orvosságosüvegekben. Bőkezűen osztogatták, hatásosnak bizonyult, 
egyben irtó büdösnek. Ettől ti is elmenekültök, nem csak ők, 
gondolta Tibor bácsi. Nem mondta ki, mert Vica nyelve annyira 
megélesedett, amióta a gumigyár jogi osztályáról átkerült a városi 
IBUSZ-iroda élére, hogy reménytelen vállalkozás szópárbajozni vele. 
Ezt a férje és a két lánya alapszabálynak tartotta. Ha akartak valamit, 
hízelgéssel vagy ravaszkodással próbálták elérni. 


Egész autókaravánnal érkeztetek, a zászlóshajó Vica szolgálati 
kocsija, a nagy fekete Renault 16-os, amelyet valamennyien 
irigyeltetek. Ahhoz képest Tibor bácsi remek 1500-as Zsigulija 
traktornak látszott. 

Szállásotok eredetileg az uradalom cselédsora lehetett. A háború 
után költözött be a helyi téesz, a tulajdonos grófi család Brazíliába 
menekült. Az omladozó melléképület egészen addig üresen állt, míg 
az ifjúsági utazási iroda kipofozta, és kulcsos házzá alakította. 

A közös vacsorát mindennap egy másik család készítette. Ez 
jópofa ötletnek hangzott, amikor Vica - még áprilisban - előállt vele, 
ám kitalálni könnyebb volt, mint megvalósítani. Miben főzzetek 
ennyi embernek? Malaci dobta be, hogy kölcsön kell kérni 
főzőzsámolyt a helyi téesz vagy az általános iskola menzájáról. A 
téesz nem adta, az iskola igen, úgyis szünet van már. 

Vasárnap: lecsó (Tóth Gyuri). Hétfő: gulyásleves (Rozsos Tibor). 
Kedd: csülkös bableves (Vágó Anna). Szerda: grenadírmars (Nagy 
Karcsi). Csütörtök: krumplipaprikás virslivel (Selmeczy Joli). Péntek: 
túrós csusza (Malek Laci). A reggeliket is beosztottátok. Délben nem 
kell enni! - Vica. 

A ház mögötti tisztáson kajáltatok, az összes kerti és szobai 
asztalt . odacipeltétek, s valamennyi  ülőalkalmatosságot. Az 
ételosztás kezdetét a hagyományos bordalotok jelezte: A bávval a 
méhhel egy az utunk, a jelszavunk munka és - IGYUNK! Fogyott a 
házi pálinka és a kannás bor. A kaja és az ital közös kasszából ment, 
Vica számításai alapján összedobtátok a pénzt. 

A bajok a harmadik nap elején kezdődtek. Kobra Karcsi nem 
hozott reggelit. Egyáltalán, föl sem kelt. Amikor próbáltátok 
ébresztgetni, úgy gyomron rúgta Malacit, hogy az nem kapott 
levegőt. Zsuzsa - Malaci Zsuzsája - visítva avatkozott közbe, 
hegyesre vágott hosszú körmeivel fenyegetve Kobrát. Ő ettől 
meghátrált, s karmolástávon túlról küldött titeket melegebb 
égtájakra. Arra hivatkozott, hogy őneki kivételes bánásmód jár, 
hiszen minden este szolgálatban van egyszemélyes zenekarként a 
szintivel, ráadásul ő a hangtechnikus is. Menjen kifliért és kakaóért 
valaki más. Becsüljétek meg, hogy szerdán ő főzi a vacsit, az se 
igazságos. 


Miért nem akkor szólt, amikor a beosztás elkészült, érdeklődött 
Tibor bácsi, mire őt is gyomron akarta rúgni, csakhogy Rozsos Tibor 
a legerősebb közületek, elkapta Kobra lábát, és a vaságyra dobta, 
hogy nyekkent. Hagyjuk, még részeg, majd én elugrom a pékhez, 
ajánlkozott Gyuri, ám lehurrogtátok, ez Kobra feladata. Ökölbe 
szorult a kezetek a közösségellenességétől. 

Joli megjegyezte, hogy Kobra leginkább a saját szórakoztatására 
nyomja a vendéglátós műsorát, a többség esténként nyugtot akar, 
nem össztáncot, már egyiktek se tinédzser. Emő volt az egyetlen, aki 
védte: Klassz, hogy élő zenénk van, elfogadhatjuk, hogy cserébe 
tovább alhasson! 

Vica kiborult, mi a helyzet ővele, aki legalább száz munkaórát 
fektetett ebbe a közös nyaralásba, és mégis, főzőbrigádban is van, 
reggelihozásban is van, úgy értve, családilag, mert az ugye tök 
mindegy, hogy a férje vagy ő végzi el a munkát, akár a gyerekekre is 
bízhatja majd, ha elég nagyok lesznek. 

Álláspontját nem tudtátok elfogadni. Malaci kijelentette, Vicáék 
kezdettől előnyt élveznek amiatt, hogy mind a ketten beltagok, úgy 
volna igazságos, ha Gyuri a munkák szempontjából külön 
számítana. Vica sírva fakadt, rendben, számítson külön, de akkor a 
jövőben a közös nyaralás-telelés szervezését minden évben vállalja 
valaki más, ne őtőle várjátok. 

Emő átölelte, édes Vera Viktória, hát kitől várjuk, ha nem az 
utazási irodástól? 

Helyeseltetek, senki más nem képes összehozni ilyen frankón, 
csak Vica! - kitört isten békéje. 

Látszólag. Mert a hajszálrepedések megmaradtak. Minden 
alkalommal föllobbant a vitatűz, ha a legkisebb ok adódott. 
Rendszerint Emő játszotta a békéltető szerepét, ő igazi harmóniát 
tudott teremteni, úgy, hogy előbb-utóbb megölelte azt, aki éppen 
kiborult közületek. Meg kell hagyni, Emő az ikerbabáktól 
kiegyensúlyozódott, fát lehetett vágni a hátán, amit a többi anyáról 
nem mondhattatok el. Az anyák mindig idegesek! - Malaci. Iibor 
bácsi pedig: Nehéz már összetartani a nyolcak bandáját! 

Pedig a kulcsos házban csak hetek voltatok. 


Malaci újabban a napirendre-nem-térés bajnoka lett. Ti már el is 
felejtettétek az összezördülés okát, amikor ő még vissza-visszatért 
rá. Zsuzsa ezt Malek Laci munkájával magyarázta. Amióta átkerült a 
szegedi tanács ingatlanosztályára, állandóan ellenérdekű felek 
vitáival foglalkozik, ráadásul napi tíz órában, attól olyan ideges. 

Ti azonban hallottátok már Malacitól, hogy inkább azért ideges, 
mert úgy került a kisajátítási ügyek rengetegébe, hogy fogalma se 
volt az egészről. Egy női munkaerő szülni ment, a helyére vették föl, 
nagy hirtelenséggel. Gyuri ajánlotta be, az ő gyerekkori haverja volt 
a tanács igazgatási osztályán valamilyen főfejes. Malacinak 
negyvennyolc óra alatt kellett döntenie, otthagyja-e a téeszt és 
Gyomát, vállalja-e, hogy számára ismeretlen szakterületen kell 
helytállnia. Zsuzsa nagyon biztatta, neki imponált Szeged, és az 
osztályvezetői státusz. 

Sok fojtott feszkót keltett Kobra új felesége. Kirítt közületek. 

Furcsálltátok, hogy olyan... izésen öltözködik. Úgy is viselkedik. 
Kihívóan, na. Egyáltalán nem úgy, mint egy anya. Vele volt a kisfia. 
Kobra úgy bánt a sráccal, mintha a sajátja volna. A nőnek még a 
bemutatkozása is erősítette az összképet. Nyúlósan bírta mondani, 
fölkunkorodó hangsúllyal: Saci vagyok! - nyújtotta vérvörösre 
lakkozott körmű ujjait, mintha kézcsókra számítana, ami a ti 
köreitekben nem volt szokás. 

Kiderült, hogy Saci is körköt. Nehezetekre esett elképzelni, hogy 
ezekkel a kacsókkal és körmökkel bármilyen gépet működtethet. 
Lassacskán megtudtátok, hogy tényleg nem, valójában az öccse 
gyártja a pulóvereket, és persze Kobra. A házasságkötés másnapjától 
mind a két körkötőgép Kobra lakásában állt, az lett a műhely, ő 
pedig a felesége kertvárosi családi házába hurcolkodott. 

Saci első férje nem került szóba. Gyuri és Tibor ismerte futólag, 
úgy hívták, Lajos. Kezdetben a MEO-n dolgozott a Szegedi 
Konzervnél, aztán külkereskedővé lépett elő, orosz nyelvtudása 
révén, másodállásban a paprikafeldolgozó termékeit is árulta. Főleg 
a Szovjetunióban és Kelet-Németországban. Emellett állítólag ő 
hozta tető alá azt a megállapodást, amelynek alapján a jugoszláv 
hadseregnek szállítottak  konzervborsót, zöldbabot, sűrített 
paradicsomot és különféle kompótokat. Gyakran utazott Moszkvába 


és Kelet-Berlinbe. A fáradalmakat szegedi szórakozóhelyeken 
pihente ki. Sokat költött, a jelek szerint volt miből. Míg azután 
közlekedő pótkocsis teherautónak, éjféltájt, útban Vásárhely felé. A 
kocsiban két igazán fiatal nő - inkább lány - ült rajta kívül, mind a 
hárman szörnyethaltak. A biztonsági övet, melynek használata már 
évek óta kötelező, Lajos sosem kapcsolta be, a hátsó ülésre nem is 
szereltetett a Feliciában. 

Városszerte szóbeszéd tárgya volt a tragikus baleset, hallottatok 
róla. Arra nem számítottatok, hogy az özvegy épp a ti Nagy 
Karcsitokra veti ki a hálóját. Aki aztán szépen beleült a villába, meg 
a Tátra II. márkájú csehszlovák faházba a Balaton déli partján, 
Szabadiban. Mindenbe, amit az első férj hordott össze a családjának. 

Vica mondta ki, amikor Saci a vízparton tovavonaglott rúzsvörös 
bikinijében, magas sarkú papucsában, erőteljes csípőmozgással: 
Esküszöm, mint egy sarki kurva! Az asszonyok helyeseltek. A 
férfiak kussoltak. Ők alig tudták leszakítani tekintetüket a nő 
seggéről, mely kétoldalt merészen kilógott a csöppnyi 
fürdőbugyiból. A far ívét keskeny csipkeszalag is hangsúlyozta. 

Legjobban Malaci Zsuzsája helyeselt. Többségetek elfeledte, hogy 
néhány éve még Zsuzsa teste és kihívó fürdőruhája borzolta a 
kedélyeteket. Őt már megszoktátok, most Saci kavarta föl az 
állóvizet. 

A ti asszonyaitok és nőitek sokkal visszafogottabban öltözködtek, 
jártak, beszéltek. Rúzst csak este használtak, vékonyan, szem- és 
arcfestéket mértékkel. Saci kezében a szépítőszerek őrjöngésbe 
fogtak. Kobra volt az egyetlen, akit ez nem zavart. 

Őszintébb pillanataitokban nektek, pasiknak, be kellett 
vallanotok, hogy Saci jóval izgatóbb, mint a társaság valamennyi 
nőtagja együttvéve. Az ő közelébe helyezkedtetek, hiába tettétek rá 
az epés megjegyzéseket a háta mögött. 

Emő rögtön bizalmába fogadta, megengedte neki, hogy az ikreket 
ringassa, büfiztesse, és adogassa szoptatáshoz. Emőből hiányoztak 
az előítéletek. Amikor észrevette, hogy Saci válláról lecsusszant az 
ujjatlan mohairpulóver (mellesleg Emő férje is a dekoltázson átbukni 
próbáló bal mellet skubizza), csak annyit mondott: Sackó, kilóg a 


didkó! Ó, bocsi! - Saci megigazította ruházatát. Emő Jenője vörös 
nyakkal fordult el, noha Emő nem féltékenykedett. Szemben a többi 
asszonnyal. További nézeteltérések támadtak a vacsorakészítésnél. A 
napi főzésfelelősnek egyre-másra azt feleltétek, ha segédmunkára 
hívott: Én már voltam! Vagy: Én holnap leszek! 

Basszuskulcs, sopánkodott Anna a folyó partján, idáig ez sose 
volt probléma, nem számoltuk, örültünk, hogy együtt csinálhatjuk, 
mi ütött belétek? Hát igen, hogy mi ütött belénk, ismételte 
fölpaprikázva Joli (épp ő toborzott brigádot magának holnapra). A 
mennykő, mondta Maros Sándor súlyosan, és bár viccnek szánta, 
komolyak maradtatok. A népdalkutató vállat vont, akkor én úszom! 
- csobb. 

Az állandó csatahangulat nem csillapult. Még sosem fordult elő, 
hogy határozottan egymás idegeire mentetek. Kisebb csoportokban 
próbáltátok megfejteni. Tibor bácsi tagadta a problémát, szerinte 
bármely emberi közösség ugyanígy viselkedne, ha nincs 
összeszokva. Mi ne volnánk összeszokva, amikor hatéves korunk óta 
ismerjük egymást? - vetette ellene Joli. Igen, de év közben alig 
találkozunk! - Malaci. 

Évi egy nyaralás nem csinál nyarat! - Tibor bácsi. Van az kettő is, 
de nem számoljuk, jegyezte meg Vica, ha valaki, ő tudta. Kobra azt 
dobta be, hogy túl sok a gyereketek, ami az asszonyokat anyatigrissé 
változtatja. Ugyan, a gyerekektől csak vidámabb az egész, mondta 
Joli, a szeme felhősödött. Gyorsan másra tereltétek a szót. 

Joli még mindig nem szült, pedig már nagyon szeretett volna. 
Emőnek bevallotta, hogy orvosi segítséget is igénybe vettek, 
bebizonyosodott, hogy Maros Sándor népdalkutató hiába idősebb 
nála tizenöt évvel, spermái kimagasló virgoncsággal indulnak a 
csatába. Joli petéiből hiányzik a fogadókészség. Néhány hónapja 
rendszeres injekcióktól várják a helyzet javulását. 

Tibor bácsi lapátkezében darabokra szakadtak a virslik, 
amelyekről a kotont próbálta lehúzni, míg Joli eltiltotta ettől a 
tevékenységtől. Nem maradt más dolga, mint ürítgetni a kupicát. 
Ennek hatására újabb különvéleményt adott elő a belső 
villongásokról. Harminc körül jártok, huzamosabb ideje vagytok 
megállapodva, a szerelem pedig két-három év múltán oda, be kéne 


vallanotok, hogy többékevésbé mindannyian unjátok a banánt, 
oppardon, csak a hölgyek, az urak a zöldbabot unják, érted! a 
hüvelyt, höhö! napnál érthetőbb, ha egy dögös csaj megbolondít 
benneteket, mint ez itt ni! - Saci fenekére csapott, amelyen most 
lasztexnadrág feszült. 

Az éles csattanásra oda kellett néznetek. Nyomban követte még 
kettő. Kobra pofon vágta Tibor bácsit, oda-vissza, de úgy, hogy 
hátranyaklott a feje. Tibor bácsi fölpattant a horgászszékről, 
lendületből ugrott Kobrának, néhány szakszerűnek látszó 
ökölvívóütés után összeakaszkodtak, s a nedves homokra zuhanva 
birkóztak. 

Saci ekkor bebizonyította, hogy a látszat gyakran csal, térdre 
hullott előttük, mindkettejük csuklóját megragadta, s vékony, 
dallamos hangon könyörgött: Károly, Tibor, jaj! legjobb barátok 
vagytok, jajjjaj! az isten szerelmére, azonnal hagyjátok abba! ennyit 
senki csaj nem ér, jajjajjaj! ha nem hagyjátok abba, elmegyek!!! 

Kobra megmerevedett, föltérdelt, Tibor bácsi lihegve pislogott, az 
oldalán heverve. Fogjatok kezet! - Saci ezt olyan csöndesen kérte, 
hogy alig hallották, de engedelmeskedtek. Segített felkelniük, 
leporolta őket: Kísérjetek el a házba! - beléjük karolt, s vitte a két 
hímet, papucsa tűsarka apró lyuksorokkal jelezte haladásuk irányát. 

Tibor bácsinak már megint igaza van, gondoltátok többen, ám 
senki nem érzett bátorságot, hogy kifejtse. Gyuri azt kezdte 
magyarázni, hogy a beteljesülési komplexussal is számolnotok kell, 
közelegtek a krisztusi korhoz, és amit ebben az országban el lehet 
érni, az nagyjából már megvan nektek. Lehet az embernek egy 
lakása és egy nyaralója, meg egy autója, ha ki bírja várni, míg a 
MERKÚR leszállítja az előjegyzett kocsit, slussz, passz, másra-többre 
nincs mód, igazából szükség sincs. Nem maradt cél. Mi a francnak 
hajtsátok magatokat a munkahelyen vagy az élet egyéb mezein? 
Marx azt írta egy helyütt, hogy aki nem valósítja meg önmagát a 
munkájában, az a szabad idejében és a magánéletében se fogja. 

Emberek, tegye föl a kezét, aki úgy érzi, megönvalósul az 
állásában! - Gyuri. Senki nem jelentkezett. Gyuri bólintott. Malaci 
pedig: Akkor figyeljetek, a... aa... a bávval a méhhel... - 
bekapcsolódtatok, ám csekély lelkesedéssel. 


Joli kavargatta a krumplit az ötvenliteres alumíniumedényben a 
főzőzsámolyon, mely tízpercenként lecsapta a villanyórát a házban, 
négy hosszabbítót dugtatok össze, hogy elérkezzen a tisztásig az 
áram. Ilyenkor kórusban ordítottatok a fönt tartózkodóknak, hogy 
valaki nyomja fel a kallantyút. 

Emő hozzátette az eddigi érvekhez a magáét: Az se szerencsés, 
hogy annyira mostohák itt a körülmények, hamar elfogy a meleg 
víz, nem könnyű aludni a recsegő ágyakban, aki nem tudja 
kipihenni magát, nyilván irritábilisabb, és a szúnyoginvázió még 
rátesz egy lapáttal! - ölelgetett benneteket, s azt mondta: Én 
anynyira-de-annyira szeretlek titeket, nem akarom, hogy elszaródjon 
ez az egész, jövőre is nyaralni akarok veletek! közös szilveszter is jó 
volna! drága Vica, szervezzed! szervezzed meg nekünk! 

Joli váratlanul rázendített egy zsoltárra, de rajta és Maros 
Sándoron kívül kevesen tudtátok a szöveget. Ekkor ért vissza 
hozzátok Tibor bácsi, nedves hajjal, nyilván lezuhanyozott. Mögötte 
Kobra, ragtapasszal az arcán, és Saci, olyan bő tréningalsóban- 
fölsőben, ami közderültséget keltett. Nyilván a férjéét vette magára, 
hogy lezárja kurvás öltözködése időszakát. Emő őt is hosszan 
ölelgette. 

A krumplipaprikás remek lett, édességnek Joli és Maros Sándor 
Tibi csokikat osztogatott nektek papírzsákból. Gyerekek, vegyetek 
sokat, vegyetek kettőt! - így a népdalkutató. 

Kobra lecipelte az asztalok mellé a szintetizátort, a kis Regent 
hangfalat és az állványos mikrofont. Egy új zenekar néhány számát 
tanította nektek. Az Edda friss hang a magyar pampán. Miskolciak. 
Kobra fölautózott miattuk Pestre, a Budai Ifjúsági Parkba, ahol az 
őrjöngő tömeg alatt leszakadt a korlát, a sebesülteket kórházba vitte 
a mentő. 

Ez ám a siker! - Maros Sándor. De nem hallottátok, Kobra 
maximumra tekerte a potmétert, s érzelemtől telten bömbölte: 
Minden sarkon álltam már, minden lépcsőn ültem már, és ha 
eldobtam egy követ, amerre gurult, arra mentem tovább! 

Aznap — mindannyian hajlandóak voltatok beállni a 
macskakórusba. Vonításotokat messzire vitte a VÍZ. 


Egyszer egy szép napon, tudom, hogy elhagyom a várost, ahol 
élek, mindent itthagyok, mit Miskolc adhatott, igen, holnap, holnap 
indulooók! 

Malaci a sokadik ismétlésnél módosította a szöveget: Mit Szeged 
adhatott!  Átvettétek. Tibor bácsi kivételével valamennyien 
latolgattátok ekkoriban, hogy talán föl kéne költöznötök Pestre, 
nagyobb tér, tágabb lehetőségek, kevesebb pletyka, provincializmus, 
visszahúzó erő. Irigyeltétek Emőt és Annát, akik már a fővárosban 
éltek. Bár nem annyira, mint Danit és Imrust, akik ugye disszidáltak. 
És Sneci? Talán ő se jön vissza a kapitalizmusból, ott biztosan jobban 
érvényesül. 

Legutóbb Zsolt találkozott vele, Anna fizikus férje. Egy 
konferenciára utazott Rotterdamba, hogy előadást tartson az általa 
növesztett kristály forradalmian újszerű tulajdonságairól. Schneider 
Miklós Amszterdamban él egy Ihea nevű holland nővel, van egy 
gyerek is, nem biztos, hogy közös. A nő rotterdami, az a 
foglalkozása, hogy cipőket tervez. 

Ezt már mondtad, vágott közbe Anna, csak az a kérdés, hogy 
abból meg lehet élni? - Asszem, elég jól! — Zsolt. 

Anna irigykedett, ő Budapesten nem talált munkát, változatlanul 
ruhákat szeretett volna tervezni. Zsolt élénk színekkel ecsetelte a 
Ihea nevű holland nő családjának pazar villáját, mely a Nieuwe 
Maas folyó partján állt. Sneci és a nő meghívatták őt vacsorára a 
szülőkhöz, s úgy mutatták be, mint világhírű akadémikust. Ami erős 
túlzás. A szó angolul folyt. Hollandiában mindenki beszél angolul, 
legjobban a személyzet. Képzeljétek, libériás inas hozta a kaját! - a 
ritkuló hajú fizikust ez annyira elkápráztatta, hogy sejtettétek, ha 
tehetné, azonnal vásárolna egy folyó menti családi házat, ahol 
ugyanolyan libériás inas hordaná körbe az ezüsttálakat. Erre semmi 
esélyt nem láttatok, Zsolt a PKKI-ben kutatta a kristályok titkait, 
szánalmasan kevés pénzért. Emő pirulva vallotta be, hogy nekik 
rendben van az anyagi szénájuk, Jenő a hallókészülékek mellett 
újabban ráállt az olasz Corinetti számoló- és írógépeinek javítására, 
szerencsére elég ócskák ahhoz, hogy sok dolga legyen. Azon 
ügyködik, hogy hivatalos szerviztevékenységet folytathasson. Nem 
lesz könnyű az állami vállalatok ellenében, de Jenő ügyes fiú, tudja, 


mitől döglik a légy. Az se baj, ha nem sikerül, legalább többet lesz 
otthon. 

Gyuri egyszer csak így szólt: Az a baj, hogy Budapesten alig 
ismerünk valakit, nincsenek kapcsolataink, kezdhetjük elölről az 
egészet! Tibor bácsi fölnyerített: De nagy marha vagy, apukám, itt 
ülnek a tűz körül a kapcsolataid! 

Egymásra mindig számíthattok, mondta Kobra, ez sokkal többet 
ér, mint... - nem találta a megfelelő hasonlatot. Mint az arany? - 
Anna, segítőkészen. Tibor bácsi fokozni akarta: Mint a platina! 

Saci később beszámolt az ő amszterdami élményeiről. Még az első 
férje, Lajos vitte ki egy sportútra, valamiféle cselgáncsbajnokságra. A 
csarnokba, ahol a sportesemény zajlott, oda se dugták a képüket, 
inkább a grachtokon mászkáltak, aztán a piros lámpás negyedben, 
ahol félpucér lányok néztek rájuk a kirakatokból. Végül beültek egy 
kávéházba. Furcsa gyógynövényszag terjengett. Saci nem, de Lajos 
sejtette, mitől, a pultnál marihuánás cigarettát is árultak, szálanként. 

Malaci és Anna nem tudta pontosan, mi az. Saci szakaszosan 
mesélt, kivárta a perceket, amikor Tibor bácsi hallótávolságon kívül 
volt, a tűzzel foglalkozott vagy fáért ment, ő mégiscsak pártfőmuftfti, 
mit lehessen tudni. Emő sikkantott, jajistenem, és kipróbáltad? 
Persze. Jajistenem, és milyen? Saci csak annyit mondott: Fúúú! - 
huncutul mosolygott, amit korábban kurvásnak minősítettetek. 
Magához húzta Emőt: Ne terjeszd, de van nálam egy szál... 
különleges alkalomra tartogattam. És ez most az? - Emő, 
reménykedve. 

Saci úgy hozta le az alpakka cigarettatárcát, hogy Kobra ne lássa, 
de hiába, a férje rövid akkordzárlattal befejezte az eddázást, 
belebúgta a picit gerjedő mikrofonba: Csüccs! - így szokta meg a 
vendéglátóiparban. Odanyomult a feleségéhez: Sacikám, ha már, 
akkor én is kérek! 

Az pontosan úgy nézett ki, mint egy közönséges cigaretta. Saci 
úgy hívta: dzsojnt. Megmutatta, hogyan kell szívni, ökölből, és a 
dzsojnt kézről kézre járt. Már egyikőtöket sem zavarta, hogy Tibor 
bácsi is odaült a körbe, rutinos mozdulattal vette át a csikket, pedig 
neki is ez volt az első eset. Most, hogy Kobra nem zenélt, és senki 
nem óbégatott, csak az enyhe szél susogott. 


Emőke nyúlt a cigiért, de Vica félrelökte a kezét: Neked már elég, 
te szoptatsz! Emő lihegett a fölháborodástól: Felnőttem én már, 
tudom, mit csinálok, ki akarom próbálni! franc se tudja, lesz-e még 
egy alkalmam ebben a büdös életben?! igenis, kérek! mért kell 
mindenből kimaradnom, csak azért, mert ikreket szültem? az anya is 
ember, vagy nem?! 

A férj, Jenő, csüggedt legyintéssel jelezte, fölösleges erőlködni. Ha 
Emő valamit a fejébe vesz, meg is teszi. 

Szipákoltatok, s látva, hogy Saci behunyja a szemét, követtétek a 
példát. Hűlt a levegő, élesedett a csönd, amibe Emő időnként 
belevisított: Jajistenem, éreztek valamit? jajistenem, mit kell érezni? 

Nem kapott választ. Lekötött titeket mindaz, amit a vadkender 
hatóanyaga ellazíthatott vagy eltúlozhatott bennetek. Gyorsította az 
érzelmi körhintát, hogy amit éppen csináltatok, az sem munkásnak, 
sem parasztnak, sem vele szövetséges értelmiséginek nem 
engedélyezett a béketáborban. E szót most még Rozsos Tibor elvtárs 
is a rabság szégyentelen körülírásának vélte a feneketlen éjszakában. 

Kedves Joli és Sándor, 

illetve 

Kedves Sándor és Jolt, 

Olyan édesek vagytok. Nem tudtam eldönteni, melyiktek írta a 
levelet, mert alávéstétek mind a ketten, és a betűk alakjából se 
könnyű megmondani, nő vagy férfi kezétől származnak, pedig ezt 
általában el szoktam találni. Úgy szeretném képzelni, hogy egy 
bekezdés Joli, egy bekezdés Sanyi, milyen szép volna! Én még sose 
írtam közös levelet senkivel, egyszer meg kéne próbálnom. Thea 
biztos ráállna, de ő nem tud magyarul, tehát világos volna, melyek 
az ő sorai. Na mindegy. 

Annyira kellemes meglepetés ez a szívtől és lélektől iszamos levél 
(vagy iszamós?). Dereng, hogy az Egri csillagokban írta Gárdonyi, 
hogy vértől iszamós a rohamlétra (vagy iszamos?). 

Remélem, nem romlik el a magyarom, ahogy a barom 
disszidenseké. Amióta megkaptam a levelet, vigyorgok, mint a sült 
alma, ha eszembe jut. Márpedig gyakran jut eszembe. Igazi 
szaloncukorkák vagytok, hogy gondoltatok rám, és bizony, óriási 
örömöt okozott részletes beszámolótok a közös nyaralásról, amelyen 


ezúttal nem vehettem részt. Nincs bátorságom azt mondani, hogy 
majd legközelebb, jelenlegi helyzetemben nem száz százalék, hogy 
hazamehetek egyáltalán, s ha igen, hány év múlva. Következő 
dilemma, hogy akarok-e, ezen még gondolkoznom kell, mint oly sok 
mindenen. Gondolkozni, azt lehet ebben a lapos országban, adott 
hozzá a nyugalom, a csönd, a béke, amit békénhagyásnak is 
nevezhetnék. 

Okosan tettétek, hogy nem postai úton juttattátok ki, 
meggyőződésem, hogy a cenzúra szúrós tekintettel áll a vártán, 
éberen és lesújtásra készen. Majdnem minden hazulról érkező 
boríték csodálatosképp a magyar posta nylonzacskójában érkezik, 
föltépve, az obligát felirattal, miszerint a küldemény a kézbesítés 
során megsérült. Rám vannak állva. Kérdés, a telefonomat is 
lehallgatják-e? A holland királyi posta ebben nem nyújt segédkezet 
nekik, az tuti. Vajon a tiétekkel mi a helyzet? Legyetek óvatosak. 
Állítólag onnan derül ki, hogy amikor fölveszitek a kagylót, és 
vártok a búgó hangra, gyanús percegések vannak, elég hosszan. 

Arról keveset írtok, hogy ti hogy vagytok, vannak tippjeim, ha 
ennyire szeretnétek kijönni ide több hónapra. Sándornak talán 
tényleg tudnék segíteni abban, hogy megkapja az ösztöndíjat, de az 
Universiteit van Amsterdamon nincs semmi kapcsolatom, én a 
rotterdami Erasmus Universiteiten vagyok óraadó, ismerek egy-két 
professzort a kulturális hagyományok tanszéken. Annak kéne 
utánanéznetek, hogy egy innen érkező meghívás mennyit ér az 
ösztöndíjtanácsnál. Fontos, hogy az ösztöndíjtanács háromkeresztes 
elvtársai még csak ne is sejtsék, hogy közöm van az ügyhöz, mert 
akkor lőttek az egésznek. Maradjunk kapcsolatban, de szigorúan így, 
kiutazókra bízzátok a leveleket, én is mindig fogok találni valakit, 
aki Pestre megy. 

Itt az a szokás, hogy két letter of recommendation kell a 
pályázatokhoz, flamandul vagy angolul. Ha olyasvalakik írják, 
akiket ismernek a döntnökök, vagy legalább a nevüket, az félsiker. 
Az egyiket megírom én, majd Thea lefordítja, de a másikat 
Sándornak kéne megszereznie, ha van kapcsolata külföldön ismert 
folkloristával vagy népzenésszel. Nem emlékszem, hogy Maros 
Rudolf, a Kodály-tanítvány rokon-e, ő szerintem jó volna. Ha az 


ösztöndíj nem sikerül, akkor is érdemes kijönnötök szerencsét 
próbálni. Szívesen küldetek Theával meghívólevelet, az ő családja 
nagy tekintélyt élvez errefelé, a nagyapja jóléti miniszter volt egy 
darabig a boldog békeidőkben. Hm, azok tulajdonképpen még 
mindig tartanak. Szerezhetünk értelmiségi segédmunkát, zenész 
területen könnyebb is, mint nekem, aki csak fordítani tudok 
magyarra, és előadásokat tartani az otthoni viszonyokról. Egy 
haverunk kottamásoló, beajánlunk hozzá. Joli lehetne baby sitter, ha 
másképp nem, au pair, tudjátok, lakásért-ellátásért, sokan házaspárt 
is befogadnak. Ilyesmit csak a vízum lejártáig lehet csinálni 
legálisan, ami kétszer hosszabbítható a nagykövetségen vagy a 
konzulátuson, érdeklődjétek meg, ha csak nem akartok disszidálni, 
ami savanyú kenyér. Az én helyzetem zavaros. Meghosszabbítottam 
egyszer, de másodjára mondvacsinált okból visszautasították. 
Fellebbezést írtam a nagykövetnek, vagy panaszt, mittomén, nem 
kaptam még választ. Szeretnék hazamenni, de csak ha nem 
kapcsolnak le a határon s kaszliznak be rögtön. Sejtem, hogy erre 
nézve száz százalékos garanciát senki nem ad, de most, hogy 
holland állampolgár a feleségem és a gyerekem, talán kaphatok 
rendkívüli eljárással holland állampolgárságot, akkor pedig védve 
leszek. És megszűnne végre az örökös  problémázás a 
munkavállalási engedély ügyében. A Nansen-útlevél a világ 
legszomorúbb szava. Na jó, a második, a halál után. 

Szeretném tudni, odahaza mit szóltak a nagy lengyel 
sztrájkhullámhoz, itt tele voltak vele az újságok, a derék vajevők 
megtanulták Gdansk és Lech Wate sa nevét, bár a vesszőt az n-ről 
és a cedille-t az e-ről elhagyják. Levélfordultával írjatok erről, jó? 
Mondanom se kell, hogy az én nevemről is ugrott a vessző, Miklosz 
vagyok, néha Mikló, és gyakran azt hiszik, hogy nő. A Schneiderrel 
nincs problémájuk. 

Mi különben éldegélünk, mint hal az állóvízben. A kis Louise 
olyan, mint egy egész napos állás, nagyjából én vagyok vele, nekem 
csak heti kétszer kell Rotterdamba vonatoznom. Ihea viszont 
minden nap bemegy a cipőszalonba. Ez egy unalmas kis ország - 
minden működik. Csupa nyárspolgár, este hét tájt elnéptelenednek 
az utcák, leülnek a szertartásos vacsorához. Belátni, a függöny nem 


divat. Csak a részegek és a kurvapecérek kódorognak az éjszakában, 
de mind az ivás, mind a kurvázás erre szakosodott negyedekben 
zajlik. Erről azonban nem számolhatok be, én egy elszánt és hősies 
kisgyerekes atya vagyok, kérem szépen. (Szabad olyat kérdezni, 
hogy nálatok várható-e trónörökös, vagy menjek inkább anyámba?) 

Ölellek titeket, a valamikori viszontlátás erős reményével: 

Miki Thea 

(megkértem, hogy ő is írja alá, de nem is tudja, hogy mit, hehe, ezzel a 
trükkel szerezhetnék tőle ezt-azt, hehehe) 

Följegyzés 29765/ 80. 

s Népdalkutató" elmondása szerint a feladat elvégzését nem tette 
lehetővé az a tény, hogy a , Szabó" néven megfigyelt célszemély a 
Kiskörei viztározónál szervezett együttnyaralásra nem jelent meg, 
mivel Hollandiába meghivást kapott, ahol is megnősült és gyereke 
született és tanár. Hazajönni , Népdalkutató" értesülései szerint nem 
áll szándékában. 

Kérdésre közli, hogy az a bizonyos mondat: , A bávval a méhhel 
egy az utunk, a jelszavunk munka és - igyunk!" tudomása szerint 
nem tartalmaz rejtjeles üzenetet, hanem csupán egy, a sorkatonai 
szolgálatban kialakult vicceskedés, valódi államellenes irányultság 
nélkül. Tehát sem az állami bizományi áruházat, sem a 
hulladékgyüjtő vállalatot nem akarja kritikával illetni, a közismert 
mozgalmi dal humoros (vagy kamaszkorban annak tartott) 
kiforditása, csasztuskásitása. Tudniillik a társaság fiu tagjai együtt 
töltötték sorkatonai szolgálatukat Hódmezővásárhelyen. 

Jelenti továbbá, hogy a lengyelországi hajógyári sztrájkokról és 
felfordulásról semminő vita nem folyt, szó sem esett. Legalábbis a 
jelenlétében. Állitása szerint igyekezett mindig mindenütt ott lenni 
és figyelni. 

1980. szept. 30. 

Vadászkastély 

ŐK is elváltak. Meg ők is. Ők szétköltöztek, de talán újra 
megpróbálják együtt. Stb. Ki érti ezt? Ó... tulajdonképp mindenki. 

Menetrendszerűen beköszönt az az időszak, amikor az ember 
meg tudná fojtani a párját egy kanál vízben. Vagy szíven szúrná. 
Kilökné az ablakon. Pontosan kettő darabba vágná. Ha más okot 
nem ad rá, amiatt, mert örökké ott nyüzsög, kardtávolságban. 

Csak Szabados Vica és Tóth Gyuri házassága látszott szilárdnak. 
Selmeczy Jolánról és a párjáról nem lehetett eldönteni, mi van velük, 
ők hol különköltöztek, hol össze, oda-vissza, oda-vissza. Maros 
Sándor sokat császkált Nyugat-Európában, néha csak a saját 
szakállára és pénzén utazott népzenei konferenciákra. Mindig kapott 
útlevelet, ördög tudja, hogyan. Jolit szerette idehaza felejteni, s ő 
egyre kevésbé bánta. 

Ekkor már a nyolcak nem Szegedet tartották , A" városnak. Öten 
Budapestre kerültek. Pontosabban fölverekedték magukat. Korin 
Emőkének ezért sem kellett verekednie. Neki szinte minden 
varázsütésre — sikerült, beleértve a válást. Jenő példás 
nagyvonalúsággal fizetett, mint a katonatiszt, már a bírói ítélet előtt 
folyósítani kezdte a bőséges tartásdíjat, sőt inkább apanázst. A lakás 
is Emőé lett. 

Selmeczy Joli leköltözött Szögedébe, igazából azért, hogy 
eltávolodjon a népdalkutatótól. Pedig ekkor őrajta kívül már csak 
Malek Laci és Kobra Karcsi maradt a hírös városban. Amikor 
igazgatóhelyettesi állást hirdettek az egyik újszegedi óvodában, 
pályázott, s nyert. Jól érezte magát a gyerekek között, kevés időt 
töltött az irodájában. 

A szögedi különítmény tagjai kisebbségnek érezték magukat, 
ezért ők gyakrabban összejártak, mint annak előtte az egész banda. 
Vica szerepe - központi mágnes - Jolira maradt. Találkozásaik fő 
színtere a Baja presszó lett, melyet Kobra és Saci üzemeltetett, Tibor 
bácsi jóvoltából. Kobra jól ismerte a helyszínt, évekig szolgáltatta a 
talpalávalót a város déli csücskében lévő alagsori helyiségben. 


Tibor bácsi búcsúajándékul taposta ki nekik azt a gebint, mielőtt 
fölhelyezték a Pénzügyminisztériumba, a miniszteri titkárságra. 
Kobra és Saci egy hatalmas disznósajtot készített neki hálából, s 
ötkilós parasztkenyeret süttetett a tápéi csodapékkel, mert Rozsos 
Tibor ezt a kettőt kiváltképp szerette, különösen házi 
cseresznyepálinkával, amelybe a magokat is belefőzték. 

Erről az italról Malaci gondoskodott. Ő változatlanul a szegedi 
tanácsnál intézte a kisajátítási ügyeket, s mindig akadtak hálás 
parasztemberek, akiknek a vályogháza helyén épült az új út, a 
cementmű, a kutatóintézet telepe. A pálinka szóra sem érdemes 
ajándéknak számított. Néha olyan komoly summák cseréltek gazdát, 
főként három ügyvéd közvetítésével, hogy Malaci még Krisztának, a 
második feleségének se merte bevallani. A pénz javát egy 
bemutatóra szóló takarékbetétkönyvben gyűjtögette, a legnagyobb 
titokban. 

A legutóbbi néhány évben Malaci úgy meghízott, hogy igazán 
rászolgált gyerekkori becenevére. Kriszta viszont egy dekát sem 
szedett magára, még akkor sem, amikor megszülte Malek Lacinak 
Kislacit, épen, egészségesen. Kis Malaci, gondolta Joli a pufók 
csecsemő láttán. 

Amióta Vica és Gyuri a pesti vizeken evezett, lazulni látszottak a 
baráti szálak. Talán csak azért, mert a csapat túljutott a harmincas 
éveinek közepér, lefoglalták a családi élet meg a munkahely gondjai, 
örömei. Ekkoriban nem vettek volna erős mérget arra, hogy 
fennmarad a nyolcak közös nyaralási-telelési hagyománya. 

Eddigi életükben megszokták, hogy mások határoznak a sorsukat 
érintő kérdésekben, csodálkozva érzékelték, egyre tágabb terük 
nyílik, hogy ők döntsenek. Magukról és mind többekről. 
Szaporodtak a munka hierarchiájában alájuk tartozók. Családi 
viszonyaikban ugyanez történt. Nem csupán leszármazottaik 
számosodtak. Szüleik, nagyszüleik fokozatosan gyermekedtek, 
eltartásra, gondoskodásra szorultak, s felelős lépéseket kellett tenni 
az ügyeikben. 

Szabados Vica Budapesten is az IBUSZnál dolgozott, a 
tizenharmadik kerületi irodát vezette. Tóth Gyuri váratlan 
fordulattal a MALÉV-hoz került, annak köszönhetően, hogy egy 


ideje a repülőgépes gyomirtás módszereinek tökéletesítésével 
foglalkozott a  kutatóban.  Összehaverkodott pilótákkal és 
nyugalmazott repülős tisztekkel. Közepes protekció kellett ahhoz, 
hogy fölvegyék Ferihegyre, a kisgépek és a helikopterek 
kiszolgálásával kapcsolatos feladatkört bízták rá. 

Elhatározta, hogy repülővezetői engedélyt szerez, előbb vitorlázó, 
aztán motoros gépre. Szorgalmasan járt a tanfolyamra. Az elméleti 
képzés mellett negyvenöt óra repülési gyakorlat kellett ahhoz, hogy 
hatósági vizsgát tehessen, és SPL-t (Student Pilot Licence), 
növendék-pilóta szakszolgálati engedélyt kapjon. 

Reménytelennek tűnt, hogy odáig eljuthasson. Vica attól tartott, 
már az egészségügyi teszteken elbukik, de tévedett. Gyuri makacsul 
araszolt előre az újsütetű rögeszméje valóra váltásához vezető 
hosszú, kacskaringós úton. Vica hol kikacagta, hol támogatta. 

Tibor bácsi jobban szenvedett Budapesten, mint ők. A 
Pénzügyminisztérium épületében sokáig el-eltévedt, olyankor úgy 
tett, mintha épp azon a folyosószakaszon volna dolga. Ugyanilyen 
elveszetten  bóklászott a magánéletében. Mióta a felesége 
visszaköltözött Szegedre a lányukkal, árvának és kifosztottnak 
érezte magát az Ó utcai lakásban. Eleinte élvezte, hogy mindig van 
kégli, korlátozás nélkül viheti föl a nőket, akiket általában a 
Balettcipőben szedett föl, ám hamar megunta. Magánya búját 
Gyurinak sírta el. 

Kezdte hívogatni a munkahelyén, viszonylag rendszeresen. 
Kérte, meló után kapjanak be gyorsan valamit a Megálló étteremben, 
közel a kis Madáchhoz. Inkább kocsma, de Tibor bácsi szerint ott a 
legjobb a sólet az egész városban. Oké, ha ilyen létkérdés neked a 
sólet! - Gyuri. Tibor bácsi fölnyerített: Nagyszerű, már csak az 
hiányzik, hogy te is lezsidózzál! De pillanat, téged nem kell 
lezsidózni, ha egyszer... az vagy?! Tibor bácsi körülnézett, hallotta-e 
valaki, s utána: Ahogy én zsidó vagyok, úgy te is! 

Rozsos Tibor kondorosi nagypapája még Reich volt, az apja 
magyarosított a háború után. Berényben, ahol a nagyszülei nevelték, 
soha nem esett szó arról, hogy ő zsidó volna. Akkor került oda 
állandóra, amikor az apját bekaszlizták ötvenhat után. Az anyját 
addigra már eltemették. Egyre többet gondolt rá. Híres 


szépasszonyként tartották számon. Tibor bácsi már csak úgy tudta 
fölidézni a vonásait, ha nem a saját emlékeire, hanem néhány fekete- 
fehér fotóra gondolt. Azokon álomszépnek látszott az anyja. Sok 
egyebet nem tudott előadni róla Gyurinak. 

Az apjáról főleg az jutott eszébe, hogy megőszült a börtönben. Ő 
épp az iskolából jött haza, s az a rozzant, galambfehér hajú ember ott 
ült a konyhaasztalnál, göcsörtös ujjai doboltak a piros kockás 
viaszkosvásznon. Tibor bácsi nem ismerte meg, az apjának ez 
lehetett a kegyelemdötfés. 

Gyuri általában nagyon lassan evett. Ezen az estén hirtelen 
lerakta a kést meg a villát, kis ideig csak nézte a zománcos láboskát, 
amelyben a kaját szervírozták, és zokogni kezdett. 

Gyuri, az isten áldjon meg, mi van veled? - Tibor bácsi megfogta 
a vállát. Az anyám... tudod, év elején fölköltöztettük, és tegnap... 
nem talált haza, mondta Gyuri, szaggatottan véve a levegőt. 
Hogyhogy? Csak úgy... elvittem a bőrgyógyászhoz, a fejbőrén 
nőnek valamik a haja alatt. Doktor Tabajdi ránézett, és a Kékgolyó 
utcába küldte, az onkológiára, de az anyám letérdepelt előtte, jaj, 
doktor úr, nagyon szépen kérem, ne kűdjön engemet oda, tessék 
inkább kezelni engemet, én mindenre kész vagyok, mindenre 
hajlandó vagyok, csak ne kűdjön engemet oda! - előrántotta a 
tárcáját: Doktor úr, mondja meg, mibe kóstál, van énnekem pénzem, 
csak ne tessék az onkológiára kűdeni, azt az egyet ne tessék! 

A bőrgyógyász nagy nehezen ráállt. Azóta minden hétfőn viszem 
anyámat a privát rendelőjébe, cinkes kenőccsel próbálkozik. Tegnap 
indultunk vissza a lakására, egyszer csak azt kérdezte: Igaziból hová 
megyünk, édes Gyurikám? Anya, hát hozzád! Értem... az hol van? 
Alig akartam elhinni, ilyen nincs, ne tudná a saját címét? Anya 
hunyorgott, azt mondta, most épp valahogy elfelejtette. Érted ezt? 
Elfelejtette! 

Tibor bácsi nyugtatni próbálta, papírzsepit adott neki, mert ő meg 
azt felejtette el, hogy Gyuri mániákusan kitart a régimódi rongy 
zsebkendőinél, amelyeket Vica háromszögletűre vasal. Gyurikám, 
anyukád nem mai csirke, előfordulhat nála egy pillanatnyi 
rövidzárlat, ne szívd mellre! - átölelte. Gyuri azonban mellre szívta, 
s bármennyire igyekezett, nem volt képes abbahagyni a sírást. Az 


anyja pillanatnyi rövidzárlatán kívül nyomta még a szívét ez-az, 
habozott, elmondja-e Tibor bácsinak, ennek a drága, túl nagyra nőtt 
gyereknek. Inkább hallgatott róluk. Rozsos Tibor azért mégiscsak 
pártkáder, előbb-utóbb magasra emelkedik a csillaga a 
pénzügyminisztériumban. Gyuri úgy képzelte, hamarosan 
minisztert csinálnak belőle. Jobb, ha az ember nem köt mindent az 
orrára. 

Gyurival mindjárt az elején tudatta a főnöke, hogy kérnie kell 
fölvételét a pártba, ez a belépőjegy bármely közepesen fontos 
beosztáshoz. Az elhárítási szempontból kiemelt jelentőségű 
vállalatoknál, amilyen a MALÉV, kifejezetten alapfeltétel, csak 
megbízható elvtársakat alkalmaznak a legalsó szinteken is. Gyuri 
annak rendje-módja szerint kérte fölvételét, s mivel akkor már eldőlt, 
hogy állományba veszik a MALÉVnál, a pártalapszerv sem vacakolt, 
a tagjelölti státuszt átugorva fogadta sorai közé Ióth György 
elvtársat. Sokat nyomott a latban Rozsos Tibor elvtárs bizalmas 
telefonja, meg az, hogy Szabados Vera Viktória elvtársnő férjéről van 
szó. 

A nyolcakból lassacskán minden hím eldöntötte a dilemmát, 
kívülről akar kritizálni, vagy bévülről javítani a helyzeten, ahogyan 
Tibor bácsi fogalmazott az egyik közös nyaraláson. Mindannyian 
belátták, hogy pártonkívüliként nem boldogulhatnak. Ebben az 
országban a párt a védőháló. Nemcsak arra szolgál, hogy 
bebújhassanak mögé, hanem arra is, hogy mászhassanak rajta 
szépen fölfelé. 

Szidják örökké, pedig sokat köszönhetnek annak a hálónak. Néha 
vastag szálakból áll, mint a hajókötél, máskor finomakból, mint a 
szita. Betakar, fojtogat, ugyanakkor meg is véd, attól függ - amitől 
lóg. Szar ügy, de még a szar is jobb, mint a vér! - ahogyan a szegedi 
kutatóintézet igazgatója, a régi vágású akadémikus mondogatta, ha 
olyan megalkuvásra kényszerítették, amely ellen alárendeltjei 
berzenkedtek. 

Sneci az egyetlen kivétel a társaságban, ő mindjárt az elején 
annyira elkúrta a saját helyzetét a hőzöngéseivel, hogy föl sem 
vetődhetett a párttagsága. Soha nem is akart jelentkezni. De 
Schneider Miklós esete nem mérvadó, ő ugyanis inverz üldözési 


mániásnak bizonyult, vagyis akkor volt boldog, ha üldözték. Bárki 
más szenvedett a bizonytalanságtól, a kiszolgáltatottságtól, a 
vándorélettől, a hozzátartozók elvesztésétől és cserbenhagyásától, 
Snecit a jelek szerint nem zavarta, sőt ebben dagonyázott. Odakint 
aligha lehetett boldog, a derék hollandok nyilván fütyültek rá, és 
nem üldözték. 

A többieknek, akik tágas, világos otthont, Lada ezerötszázast, 
mosógéppel és porszívóval fölszerelt háztartást, nagy képernyős 
színes tévét, önálló (nem iker) telefonvonalat, tóparti víkendházat, 
szilárd szocialista családot, előmenetellel kecsegtető állást akartak, 
az egyetlen megoldás a párttagság. Tibor bácsi már az egyetemen 
belépett, elsőként a csapatból. Malaci csak a hetvenes évek végén, 
ami az ő beosztásában a tanácsnál késeinek számított. Kobra igazán 
szeretett volna, de neki csak a nyolcvanas évek elején sikerült, 
amikor a Kisiparosok Országos Szövetsége tagjaként az ottani 
alapszervnél próbálkozott, és Tibor bácsi telefonált oda is. 

Érdekes, a lányok közül csak Szabados Vera Viktória lépett be, 
csöndesen, fű alatt, amikor a szegedi IBUSZnál nógatni kezdte a 
főnöke. Őt azóta békén hagyták. Gyurit viszont a közelmúltban 
Ferihegyen többször megkereste két idősebb férfi. Lehívták az épület 
elé, lassú körsétára vitték a kerítés mentén. Elmondták, hogy a 
nemzetközi helyzet igen bonyolult, számítani kell a nyugati 
hírszerzés egyre fokozottabb aktivitására, már nemcsak hivatásos 
ügynököket használnak adatgyűjtésre, hanem civileket is. Ezeknek 
egy része nyilvánvalóan légi úton érkezik az országba. Valószínű, 
hogy segítésükre beépítik - vagy már be is építették - a reptéren 
dolgozók  egyikét-másikát. Tóth elvtárs képzelheti, mekkora 
veszélyekkel fenyeget ez a helyzet. Ne értse félre, csak annyit 
kérnek, ami amúgy is minden magyar állampolgár alkotmányos 
kötelessége, hogy legyen éber. Tartsa nyitva a szemét, s ha bármi 
gyanúsat észlel, tudassa! - átadtak neki egy névjegykártya méretű 
papírlapot, amelyre golyóstollal írtak két telefonszámot. Azzal a 
kétszer hat számjeggyel, a lendületesen durva vonalakkal Gyuri 
gyakran álmodott. 

Soha nem tárcsázta egyiket sem. Minek is tette volna? A belügyes 
elvtársak három-négy hetente jelentkeztek, újabb körsétára, mely 


télen még feltűnőbb volt. Amikor Gyuri visszatért az irodájába, s 
lerázogatta a kabátjáról-kucsmájáról a havat, kollégái úgy tettek, 
mintha észre se vennék. Tudják, gondolta Gyuri, különben kizárt, 
hogy ne humorizálnának ezeken a sétákon. 

Nem fújt be senkit. Ha név szerint kérdezték valakiről, 
mellébeszélt. Ám sejtette, nem sokáig érik be ezzel. Előfordulhat-e, 
hogy egyszer betuszkolják egy sötét autóba, elviszik valahová, 
pincébe, börtönbe, kínzókamrába, s vallatni kezdik, ahogy a 
filmekben? Hősként viselkedik majd? Vagy hamar megtörik? És 
akkor mi lesz, MI LESZ? Vele és a családjával? 

Úgy szerette volna megbeszélni valakivel. Vicával nem merte, az 
asszony újabban olyan főtiszti határozottsággal alkotott véleményt 
bármiről, ami a férjével kapcsolatos, hogy abban nem volt köszönet. 
Kérlelhetetlen mondatokba foglalta, mi volna Gyuri teendője, s a 
legcsekélyebb ellenvélemény esetén is hallatta azt a gúnyos 
ciccegést, melyet a nyelv és a fogak összeérintésével képzett - cccccc! 
-, majd pedig: Hülye vagy, tóthgyörgy, hülye vagy! - ez volt a 
refrén. 

Tibor bácsi mit szólna? 

Gyuri a két lehetséges állásponttól egyaránt fázott. Ha Iibor bácsi 
helyesli, hogy ő a karrierjét féltve nem küldi melegebb égtájakra a 
belügyes elvtársakat, csalódnia kell benne. Kiderülhet, hogy Rozsos 
Tibor elvtársat is fölkérték ilyesfajta éberségre. A másik eset, ha 
Tibor bácsi fölháborodik, esetleg hajlandó intézkedni annak 
érdekében, hogy szálljanak le róla, szintén kínos. Amit egyvalaki tud 
a társaságban, záros határidőn belül mindenki tudja. Igazából ez az 
egész fővárosra áll. Sőt az egész hazára. Barátai, munkatársai, 
főnökei, előbb-utóbb a szomszédai is értesülnének róla, hogy ő a 
béem embere. Spicli?! Mit szólnának a gyerekei? Brrr. 

És ha simán kimutatkozna a két középkorú pasitól? 

Beszédmodoruk és gesztusaik alapján a civil ruházat ellenére 
biztosra vette, hogy valamilyen rangú tisztek. Mi volna, ha kerek 
perec nemet mondana? Állásvesztés? Kizárás az MSZMP-ből? 
Útlevélmegvonás? REF, folyamatos jelentkezési kötelezettséggel a 
rendőrőrsön, köztörvényes bűnözőkkel együtt? Vagy ezeknél is 
súlyosabb? Hát... az ötvenes éveknek azért már végük. Még Snecit 


se vitték el annak idején soha, legföljebb kihallgatni, amikor lebukott 
a stencilezett szamizdatokkal. Állítólag egy ujjal sem bántották. 
Aztán hagyták, hogy távozzon az országból. 

Éppen itt tartott gondolatainak tűszúrásaiban, amikor Tibor bácsi: 
Hallottad, hogy végleg hazajön? Gyuri a kérdést is csak másodjára 
fogta föl, mert trombitálva fújta az orrát: Kicsoda? Rozsos Tibor 
fölcsattant: Mióta nem figyelsz? egy szó sem jutott el az agyadig? 
Bocs. Semmi baj, de percek óta nyomom a sódert Sneciről! Ne 
haragudj... kezdjed újra. Na jó, bejövök még egyszer! - Tibor bácsi 
ezt a fordulatot egy ifjú vidéki színésznőtől tanulta, aki idén a 
fővárosban akart szerencsét próbálni, s abban a tévedésben volt, 
hogy Rozsos Tibor minisztériumi főfejesként tehetne ezért valamit. 

Sneci választhatott, vagy át-S-bahnozik Kelet-Berlinbe, a Magyar 
Népköztársaság  — nagykövetségére, — vagy marad —— Nyugat- 
Németország felségterületén, azaz átrepül Kölnbe, s onnan 
elvonatozik Bonnba, a nagykövetségre. Attól tartott, Kelet-Berlinből 
nem engednék vissza. Eljutni Bonnba pedig egy kisebb vagyonba 
kerül, s nem biztos, hogy megéri. Mégis emellett döntött. 

A konzuli osztályra küldték. Közölte, hogy szeretne véglegesen 
visszatérni Budapestre. Az illetékes ügyintéző végül valamilyen 
listán megtalálta: Schneider Miklós, anyja neve Ádor Rozália? - 
kérdezte bánatos hangon. E listán azok szerepeltek, akiknek 
hazatérését a hatóság nem tartotta örvendetesnek, az ország 
érdekeinek kedvezőbb, ha külföldön maradnak. De arra nézvést, 
hogy nevezett Schneider Miklósnak voltaképp mi a bűne, nincs irat 
vagy utasítás. Az eligazodásban mit sem segített az ügyintéző 
néhány gyors telefonbeszélgetése a megfelelő otthoni szervekkel. 

Jöjjön vissza három nap múlva, ajánlotta a hivatalnok. Sneci 
gúnykacajt hallatott. Kijelentette, hogy akkor inkább mégis disszidál, 
és ez a konzuli osztály lelkén szárad. 

Állítólag egészen a belügyminiszterig eljutott az ügye, aki - ha 
igaz - legyintett, engedjék csak be, ha olyan marha, hogy itt akar 
lenni! 

A belügyminiszter nagyvonalúságának okát Tibor bácsi 
könnyedén kikövetkeztethette. Annak idején maga Aczél György 
rendelte el, hogy Schneider Miklós arra a bizonyos listára kerüljön, 


amikor Sneci fölháborodott, hétoldalas panaszbeadványt küldött 
neki az őt ért hatósági zaklatások miatt. Voltaképp Zola Vádolom 
című, Dreyfust védő szövegének parafrázisát írta meg, ám ez 
senkinek nem tűnt föl. Aczél akkor a KB kulturális titkára volt, 
tavaly viszont leváltották. 

Snecit csak azért vonhatják felelősségre, mert vízuma lejárta után 
nem tért haza, ez nem oly súlyos vétség, hogy aggódnia kéne. 
Befogadónyilatkozatra van szüksége, mely igazolja, hogy lesz hol 
laknia. 

Kérdés, melyikünk ad neki egy ilyet? - ez a mondat ott maradt a 
Megálló étterem cigarettafüstös és olajszagú légterében. Gyuri 
sejtette, Tibor bácsi aligha teheti, és ő sem. Nem tudták, hogy egy nő 
(ismert filmkritikus) megteszi helyettük. 

Gyuri rendelt még egy rund Kőbányait, noha mind a ketten 
kocsival közlekedtek. Szolgálatival, de még nem tartottak ott a 
szamárlétrán, hogy állandó sofőr is járt volna nekik. 

Már odakint álltak a járdán, az esti ködgomolyban, mely 
összekeveredett az autóbusz eregette bűzös kipufogógázzal, s 
búcsúzkodtak, amikor Tibor bácsi megkérdezte: Mit szólsz, hogy 
pofára estek az amcsik? Gyurinak elsőre nem esett le a tantusz, hogy 
a Challenger űrrepülő felrobbanására céloz a barátja. Hét halott, 
öregem, folytatta Tibor bácsi, ennyit az amcsi csúcstechnológiáról! 
Hát igen... az egész világ menthetetlen! - Gyuri. Vigyázz magadra! - 
Tibor bácsi újra megölelte. Ez a fajta testi érintés nem volt 
megszokott közöttük, Gyuri elérzékenyült, s hogy leplezze, jól hátba 
vágta: Te is, elvtikém! 

Úgy látszik, öregkorunkra már nemcsak nyári barátok leszünk, 
hanem rendesek, gondolta Gyuri. Nyári mikulás, téli gyümölcs. 

Szabados Vica nemrég kapott levelet Selmeczy Jolántól, újabban ő 
is Commodore 64 számítógépet és Seikosha printert használt, volt az 
óvoda irodáján. A számítógép papírjának szélén látszott a letépett 
lyukacsos szegély hagyta mikroperforálás. Vica után Gyuri is 
elolvasta Joli szeszélyes mondatait, a Nagyváradról raktáron maradt 
ízes szavakkal. Joli arról tudósított, hogy a szögedi részleg 
rendszeresen vigadoz (így, -ik nélkül) Kobráék presszójában, melyet 
átkereszteltek, Baja volt, Harmónia lett. De a jóemberek feje oly 


kemény ám erretájt, mint a székelyeké, csökönyösen Bajázzák a 
presszót, s Kobra szüntelenül duzmál evégett. 

Amint Vica megtudta, hogy  Sneci  hazatelepedik, ezt 
megünneplendő, szervezni kezdte a nyolcak közös tavaszolását. 
Ezúttal döntsön a helyszínről ő. De fogalma se volt, hová címezze a 
borítékot, csak annyit írt rá, Schneider Miklós, Budapest, és várt. 

Sneci kis idő múltán fölhívta, bár a levelet nem kapta meg, még 
külfölfön van, de már csak ideig-óráig. Telepátia. Imád túrázni, 
mondta, olyan tájék kéne, ahol lehet, odakünn rászokott, különösen 
a hegyi túrázásra. Hegyi túrázás, Hollandiában? - hüledezett Vica. 
Sneci ekkor mesélte, hogy már áttette a székhelyét Nyugat-Berlinbe, 
túrázni pedig a Bajor-Alpokban szokott, sziklamászni amúgy lehet 
Berlinben is, edzőteremben. 

Sziklamászni? edzőteremben?? - Vica majdnem elejtette a 
kagylót. Addigra Sneci lerakta. 

Így esett a választás a tokaji hegyvidékre. Vica a Tátrát és az 
Olasz-Alpokat is számításba vette, de Miki nem merte elhagyni a 
Magyar Népköztársaság területét, amíg nem volt biztos abban, hogy 
az ügye véglegesen rendeződik, és visszakapja az útlevelét. 

Csak Gyuriék, Emőke és Malaci jött gyerekestül. Malaci mind a 
négyet elhozta, az öt kislány és a három kisfiú biztosította a 
megfelelő zsivajt. 

Vica a legnagyobb titokban kapcsolatot keresett Danival és 
Imrussal, s egyedül ő tudta, hogy valószínűleg mindketten 
betoppannak. 

Táborverőként Gyuriék, Tibor bácsi és Emőék érkeztek 
leghamarább, konvojban. Azon a péntek délelőttön napfényverte 
párában lebegett Északkelet-Magyarország. A meteorológiai jelentés 
esőt jósolt, ami még váratott magára. Könnyű kézzel verte az ördög 
a feleségét, amikor bekanyarodtak a lejtős parkolóhelyekre. 

A hajdani vadászkastély tornyán fél lábon állt a büszke érckakas, 
de nem csikorgott élesen. Kukurikú! 

- visította Ernő, s a társaság megállapíthatta, hogy ő már félig tele 
van. Ám ez senkit nem zavart. A hangulat olyan volt, mint 
fiatalkorukban. Emő azt vette a fejébe, hogy sokat fognak itt 
táncolni, s mindjárt a parkolóban kezdte, a kocsija rádióját 


bekapcsolva hagyta. A Oueen zengte, hogy ők a bajnokok, a 
világbajnokok! Emő legalább annyira rajongott Freddie Mercuryért, 
mint Gyuri és Tibor bácsi Lennon-McCartney-ért. Emő ikerlányai 
éppolyan érzékien rázták magukat a zenére, mint az anyjuk. 

Késő délután futott be az az űrlényre emlékeztető alak, tetőtől 
talpig fekete bőrszerkóban és csizmában, hófehér sisakban, egy 
olyan áramvonalas motoron, amilyet ők még nem is láttak. A 
hengerek mély dübörgését visszaverték s megsokszorozták a 
hegyek,  öszszeszaladtak rá valamennyien. Amikor végre 
kikapcsolta, süket csönd támadt. De csak fél percre, utána a lányok 
sikítozva ugrottak a nyakába, Sneci!!! 

Schneider Miklós élvezte sikerét, már ezért érdemes volt 
iderobognom, fordulhatok is vissza! Ne tedd, így Malaci, péntek 
van, tehát? Sneci stréber diákként biccentett: Péntek, lottóhúzás, 
hetivásár, buzik napja! Plusz - Malaci spanyol grand módjára hajtott 
térdet s fejet - a Malek László-féle kihagyhatatlan túrós csusza, 
töméntelen ropogós kurcinával és tejnek az ő fölével! 

Sneci lehúzta a széles cipzárt a fekete bőrdzsekin: Meggyőztél, 
maradok! 

A férfiak a motort vizsgálgatták szakértő tekintettel, a gyerekek 
viszont fölültek rá, hármasával. Gyuri végigsimított az első kerék 
széles, piros sárvédőjén. A benzintartályt és a hátsó tárolórekeszek 
közepét ugyanolyan színűre lakkozták, fehér betéttel. A krómozott 
kormány lusta ívben hajlott hátra, a visszapillantó tükröket vékony 
fémrúd emelte szemmagasságba. Magyarországon ilyesmi nem 
kapható. Egy vagyonba kerülhet. Iöbbe, mint Malaci VW 
mikrobusza. 

Ez egy Harley-Davidson, közölte Sneci, 1965-ös, kéz alatt vettem 
Ausztriában, ez volt az első modell, amelynek elektromos önindítója 
van, nem kell berúgni! - mutatta. Aki akar, mehet vele egy kört! - 
mondta, de egyikük sem élt a lehetőséggel. Állatira irigyelték. Még 
akkor is, amikor elmondta, milyen hatalmas összegű vámot kellett 
fizetnie. Ha ezt tudom, eszembe sincs megvenni! - Sneci. 

Ki gondolta, hogy ebből a Schneider Mikiből egy ilyen motoros 
vagány lesz?! - tette föl a kérdést Korin Emőke. Joli a legkevésbé. 
Snecit érdekes módon göthösebbé változtatta a nyugati jólét - vagy a 


túrázás? -, ám a testsúlyánál is jelentősebb fogyatkozás a hajzatában 
történt. Valaha dús és kezelhetetlen loboncai megritkultak. Rövidre 
is vágatta. Hátul ökölnyi tonzúra, nem egészen középen. Szemből 
nem látszott. 

Jolit meghatotta a tar folt, a meztelen, viaszsápadt fejbőr a 
sebezhetőség képzetét keltette. Fölkavarodtak emléktöredékek a 
közös múlt koralljából, s ezt nyomban meg akarta osztani valakivel, 
leginkább Snecivel. Csakhogy Malaci igényt tartott kettejük négy 
dolgos kezére az alsó teraszra kivitt konyhaasztalnál. Agyonkarcolt 
deszkán vagdosták a szalonnaszeleteket pici négyszögekre a 
kurcinához. Malaci azt akarta, hogy egyformák legyenek: Jolikám, 
figyelj oda, adjunk a szépségre! 

Terebélyes fazékban főtt a tészta a zsámolyrezsón. Malaci 
időnként odaugrott, hogy megkeverje a méteres fakanállal. 

Emlékszel, amikor Korcsulán... - kezdte Joli Snecinek, hiába szólt 
rá Malaci, hogy ne Korcsulán, hanem a kurcinán járjon az esze. 

Emlékszel, amikor... meg amikor a... megamikora. . . 

Sneci emlékezett is, nem is. Habozott, mit szóljon Joli érzelmi 
bolygásához. Valaha bármit megadott volna, ha a lány az övé lesz, 
ám Joli nem adta be a derekát - csak névházasság. Sneci agyában 
megjelent az a régi szitakötős gyűrű, amelyet valaha Jolinak vett. 
Milyen királynői ékszer benyomását keltette az  ékszerész 
üvegfedelű asztalában, s a lány ujján is. Ah, mi lett abból a gyűrűből 
kevés idő múltán... az állítólagos ezüst szénné feketedett, a kövek 
zavaros sárgára koptak. És ah, mi lett Joliból... - ezt a gondolatot 
elhessegette. Inkább a hatalmas fazékhoz lépett, s most ő próbálta 
kavarni, küzdve a húszkilónyi csuszatészta súlyával. Hát igen, 
gondolta, hol a szitakötő? 

Eljutott hozzá a hír - talán Kobrától -, hogy Joli megint lezárta 
kapcsolatát Maros Sándorral. Selmeczy Jolán sorozatos szakításai a 
népdalkutatóval Snecit a Kínai Népköztársaság hivatalos üzeneteire 
emlékeztették, amelyeket a Szovjetuniónak küld, valamiféle vitatott 
határvonal ügyében: A Kínai Népköztársaság százhetvenkilencedik 
utolsó komoly figyelmeztetésében  fölszólítja a Szovjetunió 
kormányát, hogy tartózkodjék határsértő viselkedésétől. 


Sajátságos, hogy épp Sneci próbált olyan kitartóan ösztöndíjat 
vagy alkalmi állást szerezni Maros Sándornak Hollandiában. 
Biztatására a testes férfi meg is jelent Amszterdamban, annak 
ellenére, hogy Miki kapcsolatai befulladtak. A népdalkutató a jég 
hátán is megél, hajtogatta Maros Sándor, s valóban. Rejtély, miként 
volt képes két vagy három hónapig jönni-menni odakint, bármiféle 
megbízatás vagy munka híján. 

Este sokáig buliztak. A túrós csuszának legalább a fele 
megmaradt. Emő vigasztalta Malacit: Csak mert vigyázunk a 
vonalainkra, harminc s negyven közt az ember állati gyorsan 
fölkapja magára a kilókat, pláne a nők! Malaci legyintett: Pedig még 
sose sikerült így, icipicit odakapott, ropog, mint a nápolyi. 

Kobra megbánta, hogy nem hozott hangszert, csak egy kis 
tízlyukú C-s herflit, az mindig a táskájában volt. Otthon még úgy 
érezte, éppen eleget nyomta a talpalávalót ennek a társaságnak. EI is 
lustult, barátságból már esküvőkön sem akaródzott játszania, csak 
honor esetén, melynek összegét fokozatosan emelte. Nem volt 
szüksége rá. A presszó és a kis kötőüzem többékevésbé eltartotta a 
családot. Már mind a kettőt Saci irányította. Nagyon belejött. 

Saci harmadik éve igazolatlanul hiányzott az évi rendes 
nyaralásról. Menjél csak, apukám, én itthon tartom a frontot! 

Kobra nem tudta eldönteni, hogy Saci őt unja jobban, vagy a 
gyerekkori barátait. Az is lehet, hogy van valakije. Kobra figyelt, 
leselkedett, hallgatózott, de semmi jele, hogy az asszony görbe 
utakon járna. 

Másnap sokáig aludt volna a társaság, de megérkezett Imrus és 
Dani. 

Imrus dús szakállba burkolózott, mint Marx Károly. Persze, ki 
tudja, milyen lehetett Marxé, rajzokat és fekete-fehér fotókat láttak 
róla. Meg szobrokat. Dani úgy lefogyott, hogy lógott rajta a bőr. 
Bordó Fiat 124-esen érkeztek, vadonatújnak látszott. IBUSZ-kocsi, 
mondta Imrus, a reptéren vettük ki! - hangsúlyain érződött, hogy 
ritkán beszél magyarul. 

Senki nem mert rákérdezni, hogy Dani egészségese. Gyurinak 
rémlett, a legutolsó hír szerint Dani soha többé nem akar 


Magyarországra jönni, ezt sem hozta szóba. Az ölelések, 
kézszorongatások, vállveregetések nehezen maradtak abba. 

Joli csinált reggelit, föl is tálaltaa, parancsoljatok, szalonnás 
rántotta húsz tojásból, kezdetnek! Dani ezen annyira nevetett, hogy 
majd megfulladt. Annyira nem jó vicc, gondolták a többiek, s amikor 
Dani köhögött is néhányat, felötlött a gyanú: tüdőbaj? Ők a 
negyedikes gimnazista történelemkönyvből még azt tanulták, hogy a 
gümőkórral a szocialista egészségügy végleg leszámolt, isten 
nyugosztalja, nincs többé. Imrus később elmesélte, amit az autóban 
hallott, Dani nem beteg, csak munkanélküli és magányos, ezekbe 
fogyott bele. 

Vica elhatározta, a közös nyaralás egyik célja az lesz, hogy Danit 
fölhizlalják, meg se várta, kér-e repetát, másodszor is lapátolt a 
tányérjára, ilyet te nem eszel a dajcsoknál! Dani tiltakozott, neee, 
szétpukkadok... milyen  dajcsoknál? - kiderült, hogy már 
Stockholmba vetette a sorsa. Pincér egy kerthelyiségben, állandó 
éjjeli műszakban. Nem értem, sopánkodott, a többi felszolgáló mind 
hízik, csak én fogyok! - elhallgatta, hogy már kidobták abból a 
vendéglőből, azóta piaci rakodóként dolgozik, éhbérért. 

Imrusnak viszont fogynia kéne. Kedélyesen állt e problémához: 
Én antiamerikai vagyok, szarok az egészséges életre! - csámcsogva 
zabált. 

Aznapra Vica csónakos kirándulást tervezett. Joli és Sneci maradt 
a vadászkastélyban, a szombat esti főzést ők vállalták. 

Beültek a ladikokba, áteveztek a tóvá duzzadt folyón. A túra célja 
a vadregény, ezek Vica szavai. Gondossága arra is kiterjedt, hogy 
gumicsizmákat osszon szét a másik parton, hasznát vették az 
ingoványos talajon. Elhanyagolt erdőbe kerültek, ahol a satnya fák 
közé beszivárgott a nádas, lépteikre vadkacsák, kócsagok és az ő 
ismereteikkel nehezen azonosítható madarak rebbentek föl. 

Bágyadt napsütésben hevertek el a kétarasznyira nőtt, önnön 
súlyától oldalra dőlő fűben. Vica fedeles kosárból kínálta a 
szendvicseket, Kobra sportszatyorból a dobozos sört, a pálinkát és a 
szódavizet. Tudunk élni, dörmögte Tibor bácsi. Mindig is tudtunk! - 
Gyuri. Imrust nógatni kellett, hogy elmesélje a történetét. Ő 
Párizsban gondolta tölteni hátralévő életét, ahol végzetes szerelemre 


gyújtotta egy amerikai lány. Tíz évvel volt fiatalabb Imrusnál, de ez 
csak Imrust feszélyezte eleinte. Úgy hívták, Rosebud, azaz 
rózsabimbó. Rászolgált a nevére, Imrus az illatáért elment volna 
gyalog Marseille-be. Kinézete ellenére nem távol-keleti, hanem 
indián. Peguot. Ez a törzs Connecticut állam területén élt, amíg 
végzetes összeütközésbe nem került az új telepesekkel, az 
angolokkal. Rosebud erről írta a diplomamunkáját a Sorbonne-on. 

Amint megvédi, Rosebud hazaköltözik az USA keleti partjára, 
Mysticbe, és bekapcsolódik az  Indiánok  Jogaiért Küzdő 
Mozgalomba, amelynek az édesapja az egyik aktivistája. Remek, 
fújtatott Imrus, és velem mi lesz, ha te elmész Amerikába? Rosebud 
másodpercig sem gondolkodott: Vagy jössz velem, vagy szakítunk, s 
maradsz Párizsban. Neked mindegy? - Imrus alig bírta magába 
fojtani a jajveszékelést. Szeretném, ha velem jönnél, de ez a te 
döntési helyzeted, mondta a lány tárgyilagosan. 

Imrus persze fölszállt Rosebuddal a Pan American légitársaság 
New York-i járatára. Alig tudott angolul, és nem volt semmiféle 
odakint hasznosítható végzettsége, szakmája, gyakorlata. Rosebud 
anyja révén egy Kmart áruházban kapott állást éjjeliőrként. Utólag 
az a rögeszme vert fészket a fejében, hogy ez volt az asszony első 
eredményes húzása annak érdekében, hogy lerobbantsa a lányáról a 
kelet-európai jöttmentet. Imrust az anyósa következetesen - és 
szándékosan? - úgy hívta: a bulgáriai. Alig látta Rosebudot, hiszen 
amikor ő kora reggel hullafáradtan hazaért, a lány épp elrohant az 
Indiánok Jogaiért Küzdő Mozgalom irodájába. 

Így ment, egészen addig, amíg egy őszi vasárnapon Rosebud 
szüleihez voltak hivatalosak, a hálaadás napi vacsorára, gesztenyés 
pulykára. A szülők New Londonban éltek. Másfél órával azelőtt, 
hogy indulniuk kellett volna, a lány a konyhában bejelentette, rossz 
híre van, beleszeretett egy munkatársába. Ímrus se köpni, se nyelni 
nem tudott, indián, mi? Rosebud a fejét rázta, perzsa. Ugyan, ne 
etessél... a perzsák már kihaltak! Dehogy haltak, Iránban élnek, 
kivéve akik áttelepültek Amerikába. 

Imrus társ és lakás nélkül maradt. Engem még egy indián nő is 
elhagy, fuck, fuck, fuck! Nehéz idők következtek. Hónapos szobába 
költözött. Munkába állt ablakmosóként. Arra nem számított, hogy 


olykor húszharminc emeletes épületek végtelen üvegfelületeit kellett 
tisztítania, csörlőn föl-le mozgatott padon - ehhez képest tériszonya 
volt. Dolgozott többek között egy harminchat méter magas, piramis 
alakú autószalonon, annak az előcsarnokába berohant hányni, 
értelemszerűen a mellékhelyiséget kereste, de nem találta, így 
kénytelen-kelletlen a króm szemétládába ürítette a gyomra 
tartalmát. 

Arra tért magához, hogy egy igen kedves, szürke köpenyes 
asszonyság törölgeti a homlokát a repülőgépeken osztogatott 
kölnivizes papírkendővel. Imrus az anyjára ismert volna benne, ha 
nem szénfekete a bőre. Ez a néni - hivatásos takarító - vitte el 
magával Imrust a gyülekezetbe, ahol hosszú évek óta először érezte 
magát otthon. Az Isteni Igazság Társaság tagjai katolikus 
fundamentalisták, lényegében örökbe fogadják egymást, a Krisztus 
korabeli esszénusok vagyonközösségi elveit követve. Aki teheti, 
támogatja a rászorulókat. 

A szakállunkat nem vágjuk, mint látjátok, a hajunkat se nagyon, 
ezzel is jelképezzük abbeli hitünket, hogy amit Isten adott, csak Ő 
veheti el! - Imrus fejet hajtott, imához összetapasztott tenyérrel. 

Előadását mély csönd követte. Aztán Emő, félénken: Akkor te 
szektás vagy? Imrus vállat vont, tudta, a szektás a szocialista 
Magyarországon egészen mást jelentett: Inkább úgy mondanám, 
végre családom van, jó nagy családom, törődnek velem, már nem 
érzem magam egyedül! Mi is törődtünk veled, amíg... - Emő 
félbehagyta. Imrus kesernyésen mosolygott: Igen, amíg, ez a helyes 
kifejezés... van még sör? 

Megkapta. Közben alig észrevehetően szemerkélni kezdett az eső 
a tétova napsütésben. A pindurka csöppek cirógatták a bőrüket, csak 
Vica kémlelte aggódva az eget, mi lesz velük, ha zuhogni fog. 
Nyugodj meg, mondta Emő, sehol egy felhő. 

Odakint se kolbászból fonják a kerítést, mi? - Tibor bácsi, hogy 
nevessenek. De hiába. Mért nem jössz haza? - Vica. Itt sincs senkim. 
És mi? - Emő. A két nő átölelte. Dani elsírta magát. 

Túl sok a férfisírás életünknek ebben a fejezetében, gondolta 
Tibor bácsi. Helyette azt mondta: Imrus, Dani, ha mégis rászánjátok 
magatokat, hogy visszagyertek, mi segítünk, tudjátok, ami a miénké 


az a tiéteké is, és ami a tiéteké az a miénké is! Imrusnak tátva maradt 
a szája: Hogyhogy, te ismered az Isten Igazsága Társaság kiskátéját? 
Tibor bácsi elröhögte magát: Imrus, ez a negyedik pont, a 
tizenkettőből! Milyen tizenkettőből? Jaaa, te... akkor még nem... 

A társaság nekiállt, hogy elszavalja Daninak a tizenkét pontot, 
úgy, ahogyan azt annak idején leírta Selmeczy Jolán I. b. oszt. tan. 
Egy: 8 a magyar igasság, mert San megalakultunk. Kettő: Egységben 
az erő. (Viribus unitis.) Három: A 8 össze tart minden kor, megosztja 
élelemét és titkait. Négy: Ami a miénké az a tiéteké is, és ami a 
tiéteké az a miénké is! Az Öt és a Hat épp senkinek nem jutott 
eszébe, majd meg kell kérdezni Jolitól. Hét: Esküszünk hogy rabok 
tovább nem leszünk. Nyolc: Nyújts feléje védő kart, ha küzd 
ellenséggel. Kilenc: A nagyvilágon ekívül nincsen számodra hej. A 
Tizenegyet sem tudták fölidézni. Tizenkettő: Együtt amíg élünk 
halunk. 

És ti ezt komolyan vettétek? - Imrus csodálkozott. 

Eltűnődtek. Malaci a hasára fordult, igenis, komolyan vettük, mér 
ne vettük volna komolyan? azótától tartjuk a kapcsolatot, figyelünk 
egymásra, minden évben megszervezzük a közös nyaralást, illetve 
Vica szervezi, néha a közös szilvesztert is, nemsoká megyünk a 
Oueenkoncertre! Angliába? - Dani csodálkozott. Nem, jönnek 
Budapestre, a Népstadionba, Vica lőtt nekünk jegyeket! 

Ez többeknek újdonság volt. Vica kicsit haragudott, e meglepit a 
búcsúvacsoránál gondolta nyilvánosságra hozni, mindegy. Imrus, 
Dani, ha akartok, szerzek jegyet nektek is! 

Amazok haboztak. Kérdezték, pontosan mikor. Bonyolult Pestre 
jönni, és elég drága. Szeretik ők annyira Freddie Mercuryt? 

Az eső elállt, a száradó fű csiklandós illata lebegett köröttük. 
Behunyt szemmel élvezték a természet titokzatos neszezését. 

Mire visszaértek a vadászkastélyhoz, már délutánodott. Joli és 
Sneci meghámozta a rengeteg krumplit és  kicsontozta a 
csirkedarabokat. Az a bizonyos krumplipaprikás az évek folyamán 
krumplival egybefőzött paprikás csirkévé dúsult. Sneci nosztalgikus 
hangulatban kuktáskodott Jolinak, akit következetesen 
névfeleségnek hívott. Azt hitte, vicces, míg Joli rá nem szólt: Hagyd 
abba, fáj! 


Sneci nem kérdezett rá, inkább más vizekre evezett. Mesélt a 
szamizdat kiadványokról, amelyeknek terjesztésébe már akkor 
bekapcsolódott, amikor még idehaza volt. Később a gyártásukból is 
kivette a részét. Dobálta a Joli számára ismeretlen neveket, akikkel 
együttműködött. Míg Joli megkérdezte: Egyáltalán, mi az a 
szamizdat? 

Engedély nélküli kiadvány. A szó eredetileg orosz, szám izdát, 
olyasmit jelent, hogy magánkiadás, bár ebben Sneci nem egészen 
biztos. És ez nem veszélyes? 

- Joli. Ebben a pillanatban megvágta a hüvelykujját. Annyira 
nem, mint az éles kés, felelte Miki, hozta a motorja bőrtáskájából a 
kis mentőládát, szakszerűen beragtapaszozta a sebet. Míg Joli izmos 
kezén matatott, mind a ketten arra gondoltak, mi történt volna, ha a 
névházasságot annak idején a nő hagyja komolyra fordulni. 

Amikor a zsámolyrezsó áttüzesítette az óriási lábost, Joli azt 
kérdezte: Snecikém, szerinted előfordulhat, hogy a szocializmusnak 
minálunk egyszer... hogy úgy mondjam... vége lesz neki, mint a 
botnak? Sneci a fejét rázta, a mi életünkben biztosan nem, majd talán 
az unokáinkébanr, esetleg... azt hiszem, a szovjetek semmi áron nem 
hagynák, hogy elevezzünk tőlük, kőbe vésték Jaltában, hogy mi az 
övék vagyunk. 

Jolinak volt bizonyos telepatikus érzékenysége, körülbelül 
azokban a percekben, amikor a kirándulók a 12 pontot szedegették 
össze, az ő fejében is megjelent a régi irka. Ő természetesen tudta az 
egészet. Öt: Együtt jobb mint egyedül. Hat: Halál a fasisztákra. 
Tizenegy: Véd és dac. 

Te tulajdonképp miből akarsz élni idehaza? - Joli. Azt ő is 
szeretné tudni, felelte. Akár így lesz, akár úgy lesz, valahogyan 
mindig csak lesz. Odakinn összekuporgatott egy kis vastartalékot. 
Nyilván csinálja, amit eddig, például cikkeket ír külföldi lapoknak, 
álnéven. Most kapott egy ösztöndíjat is, hat hónapra. Annak a 
külföldi üzletembernek a révén, Soros a neve, aki támogatja a 
szerveződő ellenzéket a szovjet blokk országaiban. 

Amikor valamelyik szövege megjelenik Nyugaton, a honort a 
devizaszámlára küldik, kiveheti hivatalosan. A dollárboltban cigit 


vesz, eladja trafikosoknak, így megkétszerezheti az összeget. Nem 
kell nekem olyan sok, tette hozzá fanyar mosollyal. 

Nekem se kéne olyan sok, gondolta Joli, csak egy férj, és két 
gyerek. Megbízható, unalmas pasas. Aki mellett nincs szorongás. 
Sneci iránt máig érzett bizsergést a szívében, ám nála távolabb 
kevesen eshettek a körvonalazott férjtől. Joli azért elképzelte, milyen 
volna száguldani vele a benga nagy motoron, bőrszerkóban, 
bukósisakban, nyugatnémet autópályán. Bukósisak nélkül is 
elképzelte, a valósággal ellentétben tucatnyi copfíkígyóvá fonva 
lebegtek mögötte a hajfonatai. 

A vacsora és az ivászat soká elhúzódott, számtalan a bávval a 
méhhel satöbbi - IGYUNK! verte föl a környék csendjét. Sneci a 
többieknél hamarabb feküdt le, hosszú napja volt, korán kelt. De 
hajnali háromkor visszajött a tábortűzhöz. Imrus kicsi színes 
gömböket sütött a társaságnak, állítása szerint az egész USA ezt 
zabálja, mesmelou a neve, nem tudja, magyarul mi. Épp olyan 
ragacsosnak és édeskésnek bizonyult, mint a vattacukor. 

Sneci nézte egy darabig, aztán: Mályvacukor, marshmallow. Úlj 
le! - Joli. De nem azért jöttem, hogy én itt leüljek, mondta Sneci 
önkéntelenül, a többiek rögtön rázendítettek a dalra. Ő türelmesen 
kivárta, aztán: Gyerekek, hallottam a német rádióban, hogy 
Skandináviában állatira megnőtt a radioaktivitás, úgy néz ki, baleset 
történt egy szovjet atomerőműben, de nem biztos... nekem az a 
gyanúm, hogy a ruszkik kilőttek egy atomrakétát az USA-ra, csak 
elcseszték, lehet, hogy itt a világháború. Ugyan, Snecikém, mondta 
Joli, imádod a drámai bejelentéseket, Korcsulán is azzal szarattál be, 
hogy kitört a harmadik világháború, lerohantunk a kikötőhöz 
jegybe-gyűrűbe, aztán lótüdő! 

Sneci erre, mérgesen: Jolikám, égett az összes erdő a szigeten, az 
neked lótüdő? Igen, világháborúhoz képest a leglovabb tüdő, 
apukám! 

Néhányan nevettek. Joli hozzáfűzte, hogy aztán áthajóztak a 
szitakötők szigetére. 

Lehet, hogy ez az atomdolog csak a nyugatnémetek uszítása, 
vélte Tibor bácsi. 


Hiába vették félvállról Sneci drámai bejelentését, a közös ivászat 
tébolyult vígságának buboréka elpattant. Nemsoká mindannyian 
ágyba bújtak. Emő utolsó gondolata az volt, milyen nagyon szereti 
ezeket az embereket, és milyen remekül sikerült ez a nap. Talán mert 
kevés velük a gyerek, több szabadság jutott a felnőtteknek. 

Reggel Jolit telefonhoz hívták. A vonal végén a főnöke, az óvoda 
igazgatónője. Arra kérte, hogy a bejelentettnél egy nappal hamarább 
vegye föl a munkát, influenza terjed az óvodában, a dolgozók fele 
betegállományban, sok gyerek is elkapta. Joli fontolgatta, mit 
feleljen. 

A főnöknő csacsogott, ahogyan szokott, elmesélte, hogy tegnap 
Ica (az egyik dadus) ura betalpalt, bizalmas hírt kapott Pestről, a 
haverjától, aki portás a Központi Fizikai Kutatóintézetben. Ott 
beszélik az okosok, hogy jelenleg sokkal erősebb a napsütés az 
évszakhoz képest, és a gyerekeket semmiképp ne vigyék ki a 
szabadba. De énnekem erről nulla hivatalos értesítést küldtek, 
sopánkodott az igazgatónő, akkor mit higygyek, Jolikám, mondjad 
meg, mit higgyek? 

Joli elengedte a füle mellett a kérdést, s azt mondta, aligha tud 
hamarabb visszamenni, kocsival hozták s viszik, alkalmazkodnia 
kell. Ha a helyzet nem javul, kér egy újabb telefont, akkor majd 
kifundálja, hogyan legyen. 

Visszaballagott a többiekhez, elmondta, mit hallott. A KFKI 
baljósabban csöngött a szájából, mint amilyennek ő hallotta a 
főnöknőéből. 

Sneci zordan bólogatott. Közölte, hogy már a londoni rádió is 
bemondta, Ukrajnában történt a baleset, Kijevtől északra, s amíg 
kiderül a teljes igazság, kerülendő a napozás meg a nagylevelű 
zöldségek fogyasztása. Príma, szólt bele Tibor bácsi, ma úgyis gulyás 
lesz. 

Tisztelt Főszerkesztő Úr, kedves Erich, 

Nézze el Ön énnekem a hibákat, amelyeket elkövetek fogni, hála 
a német nyelvtudás számára szegénységemnek. Boldogabb vagyok, 
ha most egyszerűen megköszönhettem volna a szép felkérésnek, 
mely miatta adhattam egy helyzeti jelentést Magyarországról. 


Különösen arról, hogyan fogadtuk mi magyar nép a csernobili 
atomkatasztrófa következményei. 

Hálátlanság lehet, hogy azok után, amikor Ön rendelkezésembe 
bocsátottad tekintetes lapod egy teljes oldalát, mégis egy panaszt 
terjesztem elő. Higgye el Főszerkesztő úr, egy hálával is érzek, mivel 
ritkán — foglalkoztok ti Budapestnek és Magyarországnak 
problémáival, és csak örömöm lehet, ha ezúttal, és ilyen szép 
móddal. 

DE! És ez egy nagyon nehéz DE. Minekünk itt szokásosnak 
vesszük, ha egy  szövegünket cenzúrázzák. Jómagam 
tulajdonképpen meg se jelenhetek az országomnak a határainkon 
belül, csak samisdat kiadásokban. Ám arra nem számítottam volna, 
hogy épp az egyik legtekintetesebb nyugatnémet napilap nyúl abba 
be, amit írtam, és eltöröl belőle legfontosabb sorokat. 

Tudom, hogy egy nyomdai csinálás sorában kell néha eltörölni a 
beférés miatt, és engem telefonon elérni Budapesten komplikált, 
azonban épp azt eltörölni, hogy: , A Kádár-rendszer olyan őskori 
állat, mely túlélte önnön kihalását, Kádárnak, Aczélnak és 
masztodon társaiknak a történelem süllyesztőjében a helyük", nagy 
kár, mert az Önök tekintetes lapját itt a pártközponton is olvassák, és 
ez az üzenet megérte volna az egy misét. 

Mondanom sem is kell, hogy egy hiú reménynek gondolom, hogy 
Kádár lemond, még inkább hogy leváltják. Azt sem tartom 
valószínűen, hogy a szovjet csapatok valaha is kimennek 
Magyarországból. Az én ebben az életemben biztosan sem. Nekünk 
azonban nagyon fontossággal bír, hogy a pártvezetőség tudatában 
legyen azzal, hogy akármit nem követhet el, mert a nyugat rajta teszi 
a szemét a Magyarországra. 

Kisebb fájás, hogy Önök teljességgel törölték volt azt a részt, 
amelyben fölsoroltam, mit nyomtattak ki a magyar sajtóban a szovjet 
atommű katasztrófájáról. Ennek a résznek a kimaradásával az Önök 
olvasóitok azt gondolhatják, hogy semmi szó nem esett a magyar 
lapokban, ami nem az igazság. A tény úgy van, hogy a csernobili 
felrobbanásról a magyar napilapok csak három nappal utána írtak 
valamit, keveset, nem világosat. Április 29-én először, és akkor is 
csak korláttal, az MII (Magyar Távirati Iroda) híreivel. A 


Népszabadság és a Népszava is a második oldalon, a Magyar 
Nemzet a nyolcadikon írta le, hogy egy szerencsétlenség lett a 
Szovjetunióban, a csernobili atomműben a reaktorban baleset, és a 
sérülteket egy orvosi ellátásban részesítik. Megírták, hogy Csernobilt 
Ukrajnában találják, Kijevtől északra, a Pripjaty és az Uzs folyóknál. 

A következő napon olvashatta csak a magyarok azt, hogy mik a 
szovjet ,intézkedések a sugárszennyeződés ellen", illetve hogy 
hazánk levegőjében nem növekedett a radioaktivitás". Addig azt se 
tudtuk, hogy növekedhetne volna, és sugárszennyeződés lett légyen. 
Persze, gondolta mindenki, hogy ha azt közölik hivatalosan, hogy 
valami nem növekedett, akkor az jelenti, hogy de igen! 

Azért is kár, hogy kihúzva: , Mi, magyarok, valaha egy közép- 
európai nagyhatalom állampolgárai voltunk. Azonban az első 
világháborút lezáró trianoni béke kishatalommá változtatta 
Magyarországot. A baj csak az, hogy az ország vezetői ezt soha nem 
lettek hajlandóak tudomásul venni." De még nagyobb kár, hogy a 
cikk végüli mondatai sincsenek nyomtatva, szerintem jellemző az, 
hogy: , Kádár ide, szovjetek oda, a Oueen együttes óriási koncertre 
jött ide Budapestre a Népstadionba, ahol július 27-én hetvenezer 
magyar vásárolt drága jegyet és izgult és ugrált, we are the 
champions." Nemde? 

Remélem, az idézőjelbe magyar bekezdések tartalmát a fordító 
megmondja Önnek. 

Ezeknél személyesebben probléma nekem, hogy a bevált 
samisdat álnevem - Nagy Miklós Cár - helyett az igazit rakták a cikk 
fölé. Hiába nem ötvenes évek ez, hanem nyolcvanas, ezzel kicsit 
veszélyes. Nem törődöm, természetesre veszem, hogy az elhárítás 
biztosan talán többet tudja rólam, mint. Valószínűleg már 
kiszagolták, hogy Nagy Miklós Cár én vagyok. Mégis, örülnék, ha 
nem hoznának Önök döntéseket, és használhatnám ilyen írói névvel, 
amit akarok. 

Lehet, hogy azért többé nem akarnak tőlem semmi írást, mert 
panaszt küldök, amit sajnálom. Ha lehet kapnom még egy másik 
lehetőség, szívesen megírom arról, ami most nem került be, újabb 
cikkemet, és önteni fognék tiszta vizet a pohárba. 


Nagyon kérem, hogy a honoráriumot semmiképp nem utalják 
devizaszámlára át, hanem küldjék egy borítékban készpénzben 
valakivel, vagy tartsák maguknak, amíg ki tudok jutni majd. 

Ha válaszolna, kedves Erich, ne postán, jó? 

Maradok az Önnek híve, 

KIS Miklós Cár 

,Szabó" levelét a postai ellenőrzés küldte át. Másolatot 
készitettünk,  lefordittattuk, majd az eredetit  továbbitásra 
visszaküldtük. Nem célszerü, hogy ,Szabó" rájöjjön célszemély 
mivoltára, már igy is gyanakszik. Levelezését tovább figyeljük, 
telefonját ellenőrzés alatt tartjuk. 

Asztalos szds 

Látta: Tóth fhdgy 

Emő, édesdrága Emőke! 

Mindig úgy imádtam a társaságod. Olyan ritkán látlak. Sajnos. 
Sokszor szeretném, ha itt volnál. Hogy dumcsizzunk. Tudnod kell, 
néha beszélek hozzád. Ami még furibb, válaszolsz. Szerintem pont 
azt mondod, amit tényleg mondanál, ha. Egyszer-kétszer nem ártana 
leellenőriznünk. De mikor erre gondolok, nem vagy soha nem vagy 
itt elérhető. Rohadt nagy dög város Budapest, itt élünk benne, mégis 
valahogy közelebb voltunk, amíg Szegeden. Vagy talán akkor is, 
amikor gyerekkorunkba te Szarvason, én Csabán. 

Nemcsak téged szeretlek, anyukádat is, sose bírtam elmondani, 
mennyire odavoltam, amikor kiderült a betegsége. Szerintem akik 
voltunk a Szarvasi Királyságban akárcsak egyszer, mindenki 
istenítette. Én különösen, mert az én anyám, hát az nagyon durva, 
tudod, mennyit gyötört. Egész gyerekkoromba térdepeltetett a nyers 
kukoricaszemekre, sokszor meg is vert a vízbe áztatott kötéllel. 
Sírtam, és apukámra gondoltam. Aki sose védett meg tölle tőle, mert 
élte világát, mint Marci Hevesen, csakhogy még jobban, amikor 
kiment Bécsbe. Azt hitte, ha küldi a Lewis farmert, az orkánkabátot 
meg a kazettás magnót, mingyá mindjárt pótolja az egészet, és 
boldog leszek. 


Mondtam már, hogy az apám megint fölcsinálta azt a k. und k. 
nőt (kurva és kurva, de különben osztrák- magyar), és karácsonyra 
meglep egy harmadik kistesóval? Mindegy, úgyse látom őket soha. 

Biztos időhúzásból fecsegek erről. Fáj nekikezdeni, leírni meg 
pláne, attól olyan véglegessé válik. Emőke, bebaszott a ménkű, a 
házasságomnak annyi! 

Nos. Csak belevágtam a közepibe. Sose gondoltam volna, hogy ez 
lesz történhet velünk is. Tudom, tudom, mindenki elválik, van, aki 
többször. De az én életemben Gyuri volt a biztos pont, az origó, a 
szikla, rá bármi körülmények között számíthattam. Most ez a 
kőszikla egyszeribe szétrepedt elporladt, itt maradtam üres kézzel. 
Talaj nélkül. Hátország híján. Egyedül a csatatéren. 

Fogalmam sincs, mit kell csinálni ilyenkor. Minnél jobban 
igyekszem , értelmesen" viselkedni, ahogy  boldog-boldogtalan 
tanácsolja, annál marhábban viselked vagyok. 

Próbálom megérteni Gyurit, arra hivatkozik, hogy mindenkinek 
egy élete van, és aki boldogtalan benne, annak változtatni kell. De az 
ő boldogtalansága az én boldogtalanságomat fogja okozni, és a 
gyerekekét! Fölfogni se bírom. Mi lesz? Hogy lesz? Összeszedi a 
cókmókját s elköltözik? Vagy adjuk el a lakást? Menjek innen én? 
Hova? 

Persze, nem a lakás a lényeg. Attól, hogy a nagymellű sztyuvinak 
sikerült magára rántania Londonban, még nem törlődött a mi közös 
életünk. 

Én tudtam, amikor kivittem Gyurit a reptérre, úgy tudtam! 
Láttam, sunyin kerül az a nő, fölfigyeltem rá, hogy milyen rövid a 
szoknyája, pedig a légikísérők formaruhájában volt. Szerintem 
fölhajtotta. Az egyenblúz majdnem a köldökéig kigombolódva. 
Melyik krapek tud ellenállni, ha egy fiatal pipi kelleti magát neki? 
Abban bíztam, hogy az én Gyurim az a krapek, aki ellen tud. De 
nem. Jaj, Emőke! 

Az a legszarabb, hogy vártam a reptéren, és már a kocsiban kezét 
tördelve bevallotta. Majdnem karamboloztam. De összeszedtem 
magamat, szépen hazavezettem, nem sírtam, csak befele folyt a 
könnyem. Készítgettem a mondatokat, meg akartam bocsájtani. Erre 
mi történik? Gyuri nem is gondol arra, hogy rendbe hozhatnánk a 


dolgokat, bűnbánó arccal készül a második életére. Keres valami 
bérelhető lakást, el akar tűnni az életünkből. 

Emő, mondjad meg, mit csináljak, ha nekem is elegem van? 
Tűnjek el én is? Hová? Hogyan? Mi lesz a gyerekekkel? És mi lesz 
azzal a szent szarral, amit családnak hívnak? Iudom, hogy a 
nyolcakból már váltak elegen, de én nem bírok! Adjál tanácsot! 
Segíts rajtam! 

Én 

Mi 

Gyuri 

Te 

(A levél itt félbeszakad.) 

Élet Velencében 

ÉN Rozsos Tibor vagyok, a Tibor bácsi. Igen. És te? Aha. Bocs, 
persze, már bemutatkoztunk, csak most túl sokat ittam, érted. Ja-ja, 
te vagy az író, Vass... Márton, igen, szkifi regények, bla-bla-bla. Hát 
bocs, én nem olvastam egyik könyvedet se, nincs időm, lassan már 
semmire. A szkifi meg... ne haragudjál, de ki nem szarja le, mi lesz a 
jövőben? engemet az érdekel, mi van most, és azt se tudom. Szi fi? 
Komolyan? Vagy száj fáj? Öcsém, most valami újat hallottam. 

Én már elvesztettem a fonalat. Teneked könnyű, írókám, sose 
kellett rendes munkahelyen dolgoznod, úgy értem, szervezetben. 
Plusz mondtad, hogy mikor leomlott a szocializmus, itt se voltál, 
kinn léboltál New Yorkban, benne a tutiban. Értem, de az mindegy, 
hogy New Yorkban vagy kicsit odább, fő, hogy Amerikában. Ígéret 
földje, satöbbi! Ha már ismertünk volna, sárgulunk az irigységtől. Én 
most is sárgulok. Csinálhatod, amit akarsz, egyes-egyedül. És 
megélsz a száj fájból? Mázlista! 

Sneci mesélte a viccet, tudod, Schneider Miklós, aki az előbb ment 
ki. A tátralomnici közös nyaraláson mesélte... igen, voltunk ott is. 
Ha ismered, ne hagyd, hogy végigmondjam! A rabbinövendék föl- 
alá rohangál a rabbiképző folyosóján, két kezét a homlokára 
tapasztva: Nem értem, nem értem! Arra jár a főrabbi, és 
szolgálatkészen: Édes fiam, mit nem értesz, hadd magyarázzam 
meg! A növendék vállat von: Magyarázni én is tudom, de nem 
értem, nem értem! 

Egy sört? Komolyan? Én azt hittem, minden férfi iszik, ha pont 
lehet. Félsz a feleségedtől, mi? Ja... feleséged sincs. Dupla mázlista! 
Kérek neked még egy narancsdzsúzt. Dehogynem, lecsúszik az. 

Tudod, mi folyik Magyarországon? Majd én fölvilágosítalak. 
Racizás! Bé-listázás! Hát... le van szarva. Még a szar is le van szarva, 
írókám! Egészségedre! Sörrel nem koccintok, pedig lejárt az idő, 
Haynau, tudod. 

Mikor Stockholmban kuksoltam, még értettem, mi a pálya. 
Világos, mint a vakablak, nekünk befellegzett, elzavarják a régi 
garnitúrát a tarka zabba, kell a hely az új seprőknek, bármilyen 


szarul sepernek. De én tavaly épp azért cseleztem át magamat a 
külügybe, hátha meglapulhatok, átvészelhetem a nagy tisztogatást. 
Barom vagyok. Ha beindul az úthenger, állati nagyot kéne ugranod 
előle, hogy megússzad. Akkorát nem bírtam. 

Nehéz Margó és a gyerekek szemébe néznem. Kézzel-lábbal 
tiltakoztak Svédország ellen, Budapesten akartak maradni, hiába 
ígértem fűt-fát, virágot, zöld mezőt. Mire jó, ha megtanulhatnak 
svédül? Én meg, hogy ahány nyelvet tudsz, annyi ember vagy, bla- 
blabla, különben is, amerikai iskolába járhatnak, angolul lesz a 
tanítás. Igen ám, de pont mikor kezdték megszokni az északi szelet, 
a rövid napokat és az állandó esőt, hazazamekoltak bennünket, a 
tanév végét se várhattuk ki. Ezt már képtelen voltam 
megmagyarázni. A srácok sírtak. Margó csak nézett lesújtóan. Ami 
roszszabb, mint ha kiabálna. 

Azt hittem, elücsöröghetek a külügyben, mint középhangya, de 
nem, hónapokon belül megkaptam a fölmondásom. Ugrott a 
szolgálati autó, a diplomataútlevél, a privilégiumok, életemben 
először ott álltam térdig a semmiben. Már elfelejtettem, hogy az 
ember nemcsak bekerülhet a pikszisbe, ki is eshet onnan, egész 
életembe csak fölfelé buktam. Margó vigasztalt, hagyjam abba az 
aggódást, van némi tartalékunk, ha minden kötél szakad, eladjuk a 
dömsödi halásztanyát, amit az apjától örökölt. Ha kell, ha nem, 
odajárunk egész nyáron. 

Abban a korban vagyunk, hogy lassan mindenkinek lesz egy 
hétvégi helye, és a feleségek nyomatják, hogy oda kell menni. 
Nyírhatod a füvet, festheted a kerítést, átképezheted magad 
karbantartó szerelőnek. Kobráék Balatonszabadiban 
vikendházalnak. Hívogatják a nyolcakat, kerti sütögetésre. Mennénk 
is, ha nekem például nem a dömsödi halásztanyán volna jelenésem 
ugyanakkor. Közben nem is horgászom soha. Tóth Gyuriék 
Agárdon építkeznek, ott azért voltam párszor segíteni. Majdnem 
elváltak, akkor félbemaradt az a ház, betonalap és két szint, már a 
cserepet várták a tetőhöz, aztán benejlonozták és másfél év 
cigarettaszünet. Korin Emőkéék ugye Leányfalun vettek egy Duna- 
parti nyaralót, ezt tudod, ha jóban vagy velük, ők is hívogattak 
bennünket. 


Kezdtem azt hinni, hogy a rohadt hétvégi házak miatt nem lesz 
már közös nyaralás, de aztán Vica, Tóth Gyuri Vicája megoldotta, 
mint mindent: külföldre szervezte. Így kerültünk ide Velencébe. 

Szóval, kiszuperáltak a külügyből, secperc alatt. Kétségbe voltam 
esve. Margó bezzeg azonnal talált munkát, visszavették a 
Medimpexbe. Alacsonyabb beosztásba került, de még így is 
elfogadható fizetéssel. Az én gyógyszerészdiplomám már rég 
elavult, kitörölhetem vele a seggem, soha nem dolgoztam a 
szakmámban, késő elkezdeni. Próbálkoztam haveri vonalakon 
bejutni a Richterájba és a Kőbányaiba, koppantam nagyokat. Az 
ellenségemnek se kívánom! Ehhez már öreg vagyok. Ne tiltakozzál, 
írókám, a tények kemény dolgok, mondta Sztálin elvti, akinek 
szintén sanyi. Negyventől lefelé visz az út. 

Hol legnagyobb a veszély, máris jön a segély! Tátralomnicon 
kiderült, hogy Malek Laci, tudod, az a duci, részvénytársasági elnök- 
vezérigazgató lett, társtulajdonos a pénzügyes cégben. Ha valaki ezt 
jósolja tíz évvel ezelőtt, körülröhögöm. A drága, nehézkes Malaci, a 
szegedi tanács ingatlanosztályáról! Oppardon, már tanács sincs, csak 
önkormányzat! 

A Csorbatónál hanyagul megkérdezte, akarok-e nála dolgozni. 
Malacikám, nekem gőzöm sincs a pénzügyekről, azt se tudom, eszik- 
e vagy isszák! Tiborom, énnekem sincs, mondta, és jól hátba vágott, 
majd belejössz, apukám, mint nagykutya az ugatásba! Kobra 
helyeselt, tudod, aki harmonikázik, hogy úgy is van, testvér, segítsd 
a lebukottakat! Emő meg rázendített: Azért vannak a jó barátok, 
hogy a rég elvesztett álmot visszahozzák néked majd egy szép 
napooon! Saci pedig, hogy nem, hanem: Azért vannak a jó barátok, 
hogy az eltűnt boldogságot visszaidézzék egy fázós alkonyooon! 
Kobra a két nő vállára tette a kezét: Mind a kettőtöknek igazatok 
van, előbb az álmot, aztán a boldogságot, kétrefrénes. Malaci 
elbődült: Meghalt Máté Péter király, oda az igazság! Ez így megy a 
mi körünkben. Gyerekkorunkból ismerjük egymást, ötvenhéttől! Jó, 
mi? 

Amúgy kicsit szomorkás hangulatban zajlott a tátralomnici közös 
telelés, Tóth Gyuri, tudod, a tüsihajú, akkor nem jött velünk, épp 
ment a huzavona, hogy válnak, nem válnak. A felesége, a Szabados 


Vica persze ott volt, mert ő a főszervező. Na, Vicuska mindjárt a 
második napon akkorát esett a sípályán, mint egy lópokróc. Ügyesen 
a lábát törte, vittük az elsősegélyhelyre, aztán a poprádi kórházba, 
megröntgenezték, begipszelték. Fogadkozott, hogy soha többé nem 
szervez közös telelést, legföljebb közös nyaralást, és az se biztos. 
Nem kell komolyan venni, hamar megbékül. Látod, itt vagyunk. 

Különben én jobban szeretem a közös nyaralást, mint 
fagyoskodni a hegycsúcson. Minek kínlódjak a sílécekkel? Az 
ilyesmit gyerekkorban kell elkezdeni. Te tudsz síelni, írókám? 
Gondoltam. Én hol kezdtem volna, a berényi laposon? Nem értem a 
többieket, mind alföldi gyerekek vagyunk, mifelénk a szánkózás is 
csak abból állt, hogy húzgáltuk egymást ide-oda. Sehol egy 
domboldal, amin lecsúszhatnál. Igazából a Mátrában szánkóztam 
először, a pártüdülő mellett a gyerekekkel, jobban féltem, mint ők. 

Szegény anyám időben kezdte, gyerekkorában, amíg az apjának 
ment a fakereskedés Erdélyben, sokat vitték a havasokba, és 
Tátralomnicra is egyszer-kétszer. Neki a folytatás hiányzott. 
Istenem, de rég meghalt. Apám sose sízett. Ő úgy mondta: síjjelt. 
Nem síjjeltem én, édes fiam, minekünk nem tellett ilyen úri 
huncutságokra! 

Most már nekem se tellene. Kocsit kellett vegyek, életemben 
először. Eddig állami autón jártam, sokszor magam vezettem, de 
volt pártgarázs, pártsofőr, pártszerelő, mindent elintéztek. 

Ha valaki azt mondja nekem öt éve, vagy akár csak három éve, 
hogy ez lesz itt, küldöm a zárt osztályra. Most már úgy érzem, az én 
eszem mert el, vihetnek a Lipótra. Széllelbélelt alakok jóindulatára 
szorulok. Mikor Malaci cégénél mégse váltam be, Kobra - Nagy 
Karcsi - segített állást kapni egy bankban, ,a" Bankban. 
Pontosabban egy katonatársunk, akivel ő jóban maradt. Én nem, de 
fölvettük a fonalat. Vizesnyolcas. Mindegy, nagy jót tett velem. 

A fölvételi beszélgetésen több szó esett Kobráról, mint a 
nevetségesen rövid pénzügyi gyakorlatomról, amire Malek Laci 
cégénél tettem szert. Tóth György adott kölcsön egy kézikönyvet, 
abból puskázgattam, igazából Vicáé. Hát aki mindig nyüzsög, 
Szabados Vera Viktória, a főszervező! Semmi baj, majd megtanulod. 
Tóth Gyurinak mákja volt, időközben átment a MALÉV-tól a 


Közlekedési Minisztériumba, a légügyek tartoznak hozzá, állítólag 
nyugdíjas állás. Ha létezik olyan még ebben a rezsimben. A jelek 
szerint őt békin hagyják. Sokáig pilóta akart lenni, de arról az 
ábrándjáról már letett. 

Egészen odavoltam, amikor kiderült, hogy Gyuri és Vica is válni 
fog, bedobta magát az egész társaság, hogy elsimítsuk. 

Hol tartottam? Fölvettek a Bankba, közepes gázsival, kocsit nem 
adtak, ez egy félig állami, félig magáncég, sebaj. Sietek haza, táncos 
léptekkel nyitok be a konyhába, kihúzom magam, mint a győztes 
hadvezér, mondom Margónak: Diadal, bankár lettem, Husika! - ez 
hiba volt, utálja, ha Husikázom. Vágta a pofákat, kevesellte a 
fizetésem. Azt el se árultam, hogy próbaidő. 

Nem könnyű beilleszkedni. Délre már zúg a fejem a 
kimutatásoktól és a számsoroktól, pláne hogy mindent komputeron 
kell csinálni. Malacinál is ez volt, de ott a titkárnő kezelte, viszont a 
Bankban nekem kell nyomkodni a billentyűket, amikor gépelni se 
tudok! Nem ám csak egy-egy levelet kell bepötyögni, hanem 
táblázatkezelés, olyan, hogy ha egy számot átírsz, változik vele a 
többi, néha fingom sincs, mit csináltam. Folyton valamelyik kolléga 
segítségére szorulok. 

A mi csoportunk a hiteleket bírálja el, énnekem kell tárgyalnom 
az ügyfelekkel. Nehéz. Ha a Bank érdekeire figyelek, kábé senkinek 
nem adhatok hitelt, honnan a francból állapítsam meg, hogy 
visszafizetie? De a Bank pont abból él, hogy hitelt ad, abból, amit a 
többi ember berakott, magyarán: az egyik ügyfél pénzét, aki azért 
tartja nálunk, hogy kamatozzon, odaadjuk a másik ügyfélnek, akitől 
viszont mi kérünk kamatot, és ez a kamat magasabb, mint a másik. 
Nem kevéssel. Mióta ezt megtanultam, elment a kedvem attól, hogy 
bankban tartsam a lóvét, ezer szerencse, hogy nincs is. 

Ellenőrzik, miket döntök, de csak szúrópróbaszerűen, amit 
kihasználok. Mindenkinek a kérelmét jóváhagyom, akit a baráti 
körből küldenek hozzám, és sok ilyen jön. Ma neked, holnap nekem. 
Kéz kezet mos. Ha nincs pénzed, az baj, de megoldható, ha barátaid 
nincsenek, az az igazi csőd, írókám. Ne mondjad már, hogy 
nincsenek barátaid! Akkor te nem hiába jöttél Velencébe, mert én 
leszek a barátod! Csirió! 


Amikor életemben először láttam komputert, akkora volt, mint 
egy ház, az egyetemen, olyan fémajtókkal, mint a tornaterem 
öltözőszekrényei, mind nyitva, sárga asztali ventilátorokat raktak 
oda, egyszerre zörgött vagy húsz darab. Mondták, túl meleg van itt a 
gépnek, így próbálják hűteni. Szovjet gyártmány. Később aztán 
Kobránál láttam Commodore 64-est, ő mondta, hogy lehet rajta 
gépelni, ha az ember lemond az ékezetek egy részéről. Hát, én tudok 
lemondani, öregem. 

Margó vett magának Commodore 64-est, attól fogva nem 
akaródzott fölállnia mellőle, örökké a dzsoj sztiket fogta, tenisz, 
pasziánsz,  missn imposszibl, satöbbi. Megmutatta, hogyan 
használható írógépnek. Lekopogtam rajta egy beszámolót, azt ígérte, 
kinyomtatja. De mire kész lettem, eltűnt az egész. Nem akartam 
bevallani, hogy ilyen béna vagyok, szívtam a fogamat, és megírtam 
újra. Gőzöm sincs, mit szúrtam el, de másodszor is eltűnt. Csöndben 
káromkodtam. 

Margó odajött, s a nyíl billentyűkkel valahogy előkerítette a 
szöveget - mind a kettőt, ott voltak szépen, egymás alatt. Kérdezte, 
melyiket nyomtassa ki. A másodikat, az lett a jobb. Magyarázta, 
hogy képzeljek el egy szabványos, A4-es lapot, amelyik azonban 
fönt és lent végtelen hosszúságú, a nyilakkal tudom húzni mindkét 
irányba. A monitort pedig egy benézőnyílásnak fogjam föl. Azért 
nem találtam a beszámolót, mert fenn volt, a nyílás fölött. 

Ezen azért már túl vagyok. Az a baj, hogy lassan tanulok, gyorsan 
felejtek. Aranyapám, egy unikumot se dobsz be? Én a sörbe öntöm. 
Ez a Tibor bácsi koktél, kérlek tisztelettel. Herr Cvak, dász iszt ejn 
Unikum! Volt az apámnak egy nagy unikumos üvege, vázának 
használtuk, úgy mondtuk, zvack. 

A nyolcakból csak Joli nem jött hozzám hitelért. Tudod már, kik a 
nyolcak, akikkel rendszeresen együtt nyaralunk. Van néhány kültag, 
téged is beveszünk, ha jól viselkedsz. Egy gyerektáborban kerültünk 
össze, ahova hízni küldtek. Most már fogyótáborba kéne mennünk, 
igaz? 

Joli a Selmeczy Jolán, a fekete tűzről pattant kis nő. Na ő az egy, 
aki hízótáborozhatna! Hátulról még mindig olyan, mint egy 
gimnazista, bikiniben is. Joli az istennek se akart hitelt, pedig 


kifejezetten fölajánlottam neki. Hogy őt kiveri a verejték az adósság 
gondolatára. Nem bírtam meggyőzni, hogy jó üzlet tartozni. 
Kobráék bezzeg záros határidőn belül megtaláltak. Saci annyira 
kikupálta Kobrát, hogy rá se lehet ismerni. Igen, a szemüveges 
bajuszos szájherflis. Most itt nem, de egyébként tipp-topp 
alpakaöltönyökben jár, tűhegyes orrú, csináltatott cipőben, 
ezüstkeretes szemüvegben. Régebben feketekeretes volt neki. A 
csibészes mosolya is átalakult, olyan izésre... bennfentesre. 

A legfeltűnőbb azért a pecsétgyűrűje, majd nézd meg. Mint egy 
bokszer. Két cirádás betű egy pajzson, N és K. Mert Nagy Károly, 
ugye. Nemesi címer, basszus! Pedig Kobrát világéletében csak a zene 
érdekelte, meg a ketyeréi, az erősítők, a szintetizátorok, a hangládák. 
Saci csinált belőle őrgrófot. Most tudod, mit talált ki? Eladták a 
szegedi presszót és a kötészetet, rongyrázós hangszerboltot nyitottak 
Pesten, a tizenharmadik kerület szélén, egy másikat a hatodikban, a 
hitelből pedig még kettőt a belvárosban. 

Kobra azt hitte, remek lesz, munkaideje alatt is nyomkodhatja a 
billentyűket, — ehelyett — adminisztrál, — személyzeti — ügyekkel 
foglalkozik, könyvelőhöz és bankba rohangál. A  Zserbóban 
kávéztunk ebédidőben, ott mesélte. Akartam segíteni, hozza át a 
számláit a Bankba, mindent elintézünk helyette, akkor legalább 
bankba nem kell szaladgálnia. Erre ő, hogy jó ötlet, de meg kell 
beszélnie Sacival. Mindent meg kell beszélnie Sacival. Majd hív. De 
persze nem. Saci sose bízott bennem. 

Számítottam rá, hogy előbb-utóbb beállít az irodámba Schneider 
Miklós, pedig tavaly úgy összevesztünk, hogy többé nem is akart 
köszönni. Igazából én se akartam. A barátság sok mindenre 
följogosít, de azért nem szabad visszaélni ezzel a lehetőséggel. 
Túlfeszítette a húrt. 

Sneci, az egy pukkancs! Tátralomnicon elküldött az anyámba. 
Mondtam neki, higgadtan ám, hogy anyámat ne szidja, azt senkitől 
nem tűröm el. Erre még nagyobb hangerővel bemondta anyám 
testrészét is, hogy oda merjél, Rozsos Tibor elvtárs! Megragadtam a 
csuklóját, penderítettem rajta egyet, nekicsapódott a vaskályhának. 
Úgy befűtöttek a szlovákok, hogy izzott a rostély. Sneci ordított. 
Vele is a poprádi kórházba mentünk, ahova Vicával, már 


ismerősként fogadtak. Másodfokú égési sebek. Képzelheted. 
Technikailag én csináltam, de nem akarattal, arról nem tehetek, hogy 
elvesztette az egyensúlyát. Üzente, hogy soha többé nem akar látni, 
de azért bementem hozzá a kórházba, átnézett rajtam, mint egy 
darab szaron. 

Min vesztünk össze? Azon, hogy ő ugye már képviselő úr volt, én 
meg épp földönfutó senkiházi, abban se lehettem biztos, hogy nem 
citálnak bíróság elé. Túlzás? Írókám, most így látod, de akkor olyan 
kommunristaellenes hangulat volt, hogy a régiek közül sokan attól 
féltek, meglincselnek minket. Börtönbe csak aztán dugnak. Mind a 
kettő esélyes volt. Ránk lőcsölték ennek a kis országnak minden 
baját. Pedig nem loptunk, én biztosan nem, csináltuk, amit lehetett. 
Hát... csinálják jobban, viszont azért hagyjanak bennünket is élni! 
Leben und leben lassen. Sneci meg kijelentette, az ilyen rohadt 
úrelvtársak miatt tartunk itt, és engem a hasonszőrűekkel együtt 
ciánoztatni kéne! Mit szólsz? Ja, hát valamennyire tele volt, 
Becherowkát ittunk, de vagy tízen, két üveggel. Legföljebb 
hárommal. 

Amikor a Parlamentbe került, meghívta a nyolcakat - engemet 
kivéve -, körbevitte őket az épületben. Mindegy, jártam bent 
gimnazista koromban, tanulmányi kiránduláson. Hatan mentek, 
Malacinét is számítva heten. Joli nem tudott följönni, már csak ő 
maradt közülünk Szegeden. Tudod, nekünk az volt a világ közepe, 
olyan, mint neked New York, vagyis New York mellett az a... New 
Haver, ja. 

Szeged a lisza-parti Párizs, írta Ady. Mi? Hogyhogy nem Ady? 
Mi az a Pece? Ööö... most valami újat hallottam. Nagyvárad, a Pece- 
parti Párizs? Joli biztos örülne, ha tudná, ő váradi. Lehet, hogy tudja. 
Aztán egy névházassággal áthoztuk, pont Sneci vette el. Sorsolás 
volt. Hosszú. 

Két kocsival mentek az Országházba, Malaci mesélte el. Bátran 
bekanyarodtak elébe, se rendőr, se díszőr nem állította meg őket. Ott 
parkoltak a képviselők autói, Malaci úgy látta, legalább húsz 
százalékuk  Irabant. Kijelentette, hogy ő nem bízik olyan 
politikusban, aki TIrabanton jár. Megjegyeztem, hogy amióta nagy 
cégvezér lett, magasan hordja az orrát. Malaci röhögött, az is igaz, de 


egy ekkora orrot nehéz alacsonyan hordani. Ezen viszont én 
röhögtem. Szerinte aki a saját anyagi helyzetét se tudja menedzselni 
annyira, hogy rendes autót vehessen, az hogyan tudná intézni az 
egész ország ügyeit? 

Sneci úgy vitte őket körbe, mintha szovjet kormányküldöttség 
volnának, oppardon, orosz, és úgy mutatta be: A nyolcak! - amiben 
az a vicc, hogy a sok képviselő és a hivatali dolgozók egyike sem 
kérdezett vissza, hogy ugyan kik volnának azok a nyolcak? Tisztára 
mint a moszkvai hivatalos utakon, ahol ha be akartál menni olyan 
helyre, ahová csak pártfunkciknak lehetett, az volt a megoldás, hogy 
vittél magaddal egy embert, s amikor elétek állt a cerberus, 
rámutattál: Eto sza mnoj! - és határozott léptekkel továbbhaladtatok. 
Ennyit se tudsz oroszul, írókám? Azt jelenti: ,ez velem van", tehát 
be kell engedni. Nyilván, ha ilyet szólsz, te sem lehetsz akárki, érted. 

Nem tartalak föl? Mert én elpofázok itt szépen, aztán lehet, hogy 
arra gondolsz, mit akar tőled ez a farok, ahelyett hogy fölmehetnél a 
szobádba. Biztos vár a feleséged. Ja... igazad van, elfelejtettem, hogy 
nincs feleséged, bocs. Akkor a szép szőke nő, aki veled van. Barna? 
Oké. Nem fog morogni? Biztos várja már, hogy befejezd a dumát 
ezzel a nagy benga pacákkal, aki én vagyok. Szólítsál Tibor bácsinak. 
Tényleg mondtam már, bocs, bocs. 

A szép barna nő nyilván azt szeretné, hogy andalogjatok a 
tengerparton, nézzétek a holdfényt! Romantika, írókám, az kell a 
nőknek. Biztos látszik Velence sziluettje. Jó, ez is Velence, de azért ez 
a Lidó. Thomas Mann? Itt? Hát én ezt nem is tudtam! Figyelj csak, a 
Ihomas Mann tényleg buzi volt? Na jó, csak úgy kérdem, nekem 
édes mindegy. Halál Velencében, ugye? 

Amiótától Snecit nekilöktem a forró kályhának, nem kerestük 
egymás társaságát, sőt kerültük, ezért nem vettem részt a közös 
szilveszterezésben, amit Vica a Pece-parti Párizsba szervezett. 
Egybekötötte az általános születésnapi ünnepséggel, nagyjából 
mindenki betöltötte a negyedik ikszet, Selmeczy Joli és Tóth Gyuri 
már egy évvel hamarább. Megkezdtük ötvenes éveinket... anyám! 

Te hanyas vagy? Negyvenhatos? Ne hülyéskedj! Hogy a francba 
álltál el ilyen jól? Na ja, a dologtalan élet, csak üldögélsz, 
ábrándozol, írogatsz... Jó, akkor írsz, bocs, de nem kelsz mindennap 


fél hétkor, mint én, amióta az eszemet tudom. Este hét előtt sose 
keveredek haza. Tessék? Túl akarod élni a nemzedéked? Szép terv. 

Elkúrt egy nemzedék vagyunk, öregem. Régebben úgy mondtam, 
a puhányok. Se forradalom, se háború, se nemes küzdelem, csak az 
unalmas kaparás a hétköznapokban, egyik szakasztott olyan, mint a 
másik. Kaparj, kurta, neked is jut. Sínautóélet? Ja... nem véletlenül te 
vagy az író. Aztán amikor már beletörődtünk, hogy ez a sínautóélet 
lesz a nyugdíjig] bumm, leomlott a rendszer, és betemette a 
társaságot. Na jó, nem a társaságot, hanem főleg pont engem. 

Ahhoz túl későn születtünk, hogy benne legyünk ötvenhatban, 
ahhoz meg túl korán, hogy most újult erővel vessük magunkat a 
kapitalizmusba. Nem vittük sokra, egyikünk se. Nem mutattunk 
meg semmit. Azért elvagyunk. 

Csöngött aztán a telefon a Bankban, beszól a titkárnőm, hogy 
Selmeczi keres. Tudni kell, hogy Selmeczi a debit és credit kártyák 
elterjesztésével foglalkozó csoport vezetője, jó haver, megiszunk 
néha egy-egy kupa szeszt. Benyomtam a gombot: Halló, női napozó! 
Bocsánat téves! - mondta egy asszony, és lerakta. Hamarjában nem 
tudtam hová tenni. Csönget a titkárnőm, hogy úgy látszik, 
megszakadt, újra Selmeczi. Ráförmedtem Selmeczire, gyerünk, lökje 
már, amit akar, nem érek rá! Mire ugyanaz a női hang: Elnézést, én 
Rozsos Tibor úrral szeretnék, ha jó helyen járok! 

Leesett, hogy Selmeczy Jolán az. Arra nem számítottam, hogy 
nem maga miatt hív, Snecit konferálja be. Schneider Miklós 
országgyűlési képviselőnek nem volt annyi vér a pucájában, hogy 
fölhívjon, Jolit kérte meg, puhatolja ki, haragszom-e, fogadom-e. 
Haragudtam, amit nem vallottam be, és fogadtam Snecit, 
természetesen, azonnal. Nyújtotta a kezét, megráztam, láttam, 
habozik, aztán csak átölelt, és én visszaöleltem. 

Nehéz elmagyarázni, mi van két ember között, vagyis nyolc 
ember között ilyen hosszú idő után. Ha jól számítom, harminchárom 
éve ismerjük egymást a nyolcakkal, inkább harmincnégy, már 
csinálhatunk egymással bármit, a barátság valahogy túléli. 
Összetartunk. Jolinak például Malaci szerezte az üzlethelyiséget a 
Dóm háta mögött, hogy végre ő is vigye valamire. Képzeld, alig 
akarta otthagyni az óvodát! Ja, nemes dolog, de fölkopott az álla. 


Gyerekruhát árul, használtat. Az óvodai kapcsolatai révén szerzi be, 
fillérekért, és szerény, de nem sértő haszonnal adja el. Nem, 
Selmeczy Jolán sose ment férjhez, szabad madárnak született, az is 
maradt. 

Mondanom se kell, kapott hitelt Sneci is, a 
legkedvezményesebbet, amilyet csak ki bírtam  brusztolni. 
Engedélyeztem gyorsan néhány ugyanolyat másoknak, nehogy szó 
érje a ház elejét. Azzal a jelszóval, hogy ezek VIP-ügyfelek, 
Schneider Miklós például képviselő. 

Sneci akkor is számíthat rám, ha összeverekszünk. Én is 
számíthatok rá, ahogyan a többiekre is. Malaci például a Bank hitele 
mellé adott neki kölcsön, és Sneci a kettőből vette a lakását. 
Malacinak nem gond, ha Sneci csak sokára fizeti vissza. Meg se érzi. 
A Bank nem ilyen engedékeny. Volt már, hogy egy részletet én 
utaltam helyette, nem is szóltam neki. 

Jó, még ezt az egyet, aztán eltesszük magunkat holnapra. Illetve 
már holnap van... alszunk, na. Te csak most kerültél közénk, mint 
Emőék haverja. A férjének a haverja, igen. Tudod, az első férje nem 
volt ilyen klassz pasas, mint ez a rockzenész. Emő szerint szívesen 
nyaralnál velünk máskor is, gyere csak, majd azt mondom: Eto szá 
mnoj! 

Emőék is kaptak kedvezményes hitelt. A Bank ebből él, nem kell 
aggódni, mindig a Bank jár jobban. Ha kéne hitel, keressél föl bátran 
hivatali termeimben. Csókosomnak tekintelek mától fogva! 

Vica megint betalált a tízes körbe ezzel a Velencével. Örök emlék 
marad. Ennél már csak az lehetne nyerőbb, ha egy jó kiscsajjal 
volnék itt. Bevallok neked egy hétpecsétes titkot, elvtikém, de esküdj 
meg, hogy köztünk marad! Sírig tartsd a pofád, oké? Van egy nő... 
egy sukár kiscsaj, szerintem cigány, ami nekem rendbe van, nem 
vagyok rasszista. Megőrülök érte, de ugye van az embernek családja, 
meg minden. Hát így. 

Bitte schön! Schreiben Sie alles zu meinem Zimmer! Sechs und 
zwanzig. Danke! Na. Jó volt veled, írókám, de most már megyek az 
ágyikóba. 

Bízhatok benned? Figyeljél, van ám még egy titkom, ez nem 
hétpecsétes, hanem száz! Esküszöl? Akkor rád bízom ezt az én 


százpecsétes nagy titkomat. Nekem... úgy alakult, hogy viszonyom 
lett a feleségemnek a húgával. Érted, milyen helyzet? Ja, és plusz a 
cigánylány. Zajlik az élet! Ha egyszer elmesélném neked, írhatnál 
belőle egy jó kis könyvet. Nem tudományosat, de fantasztikusat. 

Azért a rendszerváltás jól bebaszott nekünk! Kellett igyekezni, 
hogy egyben tartsuk a nyolcakat. Emő ugye MDF-es, az anyja jóba 
volt Antall Józseffel. Szegény Ria néni nővére kinn él Kanadába, 
annak a férje a torontói egyetem orvosi könyvtárában dolgozik, és 
Antall meg a budapesti ugyanilyenben volt igazgató, innét a 
kapcsolat. Gyuriékról nem lehet tudni pontosan, de baloldaliak. 
Sneci nyilván SZDSZes, és valamennyire Kobra is. Malaci viszont 
kisgazdapárti, akart indulni a tanácsi választáson, akarom mondani, 
az önkormányzatin, nagy nehezen lebeszéltük. Hülyeség, az ember 
addig párttag, amíg kötelező, nem igaz? De ez a kisgazdázás 
Malaciéknál családi hagyomány, az apja és a papája nagyon 
kisgazdapárti volt a háború után, míg ki nem verték belőlük. 

Emő annyira hithű Antall Józsetező, hogy amikor a 
miniszterelnök azt mondta, az államadósság a legfőbb problémánk, 
ő kiszámította, hogy, ha jól emlékszem, húszmilliárd körüli összeg 
az, dolcsiban. Elosztva az ország lakosságával kábé kétezer dezső, 
vagyis kilencvenezer ficcs fejenként. Hiszed-e vagy sem, az édes 
Korin Emőkénk fejébe vette, hogy mi, magyar lakosság, fogjuk 
magunkat, és dobjuk össze. Kilencvenezret sokan rá bírnak áldozni, 
mondjuk, a magyarok fele, a  módosabbak  pöngessenek 
száznyolcvanezret. Azon bukott meg a dolog, hogy a rockzenész 
beintett, ő nem adja oda a pénzét, amiért sokat keccsölt, csupáncsak 
azért, hogy az Antall Józsi örüljön. 

Na jójcakát, barátom! 

Még csak annyit, hogy én ugyan trónolok a Bankban, ne hidd, 
hogy egy csöppet is tetszik a kapitalizmus, amire a Magyar 
Népköztársaságban oly nagyon vágyakoztak egyesek. Most aztán 
megkapták, oszt mégse boldogok. 

le boldog vagy, írókám? Nehéz, nehéz... nincsenek nehéz 
kérdések, csak nehéz emberek. Hát... én nem vagyok boldog. 
Húzom az igát, mint az ökör. 


Kitette az egyik kolléga a karikatúrát a Ludasból, hogy egy pali 
áthúzza a táblát: KÖZÉRT, odaírja helyette: MAGAMÉRT. Ez van 
most, öregem. 

A szocializmus a világ legszebb ötlete! Mindenki képességei 
szerint melózzon, és szükségletei szerint részesüljön a javakból. Mert 
úgyse tudsz kétszer megebédelni. De tévedés. Háromszor is meg 
tudsz ebédelni, ha akarsz, és igenis, az emberek annál többre 
vágynak, minél többjük van. Kétszobás lakás helyett négyszobás 
kéne, vagy egy családi ház. Kis autó helyett nagy. Satöbbi. 

A szocializmus gyönyörű volna, de kivitelezhetetlen! Még sehol 
se sikerült, nem is fog. Mikor életembe először Olaszországban 
jártam, egy kis faluban a tengerparton, minden halász veregette a 
vállamat, hogy ők szocialisták. Közben akkora hajókkal dolgoztak, 
mint a Kossuth-gőzös a Dunán. Mondtam nekik, a szocializmus 
azzal kezdődik, hogy elveszik tőlük a bárkát! Nem hitték. 

Sneciék a hetvenes évek végén kijelentették, hogy ami nálunk 
van, az nem szocializmus még, mert nincs demokrácia, nincs 
egyenlőség, és legjobban a dolgozó nép szenved, pedig állítólag ők 
az uralkodó osztály. A munkásság a vele szövetséges parasztsággal 
és a haladó értelmiséggel. Az voltál te, a haladó értelmiség. Hogy 
most mi vagy, nem tudom. 

Én már semmit nem tudok. Ne haragudj, hogy rád öntöttem, túl 
sokat ittam, ne haragudj, hogy sírok, mindjárt abbahagyom. 

Megteszel egy szívességet? Felejtsd el az egészet, amit 
összehordtam, felejtsed el. Nagyon hálás leszek. Nagyon hálás 
vagyok. Szió. 

Jaj... a gombod... a kezembe maradt... fölvarrjam? Tudok varrni, 
voltam katona. Te is? Hol? Kalocsán? Hát mi meg Vásárhelyen, a 
Zrínyi laktanyában. Öten a nyolcakból, a fiúk. Rút vót, rég vót, de 
igaz vót. 

Nem értem, mi ütött belém, ne haragudjál, írókám! Nyugi, föl 
bírok azért menni. Öregesen. 

Persze, elengedlek, csak szépen kérlek, bocsássál meg! Látod, 
letérdelek! Oké, fölállok. Hagylak menni most már tényleg, bocsesz. 
Rendes gyerek vagy te. Málágyec. Holnap látjuk egymást. Isten 
áldjon. 


Kedves Emő és Dzsoni, 

Hadd köszönjem meg a segítséget, és azt is, hogy a titoktartást 
nemcsak ígértétek, hanem valóban nem árultátok senkinek el. Abban 
igazatok lehet, hogy a szűk baráti körben megmondhattam volna, de 
nem vitt rá a lélek. Én el se bírtam hinni, azért se akartam kikürtölni. 
Nem lehet igaz, biztos csak elcserélték a leleteimet, hát tök jól 
vagyok! 

Átmentem másik kórházba, és amikor ott is ugyanaz jött ki, 
őrjöngtem, csapkodtam az asztalt. Egyszer öszszetörtem az 
irodámban a széket és az állólámpát, falhoz vágtam a repi italokat, 
kiabáltam: A kurva anyátok, mér pont én? Bejött a titkárnő, halálra 
válva, hogy főnök, mi történt? Ráordítottam, kiküldtem. Ő lesz az 
utolsó, akinek elmesélem, amilyen pletykafészek. 

A nyolcaknak nem bírtam. Engemet ne sajnáljatok, attól csak még 
szarabb lesz. Pedig szar így is nagyon. Bartha professzor valóban 
különleges ember és orvos, megtesz mindent, ami a tudomány mai 
állásánál lehetséges, sőt még annál többet, adja a gyógyszert, ami 
pedig csak kísérleti fázis, viszont ha beválik, az legalábbis Nobel-díj! 

Mentül többet gondolkozok, antul inkább kezdek rájönni, hogy 
én is tehetek róla. Sose jutott eszembe, hogy meglesz a böjtje. Mi a 
szent szarnak cigarettáztam annyit, minek pálinkáztam, miért ettem 
a sok nehéz húst, a szalonnát, a tepertőt? Arról nem is beszélve, 
hogy imádom a csülköt, a pacalt, a kolozsvári káposztát. És mozgás 
nuku... Nem csoda, ha tönkre mentek a belső szerveim, könnyen 
megtámadhatta őket a betegség. 

Már egy hete nem dohányzok, a baj az, hogy azóta rettentő 
éhségem lett, legszívesebben állandóan zabálnék, akkor viszont 
kövéredek. Kriszta müzlit ad reggelire, s ebédre zöldségeket párol, 
úgy étkezek, mint a kecskék! Ha így folytatjuk, nemsoká mekegni 
fogunk, mert ő se eszik mást, olyan rendes. Csak a gyerekeknek főz, 
titokban, azt hiszik, nem tudok róla. 

Kocogni is fogok! Minden reggel. Este is, ha ráérek. Kriszta rágja 
a fülem, hogy adjam át a vezetést a cégben valakinek, amíg 
meggyógyulok. Nehéz, mert kiben bízzak? Nincs olyan 
munkatársam, akiről biztosan tudom, hogy nem teszi tönkre, nem 


lopja ki belőle a pénzt. Ez is az én hibám, annyira ment a szekér, 
hogy nem foglalkoztam utód kinevelésével. 

Bartha professzor csináltatott speciális röntgent, amihez 
izotópokat kellett innom, utána huszonnégy óráig nem volt szabad a 
gyerekek közelébe mennem a sugárzás végett. Jolinál töltöttem egy 
éjszakát, ragaszkodott hozzá, azt mondta, ő nem fél a 
rádióaktivitástól. Jó neki. Én félek. A műtéttől is. Bartha profeszszor 
szerint hetven százalék az esélyem arra, hogy ki tudja vágni, tokkal- 
vonóval. 

Emő, én nagyon félek! Mi lesz, ha mégse sikerül? Kislaci hét éves, 
Öcsike még csak kettő, az isten szerelmére, hogy fognak felnőni, ha 
én, ne adja Isten! Most veszem észre, hogy folyton Istent emlegetem. 
Szoktam imádkozni is, Emőke, itt tartok! 

Annyira szeretnék veletek találkozni! Tudom, milyen elfoglalt 
vagy, értem, hogy amíg Dzsoni haza nem jön a lengyelországi 
turnéról, meghalni sincs időd, de talán úgy belefér, hogy átmegyünk 
mi? Kislaci és Öcsi sokszor emleget titeket. Szerintem van még 
néhány szép nap ebből az őszből. Telefonálj, találd ki, mikor legyen. 
De ne túl soká! 

Nem szokásom énnekem levelet írni, csak most mégis jól esik. 
Remélem, jól megy a gyógypedagógiai kutatás, amibe benne vagy. 
Dzsonit üdvözlöm, ha beszélsz vele telefonon. Szóljatok majd, ha 
Pesten koncertezik a zenekara, szerezzetek jegyet, nem baj, ha 
fizetős. Három kéne, Öcsinek még korai, de Kislaci igazi rocker, 
képzeld, dobol! Dzsoni meghallgathatná egyszer, 

Ölel barátod, 

A jó öreg Malaci Laci 

Bp. 1991. X. 2. 

(bőrkötésű jegyzőkönyv, 111-120. old.) 

Kedves naplóm, 

idén elhanyagoltalak, sokat írtam pénzért, sehogy sem jutott rád 
energiám, remélem, nem haragszol, én haragszom magamra, milyen 
dolog az, hogy csak akkor veszlek elő, ha bajom van, különben baj 
mindig van, szerencsére nagy baj ritkán, közepes és kicsi bajok 
adódnak, ennek fényében naponta kéne írnom beléd. Túlzás, ha az 
ember naplója átalakul panaszkönyvvé, igenis, számot kell adni a jó 


dolgokról is, ahhoz előbb észre kell venni őket, indeed, például ez 
volna egy nemes célkitűzés a boldog új évre. 

Hívtak szilveszterezni Rozsos Tiborék, jól hátba vert a Rozsos a 
Balettcipőben, ott iszogattunk. Töltsed velünk a boldogtalan 
évvégét, írókám, ha nincs jobb dolgod, Szentendrére megyünk egy 
hotelba, üresen áll, de befűttetünk, a Bank rátette a mocskos mancsát 
az ingatlanra, mert a tulaj nem bírta fizetni a hitelét. 

Talán megyek is, ők az elmúlt időszak legjobb fejleménye, a 
, nyolcak", öt férfi, három nő. Gyerekkoruktól barátok. Állítólag a 
forradalom után szerveztek táborozást kissrácoknak, mert nem volt 
elég kaja a városokban. Aki a legtöbbet hízott, kapott egy csokitortát. 
Volt ilyen tényleg? 

Rám fért volna, cérnaszerű kissrác voltam, míg ki nem vették a 
mandulám, utána kezdtem összeszedni magam. Engem nem küldtek 
hízótáborba. 

Azon a kaján, amit az anyám előállított, nehéz lett volna hízni, az 
is igaz, hogy amit akkor a közértben adtak, abból varázsolni kellett. 
A Benczúr utcai hentes vérfoltos polcai félig üresen álltak, csirkét 
vehetett az ember, néha disznóhúst, karajt vagy combot. Utáltam a 
karajt, a sütés kiszárította, olyan lett, mint a cipőtalp. Anyám néha 
beleoperált egy szál kettes kolbászt, nem sokat javított rajta, 
kolbásszal átdobott húsnak hívta. A csirkét kirántotta, az se volt 
puha, pláne amikor mellényúlt, zsemlyemorzsa helyett grízt tett a 
panírba, attól kifejezetten kopogott. Hát, anyámat nem a főzési 
tudományáért szerettük. Fél tucat ételről azt hittem, utálom, amíg 
meg nem kóstoltam másutt. Például amikor a Farkaséknál tejbegrízt 
ettünk, kérdeztem, miért nincsenek benne gombócok, ugyanis anyáé 
mindig csomós lett, csak tessék-lássék kavargatta. 

Ebben a Rozsos Tibor-féle társaságban valamenynyien nagy 
szakácsok, a férfiak is. Emőék révén keveredtem ebbe a csapatba, és 
Rozsos Tibor ajánlott kültagnak. 

Az a néhány barát, akikkel esetleg én nyaralhattam volna együtt, 
ha bárkinek eszébe jut ilyesmi, már a temetőben van. Nemcsak a 
mosónők halnak korán, a magyar írók is. Ezek, akikkel jóban voltam, 
rendszerint a jelenről írtak, én pedig már akkor is a jövőre vetettem 


figyelő szememet, amikor a science fiction idehaza még 
gyerekcipőben járt. Később kezdték szkifinek hívni, bántja a fülem. 

A nyolcvanas években pályázatot hirdettünk a lapunkban, 
találják ki az olvasók a sci-fi magyar nevét. A háromtagú zsűri (én 
nem voltam benne) azt hozta ki győztesnek: fanti. Hát, nem tom, 
elég infanti. Ami azt illeti, voltak azért közös kéthetek a szigligeti 
alkotóházban, néhány közös szilveszter is, mindezt elsodorta többek 
korai halála, majd pedig a rendszerváltás, utána pártpreferenciák 
alapján szétszakadozott a népség-katonaság. 

Rozsos Tiboréknak sikerült megtartaniuk egymást, pedig a 
,nyolcak" is megoszlanak, de náluk az érzelmi szál erősebb. Aj, de 
irigylem őket! Nekem egy fia barátom sincs az általánosból, a 
gimiből sincs, nyilván az én hibám, jó lett volna úgy felnőni, hogy 
számíthatok hét barátra. 

Velem senki nem táborozott, senki nem kötött névházasságot, 
senki nem írt tizenkét pontot, értem senki nem lopott, csalt, 
hazudott, nekem senki nem adott legkedvezményesebb hitelt, értem 
senki nem tartott ki tűzön-vízen át, se férfi, se nő, se apa vagy anya. 

Nehéz a sci-fi író sorsa, előbb-utóbb megéri azt a kort, amiről 
fantáziált, s kénytelen tapasztalni, hogy minden egészen másképp 
alakult, mint kigondolta. 

Lehet, hogy most az egyszer mégis bele kéne fognom egy 
amolyan , rendes" könyvbe. Hagyományos regénybe, ami róluk 
szól. (Rólunk?) Adva van egy társaság, évente elutaznak valahová, a 
könyvben nem találkozunk velük máskor, mint ezeken a közös 
nyaralásokon. Múlnak az évek, házasságok, gyerekek, válások, 
öregedés, gondok, bajok, örömök, satöbbi. Ha hetven év története, 
akkor hetven fejezet, jól áttekinthető szerkezet. 

Szerintem tudnék én igazi regényt írni. Nincs ilyen író meg olyan 
író, csak jó és rossz író. Kérdés, mit szólna hozzá az olvasótáborom. 
Náluk jobban csak saját magamat lepném meg. Valami azt súgja, 
hogy azért a könyv valamikor a jövőben fejeződne be, 
hagyományaimhoz híven. 

Asimov és Bradbury, 

a kezemet megköti. 


A ,nyolcak" köreiben rám ragadt, hogy én vagyok az , írókám" . 
Rozsos Tibor kezdte, de már a gyerekeik is mondják. Kissé 
lesajnálóan hangzik, mindegy, föl kell tedeznem benne a szeretetet. 
Tibor, akárhányszor beszélünk, megkérdi, hogy , írogatsz még?" 
Ettől a falra mászom, én soha nem írogattam, történetesen az ÍRÁS a 
foglalkozásom. Szerintem Rozsos Tibor tudja, hogy ugrom erre, épp 
azért csinálja. 

Ők nyolcan dolgozgatnak, és nem panaszkodhatnak (noha 
szoktak), a lehetőségekhez képest elég jól beilleszkedtek, már 
megint. Ebben az átkos rendszerben is boldogulnak. Mindegyiknek 
van mit aprítania a tejbe, még az a bizonyos Selmeczy Jolán is 
gyerekruhabutikot nyitott, pedig egész életében óvónő volt. 

Szegény Malek Laci viszont súlyos beteg, izgulni kell érte, 
izgulok is. Kemózzák, de nagyjából megmaradt a haja, érdekes, hogy 
viszont Tibor bácsi egészen rövid idő alatt kihullajtotta göndör 
fürtjei javát, mintha szolidaritásból csinálná. 

Selmeczy Jolán fiatalabbnak látszik, mint Szabados Vera Viktória 
és Korin Emőke. A nyolcak szerint Emő a szépségkirálynő. Én 
Selmeczy Jolánt izgalmasabbnak látom, a mélyen ülő szemeivel. Ha 
beszél, két kezével verdes a levegőben, mint egy törékeny madár a 
szárnyával. A körme porcelánosan domborodik. A szitakötő a 
kedvenc élőlénye, azt mondta. 

Pusztulnak a szegény szitakötők a nagyipari fakitermelés miatt, 
láttam egy természetfilmet a tévében. Hetven év múlva lehet, hogy 
az ötszáz fajtából már csak száz marad. Kár értük. 

Tegnap megint azt a szitásat álmodtam. Ültünk egy népstadion 
méretű szitán, mi, a nemzedékem, vagyis az ismertebbek, a szitát két 
hatalmas tenyér ringatta jobbrabalra, a fonat rugózott, amitől 
mindannyian fölfölrepítődtünk, egy-két méternyire, s visszaestünk. 
Újra fel, újra vissza, így ment hosszan. Valami lágyan nyikorgott, 
mintha féderes kocsin utaznánk. Még soha nem utaztam féderes 
kocsin, de álmomban biztosra vettem, hogy az ilyen. Amikor már 
berendezkedtünk rá, hogy így lesz, míg világ a világ, hirtelen a két 
hatalmas tenyér nagyot lendített a szitán, ettől fellökődtünk, a 
többség aztán visszahullott a fonatra. Néhány szerencsés flótás 
egészen magasra szállt, odafent egy másik szita lengett. A 


legmázlisabbaknak —— sikerült  elkapniuk azt a fonatot, 
felhúzódzkodtak, és a fönti szitán lengtek tovább. A pechesek 
visszaestek a helyükre. A legpechesebbek épp a fonat lyukába, s 
azon keresztül lehullottak a sötét mélységbe. Ám alant is ingott egy 
szita. 

Arra riadtam álmomból, hogy nem a szita ring alattam, hanem a 
biológiai matrac, amit drága pénzért szereztem be a feleségem 
nyomatékos kérésére, kevéssel a válás előtt, hogy nyugodtabban 
aludjunk. Ennek ellenére nyikorog. 

Föltettem a kérdést félálomban, hogy ugyan ki készítette ezeket 
az óriási szitákat, ki fonta, ki kötötte? Talán aki iszik, mint a 
szitakötő? - nem jutott eszembe, hogy az a kefekötő, aki úgy iszik, 
mint a. 

Fogmosás közben még eljátszadoztam a gondolattal, hogy a 
cicavízió mintájára ez a szitavízió. 

Gyöngus poén. 

Annyit azért 

(lap alja - a jegyzőkönyv betelt) 

Emléktúra 

TE sem vagy jobb a Deákné vásznánál, ez jár a fejedben napok 
óta. Ki a fransz volt Deákné? Az fix, hogy nem a haza bölcsének a 
felesége. Hívd föl az írókát, ő tudja az ilyesmit. 

Na. Vass Márton két magyarázattal is előállt. Pálóczi Horvát 
Ádám szerint bizonyos Deákné (aki élt valaha) vászna egyszer a 
földre esett, piszkos lett, azaz rossz. Erdélyi János szerint a deákné — 
a falusi tanítóné (minélfogva kisbetűvel írandó) a korhely férjét 
nevezte vászonnak. Szóval, a falusi tanító a jósági mértékegység. 

Kérdezted, honnét veszi ezeket? Nevetgélt: Snecikém, valamihez 
nekem is kell értenem, a nagy számok törvénye alapján! 

Rendben. Tehát. 

Nézz szembe vele, hogy te sem vagy jobb a deákné vásznánál. Ha 
eszedbe jut, hogy a politikai karrierednek egyszer s mindenkorra 
vége, az fáj kevésbé, hogy már nem ugathatsz bele az ország 
ügyeibe. Inkább a dohány hiányzik, amit havonta fölmarkolhattál, 
fizetés, költségtérítések. Idézzed emlékezetedbe, hogy cserébe nap 
nap után ott kellett aszalódnod a parlamentben és a képviselői 
irodaházban. Az íróka állítja, hogy a nap mint nap germanizmus, a 
nap nap után a jó. De az meg úgy hangzik, mintha dadognál. 

Második éve, hogy új életet kezdtél, mire véljed, hogy újabban 
álmodsz a plenáris üléssel, a kulturális bizottsággal, s a 
minisztériummal is, ahová téged küldtek, ha egyeztetni kellett? 
Mennyi reménytelen harc, ostoba vita, frázispuffogtatás! Te nem ezt 
akartad, és a többiek sem, amikor annak idején - de hagyd az annak 
idejént a franszba. Valaki mondja meg, miért kísért az a 
negyvennyolc hónap, amit végtelennek éreztél, ameddig tartott, 
reménytelen állóvíznek, jeges sárnak, mocskos dagonyának. 

Nap nap után föltetted magadnak a kérdést: hogy a búbánatba 
kerültetek ebbe a helyzetbe. A súlyos helyzetben, amelyben 
kerültünk, mondta 1956-ban Kádár a rádióban, túlragozva. Füledbe 
ragadt a lassú, drámainak szánt gurgulázás. E silány fölvételt is 
rátettétek a magnókazettára, amit a szamizdatidőkben állítottatok 
össze a forradalom fennmaradt hanganyagaiból. Nagy siker volt, 


több százat adott el az a néhány áldozatkész ember, aki nem félt 
ajánlani barátainak és ismerőseinek. Árat nem mondtatok, ki-ki 
annyit pöngetett érte, amennyit gondolt. Ie magad ingyen is 
ajándékoztál belőle féltucatnyit, igazából a nyolcaknak, kivéve Tibor 
bácsit, érthető okból, akkor ő még irtó vonalas volt. Most viszont 
benne van a szarban. 

Magad sem érted, hogyan lehetsz ilyen boldogtalan, amikor itt a 
szép új világ a nyakatokon, amiről anynyit ábrándoztál ellenzéki 
barátaiddal. Mehetsz át a határon, mint kés a vajban, kiutazásod már 
nem sért közérdeket, pofázhatsz szabadon, nem hallgatnak le, nincs 
rendőri felügyelet. Szabadság és kapitalizmus, bisz gromoboj. 

De akkor mi a baj? 

Az talán, hogy botcsinálta politikusnak bizonyultál? 

Józanabb pillanataidban mindig tudtad, nem neked való a 
parlament, a párt, a bizottságosdi, az öltöny és a nyakkendő. Ami 
még kevésbé neked való, az a korrupció, az asztal alatti 
megállapodások, egymás lopni hagyása. De ne játsszad itt a becsület 
bajnokát, téged oda sem engedtek semmiféle húsosfazékhoz, ha lett 
volna rá példa, és visszautasítod, verhetnéd a melled teljes joggal. 

Mindig úgy tettél, mintha te vonnád ki magad a pártvezetésből. 
Azzal még soha nem néztél szembe, hogy fokozatosan kiszorítottak, 
a többi régi bútordarabbal együtt. Helyet a fiatal madaraknak! Talán 
nem karvalyoknak, de azért ragadozóknak. Minimum rigóknak, 
azok élve cibálják ki a zsákmányt (esetükben a gilisztákat) a földből. 

Nesztek. Tiétek. 

Mi maradt? Ez a lakás. Kárpótol a korábbi silány életterekért, 
amelyekben azóta húztad meg magad, hogy elköltöztél Orosházáról. 
Tizennégy helyen albéreltél, ebből nyolcszor személyzeti szobában. 
Máig ott hédereznél, ha Tibor bácsi nem szerez hitelt, és Malaci nem 
ad kölcsön, szinte erőszakkal. Ideje volna, hogy visszafizesd a 
kölcsönt, földerítendő, hogy kinek. 

Szörnyen sikerült az évi rendes, ezúttal Vica helyett Julika, Malaci 
új csaja szervezte. Titokban végigtelefonált mindannyiótokat. Malaci 
lábadozik, nincs olyan állapotban, hogy utazhassék, de szeretne látni 
titeket, megtennétek-e azt az óriási szívességet, hogy a közös 
nyaralást Gyomára tervezitek az idén. Isteni ötlet! - Vica. 


Egyetértettél. . Volna abban ráció, ha szép sorban 
végiglátogatnátok a nyolcak családi fészkeit, hogy lássátok, hol 
nőttek föl a barátaitok. Igazándiból csak öt helyre kéne mennetek, 
hiszen Gyuriéknál sokszor voltatok Szögedében, Emőéknél is, főleg 
a Szarvasi Királyságok idején. Ria néni háza különben már csak 
fényképen látható, az útépítéskor kisajátították és lebontották. Ria 
néni - szerencsére? - ezt nem érte meg, addigra elápolták távoli 
rokonok valahol, rémlik, hogy Csabán. 

Eltűnődtél, akarod-e, hogy a barátaid lássák a vályogházat 
Orosháza alsón, a mostani állapotában. Az új tulajdonos 
beüvegeztette az oszlopos tornácot. A Határ csárdába is el kéne 
vinned őket, a faterod törzshelyére. Ha valaki kérdezte, mit csinál az 
apád, a család azt felelte, dolgozik a határba! 

Módszeresen halálra itta magát a Határban. Sokszor küldtek érte, 
de hiába kérlelted, úgy tett, mintha meg se hallaná. Rángattad a 
zakója szélét, tűrte, aztán lesöpörte a kezedet, haggyá má! Ez volt a 
te apád, a haggyá má! És mégis, mostanában álmodsz róla. Mi a 
szent szarért? Nem tudod. 

Malek Laci büszke a gyomai házra, ahol felnőtt, és arra is, hogy 
sikerült megszereznie, kifizette a tesóját. Ha teheti, lenn tölti a 
hétvégéket. Már bevezettette a gázt. Hagymázos terveket sző egy 
alapos átépítésről. Cirkofűtésben gondolkozik. Az lesz csak 
autentikus a vályogházban. Betonkoszorút és emeletráépítést akar. 
Napkollektorokat nézeget, melyek húsz év alatt megtérülnek, 
közben pedig... de senki nem szól semmit. Julika kifejezetten 
biztatja, szerinte hadd ábrándozzék, van teje, van ideje! 

Csöng a telefon, fölveszed. Malaci új csaja, ezt fuvolázza: Hálló, 
Juli, tudunk beszélni? Tudunk, feleled, s arra gondolsz, miért ne 
tudnánk beszélni, egyikünk se néma, másikunk se süket. 

A társaság hím tagjai szemmel láthatólag irigylik Malacit, 
legalábbis a nála tizenkilenccel fiatalabb új csaja miatt. Ez egészen 
abszurd, éppen most. Egyiktek sem érti, a drága tohonya Malaci 
hogyan volt képes fölszedni egy ilyen jó nőt. Kezdetben 
célozgattatok rá négyszemközt, hogy nyilván Malaci pénze a döntő 
faktor, de tévedtetek, Julika családja dúsgazdag, híradástechnikai 
termékeket hoznak be Ausztriából és Németországból, rengeteget 


kaszáltak olasz faxgépekkel, közvetlenül a rendszerváltás után, 
abból lett a cégük. 

Julika bizalmasan elárulta, hogy az apját faxkirálynak hívták a 
szakmában, magas labda a vetélytársainak, akik úgy emlegették: 
faszkirály. Julika apja azonban kicsit se fasz, a lány bemutatta, 
joviális angol úrnak láttad. Talán ezért küldte ki Julikát Cambridge- 
be, ott járta az egyetem első évét, nyomja angolul, mint a vízfolyás. 

Neki csak megszületni volt nehéz! - Malaci. Julika ugyanis 
rosszul sikerült császármetszéssel jött e világra, nemcsak az anyja, ő 
is majdnem belehalt a rutinműtétbe. 

A várakozások ellenére Julika hazajött Angliából, de az egyetemet 
nem folytatta, s nem akart ügyködni a családi vállalatban sem. 
Fotózni kezdett, reklám- és divatképeivel sokat keresett. Gyakran 
dolgozott ismert modellekkel, emiatt is szívből irigyeltük Malacit. 
Julika egyébként bátran odaállhatott volna a saját kamerája elé. 
Neked jobban tetszett, mint a csontsovány manökenek, rajta azért 
volna mit fogni. 

Gyurinak is megdobogtatta a szívét, de láttad, igyekszik leplezni. 
Amióta Vica megbocsátott neki, minden lehetséges módon 
pedálozott. Vica pontosan tizenhétszer utasította vissza, ez sokszor 
elhangzott. Csak a kövektől puhult meg. Gyuri - az idősebbik 
lányával összeesküvést szőve - mutatós köveket gyűjtött a Duna 
szentendrei partján, és amikor Vica nem volt otthon, a lépcsőházból 
induló ösvényt épített. Be az előszobába, át a nappalin, egészen a 
hálószobáig, ahol a kősor fölkúszott a franciaágyra (emezek spárgára 
kötve), s ott méteres szívet rajzolt ki (amazok vörösre mázolva 
zománcfestékkel). A szív közepén várta Vicát a gondos 
fogalmazvány, mely megtöltött egy  szótárfüzetet. Igazán 
romantikus, vélték a nők elismerően. Ökörség, gondolták a férfiak, 
veled együtt. Mondari senki nem akarta. 

Julika rendületlenül kitartott Malaci mellett, noha a családja tett 
egy erőtlen kísérletet, hogy kiátkozza. A lány közölte velük, hogy a 
saját életük elrontására kaptak jogosítványt az úristentől, az övét ő 
maga bonyolítja. 

Ha nem Malaci csaja volna... ach. Neked miért nem jut egy ilyen 
áldozatkész fiatal nő, ez itt a kérdés, drcrága Snecikém, dünnyögted 


félhangosan, már nem először. Amíg Hollandiában éltél, anyád 
minden levelét így kezdte: Drágaédesaranyoskis Snecikém! Akkor 
idegesített, most bármit megadnál, hogy még egyszer Snecikézzen. 
De ha meglátogatod az otthonban Budakeszin, rád néz a kaviccsá 
vált szemével, és fogalma sincs, ki vagy. Néha doktor Tunklinak hív, 
máskor azt hiszi, te vagy a Bernát főápoló, ami akkor fájt igazán, 
amikor kiviláglott, hogy a Bernát főápoló egy hatvan körüli 
öregasszony. Ne sírj, Sneci, ökör lesz belőled. 

Gyakran latolgatod, nem volna-e okosabb, hogyha hazavinnéd. El 
tudnád látni? Kérdés. Vissza nem hozhatnád, méter hosszúságú a 
várólista, Gyuri nagyon nehezen szerzett helyet az anyádnak. 
Siralmas ez, így is, úgy is. 

Julika a főutcán egy egész panziót kivett nektek. Az utolsó 
percben dőlt el, hogy hányan hoznak férjet-feleséget, gyereket. Az 
első alomból született fiúk-lányok már felnőttek, Vica Gyöngyikéje 
például betöltötte a húszat, szeptemberben lesz az esküvője. Küldtek 
aranyszegélyű meghívót. A vőlegény Bach, nem Johann Sebastian, 
hanem Gábor. Nemsoká dr. Bach Gábor lesz, végzős a jogi karon, 
fölteszed, ez is számított, amikor Vica és Gyuri beleegyezett. Tibor 
bácsi persze nincs itt. A neve sem hangzik el. De miért, miért? Épp 
az, hogy beszélni kéne róla. 

Louise, a lányod remélhetőleg nem hamarkodja el. Ő még csak 
tizenhét! - előadja a Lokomotív GI. Louise nem jönne haza 
Hollandiából a kedvedért, a nyolcak miatt még kevésbé, utálja a 
magyarokat, Thea erre nevelte. Akad olyasmi, amiért jönne? Á... 
Egy éve nem láttad. Sze la ví. 

De azért! Nem vagy te olyan szar apa, mint ahogy ebből 
következne. Következnék, mondaná az íróka. 

Hú, milyen feszes segge van Julikának! Hordja azokat a sötét 
cicanadrágokat... A haját begöndöríti, érdekes, kifelé kanyarodnak a 
szálak, körben a homlokánál és hátul is. 

Felejtsd el! 

Azt ugye nem várhatja se Thea, se Louise, hogy innen 
küldözgessed nekik a lét, ha a forintjaidat átváltod, nevetséges 
összeggé zsugorodnak. Nem a te hibád, hogy a lányod folyton 
visszautasít. Idejöhetne egy fél évre. Jó, legalább egy hónapra! 


Fölajánlottad százszor, mindent kifizetsz. Kérnél személyi kölcsönt a 
Banktól. Iibor bácsi biztos elintézte volna, most ugye nincs rá módja. 
Talán Malaci. . . hát... 

A folyóra néztek a panzió ablakai, a Körösre, amit a pestiek 
Kőrösnek ejtenek, ugyanúgy, mint a Kőrutat. Sosem értetted, miért, 
mert viszont azt, hogy kör, fórsriftosan röviddel. Most őszintén, ha 
mi békésiek tudjuk, a drága budapestiek miért nem? Bizonyos 
dolgok hosszabbak a fővárosban? A munkaórák biztosan. Viszont az 
évek gyorsabban telnek! Erre varrjál gombot. 

Nem találtad a helyedet itt Gyomán. Illetve Gyomaendrődön, 
ugye. Pedig Malek Lacit szereted, amióta először megláttad a 
hízótáborban. Ahogy öregszik, egyre markánsabbak benne a vonók. 
Amióta fogyni kezdett, mintha a bőre is  barnulna. 
Cigányasszonyosodik az arca. Ha nagy baj van, férfiak, nők, mind 
egyformák lesztek. Márpedig Malacinál nagy a baj. Látod, érzed. Mit 
tehetnél érte? Azzal se bírnál segíteni rajta, ha melléfeküdnél a 
betegágyba. 

Az íróka hozott videokazettákat és könyveket Malacinak, 
mondhatri, kezébe vette a kiművelését. A tiéteket is. Mindig ajánl 
regényeket mai szerzőktől, néha meg is veszi a példányokat és 
szétosztja. Ennek örülsz, annak nem annyira, hogy számon kéri. 
Elmagyarázom, gyakoroltatom, visszakérdezem, szokta 
mondogatni, azt hitted, viccel, de nem. Be kell ismerned, ő az 
egyetlen komoly ember a társaságban. Aki szigorúan betartja a 
tizenkét pontot - bár az se biztos, hogy ismeri -, és igazán bedobja 
magát Malaci érdekében, folyton körülötte sertepertél, mint Julika 
kisinasa. Együtt amíg élünk halunk. 

Reméled, hogy Malek Lacinak is tart még egy darabig ez az amíg. 

Miért hívod írókának Vass Mártont, ha olyan komoly ember? 
Annak idején Tibor bácsi kezdte, és mindenki átvette. A vidékiekre 
jellemző ez, ha valakire ragasztanak egy nevet, az rajt marad örökre. 
Mindenki tudja, hogy te vagy Sneci, a sváb, Orosházáról. Ő meg 
viszont az íróka, Budapestről. Gyanítod, hogy zsidó, mindegy, nem 
téma. Pesten sokkal többet foglalkoznak evvel. Orosháza alsón 
gyerekkorodban kicsit cigányoztak, sváboztak, tótoztak az 
osztályban, de nem ment vérre. Ami azt illeti, sose zsidóztak. Nem 


volt kit? Amikor bejutottál az országos listán a parlamentbe, 
kezdődtek a durva szarozások, téged is egyből lezsidóztak magyar 
fórumos körökben, a Schneider név miatt. Meg persze az SZDSZ 
miatt, ahol tényleg összeszaladt sok zsidó, te észre se vetted, amíg 
bele nem verték az orrodat. Jó, legyek zsidó, gondoltad, voltam már 
sváb eleget, kapjátok be! 

Azt hitted, ha a szocializmusnak sanyi, végre egyenesbe kerül az 
ország. Fájdalmasan csalódtál, nem lehet az az ország egyenesben, 
ahol zsidóznak. Sose kértél helyreigazítást, ha nyomtatásban tették, 
azzal csak megismételnéd a képtelenséget, ráirányítanád a 
reflektorfényt. Sajnos hogy a szeretteid kiborultak, azt várták, lépj 
valamit. Ugyan, mit léphettél volna? Ez a mocsokság olyan, mint a 
mesebeli sárkány, ha levágod egy fejét, kettő nő helyébe. Nyugati 
újságírók nem értették, hogyan fajultak el a dolgok. Te sem értetted. 

Vass Márton (nem fogod írókázni, juszt se) kérésére Julika 
megszervezte a csoportos látogatást a Kner Nyomdába. Csak négy 
főből állt a csoport, a többiek még föl se keltek. Soká tartott az esti 
tivornya, néhányan vissza se jöttek a panzióba, Malacinál aludtak a 
padláson, ahová a  vendégszobákat tervezi. Pilleágyakat és 
gumimatracokat vittek föl, lerakták a meztelen deszkafödémre. 

Rajtad kívül csak Joli mutatott némi érdeklődést a 
könyvnyomtatás múltja, jelene és jövője iránt. Julika becsületből 
kísért el titeket. 

A szamizdatos időkben tudtad volna hasznát venni az elavult 
NDK gyártmányú nyomógépeknek, amilyeneket a múzeumban 
láttál. Rómajor a márkájuk, vagy ilyesmi. 

Rég volt. Föl kellett vonatoznod Budapestre, találkozni az 
összekötőddel, Laborccal. Nem így hívták. Azt mesélte, hogy ezt a 
nevet Anonymus találta ki, ő onnan vette, mert a névtelen 
krónikásnál ungvári kapitány az illető. Laborc makói, de az atyai ág 
Ungvárról települt át. 

Utcán találkoztatok, egy darabig sétafikáltatok öszszevissza, hogy 
megbizonyosodjatok róla, nem követnek se gyalog, se kocsin. Gyors 
mozdulattal a hónod alá dugta az anyagot, amit a szamizdatbutikból 
hozott. Visszavitted Szegedre vagy Orosházára, fölkerested a 
kalandvágyó lelkes lányokat, akik titokban éjszakákon át gépelték. 


Max öt átütő papírt lehetett egyszerre befűzni, vagy inkább 
beerőltetni, négy indigóval. Bori pausznak hívta, Melinda 
kenyérpapírnak. A többiek és te átütőnek. 

Igyekeztél teríteni a példányokat, szabott ár híján annyiért, 
amennyiért lehetett. Tizenötöt, húszat tudtál eladni. Két eredeti még 
megvan, a házkutatáskor nem vették észre a rejtekhelyet a 
fáskamrában - a többire percek alatt rátaláltak. Ez a kettő a 
költözéseket is túlélte, Judit megőrizte, nemrég nyomta a kezedbe, 
innentől vigyázz rájuk te. Kopácsi Sándor: A munkásosztály 
nevében, fordítva franciából, és Orwell: 1984, fordítva angolból. 
Tucatnyi ilyen kiadvánnyal volt dolgod, később a havilapot bízták 
rád, amit már stencilezhettél. Kőkorszaki módszernek tűnik most, 
pedig menynyivel fírankóbb volt a gépelésnél! 

Amikor a Soros kezdte behozni a mindenható xeroxokat, 
forradalmian fölgyorsultak a dolgok. Meggyőződésed, hogy a 
fénymásolók és a faxok verték be a legnagyobb szögeket a 
szocializmus koporsójába, és ha a Soros ezt tudta előre, akkor 
lángelme. Neked eszedbe se jutott. Igazából mindig egyszerűbbek a 
dolgok, mint hinnéd. 

Meg kell őrülni attól, ahogy Julika imbolygatja a seggét... falra 
kell mászni! Úgy tesz, mintha észre se venné a guvadó 
pasiszemeket. Pesten ezt is hosszú ú-val mondják: gúvad. Gnúvad, 
barátaim! Magyar gnúvad, magyar narancs. 

A lányok már így születnek, hogy van nekik ez a farjárásuk, vagy 
bakfiskorban tanulják egymástól? Jaj. Próbáld letépni a szemed 
onnan. A kis teniszlabda-melléről is, mely finoman pattog föl-le, föl- 
le. Figyeljél a múzeumi idegenvezető asszonykára. Magasnyomás, 
síknyomás, mélynyomás - ach, de szexuálisan hangzik. Elfordulni. 
Arccal a vasút felé. 

A szadeszszékházban kuporogtál a választás éjszakáján. Mintha 
tegnap lett volna, pedig két éve. Befülledt a helyiség a tömeg 
leheletétől, te fáztál, szokás szerint, lehet, hogy idegi alapon. 
Pontosan tudtad, hogy a pártod nem nyerhet, azért kellett szorítani, 
hogy a pártod nem nyerhet, azért kellett szorítani, ben, az első 
szabad választáson, amikor pedig biztosra vetted, hogy csak ti 
nyerhettek. Azok, akik a magyar ellenzékben nevet szereztek 


maguknak, szinte valamennyien az SZDSZ-be kerültek, úgy érezted, 
puszta hálából is rátok kéne szavaznia mindenkinek. De hála nincs a 
politikában. (Sem.) 

Vásárra vittétek a bőrötöket akkor, amikor ezért még állásvesztés, 
rendőri felügyelet, durvább esetben börtön járt. Jelentős mértékben 
nektek köszönhető, hogy inogni kezdett a rendszer merev 
építménye, meg persze annak, hogy a szovjeteknél kezdődött az 
olvadás. Hát, mi magyarok hálaadásban aligha nyernénk 
világbajnokságot. Rendben. De azért! Arra ki számított, hogy a 
szocik visszavághatnak? Hogy a kis növésű főnökük, marslakó 
formátumban (azzal az addig sose látott fejmerevítővel) még az 
autóbalesetéből is hasznot húz? Légy őszinte, sejtetted. Tudtad. 
Időtök lejárt. A demokrácia első négy éve alatt elkönyveltek titeket 
ravasz zsidó bagázsnak. Ha már, akkor miért nem váltatok azzá? 
Úgy vonultatok a politikai vágóhídra, mint az áldozati borjak. 

Kénytelen voltál tudomásul venni, hogy a pártod hatalmi tényező 
maradt, de jóval kisebb erővel, s teneked már nem jut hely. Politikai 
pályafutásodnak vége, anyagi forrásaid kiapadnak, itt állsz 
negyvenes éveid közepén, az abszolút nulla ponton. Az új fiúké a 
terep, akik elég ügyesek és ravaszak, övék a hatalom és a dicsőség. 
Vagy fölépíted az egzisztenciádat úgy, hogy se párt, se csoport 
segítségére nem vársz, vagy örökre konzerválod magadnak a 
boldogtalanságot. 

Könnyebb lett volna, ha áll melletted-mögötted egy ilyen Julika, 
de nőügyekben sose bizonyultál szerencsésnek. Rendre rossz 
döntéseket hoztál. Épp akkor szakítottál Piroskával, pedig ő legalább 
megbízható volt, olyan kialakult egyéniséggel, mint a márvány. 
Unalmasnak találtad. ITe viszont annyira izgi vagy, mint Agatha 
Christie, ugye? Fafej. 

Gyuritól kaptad az ötletet, ő mondta, hogy a helyedben elővenné 
a diplomáját. Ugyan kérem. Elfelejtette, hogy nem kaphattál 
diplomát, kivágtak az egyetemről politikai okból. Különben se érne 
sokat a poros agrárképzettséged, pláne hogy az állattenyésztési 
szakirányt választottad. Hol vannak már a téeszek és az állami 
gazdaságok? Próbálkozz a Bábolnai Kombinátban? Az még üzemel, 
úgy tudod. Á... De azért! Erről jutott eszedbe, mennyire szereted az 


állatokat, odáig is elmennél, hogy jobban, mint az embereket. Az 
állatorvosi lett volna neked való, bár nyilván onnan ugyanúgy 
kicsapnak. Mindegy. 

Elkezdtél kijárkálni Bécsbe, a nagybani piacra, különleges 
kutyaeledelt hordtál haza,  húszkilós zsákokban, olyasmit, 
amilyenről nálunk akkor még nem is hallottak. Például extra 
fogtisztító adalékanyaggal, vagy idős ebeknek egészen alacsony 
kalóriatartalommal. Ielefonhívásra házhoz szállítottad. Ezzel dobtál 
egy hatost. Viszonylag jól kerestél. 

Meglepett, milyen lusták a  kutyatulajdonosok, ők is 
elautózhatnának  Bécsig. Fölvetted aztán a repertoárodba a 
haleledelt, később az akvaristakellékeket. Épp amikor azon 
meditáltál, hogy ideje boltot nyitnod, Kobráék becsukták a legkisebb 
hangszerszalonjukat a Katona József utcában, mert egy nagyobbat 
akartak. Kérted, játsszák át neked a helyiség bérletét, sikerült 
elintézni, vannak még kapcsolataid a tizenharmadik kerületi 
önkormányzatban. Kábé minden idődet fölemészti a szállítás, így 
beállítottad Manci nénit a pult mögé, ő volt az első házinénid 
Budapesten. Jóban maradtatok, rendszeresen hívogatott vasárnapi 
ebédre hozzájuk. A férje nyugdíjas tornatanár, ő sztrapacskában 
erős, Manci néni rántott csirkében. 

A Kner Nyomda múzeumában jó hűvös volt, odakinn arcon 
csapott a hőség. Tombol a nyár. Mindenki izzad, mint a ló. Te is, 
esténként mégis fázol, amit a többiek nem értenek, plédbe 
burkolódzol. Mint Malaci, aki csak elővigyázatosságból, és nem is 
burkolódzik, hanem burkolja Julika. Fölébe hajol, belátsz a 
miniszoknyája alá, és guvadsz, a többi kannal egyetemben. 

Kobra Karcsi hozott le hangszereket, magának miniszintetizátort, 
a többieknek kiosztott csörgőket, cintányért, rumbatököt, neked 
fekete fabéka jutott, pici dobverővel kell sikálni a hátán lévő 
tüskéket, hogy öblösen kattogjon. Jó a Kobrának, hogy bármikor tud 
rendezni házi koncertet, végtelen a repertoárja Beatlesből és 
Hungáriából. A Csavard föl a szőnyeget-et vagy ötször nyomtátok 
el. 

Hülye vagy, hogy sose tanultál semmilyen hangszeren, pedig 
anyukád mennyire szerette volna, ha zongorázol, eljátszhatnád neki 


a fürelízt, így mondta. Később aztán láttad leírva: Für Elise (von 
Ludwig van Beethoven), tehát inkább Für Elize, igaz? 

Bekapcsoltátok a kis Junoszty tévét, amit Vicáék hoztak le. 
Malaciéknak csak egy vénséges vén fekete-fehér Duna készülékük 
volt, még a szülőktől maradt, elég megbízhatatlan, néha a kép fénylő 
ponttá szűkült, olyankor rá kellett ütni egy nagyot a politúrozott 
kávára, attól összeszedte magát. Vagy végképp megkukult. 

Egyes vagy kettes? - Vica színpadias mozdulattal hajolt a 
nyomógombokhoz, mintha szavazásra tenné föl a kérdést. Mi a 
műsor? - Malaci. Az egyesen a Lehetetlen. Joli fölsikított: jaj de jó! 
pont Cseh Tamás a vendég, imádom! Kobra pfujolt, blöff, ez még 
gitározni se tud rendesen! Fogd már be, szólt rá Emő, most nem 
gitározik, hanem az életét meséli, engem érdekel. Két pártra oszlott a 
társaság, a nők mind odavoltak Cseh Tamásért, a férfiak - rajtad 
kívül - Kobrának adtak igazat. És így lett vége a Malaci 
Emléktúrának! - Emő mondta ezt, egy nyárral később. Malek Lacit 
addigra eltemették. Julika Farkasrétre akarta, de a végrendeletből 
kiderült, Malaci Gyomán szeretné az örök nyugalmat. A sírnál Julika 
éppolyan dögösnek látszott, ahogyan mindig, jól állt neki a 
gyászruha és a fátyol. Malaci első két felesége, Zsuzsa és Kriszta állt 
Julika két oldalán, gondosan föltett sötét sminkben. Úgy karoltak 
Julikába, mintha attól tartanának, be akar ugrani Malaci után a 
gödörbe. 

A nyolcaknak sanyi - maradtunk hetek. Juszt se teszed hozzá: 
mint a gonoszok! Mondták ezt a többiek sokszor. 

Ki hitte volna, hogy már negyvenhat évesen meghalhat közületek 
valaki? 

Beült a társaság a temetővel átellenben a Búfelejtő kocsmába. 
Kobra vékony hangon sírt, mint a nők. Sose gondoltad volna, hogy 
ennyire fölkavarja Malaci halála. Téged is, pedig annyira rákészültél. 
De azért! Ő az első halottatok. Ráébreszt, hogy tényleg vége az 
ifjúkornak. Megértetek a halálra? Hát... miért szereted annyira a 
hangzatos kifejezéseket? Már nem a Parlamentben vagy. 

Tibor bácsi hiányáról egy pillanatra sem bírtál megfeledkezni a 
temetőben. Vajon tud-e róla, hogy most kíséritek Malek Lacit utolsó 
útjára? Se vége, se hossza nem volna a poénjainak azzal 


kapcsolatban, hogy a református pap kis híján lekéste a ceremóniát, 
így a ravatalozó helyett a sírnál mondta el a gyászbeszédet, a gyomai 
dalárda zsoltárai után. le már el is felejtetted, hogy Malaci 
református. Julika mesélte aztán, hogy amióta a betegsége 
súlyosbodott, templomba jártak, s buzgón imádkoztak. Talán ha 
korábban kezdjük... - Julika belesírt a mondatba. Undormány tőled, 
hogy ettől még jobban kívántad. 

Tóth Gyuri együtt énekelt a héttagú dalárdával, olajos baritonja 
picit lemaradva szállt a fejek fölé. Ahol a szöveget nem tudta, 
lalázott. Ez biztosan tetszett volna Malacinak. Az se kizárt, hogy 
hallgatta - valahonnét. 

Gyuri különben hatalmas életfordulatot tett, immár a másodikat, 
az első a MALÉV volt, éles váltás a biológiai kutatóból, ugye, a 
műtrágyáktól a repülőgépekhez. Amikor Horn megnyerte a 
szocikkal a választást, attól félt, őt is elküldik az elvtársak, tömeges 
leépítésről szóltak a rémhírek. Addigra a minisztériumban ült. 
Hajtogatta egy ideje, hogy a maga ura akar lenni, de nem hitted, 
hogy tényleg meglépi. Januárban közhírré tette, hogy vett egy 
patikát Békásmegyeren. Eladta a lakásukat, béreltek egy kisebbet, az 
agárdi nyaralójukat is pénzzé tette, plusz kapott egy komoly hitelt a 
Banktól - ez volt Tibor bácsi legutolsó jótéteménye, mielőtt bevitték. 

Csodálkoztál. Igaz, hogy gyógyszerész az eredeti végzettsége, de 
azt már rozsda marja, nem ragyog. Még meglepőbb, hogy rá tudta 
beszélni Vicát. Amióta újra együtt voltak, megváltoztak náluk az 
erőviszonyok, Vica hordta a nadrágot. Gyuri átszellemült arccal 
ismételgette, hogy patikára nem lehet ráfizetni, mindenki beteg, és 
aki nem, az majd lesz. Jogos. De azért! Teljesítmény, hogy erről meg 
tudta győzni Vicát. 

Rozsos Tibort a Bankból vitték el, fényes nappal. Nem akartad 
elhinni. Azt írták a pletykalapok, hogy bilincsben, de nem igaz, az 
Agrobank tulajdonosát és vezérigazgatóját vitték el bilincsben. Tibor 
bácsit szimplán beültették a rendőrkocsiba. Azzal gyanúsították, 
hogy a Bank nevében visszaélt gazdasági hatalmával, úgy adott 
hitelt kis és közepes vállalkozóknak, hogy cserébe tulajdonjogot kért 
a cégekben. Ő azzal védekezett, hogy kikérte a bankfelügyelet 
véleményét erre a konstrukcióra, és jóváhagyták. 


Próbáltál közbenjárni az érdekében, csakhogy addigra már nem 
voltál képviselő, s a pártod piksziséből is kiestél. Az ajtók bezárultak 
előtted. Vica hatékonyabbnak bizonyult, ő ugye alapjában véve dr. 
Szabados Vera Viktória. Évfolyamtársai közül a jobbak ügyvédek 
lettek. Hamar eljutott dr. Goldsmidt Elemér irodájába, a falakat 
görög szobrok fautánzatai díszítették. Goldsmidt doktort futólag te 
is ismerted, ő volt az ellenzékiek ügyvédje a szocializmusban. Nem 
szívbajos, ami a honoráriumát illeti. Tibor bácsi számláit zárolták, de 
szó nélkül összedobtátok a zsetont, Malaci akkor még élt, majdnem 
annyit adott, mint a többiek együttvéve. 

Azt azért kitalpaltad, hogy kapjál engedélyt a meglátogatására. 
Második hónapja tartották előzetesben. Vittél neki könyveket és 
sárgabaracklekvárt, az a kedvence. Nem adhattad át, előbb tüzetesen 
megvizsgálják. Nincs-e fűrész a dzsemben, vagy titkos üzenet a 
lapok közé rejtve. 

Arra számítottál, hogy Tibor bácsi gyötrött lesz, kimerült és letört, 
ehelyett fülig ért a szája, még ő vigasztalt, szerinte jól áll az ügye, dr. 
Goldsmidt bedob apait-anyait, ne izguljatok. 

Az ügyvéd szerint nehéz lesz olyan vádat emelni Rozsos Tibor 
ellen, amely megáll a lábán, tekintettel arra, hogy a szóba jöhető 
gazdasági bűncselekmények előfeltétele a károkozás. Azokban az 
ügyekben, amelyeket bevontak a nyomozásba, az összes hitelfelvevő 
alá- írta a nyilatkozatot, hogy őt semminemű kár nem érte, a 
hitelnek köszönhetően a cége nem ment csődbe, sőt föllendült. 

Szóval, jól állok, mint fasz a lakodalomban! - Tibor bácsi 
vigyorgott. A smasszerra sandítottál, aki az ablaknak támaszkodva 
figyelte a beszélgetést, láttad, derűs nagyvonalúsággal tekint Rozsos 
Tiborra, mint afféle úri huncutra, aki úgyse marad itt sokáig. Már őt 
is megnyerte magának, gondoltad. 

Elhitted, hogy ártatlan, de gyanítottad, nem lesz sétagalopp 
elérni, hogy a bíróság fölmentse. Tisztán emlékszel Vica okfejtésére, 
ha egyszer az igazságszolgáltatás malomkövei beindulnak, valamit- 
valakit meg akarnak őrölni. A bíróság nem szeret hiába dolgozni. 
Ehhez társul most a Horn-kormány plebejus hevülete, nem bánják, 
ha az ügyész és a bíróság példát statuál egy bankárral - egy zsidó 
bankárral. 


Harmincperces beszélőt engedélyeztek, kétszer addig tartott, a 
smasszer jóindulatának köszönhetően. Miután végigvettétek a hetek 
hogylétét, s elmesélted Malek Laci temetését, még csak negyedóra 
telt el. Tibor bácsi sajnálta Malacit, de nem akart a búnak utat adni, ő 
vette át a szót. Úgy adomázott, ahogyan a közös nyaralásokon 
szokott. Rendszeresen beengedik hozzá Margót. Persze, őt is 
kihallgatták, majd szembesítették Tibor bácsival, mert a családi 
káeftének (nem is tudtad, hogy olyan is van nekik) az asszony lett az 
ügyvezetője. 

Fogalma sincs az egészről, mondta libor bácsi, úgy írta alá a 
papírokat, hogy el se olvasta, és a szembesítésen, amikor a nyomozó 
azt kérte, számoljon be a káefté tevékenységi köréről, Margó 
vonogatta a vállát, s hozzám fordult: Apukám, minek is lettem én az 
igazgatója? - Tibor bácsi felhőtlen örömmel röhögött, a smasszer is 
vele; 

Aztán a benti mindennapokról sztorizott. Elolvasta a 
szabályzatot, mely szerint a szabad vallásgyakorlást minden 
őrizetesnek biztosítani kell. Kérelmezte, hogy hívjanak hozzá rabbit. 
Attól fogva hetenként jött be a rabbi. Igen ám, de zsidó 
istentisztelethez tíz darab férfi kell, hogy meglegyen a minyem. 
Szükség esetén kilenc is elég, ha kinyitják a tóraszekrény ajtaját, az 
jelképezheti a tizediket, több engedmény nincs, kilenc a legalsó 
határ. 

Honnan vegyek itt ennyi zsidót? - Tibor bácsi, színpadias 
gesztussal. Agitálni kezdtem a pógárokat, fajra és vallásra tekintet 
nélkül, mondtam, hogy jó mulatság, kapunk bárheszt és kakaót, a 
rabbi rendelésre behoz nekünk amcsi cigarettát! És kérlek, nem 
kilenc, de két tucatnál is több pógár jelentkezett a zsidó 
istentiszteletre, köztük persze cigányok, nem csoda, idebenn ők a 
többség! Látnod kéne, Snecikém, amikor a cigusok kappedliben 
davenolnak, öregem, úgy hajlonganak, mint a parancsolat! - Tibor 
bácsi élvezte a saját poénját. 

Elmosolyodtál. Láttad, a barátod hibátlan fogsorán megcsusszan 
a neonfény, és egy pillanatra elhitted, hogy minden jóra fordul. 

1996. december 31, szilveszter éjszakája. Újszeged, Páncél köz 2. 


Ez lesz a naplóm innestől. Moleskine. Beától s Ildikótól kaptam 
karácsonyra, állítólag ilyen volt Picasso s Hemingway jegyzetfüzete. 
Inkább könyv ez, kockás lapokkal, azt szeretem a legjobban. 
Négyzethálós, mondaná Gyuri. De hogy nekem az eladólányaim 
karácsonyi ajit vesznek! Egész jó főnök lehetek. 

Sneci folyton próbálta rábeszélni az egész társulatot, hogy írjunk 
naplót, lélektisztítás céljából, ő arra esküszik, hogy számítógépbe, én 
a fülem botját se mozdítottam, hát van arra nekem időm, aki máig 
elsőként érkezik az üzletbe, s utolsóként megy haza? Pedig amikor 
kicsi voltam, mindig naplóztam. A nyolcak - így írtam: 8ak - közös 
naplóját is én indítottam, aztán Vicánál hagytam, a végin hozzám 
került, s pont a napokban megtaláltam! Kár, hogy már nem kapni 
pepita füzetet. 

Mártogatós tollal írtam. Lehet, hogy Magyarországon másképp 
ment, nekünk Váradon az elemiben tiltották a golyóst. Tollszár, 
tollszem. A padokba vájtak egy lyukat, abba rakták a tintatartót. 
Nyikos bácsi, a pedellus reggel körbejárta a nyolc osztályt, az A-kat 
meg a B-ket, s egy nagy, barna papírzacskóba dugott üvegből 
löttyintett tintát a tartókba, annyit, ami a tanítás végire elfogyott. 

Odahaza is mártogatóssal írtam, sok pacával. A mostani gyerekek 
már azt se tudják, mi az. Ők a computert tudják, de tövirűl hegyire. 
Kicsit megtanultam, amenynyire nekem kell, viszont a napló jobban 
esik töltőtollal a Moleskine-be. 

A 12 pontot ötvenhétben írtam, mostan pedig sajnos negyvenhét 
múltam. Mi vagyunk a korelnökök Gyurival, de ő novemberi, szóval 
én vagyok a korelnöknő. Július 19-edikén születtem, a Rák jegyében, 
a Nők Lapja szerint a legcsaládszeretőbb jegy, gratulálok, közbe 
magamba élek, egyedül az egész csapatból. 

Írókám kiszámította az aszcendensem, Nyilas, ha stimmel az óra s 
perc, amit az anyukám mondott, ha jól emlékszem egyáltalán, már 
rég meghalt. Lehet, hogy ezen múlik a sorsunk? Hát, nem tudom. A 
Nyilasokból jó bíró, törvényhozó, tisztviselő, rendfenntartó válik, 
alkalmasak a papi hivatásra s magas egyházi méltóságokra, 
tájékoztatja a Nők Lapja a kedves olvasóit. Hogy miért nem engem 
választottak római pápának, ezek után nem értem. 


Mit írjak, mit is írjak? 1949. július 19. keddre esett. Prágában 
vettem ezt az öröknaptárt, a Vencel-téren. Kimentünk hatan 
december közepén, a VikiTours kedvezményes ajánlatával. Úgy fájt, 
hogy Malaci s Tibor bácsi nem jöhetett. 

Isten nyugosztaljon, Malek Laci, emléked kegyelettel őrizzük. 

Téged meg, Rozsos Tibor, gyorsan szabadítson ki az úr, a sors, a 
végzet, az aszcendensed, vagy a nyavalya tudja, mi. 

Jókívánságok 1997-re: 

1. Maradjak egészséges, s ne hagyjon cserbe a kedélyem. 

2. Nőjön a forgalom a boltban, legalább 207-kal. 3. Több 
adóhivatali vizsgálat már ne legyen! 

4. De hogyha mégis, akkor ússzuk meg büntetés nélkül, s hogyha 
mégse, hát legyen kis összeg. 

4. Bukkanjon föl a királyfi az életemben, hófehér paripán. 
(Hahaha!) 

5. Minden barátom-barátnőm újévi jókívánsága is teljesüljön, az 
enyimével együtt! 

nnnnnnnnnnnnnn 

Viszlát, 996! 

Isten hozott, 997! Rozsos Tibor, 3127. sz. elítélt. 


3127 8127 8777 zzzz 


Sikerült olvashatatlanra firkálni. 

Rozsos Tibor volt elvtárs, volt bankár. Volt férj, volt 

barát. Rozsos Tibor voltam! 

Kinek ír naplót az elítélt? 

Miért kell összepiszkítani ezt a szép, egésséges füzetet a 
hülyeségeimmel? 

Mire jó, hogy itt gubbasztok a priccsen, és égetem a zseblámpát, 
hogy lássam a füzetben a vonalakat? 

Arra jó, hogy embernek érezzem magam, akinek még vannak 
gondolatai, és emlékszik az ábécére! 

AÁBCCSDEÉFGGYHIÍJKLLYYMNNYOÓÖŐPOR 
SSZTTYUÚÜÚUVWZZS. 

Mi van a dz-vel és a dzs-vel? Mittudomén! 

aábccsdeéfíggyhiíjk]llyymnnyoóöőparsszttyuúü 
űv wz zs. 

Kezdek visszaszokni a kézírásra itt a Gyűjtőben, amióta 
megszolgáltam, hogy a könyvtárba dolgozzak, mint a kevés írástudó 
egyike. Vakok közt félszemű a király! Hogy Gyurit idézzem. 

Mi lehet a jó öreg Tóth Gyurival? Színét se láttam, mióta itt 
vagyok! Joli bejött, Sneci is bejött, Kobra is bejött, Emő levelet 
küldött, Malaci meg ugye elhalálozott. Vica és Gyuri? Se kép, se 
hang! 

Mindegy. Így is, úgy is telik az idő. Egy nappal rövidebb a fogság, 
de egy nappal az élet is, a nagy költő szerint! Nem tudom eldönteni, 
hogy József Attila vagy Radnóti ez a nagy költő, holnap majd 
megnézem, van tőlük kötet, nem mondhatnám, hogy gyakran 
kiveszik a szeretve tisztelt sorstársak! 

Ezek a derék pógárok krimikre buknak, meg Rejtő Jenőre, mást 
nem olvasnak. Még a Déry novelláit rá bírtam tukmálni Lakatos 
Gabira, mert adták a tévében a Szerelem című filmet. Mondtam 
Gabinak, hogy Déry Ilibor írta a novellát, és abból lett a film. 
Börtönben volt ötvenhat után. Erre kivette. De aztán visszahozta, s 
kérdőre vont, minek kábítom, amikor nálunk nincs olyan trepni, 


tehát biztos nem itt volt! Persze hogy nem, Déryt nyilván a szegedi 
Csillagba vitték. Hogy az őtet nem érdekli, mondta a Lakatos Gabi. 

Van még a Pillangó, ha valaki börtönről akar, abból is csináltak 
filmet. Lakatos Gabi persze nem látta, és amikor megtudta, hogy az 
se a Gyűjtőről szól, hanem az Ördög-szigetről, azt mondta, hogy 
arrafele nem ösmerős! Óriási! Végül kivitte Az utolsó mohikánt. Így 
megy ez minálunk. 

Jött beszélőre Vivike, a sukár kis cigánycsaj, akivel kavartam, 
mielőtt megjelentek a Bankban a kedves rendőr urak. Jól néz ki, 
combcsizma, kantáros miniszoknya, fölül nyitott fehér pulcsi, kinn 
volt mind a két válla, a mellbimbója majd átdöfte az anyagot. 
Lakatos Gabinál a mázsás felesége ült, Gabi düllesztette a véreres 
szemét Vivikére, az asszony is észrevette, fújtatott mérgében. 

Lakatos Gabi az összes barna bőrű pógárnak továbbadta a hírt, 
hogy cigánylányt döfögetek, nagyot nőtt az ázsióm! Mázlim volt, 
mert Nóra is bejelentkezett aznapra, de már túl későn, elutasították. 
Az volna még szép, ha összefutna Vivikével! Vagy ha megmondják 
neki, hogy másik nőt fogadok. Az se lett volna népünnepély, ha 
Margó tut össze Vivikével! Vagy a húgával!!! Még nagyobb lett az 
ázsióm, hogy két nő is látogat, plusz egy asszony. Pedig... azért az 
túlzás, hogy a feleségem húgát is döfögettem. Szégyelljem magamat. 

Margó egyre ritkábban jön. Nem bánom. Amióta kiderült, hogy 
szisztematikusan jelentgetett a II[/III. ügyosztálynak a szegedi 
években, elment a kedvem a... csak úgy el. Sose voltam se álszent, se 
finomkodó, el bírom fogadni, hogy a szocializmusban csináltunk 
eztazt kényszerből vagy félelemből, de nekem elmondhatta volna. 
Bár... én se mondtam el mindent. 

Kinek a szar, kinek a szarné. 

Arra senki nem számított, hogy Sneci kibányássza a régi II[/ III-as 
kartonokat a történelmi hivatalban. Azt spec tudtuk, hogy Maros 
Sándor - a Joli Maros Sándorja - frankón ügynök volt. Joli rájött. 
Akkor aztán fölvonatozott Pestre, összetrombitált bennünket a 
Művész cukrászdába, zavartan elmesélte, és kezét tördelve 
bocsánatot kért tőlünk. 

Fos. 


Talán csak az, hogy már annyira meguntam Husikát, hogy 
minden ürügy kapóra jön, amiért haragudhatok rá. Mit csináljak? 
Indítsak válópert, innen? Á... Csak jussak ki, aztán meglátjuk. Majd 
elválik! Hát igen. Négyen vagyunk zárkaközösségbern, a többi három 
pógárnak már tönkrement a házassága, három különböző okból, a 
lényeg ugyanaz. 

Isten tudja, mi lesz, ha egyszer kiengednek innét. A Bank már egy 
másik bank tulajdona, ha akarnák se vehetnének vissza, erkölcsi 
bizonyítvány híján! De miért akarnák? A régi káderok közül nincsen 
ott már senki, akit ismerek. Grezsa lomi Algériában van a 
kereskedelmi kirendeltségen. Rózsa Gábor bróker lett. 

Szegény Malaci biztos segítene. 

Ismerek én még bárkit a Horn-kormány vazallusaiból? Különben 
is, mire kijutok innét, biztos már a FIDESZ lesz az úr. Nekik áll a 
zászló. Ők garantáltan tojnak rám, nem pont a volt pártfunkcik a 
szaloncukrok a karácsonyfájukon. 

Talán bele kéne ásnnom valami új dologba magamat. A három 
társam a zárkaközösségben erősen hajt, hogy leérettségizzen. De 
érettségim már van. Mi legyen énvelem? 

Hallom, esik a hó odaki. 

Ég a házad idebe. 

Meghalni - elszunnyadni - és alunni, talán álmodni: ez a 
bökkenő. 

Tovább hogy van? Nem jut eszembe. Mondtam pedig a Hamlet- 
nagymonológot szavalóversenyen, a magyartanárnő diktálta belém. 
Az ő nevére se emlékszem. Kiestem a Békés megyei döntőn. 

Mert hogy mi álmok jőnek a halálba? Öööööö. Valami, valami... 
mind e földi bajt! 

Holnap megnézem, van Shakespeare-kötetünk. Négy dráma. Még 
senki nem vitte ki. Én a Hamleton nagy nehezen átrágtam magamat. 
Ráérek, basszus. 

Szép hölgy, imádba legyenek foglalva minden bűneim. 

Hotel Sissi 

Ő szerette legjobban a vizet az egész társaságból, Korin Emőke. 
Főleg a forrót. Behunyta a szemét, lebegett, már nem érezte teljes 
biztonsággal, hol végződik ő, és hol kezdődik a perzselő gyógyvíz. 
Hagyta, hogy a folyékony tűz magáévá tegye. Nem emlékezett, 
miféle nyavalyák  kúrálására ajánlotta a szálloda színes 
ismertetőfüzete, beérte azzal, hogy eggyé válhatott a hevülettel s 
félálmaival. 

Amikor meghallotta a férfistrandpapucs cuppogó csattanásait a 
nedves padlócsempéken, mérget vett volna rá, hogy az ő Dzsonija 
közeleg. Bensőjében egy fölívelő hang kétségbeesett müezzinként 
esdekelt: Ne! ne gyere ide! hagyjál békén! - ám Dzsoni helyett Nagy 
Karcsi szólalt meg: Emőke, láttál már ajrót? Nem... az mi? Euró, 
németesen ejtve! - Kobra Karcsi mutatta a tenyerén a zöld árnyalatú 
bankjegyet. Ja! - Emő nyúlt volna utána, de Kobra hátrahúzta a 
kezét: Ne vizezd össze! 

Emő nem értette, miért olyanra csinálták, hogy a dollárra 
hasonlítson? Január elsején vezették be a fejlett nyugat-európai 
országokban. Ugrott a schilling, a márka, a francia frank... fura lesz, 
mindenütt ugyanaz a pénz. Szerinted nálunk is bevezetik? - 
kérdezte. Persze, pár év, és a forintnak sanyi! - Kobra visszadugta a 
tárcájába, azt pedig a szállodai frottírköpeny zsebébe: Jössz 
szaunázni? Később. 

Szívesen ment volna, a gyógymedencében már puhára főtt, 
föltálalható. Ugyanakkor elképzelte a koedukált szaunát, ahová a 
Hotel Sissiben csak fürdőruha nélkül szabad belépni az eligazító 
tábla jelezte órákban, például most. Az osztrákok és a németek lazán 
pucérkodnak, pocakos pasik és lottyadt nők gunnyadnak a 
lépcsőzetes fenyőpadokon, annyi fáradságot se véve, hogy a 
törülközővel betakarják azokat a részeket. 

Emőkének nulla kedve volt meztelenkedni idegenek 
társaságában. A barátainak sem akarta megmutatni, miféle károkat 
okozott rajta az idő. Szúró fájdalommal idézte föl a boldog 
emlékezetű múltat, amikor a tenger, a Balaton vagy akár a 


strandmedence partján csönd lett, ha ő felvonult a kacér bikiniben, 
amit néhány éve dobott ki. A fenekét újabban annyira vágta, hogy 
mélyvörös csíkot hagyott rajta. 

De nem a segg a legfőbb baj, hanem a mell. Emőt átlagos méretű 
cicikkel látták el az égiek, csak az anyagsűrűség hagyta cserben, 
fokozatosan. A Szarvasi Királyságok idején egyszer kihallgatta Dani 
beszélgetését a haverjaival. Ria néni (Emő anyja) csöcséről volt szó. 
Az egyik fiú azt mondta, túl nagy, mire Dani: Olyan, hogy túl nagy 
mell, nincs! 

Persze. Amíg nem lóg. 

Emő két fölpolcolt őszibarackja még ma is odatapasztja a hímek 
tekintetét. Az udvarok átderengenek a ravasz szabású bikinifelsőn, a 
bimbók pedig kisujjbegyként dudorodnak, különösen ha hideg víz 
érte őket. 

Emő tudott úgy ügyeskedni vetkőzés közben és után, hogy a 
hm... lógást többékevésbé álcázza. Aki  megpillanthatta a 
pilótakeksz méretű udvarokat az erős bimbók körül, le volt 
nyűgözve. Ruhában a bajokat csak igen tapasztalt női szem vehette 
észre. 

Használta e fegyverét férfitársaságban, élt vele, s nagy ritkán 
vissza-. Sejtette, hogy az ikrek szoptatása óhatatlanul tönkreteszi a 
két feszes dombot, de akkor a vártnál kevesebbet romlottak. 
Boldoggá tette, hogy a lányok örökölték a mellét. Nagyjából akkor, 
amikor ők kapták meg a csodafegyvert, Emőé lassú, sokáig alig 
észrevehető hanyatlásba fogott. A bimbók, melyek eladdig az 
óraszámlap kettesére néztek, csúsztak lefelé, a hármasra. Ötvenen 
túl pedig a négyesre. Push up melltartókkal leplezhette, 
valamennyire. Ám ami az utóbbi években történt, az már padló. 
Mély ráncok, visszafordíthatatlan petyhüdés. 

Dzsoni úgy tett, mintha nem zavarná, ám azért szóba hozta 
néhányszor a plasztikai műtét lehetőségét, ismert egy sebészt, aki 
ajánlgatta önmagát a baráti körben. Dzsoninak szinte mindenre volt 
egy embere, a szobafestéstől a gyógytornáig. Műtétre Emő nem bírta 
rászánni magát. 

Megint férfistrandpapucs cuppogása. Emőkém, jössz a szaunába? 
- ez már tényleg Dzsoni. Az ő testén kisebbeket harapott az idő, neki 


viszont a fogai hullottak ki, teljes fölső protézisre szorul, ahhoz azért 
még fiatal, öt év a lemaradása a feleségéhez képest. Igen, nemsoká, 
menj előre! - Emő. Jól van, szívem! - a talpak csattogása, egyre 
távolabbról. 

Hiába állítja Dzsoni, hogy neki mindegy, Emő nem hülye, és úgy 
ismeri a férjét, mint a tenyerét. Szeretkezéskor Dzsoni egy bizonyos 
sóhajjal nyúl Emő melléhez. Régebben hosszú percekig csak a 
cicikkel foglalkozott, attól indult be. Ím a breast man! - hajtogatta. 
Kilenc hónapig zenélt egy hajón a Karib-tengeren, tudta ezt 
bejelenteni spanyolul és portugálul is. 

Most a szegény mell-ember bajban van, gondolta Emő, amikor 
Dzsoni erotikus figyelme inkább a köldökére és a fenekére 
összpontosult. Ez is bizonyítja, hogy a segg még úgy-ahogy oké. 
Emő nézegeti magát otthon a tükör előtt, hasát behúzva, fenekét 
megfeszítve, nem rossz, nem rossz... nem olyan rossz, mint... A 
mellén csak azzal segíthet, ha rátapasztja a tenyerét. 

Kövesse — Dzsonit a szaunába? Vagy üljön át az 
élménymedencébe? Újra Dani jutott eszébe. Ő volt a legizmosabb a 
társaságban, kár, hogy nem nőtt magasabbra. Abban az évben, 
amikor Dani lett a Szarvasi Király, egyszer kibuggyant a farka a 
fecskéből. Aránytalanul nagy, meglepően görbe. Emő olyat azóta se 
látott. Mi lehet Danival? Nyoma veszett Svédországban. Dzsoni 
zenélt Stockholmban is. Elméletileg összefuthattak. 

Emőnek nehezére esett a fejét tartania. Ha nem vigyáz, elalszik itt 
a forró vízben. A kénes szag a poklot és az ördögöket juttatja eszébe. 
Aztán a régi ötvenforintos tolakodott az agyába, a Rákóczi-féle 
szabadságharcot idéző csatajelenettel. Minekünk pont olyan lesz az 
euró, mint a dollár, gondolja, irigységünk tárgya. Amíg be nem 
léphetünk az övezetbe. Pár év, ha Kobra jól tudja. Dzsoni már készül 
rá, amint nagyobb összeghez jut, átváltja euróra. Dzsoni egész élete 
arról szól, hogy örökké készül valamire. 

Szegény Dzsoni és Árnika, írta Lázár Ervin. Hol a fiú, hol a lány 
változik kacsává. Vagy libává? 

Szegény Dzsoni és Emőke. 

Hülye liba vagyok! - állapítja meg. Indul a szaunába. 


Ezt a közös tavaszolást nem Vica szervezte, hanem Malaci öccse, 
Malek Szilárd. A kis Szitu. 

Malaci már nincs. Emő megnyalta mind a két ajkát. Akik vagyunk 
még, készüljünk föl rá, hogy el fogjuk veszíteni a többieket. 
Egymást. És sok minden mást. 

Malek Szilárd például az állását veszti el épp most, ez a tíz nap a 
hattyúdala itt a Hotel Sissiben. Ő már csütörtökön lelécel, a többiek 
vasárnap délutánig maradnak. Ezt még el tudta intézni. 11:00 a 
check out time, ami a direktor úr kedves vendégeire sose 
vonatkozott, Emő rendszeresen járt ide a két lányával, Dzsonival és 
annak két fiával, három egymás melletti szobát vettek ki, illetve 
amikor a fiatalok a partnereiket is hozni akarták, négyet vagy ötöt. 
Kis Szitu mindig kerített nekik helyet, féláron. Emő értékelte, hogy a 
szálloda személyzete már névről ismerte őket. 

Érdekes, hogy amíg Malaci élt, az évi rendest egyszer sem 
tartották itt. Vica nem akart visszaélni kis Szitu kedvességével, pedig 
Malaci öccse váltig biztatta, gyertek csak, majd szólok, ha! 

Tavaly egy egész emeletet megtöltöttek, lejött Malaci özvegye, 
továbbá az első felesége, és mind a négy Malek gyerek. A nejek mély 
egyetértésben, változatlan gyászban. Valamiképp egyre jobban 
hasonlítottak egymásra, mintha testvérek volnának. Rémes, hogy 
már Kislaci is érettségire készül. Idén ők - Malaci pereputtya - 
nincsenek itt. Emő szerette volna tudni, hogy miért. 

Gyuri és Vica nem kaphatott szobát a hatodikon, mert ők két 
vizslával jöttek, s a kutyákat Malek Szilárd a három fölső emeletről 
kitiltotta a renoválás után. 

Kobra és Saci hatalmas Land Roverrel kanyarodott a főbejárat elé, 
másfél parkolóhelyet foglaltak el. Úgy látszik, megy a 
hangszerbusiness. Csak nekem nem megy semmi, gondolta Emő. 

Változatlanul a gyógypedagógiát nyomta, az utóbbi években a 
korai fejlesztésre specializálódott. Tervezte, hogy nyit egy centrumot 
szülés — megviselte  babáknak, alkalmas  medencékkel, kis 
tornatermekkel, foglalkoztató szobákkal. Sok pénzre és tevékeny 
társakra lett volna szüksége. Meg bátorságra, hogy fejest ugorjon a 
bizonytalanság zavaros vizébe. Nem szánta rá magát. Hiába ajánlott 
Tibor bácsi komoly hitelt, amikor még a Bankban hegyezte a zabot, 


hiába nógatta Malaci szegény, hogy fogjon hozzá, majd ő segít, és 
hiába biztosította Dzsoni, hogy minden erejével támogatni fogja. 

Most már késő. Tibor bácsi leülte a magáét, szabadulása óta 
úgynevezett tanácsadó, ami annyit tesz (bizalmasan bevallotta), 
hogy néhány hálás régi ügyfele kegyelemkenyerén él. Malaci 
pedig... szegény Malaci. És tessék, Malek Szilárd meg ül a lapáton! 
Többé ide se jöhetünk! - Emő hajszál híján elsírta magát. Mintha 
mindenki összeesküdött volna ellene. 

Dzsoni ezt nem érti. Ha nyomhatja a basszust, őneki kerek a 
világ. Az a három-négy zenekar, amelyikben az elmúlt húsz évben 
játszott, ha meg is szűnik, új formációkban föl-föltámad, és mindig ő 
a basszer. Dzsoninak fogalma sincs, mi történik az országban, a 
világban, neki elég a négy vastag húr (bár öt- és hathúrosa is van), 
tökéletesen el tud feledkezni térről és időről, ha lapgitárján játszhat, 
mely erősítés nélkül nem ad hangot. Röhejes. Szemüvege 
bepárásodik, tekintetéből az értelem szikrája is eltűnik. Basszgép, 
gondolja Emő. Vagy basszállat. 

Mit kezdjen az ember egy basszállattal? 

Emő egy hideg januári napon figyelte Dzsonit, amint tévézés 
közben gyakorolt a lapgitáron. A dallam a fejében szólt, s zümmögte 
halkan a szájával, a húrok csak zizegtek fémesen. Dzsoni a televízió 
hangját kikapcsolta, a duma nem érdekelte. A képernyőn hófödte 
csúcsokat mutattak, Emő a Mont Blanc-ra tippelt, s megnyomta a 
távirányító audio gombját. Zengő bariton: ,, . . lehetne tenni? Annyira 
fölszaporodott a csúcsturizmus szemete a fölfelé vezető ösvényen, 
hogy..." Dzsoni az első kiállásban gyors mozdulattal a távirányítóra 
csapott, némította a tévét. Emő sóhajtott. 

A képernyőn öblös krátert mutattak, a hegy fölött átrepülő 
helikopterről, melynek árnya végigsuhant a tájon, majd tengerpartot, 
virágfüzéres lányokkal. Emő visszakapcsolta a hangot. ,,...a tenger 
nem sokáig bírjaa hogy szennyvízcsatornának és  derítőnek 
használják a part menti né..." Hiába tartotta a kezében a nyommeget 
(rockzenész körökben hívták így), Dzsoni sebes mozdulattal 
odakapott, s így is eltalálta a megfelelő gombot. Újra csönd lett. 

Korin Emőke tompa morgást hallatott, mint a támadni készülő 
vadállatok. Addigra végtelen esőerdők fölött szállt a gép, már nem a 


helikopter, hanem egy kicsiny kétfedeles. Emő biztosra vette, hogy 
valahol Brazíliában, az Amazonas deltájánál, ha ugyan ott van. 
Aztán a Niagara vízesés. ,,...a világ legkülönlegesebb természeti 
kincseit fenyegeti a legnagyobb veszély, mert ezeket a legnehezebb 
megvédeni, és szükség esetén..." Arra nem számított, hogy Dzsoni 
föláll, s egy ugrással veszi birtokba a nyommeget. Birkóztak, a hang 
be, ki, be, ki, ,,...el kell..." ,,...kár vol..." ,,...a jövő zálo..." - Emő 
elvesztette a türelmét, teljes erőből Dzsoni homlokára sújtott a 
távirányítóval. Nyolc napon túl gyógyult. Dzsoni nem tett 
följelentést, azt hazudta az orvosnak, hogy leesett a lépcsőn. 

Itt tart a gyógypedagógia köztiszteletnek örvendő tanárnője, 
gondolta Emőke. 

A társaságból senkinek nem mesélte el. Még. Vicára biztosan 
ráönti, ha kettesben maradnak. Dzsoni két fia kitalálhatta, mert azóta 
ellenségessé vált az addig barátságos viszony. 

Mi az istent csináljak? Régóta allergiás vagyok a macskaszőrre és 
a házi porra - most már Dzsonira is. Shit! 

Hogyan tovább, ha bejelentem, hogy tipli? 

Emő nem érti, a hajlott hátú basszer miért nem unja őt? Unja, csak 
magának se vallja be. Hová lett az ellenállhatatlan szenvedély, 
amellyel átcsörtetett Emő korábbi életén? Bárminő gátlás vagy rossz 
érzés nélkül robbantotta le a férjéről. Emő még soha nem tapasztalta, 
hogy egy hím ennyire akarná őt. Visszatekintve megállapítja, hogy 
inkább a meghatottság miatt választotta Dzsonit, saját érzelmei 
kisebb szerepet játszottak. Ez a baj. Listen to your heart, when hes 
calling for you! Hallgass a szívedre! Hogy te mi a bánatra hallgattál, 
nem tudod már, gondolja mélabúsan a szaunában, ahol egyedül 
maradt. Előbb a magyarok adták föl, aztán a német ajkúak. Dzsoni 
már akkor kiszédelgett, amikor Emő fürdőlepedőbe csavarodva 
beült az alsó sarokba. 

Talán most dőzsöl utoljára a Hotel Sissiben. Amennyiben lelép 
Dzsonitól, akkor se futná wellnessre, ha kis Szitu maradna a főnök, 
vagy az új igazgató is adná a kedvezményeket. 

Szegény kis Szitu olyan arccal jön-megy, mint a nagybirtokos a 
földosztáskor. Élet-halál kapitánya volt itt, most ő a vesztes. A lúzer. 
Emőnek az első vacsoránál mesélte el, hogy mi történt. A 


recepciósok évek óta kiadnak néhány szobát a saját szakállukra, az 
okozott kár nyolcmillió forintra becsülhető. 

De te nem tudtál róla! - Emő. Épp ez a baj, a multit nem érdeklik 
a mentségek, az igazgatónak mindenről tudnia kell, ha én leplezem 
le őket, kitüntetnek, így meg kirúgtak, fer ez, csak az a kérdés, mihez 
kezdjek, negyvenkilenc évesen sehova se vesznek fül, sehol se kellek! 
- ugyanolyan bánatos kutyaszeme volt, mint a bátyjának. Ha Malaci 
élne, biztosan elrendezné az öccse sorsát. Én mit tehetnék? - 
kérdezte Emő önmagától. Saját sorsommal se tudok megbirkózni. 

Szegény Malacinak az volt az elmélete, hogy az ember tartsa 
magát olyan távol az államtól, amennyire csak lehetséges. Emő nem 
emlékszik, mondta-e a rendszerváltozást megelőzően is. Ő persze 
könnyen beszélt, jó pillanatban lépett jót, saját pénzügyi 
részvénytársasága elnöki irodájából fütyülhetett az államra. 
Eltőzsdézgetett. Vajon a vállalatával mi lett? Oda kis Szitu nem 
mehetne? 

Ebédre egy tányér levessel és friss zsömlyékkel várta az étterem a 
félpanziósokat. Kis Szitu két nagy, kerek asztalt foglaltatott a 
társaságnak, RESERVED FOR IHE DIRECIOR föliratú zászlókkal. 
Tizennyolcanhúszan fértek oda. Emő és Dzsoni a többieknél 
korábban szeretett enni, még csak Kobra jött le Sacival. Húsleves és 
gulyás közül választhattak. Emő inkább egy hosszú kávéra vágyott. 
Kis Szitu alacsony hibaszázalékkal olvasott a törzsvendégek 
tekintetéből, csettintésére a teremfőnök nagy bögre kávét rakott Emő 
elé, tejszínhabbal, éppen úgy, ahogy szerette. Szilikém, angyal vagy! 
- Emő dobott egy távpuszit. Bár az volnék! - Kis Szitu. Mér, akkor 
mit csinálnál? - Saci. Elröpülnék. 

Pompás ötlet, gondolta Emő. Csak az a kérdés, hová. Kis Szitu 
hamarosan beavatta Emőt, hogy ő a maga részéről a francia 
Riviérára szállna, Nizzába vagy Cannes-ba, ott szeretne hotelt 
igazgatni. A Carlton vagy a Negresco épp megfelel, mondta, azzal a 
kétértelmű mosollyal, ami Emőnek szegény Malacit juttatta eszébe. 
Meg azt, hogy sok-sok évvel ezelőtt Korcsula szigetén Malaci hajszál 
híján levette őt a lábáról ezzel a mosollyal. Hogy mi volt a hajszál, 
arra Emő már nem emlékszik. Malaci igazán kedves, jóravaló srác 
volt. Ha akkor engedek neki... ma talán őt unnám. Föltéve, hogy 


máig is él... ha meg nem halt, itt a vége, fuss el véle, aludjatok jól, 
álmodjatok szépeket, ébredjetek egészségesen. 

Kobra és Saci indult fürödni Dzsonival. Emő megkönnyebbülten 
nézett utánuk. Azt ígérte nekik, hogy majd csatlakozik. De 
szívesebben maradt kis Szituval, aki átkísérte a presszóba, s egy 
csettintéssel újabb hoszszú kávét rendelt, ezúttal magának is. 

Szilikém, mit szerettél legjobban ebben a hotelban? - Emő. 
Imádtam az egész napi robot után beülni Bélához, a séfhez, 
kicsomóztam — a nyakkendőt, és csirkepörköltet ettünk 
mélytányérból, kanállal, kenyérrel, anélkül hogy egy rohadt szót 
szóltunk volna egymáshoz... ez hiányozni fog, akárhova kerülök. 

Olyan szomorúan nézte maga előtt a kerámiaborítású asztalt, 
hogy Emő megsimogatta a tenyerét: Ne búsulj, ha valaminek vége 
szakadt, az valami másnak az eleje, majd meglátod! 

Kis Szitu azonban valami mást látott meg Emő szembogarában, s 
nem akarta elengedni az ujjait: Emő... Emőke...! - nyökögte. Emő 
kiszabadította a kezét, semmi baj, semmi baj, mondta nyugtatónak 
szánt hangon. 

Ajjaj, gondolta, most azt hiszi... siessél, aranyom, a férjed után, ha 
nem akarsz botrányt. Sajnos, abba az életkorba kerültem, amikor 
bármelyik pasiba bele tudnék esni, bármelyikkel el tudnék fogadni 
egy őrült hétvégét - ha megengedném magamnak. Lehet, hogy a 
pasik is így vannak velünk. Még ígyebben! azért pasik. 

Fél füllel hallotta, kis Szitu a recepciósok összeesküvésének 
részleteit mesélte. Amelyek csupán az ő számára voltak fontosak 
vagy érdekesek. Emő rakosgatta tovább a múlt építőkockáit 
Malaciról, Korcsuláról. Utána egy távoli medencében lezajlott 
jelenetet próbált fölidézni. Hol is voltunk akkor? Közvetlenül 
egyetem után, szilvesztereztünk, az biztos. Igen... pártbizottsági 
üdülőben, talán Szabolcsban. 

Késő este Emő megtette Tibor bácsinak a sötétben, nyakig a meleg 
vízben, barátságból. Annyira ki volt bukva! Mindeközben Jenő, 
Emőke első férje úszott a hideg medencében, aztán fölment 
átöltözni. 

Mondtam Tibornak, hogy ebből nem csinálunk rendszert, 
kétségtelen, de azért jelentkezhetett volna! Nem kell mindent 


készpénznek venni, amit a nők beszélnek összevissza. Őszintén 
szólva Emő azóta is orrol rá. Egy kicsit. Ő volt az első szerelmem! 
Nem tud róla. Én se nagyon tudok róla! - újra beutazta saját 
életútját, ezúttal egy Tibor bácsival kötött korai házasság hajóján. 
Neki szült volna ikreket, őrá hasonlítanának, nem arra a 
szerencsétlen Jenőre. Amúgy csöppet sem szerencsétlen, a 
hallókészülékek után átnyergelt az irodagépekre, azokról pedig az 
internetre, elsők között nyitott webáruházat műszaki cikkekre. ÉI, 
mint Marci Hevesen. Ezalatt kis Szitu a saját bukásáról áttért a 
jobboldaléra, elemezte, miért is vesztették el a választásokat, pedig ő 
valamennyi családtagjával egyetemben rájuk szavazott. Hiába 
rendezett a FIDESZ nagygyűlést a Kossuth téren, emelkedett ugyan 
a részvétel a második fordulóban, ám egy paraszthajszállal győztek 
a szocik és a szadeszosok. Pech a köbön, és szomorú, hogy... Pszt! 

- Emő újra megfogta kis Szitu tenyerét, s a szemével is jelezte, 
hogy Schneider Miklós közeledik. Kis Szitu félbehagyta a mondatot, 
erőltetett örömmel pattant föl: Szia, Snecikém, mivel szolgálhatok? 
Te... úgy tudtam, hogy te már... - Sneci elakadt. Stimmel, 
végnapjaimat töltöm itt, de azért egy italt még el bírok intézni neked. 

Valami nagyon furcsa volt Snecin. Időbe telt, mire Emőnek 
leesett, hogy micsoda. Látta már öltönyben, motoros bőrszerkóban 
is, de fényes-suhogós joggingban még soha. Ráadásul a bordó-fehér 
fölsőn az állt a szíve tájékán: MAGYAR BRIDGE VÁLOGATOTT. 

Nem tudtam, hogy te bridzselsz, én is! - kis Szitu örvendezett, 
Emő sejtette, kevésbé a közös szenvedélynek, mint inkább annak, 
hogy a kényes témától odább evezhetnek. Közismert, hogy 
Schneider Miklós SZDSZes képviselő volt. Az talán kevésbé, hogy 
1994 óta állateledellel foglalkozik. 

Én sajnos nem tudok bridzsezni, mondta Sneci szerényen, ezt a 
tréninget egy kedves nőtől kaptam, aki bridzstáborokat vezet, 
érted... hosszú. 

A csönd is hosszú lett. Sneci elfogadta a tukmálást, Unicumot 
kért, kis Szitu koccintott vele. Emő sejtette, hamarosan megoldódnak 
a nyelvek. A direktor bukása bánatos históriájába kezd, Sneci pedig 
az állattartók rigolyáit kifigurázó adomákkal áll elő, újabban ez a 
kedves produkciója. Az sem elképzelhetetlen, hogy visszatérnek a 


választásokhoz. Emő egyikőjüknek sem akarta az orrára kötni, hogy 
ő a maga részéről a második fordulóban szavazás helyett egész nap 
Újházi tyúkhúslevest főzött, anyukája receptje alapján. Az ikrek 
kérték, Dzsoni születésnapi vacsorájára. Hogy akkor biztosan 
eljönnek. Huszonhárom évesek... nem csoda, ha öregnek érzem 
magam. 

Újházi, a színész állítólag kakaslevesnek találta föl ezt az 
egytálételt, atrrodiziákumnak, amelyet hölgyvendégek fogadása előtt 
készíttetett magának. Ezt Vass Márton mesélte. A prűd vendéglősök 
csináltak belőle tyúkhúslevest. Emő tervezte, hogy előássa az eredeti 
receptet, s megfőzi, Dzsonira ráfér a serkentés. 

Emő a zsebnaptáraiban első házasságkötése óta vezetett erotikus 
statisztikát. Bakfiskorában kezdte, akkor a nyelves puszikat írta be. 
Felnőttként az akciókat pötytyökkel jelölte, saját csúcsait 
csillagokkal. Jenő, a hallókészülék-specialista közepes aktivitása az 
első évben heti egy-két pöttyre rúgott, feleannyi csillaggal. A 
továbbiakban havi két-két pötty és csillag Emő addigra 
kitapasztalta, miként szállhat föl, mielőtt Jenő megelőzné. 

Beérte ennyivel, s Dzsoni színre lépéséig eszébe se jutott, hogy 
több kéne. A basszer inkább naponta pötytyözött, mint hetenként, 
csupán azt kérte - olykor követelte -, hogy Emő több nyílását is 
rendelkezésére bocsássa, amit ő a kezdeti idegenkedés csillapultával 
már megtett. Az évek múltával a statisztika ennek ellenére jelentős 
hanyatlást mutatott. A tavalyi adatok alulmúlták Jenő leggyöngébb 
teljesítményét. 

Emőke hiába próbálta megbeszélni Dzsonival, a férfi makacsul 
kitartott amellett, hogy nincs itt semmi megbeszélnivaló, hosszabb 
viszonyban a partnerek lankadnak, ez természetes, el kell fogadni. 
Sajnos, ismétlődően úgy fejezte ki: Vagy megszoksz, vagy 
megszöksz! 

- amitől Emő hátán fölállt a szőr. 

Sneci és kis Szitu már csakugyan a választási eredményeken 
kérődzött, mind a ketten ügyeltek rá, hogy politikai 
meggyőződésükkel ne  bőszítsék a másikat. Orbán Viktor 
voltaképpen úriemberként viselkedett, mondta Sneci, beismerte 
vereségét, elsőként gratulált Medgyessy Péternek, utána mondta, 


szellemesen, hogy sokan voltunk, de még mindig nem elegen. Kis 
Szitu bólogatott, az a legokosabb, ha az ember várakozó álláspontra 
helyezkedik, és mindenkinek ad egy esélyt, elvégre senki nem úgy 
ül a bársonyszékbe, hogy na, én szarul fogok kormányozni. 

Emőke örült, hogy békén hagyják. Ő családi alapon emdéefes. 
Mindegy, az MDF gyakorlatilag fölszámolódott, ha úgy tetszik, 
belefolyt a FIDESZ-be. 

Most a fideszeseket rúgják ki mindenhonnan, úgy, ahogy a 
szocikat rúgták a múltkori választások után, panaszolta kis Szitu. 
Neked akkor nyert ügyed van, mondta Sneci, téged még Hornék 
idején neveztek ki, most a régi haverjaid biztos visszakerülnek a 
húsosfazék mellé, segíteni fognak! Aligha... nekem már nincsenek 
régi haverjaim. Az baj! - Sneci együtt érzőn hátba vágta. Odaszólt a 
pincérnek: Még egy rundot, az én számlámra, a 612-esben vagyok. 
Nem, az én számlámra! - kis Szitu. Az enyémre, jó? De itt én vagyok 
itthon... voltam. 

Emő jobbnak látta észrevétlenül távozni, mielőtt a két hím-ego 
halálosan összevész azon, hogy ki fizesse a következő rundot. 
Fölment a szobába, fürdőruhát húzott, arra törekedve, hogy a nagy 
tükrök egyikében se pillantson önmagára, különben képes és hasra 
veti magát az ágyon, s ma már nem megy le a vízi világba, ahogyan 
a Sissiben nevezik a medencéket. 

Az Emő nemzedékébe tartozó nők épp olyan mértékben vesztik 
el a kortárs férfiak fölötti hatalmukat, amilyen mértékben azok 
vesztik el a hatalmukat gazdasági, politikai és kulturális értelemben. 
Rájuk torlódnak a fiatalabb pasik, lenyúlják a jó pozíciókat, nőket, 
pénzforrásokat. 

Mi a teendő? Szívni. És szívni hagyni. 

A medencék majdnem teljesen kiürültek. Hova lett a jónép? 

Emő nem tudta, hogy ingyenes tangóoktatás kezdődött a bárban, 
pedig az A-4-es plakátot kiragasztották több helyre. Örült, hogy 
nincsenek sokan, beugrott a feszített víztükörbe, azzal az 
elhatározással, hogy tíz hosszig meg sem áll. De már a másodiknál 
egy karcsú rozmár fújtatott oda mellé, sötétszürke gumisapkában és 
úszószemüvegben. A rozmár Selmeczy Jolánnak bizonyult. Joli, 
Jolikám! - Emő átölelte, s kevés híján lerántotta a mélybe. 


Kikapaszkodtak a fémkorláthoz. Na mi van veled, ezer éve! - 
fuvolázta Emő. Hogyha röviden akarod, semmi se, ha hosszan, hát 
hurcolkodok főfele Budapestre. Jaj, de jó, mesélj! 

Úszás helyett a kénes gyógymedencében kötöttek ki. Joli húsz 
percig mondta, lélegzetszünet nélkül. Elég már őneki Szegedből, 
ahol lassan senkit se ismer, semmi nem köti oda. Gyerekruhát a 
szögediek újabban nem vesznek, használtat még kevésbé, legalábbis 
tőle. Alig bírja kitermelni a bérleti díjat. Az egyetlen, ami jól fogy: a 
fabogár. Ő maga csinálja, lombfűrésszel. Váradon az iskolában volt 
kézióra, Joli igen szerette a lombfűrészelést, a frissen vágott falemez 
illatát. 

Egy szép napon - akkor még az óvodában dolgozott - beszerezte 
a lombtűrészt a vasedényben, csinált néhány szemléltető ábrát, öt 
milliméteres prespánból, katicát, pillangót, egeret, rókát, medvét. 
Filctollal húzta ki, amit kellett, majd az egészet fényesre lakkozta. 
Amikor otthagyta az óvodát, a pillangót és a katicát nekiadták 
búcsúajándékul. Kiszögezte őket az üzletben. Csinált melléjük egy 
szentjánost és egy szitakötőt. Amikor a harmadik vevő akart venni 
fabogarat, odaadta. Készített utánpótlást, ezeket már mozgatható 
szárnnyal, madzagra akaszthatósan. Úgy elkapkodták, hogy alig 
győzi gyártani! 

Joli szemében Emő évek óta nem látta kigyúlni a boldogság 
lángját. Fabogár, Emőke, érted? ez lesz az én projektem! s Kobráék 
mind a négy hangszerszalonjukban kiteszik, csinálok olyan 
politúrozott feketét, mint a zongorák, s barnát, mint a pianínók! 

Öcsém... te egyenesbe vagy! - Emő. Joli hátradobta a fejét, a haja 
szétterült a gőzölgő víz felszínén: De csak nyomom itt a sódert, azt 
se kérdem, hogy vagy? Emő ingatta a fejét. Ó, be kár, Emőke, mi a 
baj... Dzsoni? Emő bólintott. Végjáték? Emő újra bólintott. Van hová 
menned? Emő rázta a fejét. Joliban az a csodálatos, hogy mindig 
mindent ért és megért. 

Másfél percen belül kialakult a terv. Közösen bérelnek lakást 
Pesten, sőt inkább Budán, azaz Óbudán, Emő beszáll a 
fabogárüzletbe, némi pénzzel, meg a két keze munkájával. 
Összeölelkeztek, áldomás gyanánt. Most, hogy ezt ilyen szépen 
elrendeztük, mondta Joli, folytassuk az edzést! - átugrott az 


úszómedencébe. Hősies fejesét Emő nem bírta utánozni, a forró után 
jegesnek tűnt a víz. 

A boldogságtól ordítani tudnék, gondolta. Igyekezett fölvenni a 
tempót a barátnőjével. Surrogott a lélegzetvétele, kéztempóitól 
gyöngysorok kavarogtak kétoldalt. 

Megint az a régi jelenet, a pártüdülőben, Tibor bácsival. Lüktető 
sötétség. Az úttörő(lány) ahol tud, segít. De kár, hogy Rozsos Tibor 
nem jött el. Biztos nincsen pénze. Malaci gyerekeinek és özvegyeinek 
sincs, nyilván nehezükre esnék elfogadni kis Szitu jótéteményeit. Na, 
egy gonddal kevesebb. 

Emő a mai Rozsos libort igyekezett látni, kopasz, rózsaszín 
fejével, amelyen csak néhány ősz hajpihe jelezte, hogy mekkora 
bozont hírmondója. 

Annak idején libor bácsi a pártmedence sikamlós sötétségében 
nem kérte, hogy Emő a száját is használja. Nem merte, pedig a 
férfiak mind azt akarják, Emő sosem értette, miért. Talán a 
pornófilmek hatása. Emő nem rajongott azért sem, ha őt szolgálták 
ki orálisan, neki az kellett, hogy hagyományos módon mélyedjenek 
bele, jó sokáig. 

Már a hetedik hossznál tartott, amikor eszébe jutott, hogy a 
pártmedencében éppen terhes volt. Később elment az a gyerek, és 
vagy három évig nem bírt teherbe esni. Akkor viszont szerencsére 
duplán. Megédesült a szája íze ikerlányai képétől. 

Joli sebesen hasította a vizet, Emő próbálta utolérni. 
Gyerekkorukban azt hitte, Selmeczy Jolán sokkal szebb nála. Aztán 
Tibor bácsi és Gyuri is őt, Korin Emőkét hajkurászta. Kevés sikerrel. 
Hivatalosan Gyuri csajának számított egy darabig, noha alig történt 
köztük valami. Ma már ezt is sajnálja. Hatvannégyben, az építőtábor 
után a két fiú összeverekedett érte, bár erről soha nem mondták el az 
igazat. A harc után állítólag kezet fogtak. 

Két sportember, gondolja Emő. Sportkamasz. Gyuri vívott. Tibor 
bácsi kosarazott. Én meg - a Lencsibaba - kikosaraztam mind a 
kettőt. 

Kiült a medence partjára lihegni. Látta, hogy a közismert sci-fi író, 
a társaság kültagja slattyog be az uszodába, azzal a tévéssel, aki még 
csak egyszer-kétszer mutatkozott ebben a társaságban. 


Miért nincs velük nő? - Emő ezen tűnődik, miközben azok 
földerülve integetnek neki. Kissé mélabúsan latolgatja, melyikkel 
tudna új életet kezdeni. Ezek talán nem verik a nőket. 

answer forward move to delete 

From , Rozsos Tibor" 

Ztybor49490freemail.com: 

To , Korin Emoke" 

Lfabogar.kftgdatanet.hu: 

Bcc , Selmeczy Jolan" 

cfabogar.kítgdatanet.hu:, , Szabados Viktoria" 

Cszavi.vickitoursgaxelero.hu 2, , Toth Gyorgy" 

Zorrszarvu.patikagíreemail.com:, , Nagy Karoly" 

Ikobra.pianogpiano.huz, , Kovari Sarolta" 

Isaci.pianogpiano.huz, 

Miklos Schneider" 

Isnecighotmail.com-, 

Marton Vass" 

Zfuture.books9c-mail.com: 

Subject magyarázom a bizonyítványom 

Drága Arany Barátaim! :-) 

Nézzétek el nekem, hogy az évi rendes közöst kihagytam! Malek 
Szilárdtól duplán bocsánatot kérek, fölajánlotta, hogy a Hotel Sissi 
vendége lehetek ingyér! Nehéz elfogadni, amikor a többiek fizetnek, 
próbáljátok ki! De ezen valahogy már túltettem magamat, amikor 
megszédültem a konyhában, a kőre zuhantam, föl se bírtam kelni. 
Már csak ez hiányzott!!! 

Tudjátok, hogy  — mostanában — összeomlott " minden, a 
házasságomnak vége, munkalehetőségem gyakorlatilag nincs, a 
válásra ráment az a kis tartalékom, amit eltettem nehezebb időkre. 
Nem tudom, lesznek-e még nehezebb idők, mint a börtön, a válóper, 
és annak fölismerése, hogy a kutyának se kellek! 

Feküdtem ott a padlón, és rájöttem, esélyem sincs arra, hogy 
bárki rám nyissa az ajtót, épp hogy beköltöztem, annyi eszem nem 
volt, hogy adjak valakinek egy tartalék kulcsot. A telefonom a 
pulton. Hogy tudnám lecsalogatni? 


Higgyétek el, jutott eszembe számtalan szebbnél szebb gondolat! 
Csak az nem, mit csináljak? Addigaddig gondolkoztam, míg 
elvesztettem az eszméletem! Az amerikai úton tértem magamhoz, az 
idegsebészeten. Onnét telefonálhattam volna, ez valahogy elmaradt. 
Bocs, bocs, bocs. 

Malek Szilárdnak üzenem, ne csüggedjen, lentről csak fölfele 
vezethet az út! Magamnak is ezt mondogatom. A heteknek pedig: 

A BÁVVAL A MÉHHEL EGY AZ UTUNK, A JELSZAVUNK 
MUNKA ÉS - IGYUNK! :-) 

A régi szeretettel: 

TiborO bácsi SMS 

Felado 0630475 5747 

Nevem Borsos Virag. En vagyok az a no (van aki szerint-kurva) 
aki probalta megedesiteni (van aki szerint-megkeseriteni) nehai 
Rozsos Tibor eletenek utolso felevet. Mindenkit ertesitek, akinek a 
szamat megtalaltam az o mobiljaban. Rozsos Iibor (—Tibor bacsi) 
rovid sulyos betegseg utan elhunyt. Emleket kegyelettel orzik akik 
szerettek. Partecedulat a felesege kuld akinek gondol. TIemetese 
junius 15en fel negykor lesz Mezoberenyben. 
Resztvetnyilvanitasokat ne nekem hanem a szent (-volt) csaladnak. 


13 

Tengeri hajózás 

MI azért álmunkban se gondoltuk volna, hogy ketten is kidőlnek 
közülünk még a nyugdíjkorhatár elérése előtt. 

Valahogyan biztosra vettük, hogy együtt fogunk megöregedni, 
ahogyan együtt nőttünk fel, mi, a nyolcak ét tsai. 

Gyuri és Vica kidolgozott egy kedves műsorszámot, vagy húsz 
éve, azóta sokszor előadták az évi rendeseken, amikor a 
bulihangulat a tetőfokára hágott. Középre , gurultak", mintha 
kerekes székben volnának. Vica azt játszotta, hogy ráadásul nem lát, 
szódásüvegtalp szemüvege van, Gyuri pedig azt, hogy ráadásul nem 
hall, sípol a készülék a fülében, amit eleinte tényleg betett, amíg Jenő 
Emőke révén kültagunk volt, ő kölcsönözte a magával hordott 
prototípusokból. Kobrának ma már kéne hallókészülék, de szégyelli 
bevallani. 

Édesz Arankám, hát már egy kávécka szincen? - Gyuri selypített 
a képzeletbeli protézistől, és ordított a képzeletbeli hallókészüléktől. 
Drága Gyurikám, kávécska van, kiszolgálás nincsen! - Vica 
köpködött az öregségtől. Árvácka, mit beszész árváckáról, már régen 
kiültetted, még tavasszal, édesz Arankám! Vica, teli tüdőből: Nem 
ÁRVÁCSKA, hanem KÁVÉCSKA, állítsad be a hallókészülékedet, te 
hülyeállat! Gyuri erre, ütődött arccal: Codálat? kit codálsz, 
Arankám? - és így tovább. Vica előbb-utóbb rátért a fogorvosokra: 
Gyurikám, el kell vigyél doktor Hegedűs Robihoz, élő fogra nem jó, 
de műfogban verhetetlen, csak győzze az ember pénzzel, mer van 
énnekem ez az esztéká prozézisem, de azzal mindent lehet, csak 
harapni nem! Poézisz? - értetlenkedett Gyuri. Hagyjuk, előbb az 
audiológiára menjünk, csináljanak végre valamit azzal a szarral, mit 
hallasz te azon, a Szabad Európát? Nem értem, mit beszélsz, drága 
Arankám, tedd már be a protykódat, nem virág az, hogy örökké a 
pohár vízben tartszad! 

A szöveg lassan és fokozatosan változott, eltűnt belőle az SZIK, 
bekerült az Óbudai Fogcentrum, az Ofotért helyét a lézeres 
szemműtét vette át, százezer, de megéri, állítólag Bécben olcóbb! 


Mi, akik szemüveg híján már nem boldogultunk, rojtosra 
nevettük magunkat a két vénséges vén emberi romon, abban a biztos 
hiszemben, hogy ettől azért még nagyon távol vagyunk. Tibor bácsi 
a szám végén általában csatlakozott a duetthez, szintén kilencven és 
száz közé öregedve, fölolvasta az aznapi Népszabadság halálozási 
rovatát, ismerősökre bukkant, s örvendezett, hogy az ő neve nincs 
odanyomtatva, egészen addig, míg elkomorodott: ajjaj... Rozsos 
Tibor... szegényke, ilyen fiatalon... ééélhetett volna még! - e 
röcögtetett sopánkodásra kitört a vastaps, a három föllépő művész 
pedig hajlongott a tolószékben. 

Pompás viccnek éreztük, egészen addig, amíg tényleg megjelent a 
halálozási rovatban: , Fájdalommal tudatjuk, hogy elhunyt ROZSOS 
IIBOR, a legjobb édesapa és férj, életének 52. évében. Búcsúztatása 
június 15-én 15:30-kor lesz a Mezőberényi Temetőben (Vasút u.). 
Távirati cím: Rozsosné Keltai Margó, 1024 Bp. Kút u. 9." Úristen, 
ennek is már vagy öt éve! 

Azt a kutyakomédiát, amit Tibor bácsi elhagyott felesége és az új 
nő rendezett, végtelenül szomorúnak és megalázónak találtuk, de 
nem tudtuk, mit tehetnénk. Kezdjük ott, hogy Rozsos Iibor 
egyikünknek se mutatta be Borsós Virágot, és ez jelent valamit, igaz? 
Folytassuk azzal, hogy Keltai Margóról is megvolt a véleményünk, 
amióta kitudódott, hogy figyelt bennünket, és beszámolt erről-arról 
a III/III-as ügyosztálynak, főleg a saját férjéről, bár állítólag akkor 
még csak a pasija volt. Ő állítja ezt, Keltai Margó, mi nem értjük, 
miért olyan fontos körülmény ez, pasiról szabad besúgni titokban, 
férjről nem annyira? Mindegy, a halál véglegessége komor 
határvonal, felülírja, hogy kit csaltak meg kivel. Igazán behúzhatta 
volna a karmait mind a két nő, vívás helyett. Szegény Tibor még ki 
se hűlt, rögtön egymásnak estek. 

Az se volt világos, hogy Margónak mi a problémája. Tibor bácsi 
addigra elköltözött tőle, két bőrönddel, mindenről lemondott a 
javára, mért veri akkor a tamtamot? És a másik nő mért nem marad 
nyugton? Talán mert Tibor bácsi meghalt, mielőtt tejelhetett volna? 
Ilyen a szeláví, az efféle hölgyek okosabban teszik, ha megnézik a 
kipécézett férfi leleteit, amennyiben arra számítanak, hogy az illető 


hátralévő éveiben eltartóként működik, végül közepes hagyatékkal 
hálálja meg a szolgálatokat. 

Tibor bácsinak rosszul ment a börtön és a válás után, szüksége 
lett volna néhány évre, hogy anyagilag összeszedje magát, és 
hagyhasson ezt-azt az új nőre. Meghökkentünk, amikor a gyászhírt 
SMS-ben kaptuk, de a huszonegyedik században élünk, s mifelénk 
úgy mondják, a rossz hír gyors lábakon jár, a jó hír cammog. 
Cammoghatna hozzánk már néhány! - súgta Gyuri Kobrának a 
temetésen. 

Különben ő, Kobra Karcsi volt közülünk az egyetlen, aki vette 
magának a fáradságot, hogy fölkeresse szegény Iibor nőjét. A 
legsűrűbb nyolckerben, ahol még tart a huszadik század, annak is 
inkább a közepe, mint a vége. A házfalakon a lövésnyomok 
ötvenhatból maradtak. Vagy negyvennégyből? 

A szűk utcának azon a szakaszán egyetlen autó sem parkolt. 
Kobra habozott, nem biztos, hogy jó ötlet otthagynia a Land Rovert, 
megbámulták a gyerekek, és a sarkon ődöngő suhancok is, akik 
dobozból itták a sört. Lélekben vállat vont, csak békén hagyják... 
biztosítva van. A dzsip ajtaja ujjlenyomatra zárult és nyílt. 

A körgangos ház keramitkockás udvarán arcul csapta a kerület 
jellegzetes szaga, égett olajat, hagymát, rothadó gyümölcsöt, emberi 
kipárolgást és ürüléket azonosított az orra. A nyomor bűze, 
gondolta. Eszébe se jutott, hogy itt még közös vécék vannak a 
függőfolyosók végén. Fölmászott a harmadikra, lift nincs. 
Ajtószámok sincsenek. 

Egy öregasszony üldögélt a gangon, fonott széken, elzárva az 
utat. Kobra a másik irányba fordult volna, de a hátába döfött a 
rikácsolás: Kit tetszik keresni? Borsós Virágot! - céduláról olvasta. 
Az öregasszony fintorgott, ja... arra, az a kék! - a kéket úgy mondta, 
mint valami főbenjáró bűnt. Csakugyan furcsa látvány volt a kopott 
barna nyílászárók között az andalúz kék ajtó és ablak. Szemmel 
láthatólag házilagos kivitelezés, a festék ittott lecsorgott a vakolatra. 
A csöngője se jó, tessék kopogni! - az öregasszony. 

Kobra megköszönte. Vajon Rozsos Tibor utolsó nőjének még mije 
nem jó? 


Borsós Virág fekete trikóban és cicanadrágban nyitott ajtót, a haja 
és a körme is fekete. Gyászol, gondolta Kobra, bemutatkozott. A nő 
félreállt, s a valaha tigrismintás kanapéra mutatott, mely az egyetlen 
szoba közepét foglalta el, átlósan. Kobra látta, hogy a kanapén túl 
volt a hálószoba a franciaággyal, innen pedig a nappaliként szolgáló 
terület, fotellal, székkel, sparherddal. Kobra elfogadta a kávét, de 
nem kért bele tejet, mert a doboz az ablakpárkányon állt, ki tudja, 
mennyi ideje. 

Mivel szolgálhatok? - a nő, s a szeme már könnyesedett. Kobra 
azt felelte, tulajdonképp semmivel, Tibor bácsi az egyik legjobb 
barátja volt, ha nem , a", kötelességének érezte, hogy eljöjjön, 
fordított esetben szegény Tibor bácsi is fölkeresné az ő özvegyét. 

Borsós Virág biccentett, mint a jó tanuló, csakhogy ő nem az 
özvegy, ő a szerető volt! akinek semmi nem jár, legföljebb a szája, de 
már az se, megfogadta, hogy kussol, őrzi azt a pár lopott órát, ami 
jutott nekik! biztosra veszi, Rozsos Tibor köreiben őt csak egy ravasz 
kurvának tartják, aki szemet vetett a férfi vagyonára, azt el se bírják 
képzelni, hogy az ő életében Tibuska volt , a" szerelem, the one and 
only! - a hibátlanul ejtett angol kifejezés Kobrát sokkal inkább 
meghökkentette, mint a zokogásba fúló monológ. 

Törte a fejét, mit tegyen? Megsajnálta Borsós Virágot. Sóhajtott: 
Mit tehetek érted? - nyugtatólag a térdére eresztette a kezét. A nő 
lerázta, fölpattant: Ne tegezz, nem őriztünk együtt disznót! azt 
hiszed, te is megbaszhatsz egy kis pénzért? takarodj a búsba, míg 
szépen mondon! - fölkapott valamit (Kobra csak utólag jött rá, hogy 
sodrófát), csépelni kezdte, olyan erővel, hogy durrogtak a csontok. 

Félretaszította a nőt, rohant kifelé, kapott a hátára és a tarkójára is 
egyet, a gangon megbotlott, térdre esett. Az öregasszony úgy 
biccentett, mint aki figyelmeztette. Csattogott a cipője talpa a 
lépcsőn, szálltak utána a visított szavak vércserajként, nem értette, 
de tudta, mik lehetnek. Átvágott a keramitkockás udvaron, 
néhányan üldözőbe vették, s mire kijutott a ház elé, már utolérték. 
Szembefordult velük. Emlékezett kamaszkorából, ha többen 
támadnak az emberre, nyugalmat kell színlelni, majd kiválasztani a 
főfiút, a hangadót, és tökön rúgni, vagy nekilökni egy másiknak, 
azután szaladni. Így ment ez annak idején a gyulai vár tövében. 


Cigányok — voltak, három húsz körüli krapek, piszkos 
tréningruhában, egyikük kezében seprű, gumibotként forgatta. 
Kobra zsebre dugta a kezét, hogy elaltassa támadója éberségét, várt, 
míg az rúgtávolságba ért, akkor határozottan előrelendítette a jobb 
lábát. Nem vette észre, hogy addigra a háta mögé sorakoztak az utca 
sarkáról a korábban ott sörözők, azok is hárman, s valami éles, 
kemény tárggyal úgy vágták fejbe, hogy elsötétült a világ. Utolsó 
gondolattöredéke ez volt: a kocsidat féltetted, magad helyett... 
súlyos hiba. 

Ilyen részletesen csak az Európa fedélzetén mesélte el nekünk, a 
vérpiros alkonyban. Az Adriai-tenger, akár egy ágyba készülő 
széplány, illegette magát az égbolt tükrében. Az Európa finoman 
ringott a vízen, csikorgott a horgony lánca. 

Amikor Kobra visszanyerte eszméletét a macskaköves járdán, egy 
rendőr és két mentős hajolt fölébe. Kérdezgették, de nem bírt 
megszólalni. A kórházban hallgatták ki, órákkal később. Még csak 
foszlányosan emlékezett a történtekre. Támadóiról nem tudott 
személyleírást adni, azt, hogy cigányok voltak, elhallgatta. Saci hiába 
kérte, majd követelte, följelentést sem tett. Nincs is szükség rá, 
mondta Vica, a súlyos testi sértés hivatalból üldözendő 
bűncselekmény a Magyar Népköztársaságban. Hol van már a 
népköztársaság?  - Gyuri. Vica helyesbített, a Magyar 
Köztársaságban dettó. 

Hát igen, sok mindenre rááll a szánk, aminek tizenhét éve sanyi. 
Emő olykor tanácsnak mondja az önkormányzatot. Kobra közértnek 
a boltot. Joli fölszabadulásnak az ostromot. Az író úr pedig 
pufajkának a vattadzsekit. 

Az adriai hajós körutazást mostanában vették föl a VikiTours 
ajánlatai közé. Vica úgy mondja: krúz. Az Európa egy háromszáz 
esztendős vitorlás hajó tökéletes utánzataként épült, amelyet nagy 
teljesítményű motorral is fölszereltek. Nyolc belső és nyolc külső 
(ebből négy balkonos) kabinjában harmincnégyen férnek el, plusz a 
személyzet. 

Vica az egész hajót kibérelte, hatfős legénységgel. Huszonheten 
jöttünk az évi rendesre, a szokásosnál több kültag és még több 
, gyerek", tizenkettő, akik nagyjából felnőttek. A második nemzedék 


benjaminja Malek Szilárd kisfia, de már ő is tizenegy. Doajenje - ha 
mondhatjuk ezt lányról - pedig Vica és Gyuri Gyöngyikéje, aki 
harminc múlt, s hozta magával két óvodáskorú gyerekét. Vicáék 
másik lánya Londonban él, illetve pasizik, Gyuri szerint. Vica abban 
bízik, hogy előbb-utóbb öszszeházasodnak, s mielőtt ők is szülnek 
egy unokát neki, hazatelepülnek. Gyuri ellenben arra biztatja a 
fiatalabb lányát, maradjon csak az angol fővárosban, s gyártson egy 
új kis alattvalót a British Commonwealthnek. 

A tizenkét napos körutazás költségét nem éreztük aránytalannak, 
a belső kabin száznegyvenezerbe, a külső száznyolcvanba, a külső 
balkonos kétszáztízbe került fejenként. Egyszer élünk! - Gyuri. Az 
nem is olyan biztos! - Emőke. Ő az önbizalmát újabban ezoterikus 
könyvekből merítette, s mindenkinek kölcsönadta, aki hajlandónak 
mutatkozott, hogy elolvassa. 

A tengerészek a taton terítették meg az egymás mellé tolt kerti 
asztalokat vacsorához. A szakács paellát készített, tenger 
gyümölcseiből, melyeket Gyuri útközben fogott merítőhálóval, a 
kapitány segítségével. Olasz és görög borokat ittunk. Esteledett, ám 
a napkorong még a horizontot záró érdes hegyek fölött imbolygott. 
Nap, elvágott nyak, dörmögte az író úr, sejtettük, ez is valami idézet, 
az ő száján egymást érték. Új barátnőjét kendőzetlen büszkeséggel 
mutatta be nekünk, hangsúlyozva, hogy színésznő. Sosem láttuk 
még, nem is hallottunk róla. Igen, mert a Debreceni Csokonai 
Színháznál van, de óriási tehetség! - Vass Márton. A szalmaszőke 
asszony nem látszott se színésznőnek, se óriási tehetségnek. Mióta az 
Európa fedélzetére lépett, egy büdös szót sem szólt még. Majd csak 
feloldódik, gondoltuk. 

A reiseführert már két hónappal ezelőtt megkaptuk Vicától e- 
mailben, dizájnos formátumban. Az útvonal - Genova, Nápoly, 
Palermo, Kerkyra, Dubrovnik, Korcsula, Split - és a programok 
változatossága jelezte, a VikiTours kitett magáért. 

A megszokott viháncolós tónus és hangulat sehogy sem akart 
kialakulni, Malaci és Tibor bácsi emléke két sötét égitestként lebegett 
a fejünk fölött. Sejtettük, jelenlétük hiánya egyre nyomasztóbbá 
válik, amint közeledünk  Korcsulához,  ifjúkorunk fontos 
helyszínéhez. Nagy Karcsi valamivel később, Nápoly sétálóutcáján 


Gyurinak és az író úrnak bizalmasan elmesélte, hogy ő már évek óta 
nem érzi magát Kobrának, méregfoga kiszáradt, sem az üzleti 
életben, sem privátim nincs gyilkos harapása, értitek, a szexben se, 
na! Lassan mindenki a fejére nő, nemcsak a családja. Azon is 
csodálkozik, hogy Saci még vele van, úgy tesz, mintha észre sem 
venné a hanyatlást. 

Aznap a vacsorát egy nápolyi pizzeriában költöttük el, kissé 
csalódottan. Ennél még Pesten is jobb pizzákat ettünk, az itteninek a 
tésztája olyan vékony volt, mint a papír. Vica hiába erősködött, hogy 
a pizzának az a lényege, amit rátesznek, a lepény épp csak arra 
szolgál, hogy tartsa! Leszavaztuk. Gyuri a Pizza Hutra esküdött, az 
író úr viszont kijelentette, hogy ott vastag fehér kenyeret sütnek 
pizza gyanánt. 

Kobra rosszkedvűnek látszott. Az író úr vigasztalni próbálta, a 
fülébe súgta (de hallottuk): Karcsikám, ötven fölött lényegében 
valamennyien impotensek leszünk, és ha mázlink van, találunk 
magunknak egy olyan kis Virágot, mint Rozsos Tibor, aki elhiteti 
velünk, hogy férfiak volnánk. 

Ebben nemcsak a kisvirág volt a vicc, hanem hogy az író úr 
barátnőjét is Virágnak hívták. Te könnyen beszélsz, öregem, mondta 
Kobra, új asszony jól seper! - veregette Vass Márton hátát. Mi van? - 
kérdezte Virág, az író úr Virága. Semmi... - Vass Márton köhögött. 
Nagy Karcsi pedig, pohárral a kezében: A bávval a méhhel egy az 
utunk, a jelszavunk munka és -—- IGYUNK! A Virágokra! - Gyuri. 
Tapsoltunk, s az író úr barátnője rutinosan hajlongott. 

Chiantit és palermói borokat rendeltünk, vetélkedve, hogy kié a 
következő rund. Elfelejtettük, hogy úgyis Vica fizet, már a reptéren 
összedobtunk ezer eurót, míg abból futja, Vica egyenlíti ki az éttermi 
számlákat. Ha kell, majd beadunk a közösbe még. 

Kobra Karcsi azt is elmesélte nekünk, hogy mikor magához tért a 
járdán, vért köpött, alig tudta kinyögni a mentősöknek, hogy őt ne 
vigyék valami ügyeletes kórházba, majd a privát orvosa kezeli. Csak 
a saját felelősségére engedték el, amikor Saci érte jött kocsival. 
Fölhívta az autóból dr. Salamont, a sebészt, aki a térdét operálta, és 
az összenyomódott porckorongját kezelgette. Nagy meglepetésére a 
nővérke azt mondta, Salamon doktort nyugdíjazták. Mi a fene?! - 


tárcsázta a körzeti rendelőt, hogy tanácsot kérjen dr. Kerntől, 
közölték vele, hogy Kern doktor fél évre Londonba tette át a 
székhelyét. Már bánta, hogy a mentősök szolgálatait visszautasította. 
Tárcsázta Vicát, akinek mindenhol volt összeköttetése, ő meg is 
szervezte néhány perc alatt, hogy fogadják Kobrát a Szent Margit 
Kórházban. Igazán rokonszenves, negyven körüli adjunktus 
vizsgálta meg, előre szabadkozva, hogy bármilyen beavatkozásra 
van szükség, át kell küldenie a Szent Jánosba, mert itt megszüntették 
a sebészetet, a műtők üresen állnak. Hál" isten, nem volt szükség 
beavatkozásra. E hercehurca nyomán Kobra úgy érezte, nekünk 
befellegzett. Most már az lesz, hogy mindazok, akikhez eddig 
fordultunk a problémáinkkal - orvosok, ügyvédek, könyvelők, 
szerelők, satöbbi - fokozatosan kiszorulnak a helyükről, 
nyugdíjazzák őket, vagy leváltják, vagy meghalnak, vagy mittomén. 
Amikor kapcsolatba kerültünk velük, nagyjából egy nemzedékkel 
idősebbek voltak nálunk, néha többel, ha most mind kihullanak a 
csatasorból, személyes telefonkönyvünk elértéktelenedik, ami 
máskülönben annyit tesz, hogy mi is elértéktelenedünk. Aha, az író 
úr szeme fölcsillant, megrázzák a szitát! Milyen szitát? - Kobra nem 
értette. Mi sem. Gyuri elmesélte szegény Tibor bácsi végnapjait. A 
részleteket most hallottuk először. 

Borsós Virág azt hitte, amikor rátalált, hogy Rozsos Tibor 
gerincsérve újult ki, amivel már kétszer operálták. Azért vitette az 
Amerikai útra. Ott aztán rögtön azonosították a legrondább 
betegséget a máján, az alattomos daganat akkorára nőtt, hogy 
valóban a gerincéig ért. Infúzióra kötve szállították át a Kékgolyó 
utcába, az onkológiára. Szegény Tibor tudata az erős gyógyszerektől 
ködös maradt, s az utolsó percig azt hitte, hogy az Amerikai úton 
van, dr. Gerevicset reklamálta, reménykedve, hogy majd ő 
meggyógyítja. 

Amúgy dr. Gerevics sincs már az idegsebészeten, amikor 
Gyurcsány és a szocik másodszor is győztek, kinevezték államtitkár- 
helyettesnek, lehet ám fölfelé is bukni! - Gyuri. Igen, de a 
telefonkönyvedben akkor is áthúzhatod, s ha műtétre szorulsz, 
megszívtad! - Kobra. 


Emő felélénkült, ő középiskolás kora óta bajlódott a gerincével, 
mostanában egészen jó a helyzet, egy csodálatos koreai 
természetgyógyász rendbe hozta, akit érdekel, azt szívesen beajánlja, 
az illető a Bartók Béla úton rendel, az első alkalom hétezer, a többi 
öt, de nagyon megéri! 

Ki tud valakit prosztatára? - Gyuri. Az író úr ajánlotta az 
urológusát, talán csak az a kis probléma vele, hogy akkora keze van, 
mint egy péknek! 

Számos poén robbant urológiai tárgykörben. 

Joli és Vica félrehúzódva pusmogott az inkontinenciáról, 
különféle gyógyszerekről és  gyógymódokról. Jolinak már 
vesemedence-gyulladása is volt. 

Hagyjátok abba! - Gyöngyi. Mit? - Gyuri. Az egészségrovatot! a ti 
korotokban már természetes, hogy itt fáj, ott fáj, egy-két szerv 
megbetegszik! ahhoz képest egész jól vagytok! 

Kobra vigyorgott, elsütötte volna a szakállas poént, de az író úr 
megelőzte: Akinek ötven fölött semmije se fáj, az már nem is él, 
hahaha, és én meg már hatvanegy vagyok, a fene egye meg! 
Gyöngyi fejet hajtott: Bravó! 

- Vass Márton mintha nem érzékelte volna a gúnyt, tisztelgett. 

Bravó-bravó!!! - az ablak melletti asztalnál néhány idegen emelte 
a poharát, magyarok, fölismerték a scifi írót. Vass Márton azonnal 
átült hozzájuk, Virágjával együtt. Láthatólag gyógyír számára, ha 
érezheti, hogy az emberek tudják, kicsoda ő. Lehet, hogy inkább azt 
tudják, kicsoda volt, legnagyobb sikereit a hetvenesnyolcvanas 
években aratta. Nem érdekes, az ő korában múlt és jelen már 
nagyjából egyre megy. 

Jaj... csak négy évvel idősebb nálunk, gondoltuk mi, az 1950-ben 
született többség. 

Még mindig jobb, ha a leleteinkről beszélünk, mint ha az 
időjárásról, ahogy az angol arisztokraták! - Emő. 

Ezen vitatkoztunk egy darabig. Aztán Vica fizetett, indultunk a 
pizzeriából a hajóhoz. Kivéve Vass Mártonékat, a sci-fi író nem akart 
elszakadni alkalmi közönségétől, ontotta az anekdotákat és a 
vicceket. Virág azt mondta, menjünk nyugodtan, majd ő hazatereli a 
párját. 


A reggelinél késve bukkantak föl, a sci-fi író nagyon másnaposan. 
A magyarok egyike, ötvenhatos disszidens, vitorláskölcsönzőt 
üzemeltetett Genovában, s éjszakai horgászásra vitte őket. Én olyan 
tengeribeteg vagyok! - harsogta Vass Márton. Itta a hosszú kávét 
szorgosan. 

Palermóban Emő mécseseket gyújtott a sziklás parton, kettőt 
Malaciért, kettőt Tibor bácsiért. Ünnepélyes lassú gyászzenévé 
alakítva elénekeltük nekik a mi kis bor-sör-pálinka dalunkat (A 
bávval, a méhhel stb.), amit a kültagok egy része nem tudott mire 
vélni, pláne ebben a rekviemstílusban. 

Piknikeztünk a sziklán, a Vica összekészítette két fonott bőröndöt 
Gyuri és kis Szitu cipelte föl. Az író úr csak egy pohár grappát kért. 
Bevallotta Jolinak, eleinte úgy érezte, Tibor bácsi kissé lenézi, azért 
hívja írókámnak, de aztán rájött, ez nála a szeretet jele, voltaképp 
inkább a többiek bántak vele tartózkodóan, sok időbe telt, amíg 
valamennyire befogadtuk. 

Joli és Vica kórusban tiltakozott, egymás szavába vágva 
magyarázták, hogy ne legyen hülye, voltak nekünk kültagjaink, 
Imrus például, vagy Anna és Dani. Mire Vass Márton megjelent a 
színen, ők már kitűntek a képből, Imrusnak és Daninak nyoma 
veszett a nyugati kapitalizmus kokakóla-mámorában, Annáról még 
ennyi hírünk sincs. Dehogynem, mondta Emő, Kétegyházán lakik, 
háromgyerekes családanya, elvégezte a jogot levelezőn, a FIDESZ- 
kormány alatt ő volt a jegyző a faluban, most nyilván labdába se rúg, 
föl kéne hívnom, ha tudnám a számát, majd megkeresem őt az 
iwiwen. 

Igazán kedvesek vagytok! - Vass Márton félrehajtotta a fejét, mint 
egy madár: Bár azért... ti máig is író úrnak hívtok, néha azt hiszem, 
hogy nem tudjátok a nevemet. Lökött vagy, tisztára lökött, hadarta 
Joli, ha nem tudnánk, megnézhetnénk a könyved címlapján, amit 
szépen dedikáltál mindenkinek! 

A jövő lépcsői! - Kobra, mintha iskolában felelne, olvastuk ám, 
nagy élvezettel! Érdekes, egyiktek se szólt! Igen, mert mi nem 
vagyunk szakemberek, hadarta Joli, se az irodalomhoz nem értünk, 
se a jövőhöz. 


A jövő lépcsőit igazság szerint csak Vica és Gyuri olvasta el. 
Science fiction, természetesen. 

Mikor elszállingóztunk lefeküdni, Joli és Vass Márton kettesben 
maradt, az író Virága is visszavonult a kabinjukba. Joli megkérdezte, 
Vass Mártonnak volna-e kedve egy kis könnyű ucsorához. Joli vett a 
parton fügét, mandarint, karambolát és pomelót. Az író bevallotta, 
hogy karamboláról és pomelóról még sose hallott. Amikor Joli egy 
tálcán hozta a déligyümölcsöket, Vass Márton rájött, hogy 
karambolát már látott a  Lehel-piacon, de sose vett belőle, 
savanyúnak képzelte. 

A füge és a mandarin után a pomelóval próbálkoztak, Joli 
félbevágta s meghámozta. Az eredmény úgy nézett ki, mintha sűrű 
folyadékot mélyhűtőben agyonfagyasztottak volna, de mégsem hűlt 
le. Vass Márton beleharapott, hát, nem is tudom... - megtelt a szája 
olyasféle foszlós anyaggal, mint a narancshéj belseje. Alig tudta 
lenyelni. Joli is erőlködött, addig rágta, míg morzsalékká őrölte. 
Apró adagokban próbálta leküldeni a torkán. Talán ebből mégsem 
kellett volna venni. 

Idő múltán Emőke jött ki hálóköpenyben, látta őket a kabin 
ablakából. Megmutatta, mi a teendő. Ha fáradságos munkával 
kitépkedjük a pomelo gerezdjeit, s alapos munkát végezve 
leráncigáljuk róluk a fehéres hártyát, ízletes darabokat kapunk, 
melyek a kevéssé érett narancsra emlékeztetnek. 

Amikor az Európa kikötött Kerkyrán, Kobra táncestet szervezett a 
fedélzeten. Ő harmonikázott, a két fiából ritmusszekciót alakított, 
széken és ftémkancsón doboltak. Réges-régi táncdalfesztiválok cikis 
dalait adták elő, kifigurázva. Messzire vitte a hangokat a víz, arra 
járó vitorlásokon és motorcsónakokon tapsoltak, füttyögtek. 

Kobra kölcsönzött Vass Mártonnak egy kisebb herflit, az író úr 
kamaszkorában harmonikázott. Nem vallott szégyent. Rövid 
hangnem- és szólamegyeztetés után: ÍVhen Im Sixty Four. Kobra két 
fia is énekelt. Come Together. Több mint tíz év volt köztük, furcsamód 
mégis egykorúnak látszottak, orrukon a Kobra-féle fekete keretes 
pápaszemmel. Yesterday. 

Dubrovnikban kerestük a színházat, ahonnan a névnászútkor 
elkergettek bennünket. Nem találtuk. Joli erősködött, ott kell lennie, 


ahol a főutca derékszögben megtörik - de a főutca sehol nem tört 
meg derékszögben. 

Korcsulán pedig a szitakötők szigetét nem találtuk, hiába 
tudakozódott Sneci a kapitánynál, s a kikötőben is. 

Megállt az eszünk. 

Fölvetődött bennünk a zavarba ejtő gondolat, amit egyikünk sem 
akart megfogalmazni. 

Talán nemcsak az emlékezet rostáján hullanak át a múlt forgácsai, 
hanem a valóságból is törli őket az idő. 

Contacts Conversation Call View Tools Help 

[Tóth György George] Szia, Snecikém. Örülök, hogy megvagy. 
Most behívom a többieket sorban, várj egy kicsit. 

[Miklos Schneider] Valami baj van? 

[Tóth György Georgel Szevasz, Kobra. 

[KobraKarcsi] Adjisten. Mi a szitu? 

[Tóth György Georgel Szia, Emőke. Hallasz 

engem? 

[Korin Emőkel Igen, de kicsit visszhangzol. Jaaaj, 

én is visszhangzok! 

[Tóth György George] Talán mert conference call. 

Halkítsd le. 

[Korin Emőkel] Mi? 

[Tóth György George] Iöbben beszélgetünk egyszerre, itt van 
már Sneci, Kobra, és te. 

[Korin Emőkel Sziasztok. Mi a szitu? 

[Miklos Schneiderl] Ő is kezdi! 

[Korin Emőkel Tessék? 

[KobraKarcsi] Szia, Emő. 

[Tóth György George] Vedd már föl, Jolikám! 

Nem értem, leíméleztük, hogy délután három mindenkinek jó. 

[Miklos Schneider] Mért vagy olyan ünnepélyes? 

Történt valami? 

IKorin Emőke] Én nem is tudtam, hogy lehet így dumálgatni 
többen! Sirály! 

[KobraKarcsil Hát még ha majd videókóllban is nyomhatjuk, 
most az még csak párban megy. [Korin Emőkel Hát... baj, ha nem 


egészen értem? [Tóth György Georgel Szia, Jolikám, na csak hogy!! 
[Selmeczy Jolán] Szia, Gyuri. Mi a pálya? [[óth György George] 
Mindenki hallja? Gyors névsorolvasás. Sneci? 
[Miklos Schneider] Itt vagyok. 
Tóth György George] Kobra? 
KobraKarcsil Jelen. 
Tóth György George] Emő? 
Korin Emőkel Igen. 
Tóth György Georgel Joli? 
Selmeczy Jolán] Én is. 
Tóth György George] Kérem szépen, mindenki figyeljen ide! 
KobraKarcsi] Egy kis figyelmet kérsz? 

[Tóth György Georgel Ne! Komolyan, szépen. [KobraKarcsij 
Tudjuk, ahogy a csillag megy az égen! 

[Tóth György George] Ne poénkodjatok, hallgassatok ide. Vicáról 
van szó. Tudjátok, milyen zárkózott, ha baj van, begombolkozik, és 
nekem se mondja. Baj van, elég nagy baj. A VikiTours, hacsak nincs 
egy gyors csoda, nem ússza meg a csődeljárást. 

[Selmeczy Jolán] Ne viccelj! Azt mondtátok, jól megy a bolt! 

[Tóth György George] Abban a hiszemben voltunk. Azok a 
számok, amikhez Vica hozzáfért, kis viszszaesést mutattak, ami 
érthető ezekben a sovány időkben. De kiderült, hogy Vicát 
folyamatosan kábította az igazgató, tudjátok, a Viktor. 

[Korin Emőkel Hogy a pébe? Azt mondtátok, Viktor országos 
barátotok! 

[Tóth György George] Igen. Az volt. Kígyót melengettünk a 
keblünkön, ha szabad így mondanom. [KobraKarcsi] Még arról is 
szó volt, hogy vegyük be kültagnak! 

[Tóth György Georgel] Hát... bíztunk benne. Megszívtuk. 

[Selmeczy Jolán] Be is vettük volna rátok való tekintettel, ha eljön 
valahová egy próbaútra. 

[Korin Emőke] Most akkor mi lesz? 

[Tóth György George] Viktor Lászlót körözik. Két hete eltűnt. 
Szerintem kiszökött Kanadába a testvéréhez, gondolom, hamis 
papírokkal. Ha sikerül megfogni, Vicának könnyebb lesz 

védekeznie. Ha nem... [Miklos Schneider] Azt hittem, Viktor a 
keresztneve! 

[IKobraKarcsi] Én is. 

[Selmeczy Jolán] Jézusom, az is lehet, hogy Vicust beperelik? 

[Korin Emőke] Bevádolják? 

[Miklos Schneider] Van jó ügyvéd? 

[Tóth György George] Gyerekek, úgyis elég visszhangos a vonal, 
ne beszéljünk párhuzamosan! Maradjatok egy kicsit csöndben, és 
figyeljetek. Lehet, hogy vádat emelnek, az is lehet, hogy bíróság elé 
citálják, de ismeritek Vicát, megvan az összes papírja, a könyvelő a 
barátnője, meg fogja védeni magát, ha kell. Nem ez a baj. A 
VikiToursnak minden valószínűség szerint vége... 

[KobraKarcsi] Ha valamit segíthe. .. 

[Selmeczy Jolán] Ránk számíthattok bárm... [Tóth György 
Georgel Kedvesek vagytok, de az Orrszarvú Patikának még 
nincsenek komoly nehézségei, és amíg ez így lesz, minden oké, 
illetve... másról akarok... Tehát. Vica olyan állapotba került, hogy 
csőlátása van, csak ezzel foglalkozik éjjel nappal, viszont ha valaki 
célozni merészel az ügyre, olyan hisztérikus lesz, hogy leharapja a 
fejét. Utána elsírja magát, és nem bírja abbahagyni. Szépen kérlek 
titeket, ne hozzátok szóba, ne is tudjatok róla! Majd ha idejét érzi, 
elmondja ő. Ígérjétek meg, úttörő becsületszóra. [Miklos Schneider] 
Rendben. Csak ne úttörő legyen a becsületszó. 

[Tóth György Georgel Sima becsületszó, oké? [KobraKarcsi] O. K. 
Korin Emőkel Deal. 

Tóth György George] Amióta ez megy, nyolc kilót fogyott. 
Selmeczy Jolán] Úristen! 

KobraKarcsi] Bár én tudnék fogy... 

Korin Emőkel Kobra!!! 

KobraKarcsi] Bocs. Befogom. 

[Tóth György Georgel Plusz van egy kis nőgyógyászati 
problémája, az is nagyon kiborítja, de ti erről se tudtok, világos? 

[KobraKarcsi] Mint a vakablak. 

[Selmeczy Jolán] Igen. Fel se hívjuk? 

[Tóth György George] Dehogynem, csak ne érintsétek a témát, 
amíg ő bele nem kezd. 

IKorin Emőkel Jó. Én úgy föl vagyok zaklatva! [Selmeczy Jolán] 
Hagyd ezt. Most nem rólad van szó. 

[Korin Emőkel] Igazad van. 

[Tóth György  Georgel  Házastársaknak se  meséljétek. 
Kültagoknak se. Teljes dumastop, világos? [KobraKarcsi] Totál 
szájzár! Főleg a női szakasznak! 

[Selmeczy Jolán] Ugyan már, ti pasik sokkal pletykásabbak 
vagytok! Gyuri, figyelj... nagyon kiborult? [Tóth György George] 
Erre most mit mondjak? 

Van az a teáskészletünk, a Zsolnay, nászajándékba kaptuk, az a 
bordó virágmintás. .. 

[Korin Emőkel] Aranyszegéllyel, ugye? 

[Tóth György George] Pontosan! Annyira vigyázott rá, hogy csak 
ünnepi alkalomra, születésnapon és karácsonykor használtuk. Na, a 
csészéket egyenként a földhöz vagdosta! Képzelhetitek. 

[Selmeczy Jolán] Jaj, istenem... 

[Korin Emőke] Mekkora szopás! 

[Tóth György Georgel Grandiózus. Nos. Ez van. 

Nálatok mi újság? Készültök a kará... 

(képernyő kimerevedik - hang megszakad - számítógép lefagy) 

Add a contact Call phones 13,688,430 people online ALÁÍRÁSOM A 
JELENLÉTI ÍVEN 

Hozzám került a közös napló Vass Mártontól, én vagyok a soros. 

Bár én lennék a Soros! 

Hagyd abba az irigykedést, Schneider Miklós. Pont az a baja 
ennek az országnak, hogy mindenki irigykedik. Ha a szomszéd vesz 
egy marha nagy autót, ahelyett hogy gratulálnánk neki, kezdjük 
sandán számolgatni, miből telt erre az új kocsira?! 

Különben se akarj George Soros lenni, túl öreg. Esetleg a fiatal 
George Soros, aki már gazdag és híres, de még ereje teljében. 

Mikor voltam én erejem teljében? Ialán soha. Amikor 
megszülettem, másfél hónappal hamarább a kelleténél, mingyárt 
bedugtak az inkubátorba. Szovjet inkubátorba. Ingyenes, teljes körű 
és önkéntes, mint a téeszesítés. Anyukám azt hitte, meg se maradok, 
nem verte nagydobra, hogy már világra jöttem, kemény tél volt, alig 
látszott a változás a vastag télikabát alatt. Titokban járkált be 


hozzám a kórházba. A papának meg a mamának állítólag nem 
engedte, hogy megnézzenek. E! lehet ezt hinni? 

A budapestiek a szülőket mondják papának, mamának, nehezen 
szoktam meg, amikor fölkerültem. Nekik nagypapa-nagymama. 
Akkor a vidékieknek úgy kéne a hívniuk a szülőket, hogy kispapa- 
kismama, de az ugye más. Emőke állt át leghamarább, mamám, 
papám, nem is értettük. Most már én is átálltam, nagyjából. 

A másik az ,a"-zás: fölhívom a Tibor bácsit, a Malacit... Minek a 
név elé ,a"? Erre is átálltunk az évek során. Pestiek vagyunk, 
beolvadtunk a kétmillióba. Itt már több a barátunk és haverunk, 
mint odahaza, a rokonok kábé kihaltak. Most akkor hová tartozunk? 

Se ide, se oda. 

Ha meghalok, és meghalnak, akik ismertek, nyoma se marad 
annak, hogy egyáltalában éltem! Jobb erre nem gondolni. Bár ugye 
Louise, a lányom... hát, ő szarik rám, hiába él. Szült egy unokát - 
még nem is láttam, csak fényképen. Azt írta, nem hasonlít rám, 
, szerencsére" . Franyesz. 

Ülök a kutya- és macskaeledelek közt a tintafoltos íróasztalnál, 
amit még az előző tulajdonos pacázott össze. Én soha nem írtam 
töltőtollal, legföljebb golyóssal, az átás számlát, amíg nem vettem 
számlázó software-t. 

Illene kézírással naplózni a füzetbe, de az már kínszenvedés, a 
nevem se tudom kétszer ugyanúgy, a bankban néha problémáznak 
az ügyintézők. Hál isten, a banki ügyeimet is jórészt a neten 
intézem. A hordozható számítógépemen írom a naplót, majd 
kinyomtatom és beragasztom a füzetbe, így legalább el bírják olvasni 
a hatok. Akik a nyolcakból megvannak. Még. 

Joli eleinte úgy írta: 8ak. Erre föl mi is. Nem emlékszem, mikor 
hagytuk abba. Meg kéne nézni abban a réges-régi naplóban, Joli 
állítólag előbányászta valahonnét. Az a pepita füzet, ha jól 
számolom, ötvenéves! Múzeumi darab. Joli gyöngybetűi! Látom 
magam előtt a sorait. Olyan kecsesen ficánkolnak, mint ő maga. 

Word Arttal csinálok iniciálékat, egész szavakból. Hadd szóljon! 
Eddig csak Emőke rajzolt a közös naplóba, ebbe az újba. 
Végigolvastam. 


Szeretném kölcsönbe kapni a régit, de Joli nem adja ki a kezéből, 
azt mondja, ha fölmegyek hozzá, ott helyben lapozgathatom. 
Egyszer majd tényleg. 

Nehéz úgy írni, hogy tudom, a többiek elolvassák. Ha akarják. 
Drága Tibor bácsi és Malaci kivételével. Bár volna túlvilág! 

De csak mennyország! Pokolra nincs szükségünk. 

Édes Joli, Emő, Vica, puszi-puszi, kedves Gyuri, Kobra, Író úr, 
kézszorítás és ölelés nektek. A sors tartson meg minket százéves 
korunkig! Vicuskát duplán, kerüljön egyenesbe gyorsan! 

Emő házibulit szervez június végére, garden partyt, ahogy ő 
mondja, akkor lesz a 8ak fél évszázados jubileuma. Kíváncsi vagyok. 
Kobra Karcsi ott akarja bejelenteni az alapítványt, már valamennyien 
rábólintottunk. Havonta minimum ötezer ficcset befizetünk, és azok 
a gyerekek kapnak belőle, akik szülő nélkül maradnak, egyetemi 
tanulmányaik támogatására. Egyelőre Tibor bácsi és Malaci srácairól 
van szó. 

Meghatóan szép ötlet, csak az a kis szépséghibája, hogy nem 
énnekem jutott eszembe. Kobra köztünk a legromantikusabb, 
lekörözve a lányokat. Ő maga havi tízezret fizet, pedig most nem áll 
túl jól, már csak egy szalonja van. Ki vesz manapság zongorát? lart 
más hangszereket is, főleg szintetizátort és elektromos gitárt, de 
azokért se állnak sorba. 

Állnak sorba még bármiért? Fogalmam sincs. Állateledelért biztos 
nem. Pedig annyi a kutya, mint égen a csillag, összeszarják a 
járdákat, a tulajok töredéke szedi föl. Kitett nekik az önkormányzat 
ingyenzacskót, de minek. 

Csak Joli és Emő fabogár káeftéje dönget. Már ékszereket is 
gyártanak gyerekeknek, pici  aranylepkéket,  katicákat és 
szitakötőket. Külföldi megrendeléseket is kapnak. Goldene Libelle! 
Csak gratulálni tudok. Ügyesek. 

Velem ellentétben, aki ülök itt a macska- és kutyakaják bűzében, 
várom, hogy valaki rám nyissa az ajtót. A szójának ilyen erős a 
szaga, amit hús helyett nyomnak bele a gyártók. Azt sem értem, 
miért szivárog ki a vastag alumíniumfóliázott zacskókból. Szegény 
kutyák. Szép tőlük, hogy hajlandók megenni. 


Éljenek a halak! Az ő eledelükkel nincs annyi baj. Amíg nem 
tudod, mit tesznek bele. 

Mai napig nem bírtam megszokni azt a fojtó Pestszagot, amiben a 
kutyagumié is benne van. A buszok füstje a legorrfacsaróbb, 
köhögök tőle. Már nem tudnék vidéken élni, de ha fölmegyek a 
Normafához, és kitisztul a tüdőm, képtelenségnek érzem, hogy 
egyáltalán túléljük, amit a városban beszívunk. Mindannyian meg 
fogunk fulladni. Kíváncsi vagyok, a többieket is ennyire zavarja-e. 
Mi vidékről jöttünk, a jó levegőből. Talán Gyuri és Vica nem annyira, 
Szegeden és Csabán mindig voltak buszok és kocsik. Persze, nem 
ennyi. 

Kár, hogy abbamaradt a kezdeményezés, hogy lelátogassuk 
egymás szülőhelyét. Voltunk szegény Malaciéknál Gyomán, aztán 
Vicuséknál Csabán, és Joli maradék rokonságánál Nagyváradon. 
Egyszer Orosházára is elmehetnénk, gondolom, nekem kéne 
szerveznem. Már alig vannak ott rokonaim, csak egy-két pár 
gyerekkori haver, akikkel nehéz beszélgetni. Inni könynyebb. 

Mikor jártam odahaza? Régen. Valami rendezvényen, az irodalmi 
emlékházban. Voltaképp Darvas József-emlékház. Városunk nagy 
szülötte: Darvas József! Persze, már ő is sztornó, a múltat végképp 
eltörölni... legalábbis a szoci múltat. De azért! Mi épp akkor voltunk 
fiatalok. Ez van. Minket is el lehet törölni. Egyszer találkoztam 
Darvas Józseffel, még egyetemista koromban, azt hiszem, ő volt 
akkor az írószövetség elnöke. Az Abbázia kávéházban ült, a Nov hét 
téren, valaki odavitt hozzá. De ki? 

Állítólag rokkantnyugdíjaztathatnám magam, mert mindkét 
térdemet operálták. Nem tudom, hogyan kell intézni. Majd 
megkérdezem Gyurit, ő a legéletrevalóbb. Mi lesz itt? Az tuti, hogy 
2010-ben a szocikat le fogja radírozni a FIDESZ, a magyar gárdával, 
a KDNP-vel meg a többi jobboldali alakulattal. Lehet, hogy előbb, 
valamilyen puccsal, mert ugye még bő két év a választásokig, túl 
türelmetlenek, hogy ki bírják várni. Tiszta Dél-Amerika ez már. 

A karót nyelt Gyurcsány bevallotta az őszödi beszédében, hogy 
elkúrtuk. Elkúrták! Az elvtársainak mondta, de rögtön kiszivárgott. 
Szivárog ebben az országban minden, nemcsak a szójaszag. 


Ha nem jönnek a vásárlók, fölkopik az állam. Kutyások, 
macskások, halasok, tengerimalacosok, mi lesz? Gyertek gyorsan, 
mert kéne a zseton! 

Hiába feszülök hétrét, akkor sincs forgalom. Beszereztem a 
legújabb kutyakaját, fogtisztító és ultra fitt, sódarból készült. Mi 
lehet az? 

Google. Sódar: Sonka, a disznó mellső lábából, füstölt lapocka, 
oldalas. A német Schulter (váll, lapocka) középnémet scholder 
változatának átvétele hangrendi kiegyenlítődéssel. 

Recept: Pácolt mangalica sódar roston sütve. Disznyónak az 
combjából vágjál takaros szeleteket, jófajta pácban érleld hűvös 
verembe, majd platnira téve süssed meg. Tálaláskor fokhagymával 
és eleven borssal trágyázd, így lészen fáintosabb. 

Bizisten megcsinálom. A hatoknak. Rendezek egy jó nagy 
vendégséget. Nemsoká. Arra azért még futja egy ilyen Snecinek 
(lúzernak) is. 

Két nap Bécsben 

TI hárman - Vica, Joli és Vass Márton - Kobrával mentetek ki, ő 
intézte el, hogy kapjatok időpontot. Vica szerette volna tudni, 
hogyan csinálta, németül csak gesztikulál. Lehet, hogy megkért 
valakit. Munkatársat biztosan nem, úgy hallottátok, az összes 
alkalmazottját el kellett küldenie, a szalont föladja, úgy fölemelte a 
hatodik kerületi önkormányzat a bérleti díjat, hogy nem bírja 
kitermelni. 
azzal a hátránnyal járt, hogy egész úton hallgathatta Kobra válását. 
Ti ketten - Joli és Vass Márton - figyeltetek, de az automata 
klímaberendezés zúgása elnyomta Nagy Karcsi mondatait, csak egy- 
egy foszlányt sodort hátra. 

nem tehetek ró 

belezúgtam, és ő is eng 

az volna legjobb, ha kettészakadhatnék 

pénz miatt? akkor nem velem akarn 

lehet, hogy a kocsim is rá... csőd ez, káó, mélyüté... Most lett 
igaza Gyurinak, gondoltátok, a gyógyszertár az egyetlen biztos 
befektetés, az emberek válság idején is megbetegszenek. Ti is mind 
betegek vagytok. Csőd, csőd, csőd. 

Joli úgy döntött, majd végighallgatja Kobra históriáját a 
vacsoránál, nyilván előadja még néhányszor, a válók és a friss 
kórházi élményt (szülés, operáció, hozzátartozó halála) átélők bevett 
szokása szerint. Megkérdezte Vass Mártont, min dolgozik. A sci-fi 
író, télmosollyal: Unalmasan kiszámítható vagyok, már megint egy 
regényen, a tervvel ellentétben ez is a jövőről szól.... biztos azért, 
hogy addig ne kelljen foglalkoznom a jelennel. 

Joli mutatta a három printelt oldalt, amit Emő nyomott a kezébe, 
azzal, hogy föltétlenül olvassa el, mert zseniális, a neten találta. Már 
megszoktátok, hogy Emőkének szinte minden zseniális, ami tetszik. 
Vass Márton átfutotta. A szöveg arról szólt, hogy Nostradamus, a 
jövőbelátók legnagyobbika, élete végén, öregen és betegen, több 
Magyarországra vonatkozó jóslatot készített, fölkérésre. Zrínyi 


Miklós volt a megrendelő, háromezer ezüstöt fizetett azért, hogy 
Nostradamus nyilatkozzék Magyarország jövőjéről. 

Mennyi pénz lehetett az? - Joli. Sok, mondta a scifi író, szép 
honorárium néhány versikéért. 

Az egyikben Nostradamus kijelenti, akinek mindezt írta 
rendelésre, csak három hónappal éli őt túl. , Csatát veszít, de a 
harcnak nem lesz vége, minden ledőlt toronynak súlya van." Mit 
tesz isten, a szigetvári hős tényleg csak néhány hónappal élte túl a 
jóst. 

Ezek szerint Zrínyi a háromezer ezüstjéért tudhatta, hogy már 
nincs túl sok ideje e sártekén! - a scifi író. Ha elhitte! - Joli. Ennyi 
pénzért elhihette volna, mondta a sci-fi író, és megpróbálhatta volna 
elkerülni a halált! A hősök már csak ilyen csökönyösek! - Joli. 

Állati... ezt hallgassátok meg! - kiabált bele Vass Márton a 
motorzúgásba és Kobra válásába. Fölolvasta nektek: 

Az írott szó elhal majd, 

és egyre szegényebb lesz a beszéd, a nemzetre egy talány hoz bajt, mely 
elveszi az emberek eszét. Egész nap otthonukban ctilnek, bámulnak hazug, 
mozgó képeket, s mire a bálványok ledőlnek, már alig születnek gyermekek. 

Mindezt 1566-ban! - Joli. De mi lehet a talány, mely a nemzetre 
bajt hoz, és elveszi az emberek eszét? - a scifi író. le mondd meg, te 
vagy a jövőfelelős! - Joli, majd dalra fakadt: Talán, talán, talán! 

Eredetileg arról volt szó, hogy talán Gyuri is jön veletek Bécsbe, 
de az utolsó pillanatban úgy döntött, elég, ha Vica képviseli a 
családot. A hosszú vita után Gyuri szeretett volna gombfocizni, de 
Kobra túl izgatott volt a téma miatt. Meg a válás miatt, de arról 
akkor még nem tudtatok, gyanakodhattatok volna, Saci egy ideje 
nem mutatkozott. 

Az történt, hogy egy kis alkalmi összejövetel kerekedett 
Vicáéknál, semmi különös, fölestetek néhányan. Kobra Saci nélkül. 
Emő az utcáról telefonált, hogy hoz valakit! - Vica nem tudta, új 
pasiról van-e szó, Emőke titokzatoskodott. 

Sosem derült ki, mert Emő az utolsó pillanatban lemondta, és 
arról az emberről többé nem hallottatok. Helyettük előbb Joli, aztán 
Vass Márton esett föl. Fiatalkorotokban mondtátok így. Fölesni — 
beállítani, csak úgy. 


Nemcsak az életkorból eredő lazaság, hanem a kényszer is szülte 
ezt, fehér holló volt az otthoni telefon, ha látni akartátok egymást, 
becsöngettetek (a kaputelefon se jött még divatba, pláne vidéken), 
vagy bezörgettetek, aztán vagy jókor érkeztetek, vagy nem. 

Kihez állítanátok be még ma is, csak úgy? - tette föl a kérdést 
Vica és Gyuri, saját magának. Hm... tulképp senkihez. A nyolcak 
maradékához sem. Amióta a mobil elterjedt, az ember legalább a 
kocsiból felhívja azt, akihez igyekszik. Sőt. Egy jelentőség nélküli 
találkozást is három-négy telefon előz meg. Kedden háromkor, de 
azért hétfőn még beszéljünk! Oké a holnap három, amikor elindulsz, 
csörögj rám! 

Megtárgyaltátok, hogy többékevésbé ti is ezt csináljátok, pedig a 
csörögj ráml/-ot szívből utáljátok. Gyuri például látja lelki szemei 
előtt, amint az illető egy babacsörgőt ráz a másiknak a feje fölött. 

Az est meglepetését Vass Márton okozta. Először is, egy falatot 
sem evett, ami emberemlékezet óta nem fordult elő. Másodszor, nem 
kezdett terjengős kiselőadásokba arról, hogy ő is éppolyan rendes 
(értsd: nagy) író, mint azok, akiket nagy írónak tartanak, továbbá a 
science fiction ma már elismert irodalmi műfaj, és külföldi példák. 
Meg az unalomig ismert versikéje: Asimov és Bradbury, a kezemet 
megköti. 

Vass Márton ivott egy vodka-tonikot, aztán csöndesen közölte a 
háziakkal (de mindannyian hallottátok): egészen biztos forrásból 
tudja, hogy a kormány zárolni fogja azokat a bankszámlákat, 
amelyeken több pénz van ötmillió forintnál. Az eurolekötések 
összeghatáráról még nincs döntés. Legokosabb, ha kiszeditek a 
pénzeteket és viszitek külföldre. 

Ez a hír olyan képtelenségnek hangzott, hogy egyikőtök sem hitte 
el. Különben is, egy sci-fi író honnan tudna ilyesmit? Ámbár ha ez a 
jövő... 

Vicában megszólalt a jogász, hivatkozott a PTK-ra, a számla 
magánjogi szerződés a bankkal, ahhoz az államnak semmi köze. 

Kobrában megszólalt a józan ész, ha a kormány rátenyerel a 
privát számlákra, átmenetileg pénzhez jut, de még szegény Tibor 
bácsi mesélte, hogy a legnagyobb betétek tulajdonosai kivétel nélkül 
külföldiek, ha ezek megneszelik a hírt, nyomban elviszik a pénzüket 


máshová, és soha többé nem hoznak ide egy rézcentet se. Amivel 
sokkal rosszabbul jár a bank, és végső soron az ország. Ő a maga 
részéről bármit föl tud tételezni erről a rezsimről - megjegyzi, a többi 
rezsimről is -, de azt mégsem, hogy a saját érdekei ellen cselekedne. 
Esze ágában sincs fölbontania a lekötéseit, és nektek sem tanácsolja. 
Ha mégis megtenné, akkor se vinné a megtakarításait külföldre, 
mert ki a frász tudja, hogy melyik osztrák vagy akár svájci bank áll 
szilárdan a lábán? Mindegyik csődbe mehet! 

Hümmögtetek. Csak Vass Márton arcáról nem hervadt le a 
bennfentes mosoly, ez nem probléma, könnyű ellenőrizni a neten 
bármelyik bankot, a mérlegkönyvi főösszeg és más fontos adatok 
nyilvánosak. Ő speciel végzett egy kis kutatást. Megnevezett két 
osztrák pénzintézetet, amelyek sziklaszilárdnak látszanak. 

Ugyan már, vetette ellene Gyuri, pont ez a kettő Magyarországon 
nagyjából csomagol, számolják föl a fiókokat, küldik el az 
alkalmazottakat! A sci-fi író elismerte, hogy ez igaz, a szóban forgó 
két bank nyakig ül a magyar államadósságban, tudniillik sok 
államkötvényt vettek az MNB-től az elmúlt években. De más tészta 
az itteni részleg, és más az anyavállalat. 

Kobra volt az első, aki faggatni kezdte az író urat. Hogyan 
gondolja a manővert? ha kiszeditek a pénzt a bankból, hová rejtitek 
addig, amíg Bécsbe viszitek? mi van, ha épp akkor betörnek a 
lakásotokba? 

Vass Márton csak annyit felelt, hogy ha jól megszervezitek, 
egyetlen estéről és éjszakáról van szó, alacsony a valószínűsége 
annak, hogy pont akkor jönne a betörő. Amúgy meg ha Nagy Karcsi 
ezen izgatja magát, ugorjon ki Bécsbe, nyisson egy számlát, s aztán 
az itteni bankból egyszerűen utaltassa oda a zsetont. Ő, mármint 
Vass Márton, sürgősnek érzi, hogy cselekedjék, amije van, azt nem 
lopta, nem örökölte, szorgalmas írói munkával szerezte, és a 
legkisebb rizikót sem akarja vállalni, gondoljatok arra, mi történt az 
argentinokkal, amikor államcsődbe mentek. 

Tulajdonképp Argentínában se vesztették el a betétjeiket az 
emberek, mondta Kobra, csak átmenetileg nem juthattak hozzá az 
egészhez, limitet szabtak a bankok, hogy mittudomén, havonta csak 
ötszázezret vagy egymilliót lehet kivenni, egy ilyen lépés nem 


zavarna minket, úgyis a gyerekeinkre akarjuk hagyni a pénzünk 
javát. Semmi kedvem szópárbajozni, felelte a sci-fi író, nekem elég, 
hogy szóltam! ennyivel tartozom nektek. 

Uftt, én beszéltem, mi? - vakkantotta Kobra. Végre nevettetek, 
enyhült a feszültség. Gyuri színpadiasan bejelentette: Hölgyeim és 
uraim, tálalva van! 

Vica zöldborsólevest készített, főételnek marhapörköltet, csabai 
módra, Gyuri pedig sztrapacskát, galuska helyett. Tudtátok, náluk 
így járja. A nachtischt Joli hozta, Budapest legjobbnak kikiáltott 
cukrászdájából. A sci-fi író kijelentette, hogy oda nem jár, mert a 
tulaj a szélsőjobbos lapot járatja, és árulja is. Ez nem érződik a 
parfétortáján! - Joli. 

Vissza-visszatértetek a pénzek Ausztriába vitelére. Jolinak eszébe 
jutott, Emő azt hallotta valakitől, hogy nem kell Bécsig menni, a 
határon túli falvakba ideiglenes fiókokat telepítettek az osztrák 
bankok, hogy fogadják a magyar pénzmentőket, és persze megfelelő 
hasznot húzzanak belőle. Ennyire sokan csinálják? - Kobrát ez 
gondolkodóba ejtette. Akkor mi mért nem tudtunk erről? - Vica. 
Most már tudtok! - a sci-fi író. 

Akadtak olyan pillanatok, amikor mindannyian úgy döntöttetek, 
viszitek a vagyonkátokat, a lehető leghamarább. Ám olyanok is, 
amikor legyintgettetek, úgyse merik meglépni, ebből azért óriási 
felhördülés lenne az EU-ban, s idehaza is, elvesztenék az összes 
hívüket. 

Joli emlékeztetett benneteket, hogy ez a kormány hanyag 
eleganciával cabcarázta a magánnyugdíjpénztárakban összegyűlt 
tőkét, mégse lett komoly balhé az EU-ban, és a közvélemény- 
kutatások szerint a szavazóbázisuk is alig csökkent. 

Vass Márton köszönt el leghamarább. Azzal, hogy ő bizony viszi 
a pénzét Bécsbe, ha más is akarja, hangoljátok össze. 

Ti még rágtátok a gittet órákon át. Az volt a legkülönösebb, 
ahogyan Gyuri pálfordulgatott ebben az ügyben, mintegy 
húszpercenként. 

Egészen addig, amíg csöngött a telefonja, egy hajdani kollégája 
hívta a MALÉV-tól. Mikor letette, a száját harapdálva kibökte: 
Gyerekek, ne vegyetek jegyet a MALÉVnál, záros határidőn belül 


csődbe megy! És mit csináljon, aki már vett jegyet márciusra? - 
Emőke. Nem kapott választ. Rövid csönd után Kobra: Gyurikám, 
csak a számlák einstandja képtelenség? az nem, hogy hagyják csődbe 
menni a M-A-L-É-V-et??? De... talált, süllyed! - Gyuri, jajdulásszerű 
sóhajjal. 

Süllyed itt minden és mindenki. Oszlásszagot éreztetek, a 
parfétortáé helyett. 

Gyuri átlendült a másik végletbe, már nemcsak a pénzt akarta 
Bécsbe menekíteni, fölvetette Vicának, hogy adják el a házukat és a 
nyaralójukat, s az ellenértéket is helyezzék biztonságba euróban 
odakint. Vica hümmögött, erre azért még aludjunk egyet... kettőt. 

Végül Gyuri nem vette ki az összes megtakarítását a Bankból, 
ahol még Rozsos libor miatt nyitott számlát. Csak a felét. Vicára 
bízta, hogy törjön föl három lekötést, s váltsa át euróra különböző 
CHANGE irodákban. Ennek hatására Kobra és Joli is cselekedett, 
pedig ők kezdetben osztották Gyuri (első) álláspontját. 

Délután fél négykor indultatok, Vicáék háza elől. Sneci 
megbeszélte Kobrával, hogy majd este csatlakozik hozzátok a bécsi 
szállodában, saját kis Suzukijával jön. Előbb be kell zárnia a boltot, 
egyelőre csak aznapra. 

A szállást kis Szitu szerezte féláron, egy príma hotelban, 
valamelyik haverja recepciósként dolgozik ott. Idehaza a haver is 
szállodaigazgató volt. Kis Szitu, miután a Hotel Sissiből dicstelen 
távozásra kényszerült, uszodafőnök lett Győrben. Jobb, mint állás 
nélkül. 

Kobra be akarta lőni a GPS-t, de a program nem ismert ilyen nevű 
szállodát se magyarul, se németül. Lehetetlen, a Hotel Königin Von 
Ungarn nagyon híres! 

- Vass Márton. Hát, a magyar GPS le se szarja! - Kobra. 

Tudtátok, hogy a Stephansplatz közelében keresendő a 
Schulerstrasse, némi kanyargás után Kobra odatalált. Na igen. 
Magyar Király - nem Királynő. Parkolási lehetőség az APCOA egyik 
garázsában, néhány saroknyira. 

A recepción kiderült, hogy félreértés folytán egyetlen családi 
szobával vártak titeket, ami kétszintes. Kobra nem tudta megmutatni 


az igazolást, el se kérte kis Szitutól. Sajnos, csak ezt adhatjuk, telt 
ház, mentegetőztek a portások szinte kórusban, tiroli dialektusban. 

Máshová kell mennünk! - Kobra, csüggedten. Sejtettétek, a kis 
Szitu által szerzett ötvenszázalékos kedvezmény füstbe menéséért 
fáj a szíve. Vicának inkább a patinás hotelért, ki tudja, milyet találtok 
sebtiben. Azért előbb nézzük meg?! - Joli. 

A londiner - harminc körüli tejfelesképű fiatalember - fölkísérte 
őket a másodikra. A szoba - inkább terem - két boltozatos ablaka az 
utcára nyílt, egészen halkan ideszűrődött a konflislovak patkójának 
kocogása a  macskaköveken. Óriási  méregzöld  bőrhuzatú 
ülőgarnitúra állt középen, a londiner mutatta, hogy mindkét kanapé 
ággyá alakítható. A bal oldali sarokból szokatlanul széles, sötétre 
politúrozott falépcső vezetett a fölső szintre, ahol három ágy volt, és 
egy - a lentinél is nagyobb - fürdőszoba, két zuhanyfülkével. Vica és 
Joli összenézett, egyszerre mondták: Maradjunk! Kobra biccentett, 
egy eurót nyomott a fiatalember kezébe, hozza föl a csomagokat. A 
londiner mintha kevesellte volna, de azért mosolygott. 

Vicában föltámadt a szervező, pillanatok alatt elosztotta az 
ágyakat. Nők lenn, Kobra, Vass Márton és a később várható Sneci 
fönn. Háromnegyed óra lazítás után közös vacsora a szálloda 
éttermében. 

Kis Szitu lelketekre kötötte, próbáljátok ki a Tafelspitzet a Magyar 
Királyban. Egy emberként megrendeltétek. Sneci épp a velőscsont 
után futott be. One more Tafelspitz, bitte! - mondta a 
villanypóznaszerű főúrnak, pedig közületek talán ő tudott legjobban 
németül. 

Kobra épp a válását mesélte, már megint. Új részletekkel 
fűszerezve. Például. A hangszerbolt vevőkörében sok a roma, 
micsináljunk, a zenészek közt magas a számuk. Saci ezt utálja, és 
nehezményezi, hogy Kobra hitelt ad nekik. 

Miért, nem fizetik vissza? - Joli. De, csak a maguk tempójában... 
viszont ha nem vehetnek részletben, mennek máshova, Saci ezt nem 
képes fölfogni, mindenfélére hivatkozik, ahelyett hogy bevallaná, 
egyszerűen utálja a cigányokat, simán rasszista! Antiromista, hö! - 
Sneci. Te ne viccelődjél, Schneider, bőgte Kobra, amikor pont megy 
tönkre a házasságom! Hát bocs, morogta Sneci. 


Tűnődtetek, mivel tudnátok jobb kedvre deríteni Kobrát. 

Rajtatok kívül csupán egy fegyelmezett osztrák család étkezett a 
sarokban a kerek asztalnál, papa, mama, három gyerek, 
vigyázzülésben. Most betódult egy zajos társaság, hontfitársaitok. 
Elnémultatok. A magyar rock két élő klasszikusa vezette a csapatot. 
Ők - ellentétben a kísérőikkel - kerülték volna a feltűnést. Amint 
észrevették az író urat, odaintettek neki: Szia, Marci! - ő pedig fejet 
hajtott. 

Az anyád, írókám, te mindenkit ismersz? - Joli. Igen, egy kicsit, és 
engem is mindenki ismer egy kicsit... de tudod, akit mindenki 
ismer, azt senki nem ismeri. Nem értettétek. Vegyes érzésekkel 
néztétek az újonnan érkezett magyarokat. Egyrészt a két zenész 
olyan híres volt, hogy nehéz lett volna úgy tenni, mintha nem 
érdekelne titeket. Másrészt ha külföldön magyar szót hallotok, 
igyekeztek csöndben maradni. Bezzeg két olasz, két angol, két svéd 
mennyire örül egymásnak! Láttátok, Kobrának nehezére esik, hogy 
fütyüljön a zenészekre. Ezek ketten a rendszerváltozás után nyíltan a 
jobboldalt támogatták. Itt ült köztetek Schneider Miklós, volt 
SZDSZes képviselő, vagyis a másik oldal reprezentánsa, vele kell 
szolidarítanotok. Kobra szintúgy szadeszos volt, amíg ez a párt 
egyáltalán létezett. Ám amikor az egyik élő magyar rock klasszikus 
Snecinek is köszönt (honnan ismerik egymást?), Kobra nem bírt 
tovább magával, odaugrott a hosszú, legalább tízszemélyes 
asztalhoz, melyet a pincér épp most tolt össze annak a társaságnak. 
Nagy Karcsi vagyok, hadarta, becenevem Kobra, biztos nem 
emlékeztek rá, de én egyszer herfliztem a zenekarotokkal az 
éptáborban! 

Egyeztették a helynevet és az időpontot, mígnem az 
alacsonyabbik zenész azt mondta: Ez nagyon jó történet, csak 
szomorú a vége! Tessék? - Kobra az asztalra támaszkodott. Akkor 
mi még nem játszottunk a zenekarban! 

Kobra zavarában a hangszerboltjáról kezdett locsogni, és színes 
névjegyeket osztogatott. Be kell vallanotok, kissé szégyelltétek őt. De 
hamar napirendre tértetek az eset fölött. 

Amikor visszaült hozzátok, folytatta Saci ostorozását. Lankadó 
figyelemmel követtétek a történetet. Nem foglaltatok állást. 


Tapasztalatotok szerint: ha a válófélben lévőnek helyeseltek, amikor 
a társát gyalázza, utóbb megharagszik rátok. Azt semmiképp sem 
akartátok, szerettétek a csupa szív Kobrát. Aki időskorára mintha 
összement volna, már megint olyan kis dugó lett, mint amilyennek 
megismertétek. 

Tisztálkodás után pizsamába-hálóingbe bújtatok. A Vica tervezte 
rend fölbomlott. Kobra bebújt Vica mellé az ággyá alakított kanapén, 
Sneci kibontott néhány üveg bort, melyeket az aktatáskájában hozott 
föl. A másik nyitott kanapén Selmeczy Jolán a jógalégzést próbálta 
megtanítani a sci-fi írónak, törökülésben. Szóba került Várad és a 
Selmeczy család. Joli ábrándos hangon elmesélte, hogy az ősei 
grófok voltak, s ez beárnyékolta a bakfiskorát, folyton félni kellett, 
hogy lelepleződik. Váradon ilyesmiért kitelepítették az embert. 
Amikor ti éptáborban vagy KISZ-rendezvényen azt énekeltétek: 
Nem vagyunk mi fényes, úri hadsereg, nincsenek itt grófok, sem 
hercegek! - Joli mindig összerándult. 

Hogyhogy ezt eddig nem mondtad? - Sneci. Ó, én még elég sok 
mindent nem mondtam! - Joli. De miért? Mert általában ti beszéltek! 

Hm. Tényleg. Többnyire a fiúk szája jár. 

Idegrendszereteket az alkohol ellazította, kezdődött a gyerekes 
nevetgélősdi, amikor már azt is ellenállhatatlanul humorosnak 
találtátok, ha valamelyikőtök fölemelte a kisujját. 

Kobra válása, negyedszer. 

Sneci legújabb szakítása, először. 

Vass Márton készülő regénye, másodszor. 

Senki többet, harmadszor. 

Fölöslegesnek bizonyult a felső szint három ágya, ott aludtatok el 
a két kinyitott kanapén, édes ötösben. Joli hason, Vass Márton az 
egyik, Sneci a másik oldalán. Hol a sci-fi író, hol Sneci rántotta le róla 
a paplant, míg kicsusszant közülük, s két hófehér szállodai 
fürdőköpennyel takarózott be. 

Hajnaltájt Vica arra riadt, hogy Kobra Karcsi a merev nemi 
szervével bökdösi a fenekét. Finoman odább tolta, amire Kobra 
fölébredt, s a legnagyobb zavarban hátat fordított neki. Semmi baj, 
Karcsikám. Kobra válása, ötödször, suttogva. De csak az első 
bekezdésig jutott, amikor Vica, szintén suttogva: Olyan buta vagy... 


mért kéne elválnod, csupáncsak azért, mert Saci undok veled, és 
egyszer megcsalt? Te hányszor csaltad meg, vallj színt! butaság! nem 
mindegy az már, a mi korunkban? ha szereted, akár örülhetsz is, 
hogy szerzett magának egy-két szép órát! 

Kobrának tátva maradt a szája a meghökkenéstől, azon vette a 
levegőt, kissé zihálva: Ez most komoly, Vicus? A lehető 
legkomolyabb! nemsoká tepsibe kerülünk, és osz-posz mindegy lesz, 


ki mit dugott be és hányszor... - elvékonyodott a hangja: Karcsikám, 
én viharos sebességgel meg fogok kopaszodni, tudod? Tessék? - 
Kobra fölült az ágyon. Pszt! - Vica a kezénél fogva húzta le 


magához, bizony... és szerencse, ha enynyivel megúszom. 

Néhány tőmondatban összegezte a döbbenettől még mindig 
sóbálvány Kobrának, hogy Gyuri heti rendszerességgel viszi 
kezelésre a Kékgolyó utcába, amit ők egymás közt Kétgolyó utcának 
becéznek, hogy ne legyen annyira rémítő. Nyugalom, Kobra, túl 
fogom élni, ez fix, Gyuri megígérte! és komolyan, számít az ehhez 
képest, ha a férjem titokban szeretőt tart, egy Izsépy Borbála nevű 
gyógytornászt? nem számít! tök mindegy énnekem, így a 
menopauza után... és egy darab mellel! 

Nagy Karcsinak meg kellett esküdnie, hogy tinektek soha nem 
adja tovább. Vica magának vindikálta a tájékoztatás jogát 
egészségügyi állapotáról. Kobra tehát esküre emelte a jobb kezét, 
kétszer is. Vica azonban sejtette, hogy ezt az esküt csak ideig-óráig 
tartja be. Mindegy, addigra úgyis látni fogjátok rajta a szörnyű 
változásokat. 

Lesz-e vajon az idén évi rendes közös? Nyilván őneki kéne 
szerveznie. Jelen állapotában kisebb gondja is nagyobb annál. Pedig 
kár volna megszakítani az évezredes folyamatot. 

Hová merjünk idén nyáron, ha... 

HA? 

Amennyiben más nem jön össze, akkor ez a bécsi kiruccanás 
elfogadható évi rendes közösnek? Á, ezt a pánik szervezte Vica 
helyett, azt meg a kormány. A kormányt a választók zöme, akiknek 
elegük lett a szocialista rezsimekből. Nektek is, de... 

DE? 


A pénzintézet, ahová reggeli után elsétáltatok, diszkrét 
irodaházban székelt. Ausztriában ez számított ,a" Banknak. 
Olyasféle recepcióval, mint a szállodáé. Rövid várakozás után egy 
tenyeres-talpas nő jött le értetek. Ezüstös lift röpített a magasba, a nő 
üvegfalakkal övezett irodába terelt benneteket, mondott valamit 
németül. Várjatok, mindjárt jön az ügyintéző, Herr Valami, a nevet 
nem értettem! - fordította Sneci. Idő múltán alpakaöltönyös siheder 
lépett be, aranyszín nyakkendője lobogott a lendülettől. A hóna alatti 
dossziékat a formatervezett íróasztalra bocsátotta, sorban kezet 
fogott mindannyiótokkal. Sneci, mintha őt szerződtettétek volna 
szinkrontolmácsnak: Azt kérdi, ki kezdi? Mit? - Kobra. Egyenként 
akarja, öt időpont van, az első foglaljon helyet, a többi merjen ki. 

Vica összeszedte magát, elvégre beszél ő németül, igaz, kissé 
érdesen, avítt fordulatokkal, amelyeket Jawohl tanár úrtól hallott a 
gimnáziumban. Nem kell, lehet mégis együtt, mi forró barátok 
vagyunk gyerekségből kifolyóan! - a falnak támasztotta a hátát. 
Kobra odaült az íróasztal előtti átlátszó műanyag székre: Kezdjük 
velem! - mondta magyarul. Sneci ezt is fordította. 

Az alpakaöltönyös fiatalember nyelt egyet, a számítógéphez 
telepedett. Gyanítottátok, mire gondol: Nem könnyű ezekkel a 
magyarokkal. Elkérte Kobra útlevelét, bepötyögte a személyi 
adatokat. Herr Nagi Karoli, dünnyögte. Sneci helyesbített, Karoli 
Nagi, mert ti a családi nevet írjátok előre, mint a japánok. Á, a 
magyar és a japán nyelv rokon? - a siheder örvendezett. Nem, a 
magyar és a finn, de akkor is! 

Micsoda nünüke, mondta Joli. Vica elnevette magát. Kétségkívül 
nünüke. Pedig biztosan egyetemi végzettségű. Most már a taxisofőr, 
az ügyintéző, az orvos, az eladó és mindenki nünüke - sokkal 
fiatalabb nálatok. Így jártatok. 

Többféle variációból választhatnak, Herr Nagi, kezdte az 
alpakaöltönyös. A bank termékeinek ismertetése után 
leegyszerűsödött a helyzet. Számotokra két megoldás célszerű. 
Amelyikőtök akarja, választhatja mind a kettőt. 

1. Kontoeröffnung, azaz közönséges számlanyitás. Előnye, hogy 
külföldinek nincs kamatadó, és Pestről is lehet ügyintézni neten, 
alkalmanként a magyar mobilra küldenek belépési jelszót. 


2. Sparbuch, vagyis betétkönyv. Ha a lekötött összeg nem éri el a 
tizenötezer ajrót, akkor bárkinek kiadják a pénzt, aki fölmutatja a 
Sparbuchot, és tudja a jelszót. 

Abban a korban vagytok, amikor ideje gondolni az utódaitokra 
(ötötök közül négyen már végrendeletet is írtatok), így egyhangúan 
a Sparbuchra szavaztatok. Csak Snecinél volt annyi pénz, hogy 
túllépte volna a tizenötezres limitet (a barátnője tartalékát is 
kihozta), az ügyintéző javaslatára ő két Sparbuchot váltott. 

Rendben, nünüke, mondta Sneci magyarul. Bitte? 

- a bankhivatalnok. Semmi! - Sneci beharapta az alsó ajkát. 

Sorozatban töltődtek ki a nyomtatványok a képernyőn, s a nő, aki 
bevezetett titeket, hozta a pasztellszínű betétkönyveket guszta 
kartontokban. 

Harmincöt perc alatt végeztetek. A nünüke mindenkinek adott 
névjegyet, mobilszámmal, e-mail címmel: Kedves Schneider úr, 
Wasz úr és többiek, az egész délelőttöt önökre szántam, kellemesen 
meglepődtem, mivel ebédig szabad vagyok, meghívhatom önöket 
egy kis tízóraira a szomszédos kávéházba? 

Nagyon köszönjük, gyerünk a kávéházba, viszont mi fizetünk! - 
Sneci. Az alpakaöltönyös (már tudtátok, Herr Emerich Mandelburg) 
ezt a feltételt bájvigyorral elfogadta. 

A kávéház korántsem a szomszédban, hanem negyedórás 
sétányira volt, ami Vicának nem esett jól a keskeny járdákon, 
Kobrába karolva - inkább támaszkodva - haladt a sor végén. Alig 
találtatok helyet, várnotok kellett a bárpultnál, míg a szmokingos 
pincér beszédes mozdulattal mutatta a fölszabaduló kerek asztalt. 

Ez hagyományosan a magyarok találkahelye! - Mandelburg 
elhelyezkedett a fényesre kopott bőrülésen, mely eredetileg 
halványkék lehetett. Akkor inkább máshová kéne, gondoltátok. 

Sneci elmesélte, hogy nemcsak barátok vagytok, hanem földik is, 
mindannyian Békés megyeiek. Nagyon érdekes! - Herr Mandelburg. 

Gyuri spec szögedi, gondolta Vica, azaz Csongrád megyei, ő a 
kivétel, ami erősíti a szabályt. Das Regel. Vagy inkább die? Szeged 
híres város. Jawohl. Tápéval határos. Mindegy, Gyuri úgysincs itt. 

Sok az új magyar ügyfél? - Vass Márton. Az ifjú bankhivatalnok 
belezongorázott a levegőbe: Jönnek, rengetegen, mint a cár katonái, 


hozzák a készpénzt táskákban, és minden tárgyalás elhúzódik, mert 
alig beszélnek németül, plusz szünet nélkül vitatkoznak, apukám, 
egy évre kössük le, nem, anyukám, fél évre, hagyjuk dollárban, nem, 
váltsuk ajróra, satöbbi-satöbbi, úgyhogy az olyan Kundschaftokat, 
mint önök, meg kell becsülni! - Mandelburg koccintásra emelte a 
fehér kávéscsészét. Ő melanzsot kért, ti kapucsínót, mellé 
mindannyian Sacher-szeletet, ha már Bécsben vagytok. 

Különben azért bízzák nekem magyarokat, mivel nagypapukám 
nekem volt Sopronba jött, beszélek kicsi magyart, értem többször, 
mit ti mond, csak azt nem értem, mi az a nünüke? - így Herr 
Mandelburg. Behúztátok a fejeteket. Olyan magyar szó nincs, 
dünynyögte a sci-fi író, szemlesütve. 

Amikor Herr Mandelburg osztrákosan távozott, fizettetek, s 
visszasétáltatok a szállodába. Útba ejtve a Stephanskirchét, ne 
menjetek már haza úgy, hogy semmit nem néztetek meg a 
császárvárosban. Vica habozott, fölvesse-e, hogy tehetnétek egy kört 
konflison, de elnyomta magában ezt a vágyat, pisilnie kellett, és 
eszébe jutott, hogy a lovas kocsi biztosan zötyög a macskaköveken. 
Máris hányingere volt. 

A parkolóházban elbúcsúztatok Snecitől. Kobra megengedte, 
hogy a sci-fi író vezesse a terepjárót hazafelé. Vass Márton nagyon 
élvezte, sose volt ilyen jó kocsija. Igazából egy kis villanyautóra 
vágyik, a környezettudatosság jegyében, csak az a baj, hogy még 
ritkaság a feltöltőhely a magyar benzinkutaknál. Kobra kifejtette, 
hogy nem a villanyhajtás, hanem a vízzel működő motor a jövő. 

Amikor átsuhantatok a határőr és vámos nélküli hegyeshalmi 
állomáson, Joli megjegyezte, hogy a mai napig összerándul a gyomra 
itt, ahol régebben a román rendszámú kocsikat szinte mindig 
szétszedték, az utasokat olykor meg is motozták. 

Az már nagyon régen volt! - Kobra. Huszonkét éve! 

- a sci-fi író. Úristen... - szörnyülködtetek, mily gyorsan rohan az 
idő. Elmúlnak a szép napok hamar. Nostradamus versei Kobrához 
kerültek. Most egyet ő olvasott föl nektek: 

Jön új nemzedék, mely erős lesz, és nem szégyelli többé, hogy magyar, a 
vének nemzedéke önmagán erőt vesz, s nem csak önmagának túr és kapar. 


Erkölcsében megújul majd az ország, és végre biszke lesz minden fia, mert 
ámulatba ejti egész Európát sokszáz évnek elteltével Pannónia. 

De mikor? mikor?! - Joli. Ne azt nézzed, hanem hogy akkor van 
remény, ezek szerint! - Kobra. 

Észre se vettétek, hogy Vica, aki ezúttal hátul ült, Joli mellett, egy 
büdös szót sem szólt. Szédelgett. Amikor kérte, hogy álljatok meg, 
rögtön tudtátok, baj van. Rázta a hideg, s közben szakadt róla a víz. 
Kobra szó nélkül tolta el a sci-fi írót a volántól, most inkább ő vezet. 
Az író sietve kerülte meg a terepjárót, s beugrott a másik oldalon. A 
vastag kerekek visítoztak, amikor Kobra kilőtt. Útba akarta ejteni a 
győri kórházat, de Vica tiltakozott: Vigyetek inkább a Kétgolyóba! 
Hova? - Joli. Nem kapott választ. Kobra a gázra taposott. 

A kórház főbejáratánál már ott ácsorgott Gyuri - fölhívtátok 
mobilon -, görbe háttal, és egészen őszen. Mikor lett ilyen fehér a 
haja? Átvette tőletek a feleségét, s beszédes mozdulattal nógatott 
titeket, menjetek! Nehéz szívvel hagytátok ott őket. Láttátok még, 
hogy Gyuri ölben viszi át a küszöbön a nejét, ahogyan a 
menyasszonyokat szokták. 

Szabados Vera Viktória talán már a halál menyaszszonya, 
gondoltátok legalább ketten. 

Nem. Nem, nem, NEM!!! 

Akkor a halálnak kéne átvinnie a küszöbön ölben. 

Most az egyszer hagyjátok a hülye vicceiteket a francba! 

Vass Márton próbálta másra terelni a szót. Mesélte, hogy a párja 
tavaly, az ő hatvanötödik születésnapjára óriási bulit akart szervezni 
neki, a csodák palotájában, úgy tervezte, pontosan hatvanöt embert 
hív meg, Vass Márton rokonait, barátait és ismerőseit. Többeknek a 
Facebookon üzent. Elég magasra rúgott azoknak a száma, akik 
válaszra se méltatták. Írt nekik újra. Hiába. Mígnem rájött, hogy az 
illetők talán már meghaltak, viszont senki nem veszi a fáradságot, 
hogy eltávolítsa a lapjukat a Facebookról. Bizonyára ugyanez a 
helyzet az iwiwen, a twitteren, a badoon és az összes efféle helyen. 
Lassan a net a legnagyobb temető a világon! - elhallgatott. Nyilván 
Vicáról jut eszébe, gondoltátok. 

Vica megkönnyebbült, amikor a nővérke leügyeskedte róla a 
ruhadarabjait, s ráadta a Gyuri behozta hálóinget. Befeküdt a 


fakózöld kórházi huzatba bújtatott takaró alá. Pokróc, gondolta. 
Lópokróc? Mindegy, mindegy. 

Odaadta Gyurinak a Sparbuchot. Végtelen elégedettség áradt szét 
benne, amiért ilyen remekül teljesítette a küldetését. Az ajrókat majd 
megkapja a két lányuk, a jeligét Gyuri megmondja nekik, sosem 
fogják elfelejteni, két születési évszám, az övék. 

Nem értette, miért kuporog a férje olyan elgyötört arccal az ágy 
melletti hokedlin, amit a Kétgolyóban stokinak hívnak az ápolónők. 
Tudta Gyuritól, hogy a néphadseregben is stoki. Odahaza Csabán 
hokedli. Jolinak hokkerli. Secko jedno. Táváris ucsityel, ja 
dákládiváju vám. Ti még tanultatok oroszt. Szépen elfelejtettétek. 
Dákládiváju? Hülyén hangzik. Lényin v Rázlive. Pázsárnájá szábáká. 
Mi a szar lehet az? 

A kórterem falán, Vica ágyával szemközt bekeretezett fotó lógott. 
Kecses szitakötő kapaszkodott egy hosszú fűszálon, színes 
fénycsíkok zuhatagában. Gyémánteső? 

Behunyta a szemét. Már nem lehet semmi baj, mindjárt jön a 
főorvos. Hogy is hívják? Pillanatnyilag nem jut eszembe. Valami 
élesen csipog itt, kapcsoljátok ki. Mindjárt itt lesz... Luna gróf, és 
élünkre áll hadvezérként! Na, ez melyik opera? 

Avagy álmodni, ez a bökkenő. Álmodok egyet, amíg befut a 
drágalátos főorvos. Gyuri fogja a kezem. Jólesik. 

Már egy hete csak a mamáról álmodom! De minek álmodni drága 
megboldogult nagyanyámról? Higgyétek el, csak és kizárólag a 
jövőről érdemes álmodni! A jövőmet egy lóért! Úgy képzeltem a 
jövőm, hogy tudom én már, mit csinálok, moziszínésznőnek állok! 
Csak aztán nem mertem jelentkezni a színművészetire. Maradt a jog. 
Jó, jog, legjogg. 

Ez már álom? 

Kik azok? 

Joli? Meg az író úr? Hova-hova? 

Mi az a kurva nagy kockaház? Forog? 

Na. Akkor. 

Mindig a sárga úton. 

Föl, föl! 

Ti rabjai a földnek. 


Csak bátran. 

Határozottan. 

Előre. 

Subject körlevél 

Kedveseim, 

nem tudom, elküldjem-e vagy se. Biztos, hogy okosabb volna 
úgy, hogy találkozunk. De kivel találkozom én már? Még? 

A gyerekeimmel és az unokáimmal is alig. Nem akarom terhelni 
őket azzal, ami engem nyom, van bajuk elég. Bercikét, a legkisebbet 
másodszor. operálják, tudjátok, az az izé az agyában, nekem azt 
mondják (hazudják?), hogy most már minden rendben, csak 
plasztikai műtét kell, hogy ne horpadjon a koponyája. 

Mit tudom én. Ennyit fűrészelni egy ilyen kisfiú fejét, szikével 
vagdosni az agyát! Megszakad a szívem. Hozzá se bírtam lemenni 
Debrecenbe, ott operálták. Nyilván nehéz elhinni, de amióta 
elpusztultak a kutyáink, nem bírok kikelni az ágyból. A 
szomszédom szerint megmérgezték őket, nem tudom, nem tudom. 
Ki adna mérget két ilyen gyönyörű állatnak? Ez már a második pár 
vizslánk, biztos emlékeztek Mackóra és Sünire, akiket itt temettünk 
el a kertben, az ő kölykük Rudi, és Rudi nemzette Micit, amikor 
fedeztettük, a hímkutya gazdái kapnak egyet az alomból. Aki nem 
kutyás, röhög rajtunk, hogyan kötődhettünk ennyire két állathoz. 
Hát, meg se próbálom elmagyarázni. Tudom, fölvonjátok a 
szemöldököt, Jolival az élen, amiért a két kutyánk elvesztése ütött ki, 
nem pedig Vica betegsége. Én se értem. Vica betegsége is kiütött. 

Meg az is, hogy mind a két lányunk külföldre készül családostul. 
Igazából a nagyra becsült vők akarnak mindenáron kimenni, 


szerintük itt már nem lehet élni, sokmindenhol lehet, de itt nem. 
Schneider Miklósra szoktam hivatkozni, aki szerint ez a mi 
országunk, menjenek el ŐK - akik miatt itt már nem lehet élni. 
Kinevetnek, olvassam el a világlapokat, minket szidnak feszt. 

Külföldön, ha megtudják, hogy magyar vagy, úgy bánnak veled, 
mintha most halt volna meg az anyád: Ó, te szegény, és hogy tudtok 
ti ott meglenni? 

Lehet. Már jó régen jártam külföldön. Azt hiszem, utoljára 
veletek, azon az adriai cruise-on, amit szegény Vica szervezett a 
rosszabblétre szenderült VickiTours-szal. Tessék, már úgy beszélek a 
feleségemről, mintha... 

Háromszor hozták vissza a klinikai halálból. Eddig. És semmi 
jóval nem biztatnak. Soká készülődök, mondogatja. Mit felelhet az 
ember? 

A kórházból jöttem haza, amikor megláttam a két gyönyörű 
vizslánkat, összehengeredve a behajtón, így szoktak aludni. Apa és 
lánya, édesdeden, karikába fordulva. Rögtön tudtam. Mert ugyan 
sokat alszanak nappal, de ha bármelyikünk autója közeledik a 
házhoz, izgatottan kiszaladnak a kapuhoz, már akkor, amikor több 
sarokra vagyunk, még nem láthatnak, a szagunkat se érzékelhetik. 
Valahogyan mégis tudják, hogy az egyik gazda jön. Most nem 
mozdultak. Hozzájuk se kellett érnem, hogy tudjam, merevek, 
hidegek. Otthagytam őket, beléptem, a szobák most már tényleg 
olyan üresek és kihűltek, mint az egész életem. Gyakorlatilag nem 
bírok kikelni az ágyból. Kapcsolatom a világgal annyi, hogy néha a 
notebookkal a hasamon netezek. Ha valaki ír e-mailt, esetleg 
összeszedem magam és felelek. 

A lányaim csak arra várnak, hogy az anyjuk eltávozzék az élők 
sorából, megvan a helyük kinn. Hát, inkább a vők helye. Az egyik 
Berlinben kapott állást, a másik Bécsben. Vica még elszúrhatja nekik, 
ha sokáig készülődik, odaki nem várnak a végtelenségig, nyilván 
magyar munkavállalók százai ugranak be boldogan a sorból. 

Csöngetett a postás, neki se nyitottam ajtót, a lányaimnak úgyis 
van kulcsuk. Este kivonszolódtam a konyhába, ettem egy fél 
zsömlyét, jó száraz volt, tök mindegy, útközben fölvettem a 
borítékot. Gyásztávirat. 


Kobráról. 

Hibáztatom magam, miért nem adtunk neki kölcsön? Valszeg el 
se fogadja, de rátukmálhattuk volna erővel. Olvastam, hogy a 
zsidóknak hatszáztizenhárom ősi törvényük van, abban szerepel, 
hogy hét évente el kell engedni az adósok tartozásait. Mert idővel 
úgyis csak további adósságokat szül, amitől egyre rosszabb a 
helyzet, előbb-utóbb mindenki bajba kerül, a hitelező is. Ezt miért 
nem vezetik be az EU-ban? Fájdalomtól megtörten tudatják satöbbi, 
meghalt Nagy Károly, tragikus hirtelenséggel. Ó, bazmeg. 
Hallottam, hogy tönkrement, elvált, új életet akart kezdeni, 
helyette... új halált kezdett?? 

Éppenséggel... jó ötlet. Mit csinálok, ha Vica is... 

A lányok itthagynak, kutyáim meghaltak... Azt se tudom, mi lett 
a tetemükkel. Remélem, elföldelték a kertben a másik kettő mellé. 

Amíg a lányok kicsik voltak, imádták a kutyákat. Mi ütött 
beléjük, nem értem. Egyszer csak kezdték félteni tőlük a gyerekeket. 
Állítólag a körzeti orvos mondta, hogy mostanában új helyzet van, a 
kutyák is megbolondultak, minden ok nélkül családtagokra 
támadnak. 

EI lehet ezt hinni? A mi vizsláink a légynek sem ártottak soha. 
Gyanakodjam, hogy a lányok megétették őket? 

Idehívtam az ügyvédet, dr. Tibor Tamást. A patikát eladtam a 
társtulajdonosnak, a pénzt három részre osztottam. Egy-egy harmad 
a két lányomé. Mi volna, ha a maradékot átutalnám az 
alapítványunkba, azzal a rendelkezéssel, hogy csakis az unokáim 
egyetemi tanulmányaira fordítható? Mit szólnátok hozzá? 

Pro forma mindig választunk háromtagú kuratóriumot, 
családtagokból, mert az alapítókból nem lehet, de úgyis azt teszik, 
amit mondunk nekik. Az ügyvéd szerint adó- és egyéb 
szempontokból is ez az optimális megoldás. Csak az a gond, hogy 
Kobra Karcsi intézte az alapítvány ügyeit, az alapszabály szerint az ő 
halála esetén én következek. Az én halálom esetén pedig a 
legfiatalabb alapító, vagyis Korin Emőke. 

Emő, számíthatok rád? 

És ti többiek? 

Jolikám, odafigyelsz majd, ha 


IA szöveg itt félbeszakad.] 

UNSENT MESSAGE ELLEN 12 PONT 

1. Hárman maradtunk a nyolcból, Kobra és Gyuri fölfoghatatlan 
halála után. Már csak Emő, Sneci meg én (plusz esetleg az író úr, 
mint főkültag). 

2. Oda az egység, itt a kétség! 

3. A 3 (max 4) se tart össze. És ugyan mit osztanánk el? 

4. Ami a miénké, megtartjuk magunknak. 

5. Együtt se jobb, mint egyedül. 

6. Halál a fasiszta orvosokra! 

7. Esküszünk, hogy elfekvőbe nem megyünk! (Otthonba sem.) 

8. Nyújts feléje védő kart, ha küzd betegséggel. 

9. Hej! - nincsen számodra hely. 

11. dac dac dac dac 

12. amíg halunk 


Leírta Joli Selmeczy Jolán nyugger néni 
TMTMTMTMTMTMTMTMTMTMTMTMTMTMTM 

Jövő körút 

ŐK ketten - Selmeczy Jolán és Vass Márton, a sci-fi író - évek 
óta nem találkoztak. Azt se tudták a másikról, hogy él-e még. 

Volt egy bizonyos álma Szabados Vera Viktóriának. Elmesélte 
Selmeczy Jolánnak, akkor régen, amikor bement hozzá a kórházba. 
Szegény Gyuri kifejezett kérésére. Azzal hívta föl: Jolikám, ha 
szeretnéd látni még egyszer utoljára, igyekezzél! 

Joli igyekezett, noha hitte is, nem is, másfél éve várták a... végét. 
Leginkább ő maga várta. Ahhoz képest most egészen jó állapotban 
volt. Csak a vastag fekete kötött sapka furcsa a fején, ilyen meleg 
időben. 

Vica sugárzó szemmel kijelentette: Úgy néz ki, megmaradok, 
against all odds! - a kórházi semmittevés napjaiban angol tudását 
próbálta javítani  MP3-asán hallgatta a  nyelvleckéket. A 
négyszemélyes szobában még két betegtárs feküdt, Joli megítélése 
szerint inkább haldoklótársak. Két fiatalabb nő. Boldog vigyorral 
integettek: Bizony, Vicuskánk ma reggel fölkelt az ágyból és elment 
a mosdóig! - így az egyik. És megtapsoltuk! - így a másik. 

Jolinak a Vicuskánk rosszul esett. Szabados Vera Viktória a mi 
Vicuskánk, gondolta. Hát... a , mi" lassan már múlt idő, egy té. 
Vagy... lehet, hogy tényleg meggyógyul? Gyuri ne tudna róla? 

Vica fitogtatni akarta a javulást, kikászálódott az ágyból, de csak 
Jolira támaszkodva tudta elhagyni a kórtermet. A fatető borította 
teraszon piros kerti padok, ott hűsöltek a járni képes betegek. 

Találtak helyet. Joli átadta ajándékait, csoki, kompót, gyümölcslé, 
és húsz deka Appenzeller. Vica úgy tartotta, ez a svájci termék a 
világ legjobb sajtja, Budapesten ritkán kapható, akkor is aranyárban 
mérik. Vica köszönte szépen, de Joli kiolvasta a szeméből, hogy 
ilyesmit nem ehet. Még vagy már? 

Míg ő ezen morfondírozott, Vica elmesélte, hogy velük álmodott, 
Selmeczy Jolánnal és Vass Mártonnal. Mágustanfolyamra jártak, 
hárman, a Zichy Jenő utcába, mely úgy festett, mint a Kolozsvári 
utca Csabán. Az épület a katolikus templomra emlékeztetett, a Jézus 
Szívére, de színesen villogó neonfelirattal: MÁGUSKÉPZŐ. 


Az álomban Vica természetesnek találta, hogy idejárnak, azt is, 
hogy Joli és a sci-fi író egy pár. Végzősként az elsötétített 
nagyelőadóban ültek (ami a szegedi egyetemre hajazott), tucatnyi 
csoporttársukkal. A katedrán a tanszékvezető mágus, göthös színes 
bőrű férfi, félig afrikai király, félig Ringo Starr, fekete öltönyben 
(vagy inkább  fÍrakkban?), csörgő nemesfém  karkötőben, 
nyakláncban, ujjain hat-nyolc gyűrűvel. A padsorok sötétségbe 
burkolózva, a tanári asztalra fejgép fényköre vetül, színházi világítás 
módjára. 

Váratlanul egy másik fejgép Vicára szögeződik, a félkirály 
odafordul, s azt kérdi, letegezve, mint egy sliccgombot: Te kis szőke, 
vallj színt, boldog vagy-e most, 2026-ban? Vica pedig: Igen, boldog 
vagyok, de nem szőke, hanem ősz! A féldobos pedig: Festessed be! 
festessed be! festessed be! - mint amikor a régimódi 
bakelitlemezeken megakadt a tű. 

Akarod, hogy befessem neked? van már olyan cucc, amivel tíz 
perc alatt megcsinálhatjuk a vécében! - Joli. Vica vállat volt, s 
lehúzta a fejéről a kötött sapkát. Biliárdgolyóra hasonlító koponya 
bukkant elő. Joli kis híján lefordult a padról. Másra terelte a szót: 
Kíváncsi vagyok, mit szólna a neves bécsi doktor a 2026-hoz. 

Vass Márton szokta volt így emlegetni Sigmund Freudot. 

Ehhez nem kell bécsi doktor, amikor még nem derült ki, hogy mi 
a bajom, 2026-ig akartam élni, többször beírtam a naplómba! - Vica, 
már újra kötött sapkásan. 

Joli kiszámította, Vica ezek szerint hetvenhat évre tervezte volna 
földi pályafutását. Miért nem hetvenöt, vagy nyolcvan? 

Azon egyikük sem akadt fönn, hogy Vica álma öszszehozta 
Selmeczy Jolánt Vass Mártonnal. 

76. Nem is olyan sok. Bár ahhoz képest, hogy hatvankettő volt, 
amikor ezt álmodta, és épp haldoklott... 

Eegen. Most itt a 2026, és a Vica temetése óta elmúlt tizennégy 
évben annyi minden történt, hogy alig fölfogható. Az a legkevésbé, 
hogy Selmeczy Jolán platinaszőke. 

Ahhoz Vica mit szólna, hogy Joli csakugyan beiratkozott egyfajta 
mágusképzőbe? Varsóban. Az Institute of Personal Coaching 2019- 


ben nyílott. Az épület nem a Jézus Szívére hasonlított, inkább a 
szegedi városházára. 

Selmeczy Jolán akkortájt csöppent a lélekorvoslás titokzatos 
mezejére, amikor legjobb (már egyetlen) barátnőjét és üzlettársát, 
Korin Emőkét is elvesztette. A tízes években Európa-szerte 
lendületesen terjedtek a lélekgyógyítás alternatív módszerei. Már 
szinte minden ismerőse járt valamiféle tanfolyamra vagy körbe. 
Buddhista meditációra.  Hellinger-terápiára. — Kineziológushoz. 
Jógára. De legalább természetgyógyászhoz. Ha jól emlékszik, 2015 
tájt kezdték kócsingnak hívni. Biznisz Kócsing, Pörszonel Kócsing, 
Femili Kócsing. 

Emő tervezte, hogy kipróbálja a Pörszonel Kócsingot, Jolit is 
rábeszélte. Épp lepattintotta a soros (utolsó) pasiját, s úgy döntött, 
nem halasztgatja tovább a menopauzát tablettákkal. Joli azt hitte, 
elutazik valahová, szakításait mindig azzal gyászolta vagy 
ünnepelte. Emő az elsők között tett szert minikopterre, s boldogan 
szállt egzotikus célpontokra, odafenn nem zavarta a magány. 
Egyszer fölvitte Jolit, de ő nem érezte magát biztonságban a 
léggömbre emlékeztető műanyag golyóban. 

Korin Emőke ezúttal csak a Római-partig repült. Fölkereste a régi 
csónakházat, ahol első férjével, a hallókészülékes Jenővel töltött egy 
boldog nyarat az egyik bódéban, melynek berendezése mindössze az 
emeletes ágyból és a falimosdóból állt. Elég, ha boldog vagy. 

De a bódékat már lebontották. A főépület még állt, elhagyatottan 
és feketén, mintha tűz pusztított volna itt. Annak idején kilbótoztak, 
Jenő tanítgatta, hogyan kell siklani a gurulós ülésen előre-hátra úgy, 
hogy a combizmok ereje is hajtsa az evezőket. 

A csónakház üres. Mit csináltak a kilbótokkal és a szkiffekkel? 
Elmúlt a dús lakkszag is, amit úgy szeretett. 

Lenn a kerti kapunál talált egy vénséges vén műanyag kajakot, a 
hasára borulva. Körben benőtte a gaz. Hol lehet az evezője? 
Elolvasta az orr oldalára festett föliratot. Szovjet gyártmány. 
Istenem... az ötvenes években készülhetett! - Emő máris rokonának 
érezte. Fölemelte - alatta néhány evező. 

A csónakleeresztő nem működött. Emő nem próbálta a vállára 
emelni a kajakot, megragadta az orrán a fogantyút, és a Dunához 


vezető betoncsík mentén vonszolta le a sárgára kopott füvön a 
stéghez. Mely szintén eltűnt. 

Fölső ruházatát a hátsó üregbe hajtogatta, cipőjét is odadobta. 
Térdig gázolt a vízbe a kavicsokon, hogy beszállhasson. Még sosem 
ült kajakban, de boldogult, bár állandóan lelocsolta magát. Míg rá 
nem jött, hogy állítania kell az evező két tollán. Küzdött az erős 
sodrással. Lassan haladt fölfelé. Hirtelen rég feledésbe merült érzés 
kerítette hatalmába: a szinte tökéletes elégedettség. A víz 
megnyugtató csobogása, az ég fanyar kékje, a parti fák 
rendíthetetlensége, és a semmivel össze nem hasonlítható öröm, 
amit az váltott ki, hogy a sajkáját - ha úgy tetszik, élete hajóját - 
ezúttal kizárólag ő vezérli, az irányt is ő szabja meg, ha el nem 
szakad a lábkormány két foszladozó zsinórja. 

Csak egyvalami zavarta. Nincsenek már madarak. A tízes évek 
végére a költöző madarak beszüntették ingázásukat Afrika és 
Európa között, örökre lenn maradtak délen. Márpedig madár híján a 
táj halott. Hát az ember? 

- kérdezte vagy kérdezhette Korin Emőke. Könnyen lehet, hogy 
ez volt az utolsó, a legutolsó gondolata. Megállt a szíve. A kajakot a 
Duna ereje és az enyhe szél betolta középre, laza forgásban 
sodródott lefelé. Abba az irányba, ahol Közép-Európa madarai élnek 
- ha élnek. 

Honnan tudod ilyen pontosan? - kérdezte Vass Márton Korin 
Emőke temetése után, amikor Selmeczy Jolán mindezt elmesélte. 
Kikövetkeztettem! - hazudta Joli. Azt nem merte bevallani, hogy 
éber hipnózisban látta, félt, hogy a sci-fi író kiröhögi. A rendőri 
jelentés szerint Paksnál húzta a partra egy horgász Emőt a kajakban. 
Ott, ahol valaha az atomerőmű volt. A halál oka egy méretes vérrög, 
az aortába szorulva. 

Csöndben gyászolták Korin Emőkét. Az agg sci-fi író nem akart 
megszólalni. Joli nem tudott. 

Azóta kettejük kapcsolata megszakadt. Joli nem kereste, mert a 
sci-fi író azt juttatta eszébe, hogy a nyolcakból őneki csak a kültag 
maradt. Ideje se volt, az utóbbi években magába szippantotta a 
spirituális újjászületés. Az majnem annyi munkaórát vesz igénybe, 
mint egy félállás. 


Tulajdonképp Vass Mártont is szegény Emő rángatta bele a 
léleképítés korszerű módszereibe. Családállításra vitte el, erőnek 
erejével, az utolsó pasijával együtt. Mindkettejüknek azt hajtogatta: 
Bízzatok bennem, jót tesz, ne féljetek. A sci-fi író nem félt, bár nulla 
esélyt látott arra, hogy efféle praktikák változtathatnának rajta vagy 
a helyzetén. A pasi - aki vízhajtású autókkal üzletelt - mástól félt. 
Azt hazudta Emőnek, hogy válófélben van, de erről a feleségét még 
nem tájékoztatta. 

Vass Márton korábban próbálkozott már pszichiáterrel és 
agykontrollal, mindig belelovalta magát, hogy most aztán jó lesz. A 
hatás napokig, legföljebb hetekig tartott. Nem lett jobb, gondolta. 
Elbasztam. A nyolcak is elbaszták. Az egész ország elbaszta - itt már 
a szemetet se viszik el -, miért volnék kivétel? 

A Hellinger-féle családállításon tizenöten ültek a téglalap alakú 
teremben, a fal mentén. A ceremóniát egy középkorú német férfi 
vezette, azt mondta, ő Bert Hellinger egyik tanítványa. Szavait 
gyatrán fordították magyarra. Egy idézettel kezdte: , Kilépsz a 
napfényre, és máris világosság van!" A nagy Bert Hellinger szavai 
ezek, hölgyeim és uraim! 

A sci-fi író odasúgta Emőnek: Kilépsz a napfényre, és máris 
bőrrákot kapsz! - de Emő pisszegett. A sci-fi író nem értette, hogyan 
lehet ezt komolyan venni. Unalmában a szétosztott brosúrát 
lapozgatta. A módszer atyja, Bert Hellinger, eredetileg papként 
került Dél-Afrikába, ott figyelte meg, miként használják gyógyításra 
a törzsben élők a közösség erejét és az ősök tiszteletét. Később papi 
hivatását feladva, elmélyült a  pszichoanalízisben és a 
csoportlélektanban. Hát jó. 

A Hellinger-tanítvány kérte, jelentkezzék, aki hajlandó kiülni 
elsőként. Vass Márton csak a tarkóját vakarta meg, a középkorú 
német férfi azt hitte, jelentkezik, intett, tessék, jöhet. A sci-fi író 
nyögve fölállt - fájtak a csípői -, odaimbolygott. Amikor a székre 
zöttyent, a terapeuta érdeklődött, hogy milyen problémát hozott. 
Ugyan Korin Emőke fölkészítette erre, és bevezetőben is szó esett 
róla, Vass Márton tökéletesen elfeledte, hogy itt választani kell egy 
égető problémát. Hamarjában azt találta mondani, neki máig se nőtt 
be a feje lágya. Jól értem, hogy úgy viselkedik, mintha gyerek volna? 


Ő bólogatott, pontosan. Genau, fordította az elomló szőke 
tolmácsnő, akinek a koszorúkontya közel állt a széthulláshoz. 

A sci-fi író rákészült, hogy meséljen egy kicsit magáról, latolgatta, 
váltson-e németre a vitatható fordítást kerülendő. Végül inkább 
magyarul mondta el, hogy ő egy ismert, sőt azt kell mondania 
álszerényen, hogy híres science fiction író, akinek egy könyvét 
németre is lefordították. A Hellinger-tanítvány megakasztotta: Nem, 
ha jól értem, ön egy öreg férfi, aki azonban gyerek maradt, így van? 
Vass Márton beharapta az ajkát: Genau. Príma, akkor legyen kedves 
választani valakit a résztvevők közül, aki önt személyesíti meg, 
továbbá két másikat, ők lesznek az apja és az anyja. 

Hát... nem könnyű, gondolta Vass Márton, ugyanis Emőéken 
kívül csupa harmincas-negyvenes férfi és nő ült a teremben, 
márpedig elhangzott, hogy senki ne válasszon olyat, akit ismer. 
Járatta tekintetét az arcokon. Végül egy harminc körüli duci nőt kért 
föl, hogy legyen az anyja, talán mert a mama is jó húsban volt. Aztán 
egy negyvenes pasit apjának, az illető elég görbén ült, és a haja 
szinte teljesen galambősz. Több értékelhető férfit nem talált. 

Magam helyett nőt is lehet? - Vass Márton. A német 
bizonytalanul bólintott. A sci-fi író egy kölyökfírizurás lányra 
mutatott, maga sem értette, miért. Annak a lánynak olyan világos 
bőre volt, mint a tej. Derengett alatta a hajszálerek hálózata. 

Keressék meg a helyüket a térben! - instruálta őket a német. Az 
apa sóhajtozva hátrálni kezdett, egészen addig, amíg a csukott dupla 
ajtóhoz ért. Kimehetek? - kérdezte. A terapeuta rázta a fejét. Az anya 
leült egy székre, s úgy tett, mintha kötne. Ami azt illeti, a mama 
tényleg sokat zörgette a kötőtűket, néha horgolt is. 

A tejfehér bőrű lány - a sci-fi író megszemélyesítője - a csukott 
dupla ablakhoz ment, hátat fordított a teremnek, kinézett az utcára. 
Ebben a helyzetben mintha megmerevedtek volna mind a hárman. 
Múltak a percek. 

Mi lesz már? - Vass Márton megbánta, hogy idejött. A terapeuta 
nem türelmetlenkedett. Végtelennek tetsző idő elteltével: Hogy érzi 
magát az anya? A duci nő tűnődni látszott, aztán: Nincs sok közöm 
hozzájuk. És hogy érzi magát az apa? A galambősz férfi Vass Márton 
szeme láttára megöregedett, immár hasonlított az ő szerencsétlen, 


szívbeteg apjára, akit emberi rommá tett a második világháború, a 
munkaszolgálat és a hadifogság. 1956 már csak a pontot tette föl az i- 
re. Én, kezdte a galambősz aggastyán, nem ide tartozom. Hanem 
hova? - a német, szigorúan: Mutassa meg! 

Az apa lefeküdt a meztelen padlóra. Ott jó? - a Hellinger- 
tanítvány. Jobb. És a póz megfelelő? Nem egészen... - az ősz 
vénember a hátára fordult, szemét lehunyta, két karját a 
szarkofágszobrok mintájára kulcsolta össze a mellkasán. 

A sci-fi író szája elnyílt, s már bőgött, torkaszakadtából. Mindez 
olyan hirtelen történt, hogy eszébe se jutott szégyenkezni. 

Genau, dünnyögte a Hellinger-tanítvány. Többé senkinek nem 
volt szüksége szavakra. A sci-fi író nem értette, miként lehetséges, 
hogy ő nem jött rá erre. Már réges-régen. Amikor még volt apja. 
Hiszen a papa, midőn a fia egyáltalán fölfigyelt a létezésére, igazából 
már nem tartozott az élők soraiba. 

Meghalt vagy tízszer. 

Karpaszományos őrmesterként, a fronton. Aztán az orosz 
arcvonal előtt, amikor letépték a rangjelzéseit, s átvezényelték a 
munkaszolgálatos zászlóaljba. Az aknamezőkön, ahová rákergették 
őket. A szovjet hadifogolytáborban. A szökéskor. Majd a 
mérhetetlen gyalogtúrán, hazáig. Ahol arról értesült, hogy szinte az 
egész családját haláltáborba hurcolták. Utoljára 1956-ban, amikor 
lőttek az utcán a T-34-es szovjet tankra, s az viszonozta a tüzet. 

Csoda, ha ezek után már nem volt képes apaként működni? 

Amint a sci-fi író mindezt átélte a maga teljes szédületében, 
szikrája se maradt — benne haragnak,  szemrehányásnak, 
vádaskodásnak a szüleivel kapcsolatban. Pedig az anyját még sorra 
sem kerítette a Hellinger-tanítvány. 

Később úgy emlékezett erre a fél órára, mint valamiféle 
újjászületésre. Ő, aki idáig röghöz kötött anyagelvűségben határozta 
meg a világszemléletét, egy csapásra a Hellinger-módszer elszánt 
hívévé vált. Föltérképezte a tréningeket tartó magyar személyeket és 
központokat, valamennyit meglátogatta. Bősz buzgalommal 
igyekezett . rábeszélni  boldog-boldogtalant, — hogy menjen 
családállításra. Gyakran a német kifejezést használlta, bennfentes 
mosollyal. Akárha százalékot kapna érte. Makacsul állította, hogy az 


életre szóló bajokra végleges megoldást nyújt egy-egy Hellinger- 
hétvége. 

Letöltötte a témába vágó fontos szövegeket az empatójába. 
Amikor azt olvasta, hogy a nagy Bert Hellinger szerint: ,A 
legmélyebb valóság nem a boldogság, hanem a fájdalom!" - 
fölsikoltott az aha-élmény erejétől. Hiszen ezt ő voltaképp mindig 
tudta. Hellinger úgy folytatta, nem tudja, miért van ez így. Talán a 
fájdalom teszi lehetővé, hogy búcsút vegyünk az átmenetitől, 
amilyen az emberi élet. De létezik valami maradandó, bármi is az. A 
fájdalom teszi lehetővé, hogy meglássuk és elinduljunk felé. 

Mi a maradandó? - kérdezte a sci-fi író fennhangon, noha 
íróasztalánál ült, s egyedül volt a házában. Az a fölemelő ötlete 
támadt, hogy hátralévő éveit e bökkenő megfejtésére szánja, ahelyett 
hogy tudományos-fantasztikus történeteket agyalna ki. 

Vass Márton a barátokat elsőként vette föl a listára. Az utóbbi 
huszonöt évben (jézus szíve szakszervezet, az egy negyedszázad!) 
ők képviselték a maradandóságot a sci-fi író életében. Egészen 
biztos, hogy mindegyik másmilyennek látott engem, gondolta. Ha 
csak Tibor bácsiék társaságát számítja, az nyolc különböző Vass 
Márton. Kár, hogy nem kérdezte meg őket, amíg lehetett. Bár talán 
sírna, ha tudná, milyennek látták. Eszébe jutott két verssor. 

Szemem tavában magadat látod: Mint tükröd, vagyok leghűbb barátod. 

Ki írta? Valószínűleg Weöres Sándor. 

De akkor ő, Vass Márton is láthatta volna a Vass Márton nevű sci- 
fi írót nyolc szempárban. Ha... alaposan beléjük néz. Ha rájuk figyel. 
Nem pedig önmagára. 

A legmélyebb boldogság az odatartozás érzése, véli Hellinger - és 
e nézeteket magáévá téve vallja immár a sci-fi író -, a legnagyobb 
félelem pedig a rettegés a kirekesztéstől, vagyis hogy elhagynak. A 
családban tudattalan csoport-lelkiismeret működik. Ha valakivel 
életbe vágóan rossz történik, másvalaki - egy később született - 
elkezd úgy élni, mintha az a rossz vele történt volna. Lelkében 
imigyen szólva: Kedves szülőm, nagyszülőm, rokonom, majd én 
viszem helyetted a nehéz sorsot! Követlek, betegségbe, szenvedésbe, 
halálba, vezekelek helyetted! 


Ki helyett vezekelek én? - gondolta Vass Márton. Olyan regényt 
kéne írnia erről és ebből, mely fáklyaként lobog. Sőt inkább 
máglyaként. Körvonalazatlan terveket szőtt arra nézvést, miként 
használhatná hivatásszerűen a módszert. Ialán maga is terapeutává 
képzi magát néhány éven belül. Ialán még jut rá ideje. Idegszálai 
hárfahúrokká feszültek, s egy égi akkordot zengtek. E kristálytiszta 
összhangzat miatt nem jutott el a füléhez az empató csilingelése. 

A két nagy hazai e-magazin egyike jelentkezett, interjút kértek 
tőle. Mi a téma? Az, hogy miért nem ír scifi regényeket évek óta, 
mondta a szerkesztőnő. Vass Márton azt válaszolta, nyolcvanévesen 
a jövő már kevésbé izgatja. Bizsergett a nyelve, hogy bevallja, 
tudományos fantasztikus agyszülemények helyett nagyszabású 
művet tervez, bár még csak elméletben. Az írás manuális részét 
gyerekjátéknak tekintette, mióta  billentyűnyomogatás helyett 
gondolatátvitellel küldhette az empatóba a szöveget. 

A háromrészes mű tervezett kötetei: 

I. Voltam 

II. Vagyok 

III. Leszek 

A  Voltam-ban sanyarú gyerekkorát, viharos kamaszkorát, 
karrierje buktatóit és magánélete csalódásait akarta földolgozni. A 
Vagyok két kezdő sorát már kieszelte: , Vagyok című félig-meddig 
önéletrajzi munkámat százévesen írtam. A Leszek-et majd később 
fogom." Ez így jó lesz, isteni lesz, gondolta. 

A második és harmadik kötet arról szólna, miként jutott el a 
lélekművelés különféle változataihoz és iskoláihoz. Gyakorlati 
tanácsokkal, meditációs módszerekkel, az erre nyitott olvasók által 
sikerrel kivitelezhető életreceptekkel. Talán ételreceptekkel is, 
kizárólag természetes anyagokból, elsősorban magvakból. Ilyesmiről 
a Vegymentes étrend című világsikert aratott szakácskönyvben 
olvasott, melyet egy indiai guru írt, aki jelenleg New York Cityben 
praktizál. Az egészség egyik záloga, ha úgy táplálkozunk, mint a 
madarak. Az, hogy a madarak miért halnak olyan korán, még 
megfejtendő. 

Ha az I.-II.-III. valaha elkészül, már nem töltötte hiába ezt a testi 
mivoltát a Föld nevű bolygón, a huszadik és huszonegyedik 


században. Addigra talán majd ő is New York Cityben praktizál. 

Mióta a rejtelmes tanok bűvöletébe került, reménykedett a 
további életek lehetőségében. Úgy döntött, vélhető előző életeiről is 
írni fog a Leszek-ben. Ekkora vállalkozáshoz idő kell, sok-sok idő. 
Nem szabad elapróznia magát. 

Mindezek fényében önmagát is meglepve, hirtelen fölindulásból 
heti sorozatot ajánlott a magazinnak, Hellinger-levelek címmel. 
Gyötörte sanda gyanú, hogy talán ez is elaprózás, de úgy döntött, 
inkább a misszió része. Igazi író az olvasóknak ír?! 

Nyomtatott lapokban hosszabb ideje nem publikált, úgy 
gondolta, néhány ezer sznobnak fölösleges, pláne hogy azok is 
többnyire hatvan fölöttiek. A szerkesztőnő mintha örült volna: Egész 
jó ötlet, Márton bácsi (ez a megszólítás lelombozta), úgyse olvasnak 
az emberek mást, mint ami a celebek életével kapcsolatos, vagy ami 
ezotériás, ez pedig együtt a kettő! 

Komoly önfegyelemmel nem javította ki, hogy ezoterikus. Csak 
később értette meg: ezek szerint őt sci-fi íróként elért népszerűsége 
kapcsán a celebek közé sorolja ez a nő? 

A hellingerezéseken szép sorban fölállíttatta az anyját, a korán 
elvesztett nagyszüleit, az igazi írókkal kapcsolatos kisebbrendűségi 
gubancait, és a magánéleti kudarcait. Úgy érezte, egyre többet tud 
önmagáról. Tiszta pillanataiban agyába ötlött, hogy talán az ő 
korában ez már a mérhetetlen mennyiségű fölös tudás tárházába 
tartozik. Nyolcvan múltam, az isten szerelmére, minek javítgassam 
magamat? - ám ezt a gondolatot elhessegette. A 2026-os nyolcvan 
olyan, mint 2000 tájt a hetven. Ki tudja, meddig elélhet, nincs semmi 
komolyabb egészségügyi problémája. Ami volt, már megoldatta, két 
elhasználódott szervét kicseréltette. Az egyik Hellinger-hétvégén 
ismerkedett össze azzal a hatvanas nővel, aki pszichodráma- 
foglalkozásokat tartott. Kezdett járni oda is. Utána pedig jógázni. 
Sajnálta, hogy Korin Emőke már meghalt, elsőnek őt vitte volna 
magával. Fontolgatta, hogy megkeresi Selmeczy Jolánt, de aztán 
mégsem. 

Rovata címét a magazinban Jóga-levelek-re változtatta. Minden 
másodikat írott szöveg helyett élő videoüzenetként adta le. Hívei 


láthatták, hogy a haját tüsire vágatta (ellentétben a krisztusi loboncú, 
olykor copfos jógikkal). Ugyanakkor szakállat növesztett. 

Tanítónk, most mintha a fejed tetejéről az aljára helyeznéd át a 
szőrzetet! - kommentelte az egyik rajongó híve. Való igaz, válaszolta 
a sci-fi író. Hermész Iriszmegisztoszt idézte (aki talán nem is egy 
személy volt, hanem egy papi beosztás): , Ami lent van, ugyanaz, 
mint ami fent van, és ami fent van, ugyanaz, mint ami lent van - így 
érted meg az Egy csodáját." 

Ugyanezzel a lendülettel közölte a magazin olvasóival (vagy 
inkább nézőivel), hogy a jóga (régen: yoga) a keleti bölcselet talán 
legfejlettebb változata, Indiából származik, a hinduizmus és a 
buddhizmus kulturális közegéből. A szanszkrit szó eredeti jelentése: 
egyesít, igába fog, járom. Az egyéni és az egyetemes lélek 
egyesüléséről és keretbe foglalásáról van szó. A jogi (nő esetén 
jogini) akkor éri el a megvilágosodást, amikor tudata megszűnik, s 
átéli az egyesülés örömét. Egyesülés a lélekkel (atman), illetve a 
mindenhatóval (Brahman). 

A sci-fi író nemsoká éles fordulattal a holotróp légzés legfőbb 
magyar prédikátora lett. A holotróp jelentése: út a teljesség felé 
( holosz" — teljesség, és trepein — haladni valami felé, görögül). 

Szívós következetességgel és teljes gőzzel indult el célja, azaz a 
kiteljesedés irányába. A Vámos Miklós Bevásárlóközpont ötödik 
emeletére járt, az Ázsia Center tágas termeibe. Heti kétszer jógázott, 
kétszer pedig lélegzett, százszázalékos összpontosítással. Be kellett 
látnia, hogy még soha semmire nem figyelt úgy, mint erre. Ha jó 
testi-lelki állapotban volt, tökéletesen eggyé vált önmagával a 
gyakorlatsort végezve. Érdekes módon arról is meg tudott 
feledkezni, hogy nincs egyedül, húszharminc sorstársával osztozott 
téren és időn. 

A holotróp tréningeket vezető férfi - a Mester - beszélte rá az 
újjászületés-hétvégére. Átélheti a saját születését, megszabadulhat 
minden azzal kapcsolatos rossz emléktől, fájdalomtól, szorongástól. 
Nagyszerű. 

A Mester - negyven körüli, válltrikós izompacsirta - fölajánlotta, 
elviszi a berlini helyszínre, robotkocsin. A sci-fi író örült, arra 
számított, hogy egész úton beszélgethet a Nagy Varázslóval (így 


hívták a tanítványai a háta mögött). Transzcendentális fejlődésének 
kalauzaival idáig semminemű magánérintkezést nem sikerült 
kialakítania. Azt hitte, talán szabályellenes. Ez az agyonsportolt 
testű férfi viszont kijelentette: Hülyeség, attól, hogy a teljesség felé 
tartunk, még emberek vagyunk, nem kell aprófát pisilnünk! Vass 
Márton hálásan vigyorgott. Később ezt az aprófa-pisilést fölírta. A 
berlini újjászületés-hétvégét a Perzsa Mágus tartotta. A jelentkező 
tömegből választja ki azt a pontosan húsz embert, aki részt vehet - 
ez azonban csak a helyszínen derül majd ki. Nyolcszáz világpénzbe 
kerül. A Nagy Varázsló szerint a Perzsa Mágus egyedülálló és 
csodálatos, a részvétel bármennyit megér. 

A sci-fi író félénken érdeklődött, honnét olyan biztos, hogy ők 
ketten nem robotautóznak hiába Berlinbe, azaz a húsz kiválasztott 
közé kerülnek? Vannak égi és földi kapcsolataim! - felelte a Mester, 
egy huszadik századi kacsintással. 

Nehezen jutottak ki Budapestről, a csúcsforgalom a felére, a 
szeméthegyek sokasága a negyedére csökkentette a haladás 
sebességét. Elképesztő! Mintha szünet nélkül lomtalanítás volna. A 
Nagy Varázsló közönyösen nézte az úttest külső sávjait beborító 
hulladékdombokat: Ez már az emberiség végvonaglása, ideje, hogy 
lelki terekre meneküljünk a valóságból! A sci-fi író följegyezte. 
Eltűnődött, majd odabigygyesztette alás ÁLOM ÉS KÉPZELET. Az 
empató zöldre állított látómezején megnyugtatóan fénylettek ezek a 
szavak. 

Az M 111-es fedett autópálya is csupa szemét, a robotkocsik 
kereke fölverte a koszt. Műanyagdarabok röpködtek a végtelen 
alagútban, a bűz az autó elektromos légszitáin is áthatolt. Több mint 
négy órára nőtt a menetidő Berlinig. A két éve avatott Jövő körútra 
érkeztek, a Spree mentén már látszott az Elvont Tanítások 
Centruma, az épület sarkára állított és kivilágított kockája lassan 
forgott. Fölötte lebegett a lézerreklám: 

SZÜLESSEN ÚJJÁ A NAGY PERZSA  MÁGUSSAL!!! 
KIHAGYHATATLAN!!! 

Túl sok a felkiáltójel, gondolta a sci-fi író. Még mindig 
elfogadhatóbb, mint a három pont fölösleges halmozása. 


Az elektromos beengedőkapunál a biztonsági őrök átvizsgálták a 
zsebek és táskák tartalmát, Vass Mártontól elvették a bicskáját. A 
Mesternek igaza lett, mindketten a boldog kiválasztottak közé 
kerültek, szemben a többséggel, akik csüggedten visszafordultak a 
recepciótól. Az öltönyös titkár azzal vigasztalta őket, hogy előnyt 
élveznek a következő tréningen, ha már most jelentkeznek. 

Zákáni Mágus negyedórás késéssel érkezett a nagyterem sűrű 
csöndjébe, ahol az újjászületni vágyók jógapózban ücsörögtek a 
puha műanyag borítású padlón. Bőre a legsötétebb fekete. Fogsora 
hibátlannak látszott, bár nem eredetinek. Szürke nadrág és zakó, 
nyikorgó lakkcipő, hófehér ing. Két tenyerét a mellkasához emelve 
hajtott fejet. A húszak viszonozták e keleties köszöntést. A Mágus 
törökülésbe ereszkedett. Aztán tíz percig csak szemlélte a 
résztvevőket, miközben egészen halkan zümmögött. Mint egy 
villanyborotva, gondolta volna a sci-fi író, ha megengedi magának e 
profán hasonlatot. Múltak az idő apró kavicsokká összeálló 
egységei. 

Mire a sci-fi író némi csalódottsággal tudomásul vette, hogy ez 
így megy majd az egész hétvégén, a Mágus halkan beszélni kezdett, 
töredékes angolsággal. Engedjétek meg, hogy bemutatkozzam a 
nevem, vagyok Obejd-E Zákáni, a nagy perzsa költő tiszteletére 
lettem így hívjanak, aki született Ouazvínba, élt és alkotott 
tizennegyedik század, meghalt 1371. Írta legszebb nagy perzsa vers 
ő, refrén ezt szól: Mágusokkal varázsnedűt igyunk! / Meddig álljuk 
köpéseid, korunk?! 

A sci-fi író szívesen jegyzetelt volna, de nem találta illendőnek, 
hogy föltegye az empatóját, próbálta inkább megjegyezni. 

A Perzsa Mágus rátért a gyakorlati tudnivalókra. Hallgatósága 
oszoljon párokra, lehetőség szerint férfinő alapon. Ekkor vették 
észre, hogy a társaságnak pontosan a fele hímnemű. Vass Márton 
szomorú mosollyal vett búcsút a Mesterétől. Járatta szemét a 
hölgyeken, de akikről úgy vélte, megfelelőek lehetnének, mindig 
elkeltek, mielőtt odalépett volna. 

Would you be my...? - kezdte egy gyanúsan karcos női hang. 
Vass Márton pedig: You are Hungarian, arenrt you? 

Yes, felelte az megkönnyebbülten. 


Egymásra meredtek. A férfi kihúzta magát. Borostás koponyáján 
megjelent egy izzadságcsöpp. A nő idegesen a varkocsba gumizott 
hajához kapott. 

Szia, Joli, megismersz? 

Persze! - hazudta Selmeczy Jolán. Szerencsére még nem vette le a 
szemüvegét, így az empatón végigfuttathatta a betáplált arcokat és a 
névsort. Közben szakértő szemmel megállapította, hogy a pasi 
legalább az egyik csípőjét már műanyagra cseréltette. Vagyis nincs 
rosszul eleresztve. 

De örülök, hogy látlak! - így a férfi. 

Jolit az érdes férfihang igazította útba, jézusisten, ez az írókám, 
gondolta, ekkor talált rá az empatóban: Vass Márton (Írókám) tel 
netbook empato. 

Jaj, mit csinál belőlünk a kor. Hiába hallgatott, a sci-fi író olvasott 
a tekintetében: Selmeczy Jolán, légy őszinte, nagyon megöregedtem? 
Joli már nekifogott a fejrázásnak, de átfutott benne, hogy barátnak az 
ember nem hazudik, így hát szomorkás mosollyal bólintott: 
Remélem, nem sértelek meg, nékem a színlelés sose ment! 

A sci-fi író igyekezett barátságos arcot vágni: Miért sértődnék, 
nézek tükörbe, érted! Értem, mondta Joli, és te mit keresel itt? 

Erre már nem kapott választ, suttogásuk föltűnt a templomi 
csöndben. A többiek eközben fölvették a pózt. Ladies first! - kérte a 
Perzsa Mágus. A nők hanyatt feküdtek a földön. A férfiak - az első 
körben ők a segítők - melléjük térdeltek, felvéve empatójukat. 

A teendő igen egyszerű. Obejd-E Zákáni ünnepélyes, lassú 
gyászzenére transzba viszi a hanyatt fekvőket, s végighaladnak 
keletkezésük egész folyamatán, a szülői sejtek egyesülésétől az 
otthoni bölcsőbe vagy kiságyba kerülésig. A segítőknek jegyezniük 
kell, hogy adott fázisban a magzat és az újszülött mit gondol, mit 
érez, teste melyik része zsibbad, lüktet, esetleg fáj. 

A sci-fi író csodálkozva figyelte, milyen engedelmes médiumként 
válik Selmeczy Jolán zigótává, pedig ez még csak bemelegítés volt. 
Utána sokáig magzatként rugdalózott, végül teljes elszántsággal 
nyomakodott át az anyai szülőcsatornán. Mint aki világéletében ezt 
csinálta. A Perzsa Mágus instrukcióinak megfelelően a scifi író úgy 
tett, mintha tisztára törölgetné a még véres újszülöttet. TIakaróba 


bugyolálta, s babusgatta, bátorítva: Csodás lesz itt neked velem, 
velünk, isten hozott minálunk, gyönyörű vagy, szeretünk, tejbe- 
vajba fürösztünk, vigyázunk rád, édes drága Jolika! 

Selmeczy Jolán sírt a boldogságtól. Ó, ha így kezdődött volna az 
élete, vagy legalább így folytatódik! - még soha nem élvezte ennyire 
a testi kontaktust. A füle fölfogta a levegő rezgését, amelyet a sci-fi 
író szavai keltettek, de az agya késlekedett a mondattá alakítással. 
Történik valami benned? - a férfi. Igen, fölszakadt a... minden... 
látok egy fehér ajtót, zárva, kicsi vagyok, nem tudok bemenni! 
dörömbölök, de hiába! 

A sci-fi író jegyzetelt, közben még szorosabban ölelte Jolit, s azt 
kérdezte: Nincs valahol egy kulcs? 

Joli elnevette magát. A transz állapotában is érzékelte, hogy Vass 
Márton nem csupán segítőként szorongatja. Férfikezdeményezés. 
Joli az elmúlt években már el is felejtette, milyen az. Találtam 
kulcsot, dünnyögte. 

Helycsere. Most Vass Márton haladt visszafelé az időben, míg 
fogantatása pillanatához érkezett. Rángtak a végtagjai. Arról számolt 
be, hogy a szülei nem akarták őt. Azon veszekedtek a 
nőgyógyásznál, miután létezéséről értesültek, hogy kinek a hibája. 
Ennek dacára most a szeretet és harmónia burkában jött a világra, 
kölyökkutyaként nyögdicsélt, amikor Joli simogatta és közölte vele, 
milyen csodaszép csecsemő. Na jó, de hol az apám? - kérdezte Jolitól 
huncut mosollyal. 

Az Elvont Tanítások Centrumának tetőéttermében vacsoráztak. A 
sci-fi író szerette volna bemutatni Jolinak a mesterét, de a Nagy 
Varázsló nem bukkant föl. Később derült ki, este hat után soha nem 
vesz magához ételt, helyette meditál. A sci-fi író Tafelspitzet rendelt: 
A császárvárosban vagyunk, az isten szerelmére! 

Joli vegetárius tálat kért: Ha húst eszem, nem működnek a 
képességeim. Milyen képességeid? Hát, a transzcendentálisak, na! 

Ekkor avatta be a férfit, hogy immár diplomás alternatív 
gyógyító, az éber hipnózis a szakterülete. A scifi író tudakozódott, 
járhatna-e ő is Jolihoz kezelésre, és mennyi az óradíj. Joli habozott a 
válasszal. A sci-fi író újabb kérdést tett föl: Ne csináljunk a nyáron 
egy évi rendes közöst? 


Istenem! Évi rendes közös. Úgy hangzott, mint egy réges-rég 
elavult nyelvi fordulat. 

Közös, ismételte Joli, írókám, mégis kivel? - földcipője orrával 
kapirgálta a műanyag parkettát. Mesélni kezdte, hogy tavalyelőtt 
még elutazott az évi rendes közösre Schneider Miklóssal. Átsiklott 
azon, hogy az író urat miért nem hívták meg, valójában puszta 
feledékenységből. . Nem nyaralás volt, öt nap alatt 
végigzarándokolták a hat sírt. Vittek örökvirágot és elektromos 
gyertyákat mindenüvé. Akarod látni az empatómon? - lekapta 
szemüveg-infocentrumát, nyújtotta. Vass Márton is levette a sajátját, 
Joliét rakta föl, óvatosan, hogy ki ne tágítsa. 

Jolinak eszébe jutott Kobra, a jellegzetes szemüvegével. Soha nem 
látta a nélkül. Még dugás közben sem, amikor Korcsulán, a vécén... 
rég volt, tán igaz se volt. Normál szemüveget már csak óvodások 
hordanak, a háromperces sasszem-műtétet hatéves kortól csinálják 
az optikai centrumok. 

A sci-fi író nézte Joli empatóján a drága Malaci sírját a gyomai 
temetőben, Sneci söprögette róla az avart egy papírgombóccal. Ez a 
legelhanyagoltabb sírunk, mondta Joli képen kívül. Sírunk, ismételte 
a sci-fi író. A liliom alakúra faragott követ benőtte valami zöld 
moszat. Joliék a temető gondnokától kértek kölcsön egy ásót, az 
élével próbálták lekaparni. 

Rozsos Tibor nyughelyére valaki egy kis házikót építtetett fekete 
márványból, rém ízléstelen, kiszögell a mezőberényi sírok közül. 
Friss virágok és mécsesek. Tibor bácsit holtában is szeretik, mondta 
Joli, ahogyan életében is szerették, például én! 

Meg én! - Vass Márton. Hát igen, azért már te is közénk 
tartozol... tartoztál. 

Szabados Vera Viktória és Tóth György terebélyes sírboltja az 
óbudai magántemetőben. Együtt akartak, ezt mindenki tudta, 
kérdés, hogy akkor Szegeden vagy Csabán. Gyuri oldotta meg a 
problémát, vette ezt a tizenkét személyes sírboltot, unokáink is látni 
fogják! felkiáltással. Joli és Sneci patikai rendet talált. Legföljebb a 
templomi oltárra hajazó fehér kőépítmény fölirata furcsa: SOHA 
NEM SZŰNŐ SZERELMÜNK ÖRÖKKÉ ÉL! Még a sci-fi író is 
emlékezett Vica és Gyuri házasságának válságaira. Mindegy. 


Istenem... legalább tíz éve halottak! - Joli. Szerintem tizenhárom s 
tizennégy, dünnyögte a sci-fi író. Joli ezt válasz nélkül hagyta. Vass 
Márton levette az empatót: És Kobra? 

Őt egyszerűen képtelenek voltak megtalálni, Gyulán sok a 
temető. Bejárták a régi és az új református sírkertet, térképet is 
kaptak, hiába. Mindketten tisztán emlékeztek, hogy Nagy Karcsi 
emlékére valamelyik özvegye lejtős díszkövet faragtatott, melynek 
fölső részét egy élethű márvány szájharmonika ékesítette. Ilyet hiába 
kerestek. Olyat is, ahol látszana a törés helye, ha valaki időközben 
lelopta volna. Így az emlékezés csokrait és gyertyáit egy névtelen sír 
mellett hagyták. Milyen érzés volt? - a sci-fi író. Micsoda? Ez a 
haláltúra. Nem is tudom... jó. Bővebben? Rossz! - Joli vállat vont, 
szar átélni, hogy mind meghaltak, és elképzelni, hogy Kobra például 
mit érezhetett, amikor kilépett a hetedik emeleti ablakból. 

Azt viszont Joli nem tudta pontosan, hogyan halt meg Schneider 
Miklós. Vass Márton hallotta egy jógatárstól, aki az élet elleni 
bűncselekmények főosztályán dolgozott az Europolnál. Nem volt 
kedve elmesélni Jolinak. A hivatalos változat szerint Schneider 
Miklóst utcai baleset érte. Valójában rövid úton agyonverték 
Budapest újabban Brüsszeli negyednek hívott részén, a hajdani 
Kőbányán. Támadói sötét bőrűek voltak, sosem derült ki, hogy 
hazaiak vagy külföldiek, nem sikerült azonosítani őket a 
műholdfelvételeken, a legközelebbi világítótest épp kiégett. 
Személyes bosszú? Rablás? Etnikai düh? 

A sci-fi író visszaadta Joli empatóját. Igyunk valami erőset!? - 
inkább javaslatnak hangzott, mint kérdésnek. Joli a bevált 
konzervválasza (amióta gyógyítok, nem iszom alkoholt) helyett, 
kacér mosollyal: Miért is ne? A férfi helyeselt: Attól, hogy a teljesség 
felé tartunk, még emberek vagyunk, nem kell aprófát pisilnünk! 
Írókám, ha ilyen eredeti gondolataid vannak, miért vesztegeted az 
idődet bugyuta sci-fikkel? 

Vass Márton nem mutatta, milyen mélyre talált ez a nyílvessző. 
Egyrészt Joli honnan tudná, hogy bugyuták azok a könyvek? nem 
olvasta őket. Másrészt egy ideje ő is gyógyító akart lenni. Tűnődött, 
erről beszámoljon-e. Majd. Talán. 


Most azt mondta: Ma már az emberek jóformán csak a saját testi 
és lelki javítgatásukkal foglalkoznak. Sportolnak, kocognak, 
futópadoznak, mozgatóöltönyökben rázatják magukat. Meditálnak, 
jógáznak, többféle kócshoz, mesterhez és mágushoz folyamodnak. 
Ki-ki magára figyel, nem a másikra. Hiába szövögettük a kapcsolati 
hálónkat egy életen át, mire a legnagyobb szükségünk volna rá, 
semmivé lesz... - Vass Márton abbahagyta ezt a szónoklatot. 
Elszomorodott. Ilyen mondatok végére való a három pont. 

Joli fölolvasta a furcsa nevű koktélok hosszú listáját. Végül két 
Nostradamus-mixet kértek. 

Azt reméli, gondolta Selmeczy Jolán, hogy az alkoholtól 
megpuhulok, és szétteszem a lábam. Átlátok a szitán! Eszébe jutott 
az első képrejtvény, amit még Korin Emőke mutatott neki, a 
hízótáborban. Régi képes újságok porosodtak az ottani ebédlő 
ablakpárkányán. Az egyikben találta. Terebélyes Á betűt rajzoltak 
egy szitára. Jolinak nem esett le, hogy Á-t lát a szitán. Alatta egy 
meztelen nőalak, birkózóhídban kepesztve. Ennek a megfejtésére is 
Emő jött rá: Akt-ív. 

A Nostradamus-mix kék színű, enyhén mentolos ízű koktélnak 
bizonyult. Vass Márton erősködött, kérjenek még egy rundot. Joli 
ráállt. Az íróka nem tudja, hogy nyitott kapukat dönget. Szétteszem 
neki, ha tényleg akarja. Ámbár a mi korunkban, ugye... - jobb ezt a 
mondatot torzónak hagyni. 

Amikor a futószalag odaszállította a két poharat, koccintottak. 
Mágusokkal varázsnedűt igyunk, meddig álljuk köpéseid, korunk?! 
- rikkantotta Vass Márton. Joli bólintott, bízott a kék koktél 
alkoholtartalmában. 

Ha úgy vesszük, ez a hétvége a mi évi rendesünk! - a sci-fi író. 
Selmeczy Jolán ráhagyta. Az járt a fejében, milyen boldoggá tette 
volna, ha az íróka húszharminc évvel ezelőtt nyomul rá. 
Micsináljunk? Jobb későn, mint soha. 

Vacsora után sétáltak a parkban, ahol valaha a berlini állatkert 
volt. A területet mesterséges szigetté alakították a németek, a 
csatornákon velencei gondolák vitték körbe a turistákat. Joli szívesen 
beült volna, de nem szólt. Ekkor ötlött az agyába, hogy beltagok és 
kültagok közül ők ketten nem csak abban kivételek, hogy még élnek. 


Abban is, hogy csak nekik nem lett gyerekük. Esetleg épp emiatt 
hagyta őket a teremtő a sor végire? 

A szülők folytatódnak utódaikban. Vass Márton jobb híján talán a 
könyveiben. Írt olyat, ami? - Joli nem tudta. 

En mi a túróban folytatódom? - tette föl a kérdést. Ezt sem tudta. 
Azt igen, hogy e szép estét kár elrontani ilyesmivel. Töröl, töröl, 
hangulatot vált! - parancsolt a lelki energiáira. Átlélegezte az egész 
testét, óvatosan, hogy a sci-fi író észre ne vegye. 

Emiatt fölöslegesen aggódott, Vass Márton kizárólag a saját 
érzéseire figyelt. 

A Magyar-Német Barátság hídján támasztották a kőpárkányt. 
Úgy látszik, a koktélokból nem hiányzott a szesz, az Író 
elcsöndesedett tőlük. Jolinak viszont hamarosan megeredt a nyelve. 
Élete intim titkairól csivitelt. 

A sci-fi író megtudhatta, hogy Selmeczy Jolán tűzrőlpattant 
leányzó volt kiskorában. Amikor először találkozott Tóth Györggyel, 
még 1959-ben, rögtön szerelmes lett belé. Rozsos Iiborba is. Talán 
ezért alakult olyan vérszegényen a magánélete. Nehezen tudott 
dönteni. Másként fogalmazva: túl nagy a szíve, többen belefértek. 

Joli egyszer csókolózott Gyurival, a Szarvasi Királyságban. Az 
mi? - Vass Márton. Joli elmagyarázta. Már megfeledkezett arról, 
hogy a sci-fi író későn érkezett kültag. Gyurinak kezdetben Korin 
Emőke volt a csaja, pedig Emő igazából Tibor bácsit akarta. Vagy ki 
tudja, ennyi év után. 

Néhány jelentéktelen diákszerelem után névházasság Snecivel, 
ami komolyra is fordulhatott volna. Sneci szépen lemaradt a 
névnászútról, politikai okból. Végül, amikor már senki nem 
számított rá, befutott, csakhogy az előző éjszakát Joli végigdugta 
Kobrával a vécén. 

Miért csináltad, ha egyszer Gyurit akartad? - Vass Márton. 
Csak... talán mert Gyuri mindig foglalt volt. Jött aztán a jóval 
idősebb Maros Sándor, a népdalkutató, utóbb derült ki, hogy II[/ III- 
as beépített ügynök, folyamatosan jelentett, főleg Schneider 
Miklósról. 

Ennyi! - Joli vonogatta a vállát, utána én lehiggadtam, 
igazándibul egy unalmas férjet akartam, s két gyereket. De sose 


bíztam a férfiakban, szerintem az apám miatt, csak arra kellenek 
nekem... kellettek. 

Vass Márton kibökte, hogy már 1991-ben megtetszett neki 
Selmeczy Jolán. Tibor bácsitól hallotta Velencében, hogy Korin 
Emőke a szépségkirálynő a csapatban. lévedés, gondolta ő, inkább 
Selmeczy Jolán, a mélyen ülő parázs szemével! És megmondtad 
neki? - Joli. Persze! - hazudta a sci-fi író. 

Amikor visszaértek az Elvont Tanítások Centrumának fenekéhez, 
a szállodai részhez, nehezen hoztak döntést. Elbúcsúzni se bírtak, és 
azt a bizonyos első lépést is vonakodtak megtenni. Ömlöttek belőlük 
a felelőtlen és súlytalan szavak. 

Joli, én nyolcvan múltam, kezdte a sci-fi író. Csillagom, én 
hetvenhét vagyok, mint a magyar népmese, mit vársz tőlem? Azt, 
hogy hívjál föl a szobádba és... szeretném megpróbálni, ha... de 
semmiképp ne mondjad utána, hogy ahhoz képest, vagy hogy 
milyen jól tartom magam! 

A férfi a kanapé előtt térdelt, amikor a nő bejött a fürdőből, fekete 
bugyiban és melltartóban. A férfi öszszerázkódott, mint akit 
áramütés ért: le... hogy nézhetsz ki ilyen jól? - tódított. Ja, 
kicseréltettem ezt-azt, számítottam rá, hogy esetleg még ebben az 
életemben levetkezem valaki előtt... de csak én? 

Vass Márton megvárta, míg Selmeczy Jolán a távirányítóval 
eloltja a lakás fénypontjait. Én sajnos nem cseréltettem ki eleget, 
dünnyögte. Ám ennek a sötétségben már nem volt jelentősége. 

Hogyan kéne leírni, mi történik két ember közt, amikor egymásba 
olvadnak? Érdemese leírni? Vannake megfelelő szavak? Főleg ha két 
öregemberről van szó. 

A sci-fi író kissé rátartian göcögött. Mint egy gyerek, gondolta 
Joli, tennhangon pedig: Lehet ám, hogy csak álmodjuk ezt?! Lehet, 
de mi van, ha valaki más álmodik bennünket? 

Jolinak ez már túl bonyolult volt így, szex után, amitől 
huzamosabb ideje elszokott. Az ő korukban többékevésbé mindenki 
elszokott attól, valamennyi fiatalító módszer és serkentőpirula 
népszerűsége dacára. Jolinak az fájt leginkább, hogy erről az 
éjszakáról nem számolhat be se Vicának, se Emőnek, se más 
barátnőnek. Anélkül nem az igazi. 


Reggel megállapodtak, hogy a közös napló a sci-fi íróhoz kerül, 
őrizze, fejezze be, ahogyan tudja. Ő azonban egyetlen sort sem tett 
már hozzá. 

Joli halála után egy műanyag dobozban elásta a közös naplót a 
kertjében. Gyártatott neki síremléket is, szivárványos márványból. A 
felirat ezüst. A kőfaragó félreértette a szövegre vonatkozó kérést (ne 
legyen nagy), és a neveket kis kezdőbetűkkel véste. Vass Márton 
elfogadta. Jó ez így. 

itt nyugszunk 

már nem ismerünk senkit minket sem ismer senki itt a végünk 

gyuri tibor bácsi kobra sneci malaci emő vica joli 

írókám s más kültagok 

Odarakott egy padot, azon üldögélt. Megnyugtatta. Álmai már 
összekeveredtek a képzeletével. Napsütötte érett délután, folyópart. 
Kockás pokróc. 

Régimódi uzsonnakosár, nyitva. Termosz, úti tányérok, fényes 
evőeszközök, bőrborítású kulacs. 

Selmeczy Jolán és Vass Márton, akár egy tizenkilencedik századot 
ábrázoló film főszereplői. Az agg író bézs színű öltönyben, fején 
zsirárdi. A fiatalos vénaszszonyon lenge tüllruha, gyümölcsös 
szalmakalap, színjátszó fátyol. 

Hozzájuk szegődik egy tarka kutya. Mintha ugatna, ám 
valamiféle műszer éles sípolása hallik, elnyomva a madarak 
csivogását. 

Jé! Ennek a kutyusnak szárnya nőtt! Olyasféle, mint a 
szitakötőknek. 

Semmi baj, úgy látszik, nem kutya - tündér. 

Később seregnyi ebtündér úszik át a folyón. Rázzák magukról a 
víz gyémántpöttyeit. Zúg a szárnyuk, mint a Volga. Az Amazonas. 
Az Oka-Káma. A Jangce. 

Bővíz. 

Szitakötés. 

Tündérjárás. 

ZZZZZZZZZZZZZZZ. 

